
LA   XL    NOUVELLE 


PAR     M  O  N  S  E  I 


ng  lâche  paillait,  recraint,  jaloux, 
je  ne  dis  pas  coux,  vivant  à  l'aise, 
ainsi  que  Dieu  sçait  que  les  entai- 
chiez  de  ce  mal  peuvent  sentir,  et 
les  aultres  peuvent  percevoir  et  ouyr  dire,  ne 
sçavoit  à  qui  recourre  et  soy  rendre  pour  trou- 
ver garison  de  sa  douleur  misérable  et  bien  peu 
plainte  maladie.  Il  faisoit  huy  ung  pèlerinage, 
demain  ung  autre,  et  aussi  le  plus  souvent  par 
ses  gens  ses  devocions  et  offrendes  faisoit  faire, 
tant  estoit  assoté  de  sa  maison,  voire  au  moins 
du  regart  de  sa  femme,  laquelle  misérablement 

son  temps  passoit  avec  son  tresmauldit  mary,  le 
plus  suspeçonneux  hongnart  que  jamais  femme 
accointast. 

Ung  jour,  comme  il  pensoit  qu'il  avoit  fait  et 
fait  faire  plusieurs  offrendes  à  divers  saints  de 
paradis,  et  entre  aultres  à  monseigneur  sainct 
Michel,  il  s'advisa  qu'il  en  feroit  une  à  l'image 
qui  est  soubz  les  piez  dudit  sainct  Michel.  Et. 
de  fait,  commanda  à  l'ung  de  ses  gens  qu'il  luy 
alumast  et  fist  offre  d'une  grosse  chandelle  de 
cire,  en  le  priant  pour  son  intencion.  Tantost 
son  commandement  fut  accomply  et  luy  fut  fait 
son  rapport.  «  Or  çà,  dist  il  en  soy  mesmes,  je 
verray  se  Dieu  ou  Diable  me  pourroit  guarir. 
En  son  accoustumé  desplaisir,  s'en  va  coucher 
auprès  de  sa  bonne  et  preude  femme;  et,  ja  soit 
ce  qu'il  eust  en  sa  teste  des  fantaisies  et  pensées 
largement,  si  le  contraingnit  Nature  qu'elle  eust 
ses  droiz  de  repos.  Et,  de  fait,  bien  fermement 
s'endormit. 

Et  ainsi  qu'il  estoit  au  plus  parfont  de  son 
somme,  celluy  à  qui  ce  jour  la  chandelle  avoit 
esté  offerte  par  vision  à  luy  s'apparut,  qui  le  re- 
mercia de  l'offrende  que  nagueres  lui  avoit  en- 
voyée, affermant  que  pieça  telle  offrende  ne  luy 

fut  donnée.  Dist,  au  surplus,  qu'il  n'avoit  pas 
perdu  sa  peine,  et  qu'il  obtiendroit  ce  dont  il 
avoit  requis.  Et,  comme  l'autre  tousjours  perse- 
veroit  à  son  somme,  luy  sembla  que  à  ung  doy 
de  sa  main  ung  anneau  luy  fut  bouté,  en  luy 
disant  que  tant  que  cest  anneau  en  son  doy  se- 
roit,  jamais  jaloux  il  ne  seroit,  ne  cause  aussi 
venir  lui  en  pourroit  qui  de  ce  le  tentast. 

Après  l'evanouyssement  de  ceste  vision,  nostre 
jaloux  se  resveilla,  et  cuida  à  l'ung  de  ses  doys 
ledit  anneau  trouver,  ainsi  que  semblé  luy  avoit, 
mais  au  derrière  de  sa  femme  bien  avant  bouté 
l'un  de  sesdis  doys  se  trouva  :  de  quoy  luy  et 
elle  furent  treseshahis.  Mais  du  surplus  de  la  vie 
au  jaloux,  de  ses  affaires  et  maintiens,  ceste  hys- 
toire  se  taist. 


LA    XIIe    NOUVELLE 


.:l   monseigneur   de   la   roche 


s  mectes  du  pays  de  Hollande  , 
ung  fol  nagueres  s'advisa  de  faire 
du  pis  qu'il  pourroit,  c'est  assavoir 
soy  marier.  Et  tantost  qu'il  fut  af- 
fublé du  doulx  manteau  de  mariaige ,  ja  soit  ce 
que  alors  il  fust  yver,  il  fut  si  tresfort  eschauffé 
qu'on  ne  le  sçavoit  tenir  de  nuyt,  encores  veu 
que  les  nuytz,  qui  pour  ceste  saison  duroient 
neuf  ou  dix  heures,  n'estoient  point  assez  souffi- 
santes  ne  d'assez  longue  durée  pour  estaindrc 
le  tresardent  désir  qu'il  avoit  de  faire  lignée.  Et, 
de  fait,  quelque  part  qu'il  rencontrast  sa  femme, 
il  la  abatoit  :  feust  en  la  chambre,  feust  en  l'es- 

table,  ou  en  quelque  lieu  que  ce  feust,  tous- 
jours  avoit  ungassault.  Et  ne  dura  ceste  manière 
ung  mois  ou  deux  seulement,  mais  si  treslon- 
guement  que  pas  ne  le  vouldroie  escripre,  pour 
l'inconvénient  qui  sourdre  en  pourroit,  se  la  fo- 
lie de  ce  grant  ouvrier  venoit  à  la  congnoissance 
de  plusieurs  femmes.  Que  vous  en  diray-je  plus  ? 
Il  en  fist  tant  que  la  mémoire  jamais  estaincte 
n'en  sera  audit  pays.  Et,  à  la  vérité,  la  femme 
qui  nagueres  au  bailly  d'Amiens  se  complaignit 
n'avoit  pas  si  bien  matière  de  soy  complaindre 
que  ceste  cy.  Mais,  quoy  qu'il  feust,  nonobs- 
tant que  de  ceste  plaisante  peine  se  feust  très- 
bien  aucune  fois  passée,  pour  obeyr  comme 
elle  devoit  à  son  mary,  jamais  ne  fut  reboursée 
à  l'esperon. 

Advint,  ung  jour,  après  disner,  que  tresbeau 
temps  faisoit,  et  que  le  soleil  ses  raies  envoioit 
et  departoit  dessus  la  terre  paincte  et  broudée 
de  belles  fleurs,  si  leur  print  voulenté  d'aller 
jouer  au  bois  eulx  deux  tant  seulement,  et  si  se 
misrent  au  chemin.  Or  ne  vous  fault  il  pas  celer 
ce  qui  sert  à  l'histoire.  A  l'heure  droictement 
que  noz  bonnes  gens  avoient  ceste  devocion 
d'aller  jouer  au  bois,  advint,  que  ung  laboureur 

uvoit  perdu  son  veau  qu'il  avoit  mis  paistre  de- 
dans ung  pré,  en  ung  pastiz  ou  dit  bois  ;  lequel 
!e  vint  cherchier,  mais  il  ne  le  trouva  pas,  dont 
il  ne  fut  point  trop  joyeux.  Si  se  mist  en  la 
queste,  tant  par  le  boiz  comme  es  prez,  terres 
et  places  voisines  de  l'environ,  pour  trouver  son- 
dit  veau,  mais  il  n'en  scet  avoir  nouvelles.  Il 
s'advisa  que  par  adventure  il  se  seroit  bouté  en 
quelque  buisson  pour  paistre,  ou  dedans  aul- 
cune  fosse  herbue,  dont  il  pourroit  bien  saillir 
quant  il  auroit  le  ventre  plain.  Et  à  celle  fin  qu'il 
puisse  mieulx  veoir  et  à  son  aise,  sans  aller  cou- 
rir çà  ne  là.  se  son  veau  estoit  ainsi  comme  il 
pensoit,  il  choisist  le  plus  hault  arbre  et  mieulx 
houchié  de  bois  qu'il  peut  trouver,  et  monte 
sus.  Et  quant  il  se  treuve  au  plus  hault  de  cest 
arbre,  qui  toute  la  terre  d'environ  couvroit,  il 
lui  fut  bien  advis  que  son  veau  estoit  à  moityé 
trouvé. 

Tandis  que  ce  bon  laboureur  gettoit  ses  yeulx 
de  tous  coustez  après  son  veau,  voicy  nostre 
homme  et  sa  femme  qui  se  boutent  ou  bois, 
chantans,  jouans,  devisans  et  faisans  feste , 
comme  font  les  cueurs  gaiz  quant  ilz  se  trouvent 
es  plaisans  lieux.  Et  n'est  pas  merveilles  se  vou- 

loir  luy  creust  et  se  désir  l'enhorta  d'accoller  sa 
femme  en  ce  lieu  si  plaisant  et  propice.  Pour 
exécuter  ce  vouloir  à  sa  plaisance  et  à  son  beau 
loisir,  tant  regarda  un  coup  à  dextre,  l'aultre  à 
senestre ,  qu'il  perceut  le  tresbel  arbre  dessus 
lequel  estoit  le  laboureur,  dont  il  ne  sçavoit 
riens  ;  et  soubz  cest  arbre  se  disposa  et  conclue! 
ses  gracieuses  plaisances  accomplir. 

Et  quant  il  fut  au  lieu,  il  ne  demoura  gueres 
après  la  semonce  de  sondit  désir,  mais  tantost 
mist  la  main  à  la  besoigne  et  vous  commença  à 
assaillir  sa  femme,  et  la  gette  par  terre,  car  à 
l'heure  il  estoit  bien  en  ses  gogues,  et  sa  femme 
aussi,  d'autre  part.  Si  la  voulut  veoir  par  devant 
et  par  derrière  ;  et,  de  fait,  prent  sa  robe  et  la 
lui  osta,  et  en  cote  simple  la  met.  Après,  il  la 
haulsa  bien  hault,  maulgré  d'elle,  ainsi  comme 
efforcée,  et  ne  fut  pas  content  de  ce;  mais  en- 
cores,  pour  le  bien  veoir  à  son  aise  et  sa  beaulté 
regarder,  la  tourne  et  revire,  et,  à  la  fin,  sur  son 
gros  derrière  sa  rude  main  par  trois  ou  quatre 
fois  il  fait  descendre;  puis,  d'autre  part,  la  re- 
tourne; et  comme  il  eut  son  derrière  regardé, 
aussi  fait-il  son  devant;  ce  que  la  bonne  simple 
femme   ne  veult   pour  rien  consentir  :  mesmes 

avec  la  grant  resistence  qu'elle  fait,  Dieu  sçait 
que  sa  langue  n'estoit  pas  oiseuse.  Or  l'appelle 
maulgracieux,  maintenant  fol  et  enragié,  l'autre 
fois  dcshonncstc,  et  tant  luy  dist  que  c'est  mer- 
veille, mais  riens  n'y  vault  :  il  est  trop  plus  fort 
qu'elle,  et  si  a  conclud  de  faire  inventoire  de 
ce  qu'elle  porte  ;  si  est  force  qu'elle  obeïsse, 
mieulx  aymant,  comme  saige,  le  bon  plaisir  de 
son  mary  que  par  reffus  son  desplaisir.  Toute  dé- 
fense du  costé  d'elle  mis  arrière,  ce  vaillant 
homme  va  passer  temps  à  son  devant  regarder, 
et,  se  sans  honneur  on  le  peust  dire,  il  ne  fust 
pas  content  se  ses  mains  ne  descouvrirent  à  ses 
yeulx  les  secretz  dont  il  se  devoit  bien  passer 
d'enquerre. 

Et  comme  il  estoit  en  ceste  parfonde  estude, 
il  disoit  :  «  Maintenant,  je  voy  cecy  !  je  voy  cela  ! 
Encores  cecy  !  encores  cela  !  »  Et  qui  l'oyoit,  il 
veoit  tout  le  monde  et  beaucoup  plus.  Et,  après 
une  grande  et  longue  pose,  estant  en  ceste  gra- 
cieuse contemplacion,  dist  de  rechief  :  «  Saincte 
Marie,  que  je  voy  de  choses  !  —  Helas  !  dist  lors 
le  laboureur  sur  l'arbre,  bonnes  gens,  ne  veez 
vous  point  mon  veau  ?  Sire,  il  me  semble  que 
j'en  voy  la  queue.  »  L'aultre,  ja  soit  qu'il  fust 

bien  esbahy,  subitement  fist  la  response  et  dist  : 
«  Cette  queue  n'est  pas  de  ce  veau.  »  Et  à  tant 
part  et  s'en  va,  et  sa  femme  après. 

Et  qui  me  demanderoit  qui  le  laboureur  mou- 
voit  de  faire  cette  question,  ie  secrétaire  de 
cette  hystoire  respond  que  la  barbe  du  devant 
de  ceste  femme  estoit  assez  et  beaucoup  longue, 
comme  il  est  de  coutume  à  celles  de  Hollande, 
si  cuidoit  bien  que  ce  feust  la  queue  de  son 
veau,  attendu  aussi  que  le  mary  d'elle  disoit 
qu'il  véoit  tant  de  choses,  voire  à  peu  prés  tout 
le  monde;  sipensoit  ensoymesmes  que  son  veau 
ne  povoit  gueres  estre  eslongné,  et  que  avec 
d'autres  choses  leans  pourroit  estre  embuschié. 


LA   XIII"    NOUVELLE 


PAR     MONSEIGNEUR     L  AMANT    DE    BRUCELLES 


^^pfP^l  Londres  en  Angleterre,  avoit  na- 

Si|  j  \  vfg&  gueres   ung   procureur   de    Parle- 

^TXVJv^  ment,  qui,  entre  les  autres  de  ses 

e^si^dbX  serviteurs,  avoit  ung  clerc  habille 

et  diligent  et  bien  escripvant,  qui  tresbeau  filz 

estoit  ;  et  que  on  ne  doit  pas  oublier,  pour  ung 

homme  de  son    aage  il  n'estoit  point  de  plus 

soubtil.   Ce  gentil  clerc  et  vigoureux  fust  tan- 

tost  picqué  de  sa  maistresse,  qui  tresbelle,  gente 

et  gracieuse  estoit;  et  si  tresbien  luy  vint  que, 

ainçois  qu'il  luy  osast  oncques  dire  son  cas,  le 

dieu  d'amours  l'avoit  à  ce  menée  qu'il  estoit  le 

seul  homme  ou  monde  qui  plus  luy  plaisoit. 

Advint  qu'il  se  trouva  en  place  ramonnée  ;  et, 
de  fait,  toute  craincte  mise  arrière,  à  sadicte 
maistresse  son  tresgracieux  et  doulx  mal  raconta, 
laquelle,  pour  la  grant  courtoisie  que  Dieu  en 
elle  n'avoit  pas  oubliée,  desja  ainsi  attaincte 
comme  dessus  est  dit,  ne  le  fist  gueres  languir  ; 
car,  après  plusieurs  excusations  et  remonstrances 
qu'en  brief  elle  luy  toucha,  que  elle  eust  à  aultre 
plus  aigrement  et  plus  longuement  demenéez, 
elle  fut  contente  qu'il  sceust  qu'il  lui  plaisoit 
bien.  L'aultre,  qui  entendoit  son  latin,  plus 
joyeux  que  jamais  il  n'avoit  esté,  s'advisa  de 
batre  le  fer  tandis  qu'il  estoit  chault,  et  si  très- 
fort  sa  besoigne  poursuivit  qu'en  peu  de  temps 
jouyst  de  ses  amours. 

L'amour  de  la  maistresse  au  clerc,  et  du  clerc 
à  elle,  estoit  et  fut  long  temps  si  tresardant  que 
jamais  gens  ne  furent  plus  esprins  :  car,  en  ef- 
fect,  le  plus  souvent  en  perdoient  le  boire  et  le 
mengier  ;  et  n'estoit  pas  en  la  puissance  de  Ma- 
lebouche,  de  Danger,  ne  d'aultres  telles  maul- 
dictes  gens,  de  leur  bailler  ne  donner  destour- 
bier.  A  ce  tresj oyeux  estât  et  plaisant  passe- 
temps  se  passèrent  plusieurs  jours,  qui  gueres 
aux  amans  ne  durèrent,  qui  tant  donnez  l'ung 

à  l'aultre  s'estoient  qu'à  peu  ilz  eussent  quitté 
à  Dieu  leur  part  de  paradis  pour  vivre  au  monde 
leur  terme  en  ceste  façon. 

Et,  comme  ung  jour  advint  que  ensemble 
estoient,  et  des  treshaultz  biens  qu'amour  leur 
souffrit  prendre  se  devisoient  entre  eulx,  en  eulx 
pourmenant  par  une  sale,  comment  ceste  leur 
joye  non  pareille  continuer  seurement  pourroient, 
sans  que  l'embûche  de  leur  dangereuse  entre- 
prinse  fust  descouverte  au  mary  d'elle,  qui  du 
renc  des  jaloux  se  tiroit  tresprés  et  du  hault 
bout,  pensez  que  plus  d'ung  advis  leur  vint  au 
devant,  que  je  passe  sans  plus  au  long  le  des- 
cripre.  La  finale  conclusion  et  derreniere  réso- 
lution que  le  bon  clerc  print  fut  de  tresbien  con- 
duire et  à  seure  fin  mener  son  entreprinse  :  à 
quoy  point  ne  faillit.  Vecy  comment. 

Vous  devez  sçavoir  l'accointance  et  aliance 
que  le  clerc  eust  à  sa  maistresse,  laquelle  dili- 
gemment servoit  et  luy  complaisoit  ;  qui  aussi 
n'estoit  pas  moins  diligent  de  servir  et  complaire 
à  son  maistre,  et  tout  pour  tousjours  mieulx  son 
fait  couvrir  et  aveugler  les  jaloux  yeulx,  qui  pas 
tant  ne  se  doubtoient  que  on  lui  en  forgeoit 
bien  la  matière.  Ung  certain  jour  après,  nostre 

bon  clerc,  voiant  son  maistre  assez  content  de 
luy,  entreprint  de  parler  et  tout  seul  treshum- 
blement,  doulcement  et  en  grande  révérence  à 
luy;  et  luy  dist  qu'il  avoit  en  son  cueur  ung 
secret  que  voulentiers  luy  declarast,  s'il  osast. 
Et  ne  vous  fault  celer  que,  tout  ainsi  comme 
plusieurs  femmes  ont  larmes  à  commandement 
qu'elles  espandent  au  moins  aussi  souvent 
qu'elles  vueillent,  si  eust  à  ce  coup  nostre  bon 
clerc  que  grosses  larmes,  en  parlant,  des  yeulx 
luy  descendoient  en  tresgrant  abondance  ;  et  n'est 
homme  qui  ne  cuidast  qu'elles  ne  fussent  de 
contricion,  de  pitié,  ou  de  tresbonne  intencion. 
Le  povre  maistre,  abusé,  ouyant  son  clerc,  ne 
fut  pas  ung  peu  esbahy  ne  esmerveillé,  mais 
cuidoit  bien  qu'il  y  eust  autre  chose  que  ce  que 
après  il  sceust  ;  si  dist  :  «  Et  que  vous  fault  il, 
mon  fîlz,  et  que  avez  vous  à  plorer  maintenant  ? 
—  Helasl.sire,  et  j'ay  bien  cause  plus  que  nul 
autre  de  me  douloir  ;  mais,  helas  !  mon  cas  est 
tant  estrange,  et  non  pas  moins  piteux  ne 
moins  sur  tous  requis  d'estre  celé,  que,  nonob- 
stant que  j'aye  eu  vouloir  de  le  vous  dire,  si 
m'en  reboute  crainte,  quant  j'ay  au  long  à  mon 
maleur  pensé.  —  Ne  plorez  plus,  mon  fîlz.,  res- 

pond  le  maistre,  et  si  me  dictes  qu'il  vous  fault, 
et  je  vous  asseure,  s'en  moy  est  possible  de 
vous  aydier,  je  m'y  emploieray  voulentiers  comme 
je  doy.  —  Mon  maistre,  dist  le  regnart  clerc, 
je  vous  mercie,  mais,  quant  j'ay  bien  tout  re- 
gardé, je  ne  pense  pas  que  ma  langue  eust  la 
puissance  de  descouvrir  la  tresgrant  infortune 
que  j'ay  si  longuement  portée.  —  Ostez  moy 
ces  propos  et  toutes  ces  doléances,  respond  le 
maistre  :  je  suis  celuy  à  qui  riens  ne  devez  celer; 
je  vueil  sçavoir  que  vous  avez.  Avancez  vous 
et  le  me  dictes.  » 

Le  clerc,  sçaichant  le  tour  de  son  baston,  s'en 
fist  beaucoup  prier  et  à  tresgrant  crainte,  par 
semblant,  et  à  tresgrant  abondance  de  larmes, 
et  à  voulenté  se  laisse  ferrer  ;  et  dist  qu'il  lui 
dira,  mais  qu'il  lui  vueille  promettre  que  par 
luy  jamais  personne  n'en  sçaura  nouvelle,  car  il 
aimeroit  autant  ou  plus  chier  mourir  que  son 
maleureux  cas  feust  cogneu.  Ceste  promesse  par 
le  maistre  accordée,  le  clerc,  mort  et  descouloré 
comme  ung  homme  jugié  à  pendre,  si  va  dire 
son  cas  :  «  Mon  tresbon  maistre,  il  est  vray  que, 
ja  soit  ce  que  plusieurs  gens  et  vous  aussi  pour- 
roient   penser    que    je    feusse    homme    naturel 

comme  ung  autre,  ayant  puissance  d'avoir  com- 
paignie  avec  femme  et  de  faire  lignée,  vous  ose- 
ray  bien  dire  et  monstrer  que  point  je  ne  suis 
tel,  dont,  helas  !  trop  je  me  deul.  »  Et,  à  ces 
parolles,  trop  asseurement  tira  son  membre  à 
perche  et  luy  fist  monstre  de  la  peau  où  les  cou- 
lons se  logent,  lesquelz  il  avoit  par  industrie  fait 
monter  en  hault  vers  son  petit  ventre,  et  si  bien 
les  avoit  cachiez  qu'il  sembloit  qu'il  n'en  eust 
nulz.  Or  luy  va  dire  :  «  Mon  maistre ,  vous 
voyez  bien  mon  infortune,  dont  je  vous  prie  de 
rechief  que  elle  soit  celée  ;  et,  oultre  plus,  tres- 
humblement  vous  requiers,  pour  tous  les  services 
que  jamais  vous  feis,  qui  ne  sont  pas  telz  que 
j'en  eusse  eu  la  voulenté  se  Dieu  m'eust  donné 
le  povoir,  que  me  faciez  avoir  mon  pain  en  quel- 
que monastère  dévot,  où  je  puisse  le  surplus  de 
mon  temps  ou  service  de  Dieu  passer,  car  au 
monde  ne  puis  de  riens  servir.  » 

Le  abusé  et  deceu  maistre  remonstra  à  son 
clerc  l'aspreté  de  religion,  le  peu  de  mérite  qui 
luy  en  viendroit  quant  il  se  veult  rendre  comme 
par  desplaisir  de  son  infortune,  et  foyson  d'aul- 
tres  raisons  luy  amena,  trop  longues  à  compter, 
tendans  à  fin  de  l'oster  de  son  propos.   Sçavoir 

vous  fault  aussi  que  pour  riens  ne  l'eust  voulu 
abandonner,  tant  pour  son  bien  escripre  et  dili- 
gence que  pour  la  fiance  que  doresenavant  à  luy 
adjoustera.  Que  vous  diray  je  plus  ?  Tant  luy 
remonstra  que  ce  clerc,  au  fort,  pour  une  es- 
pace, en  son  estât  et  en  son  service  demourer 
luy  promect. 

Et,  comme  bien  ouvert  luy  avoit  son  secret  le 
clerc,  aussi  le  maistre  le  sien  luy  voulut  desce- 
ler, et  dist  :  «  Mon  filz,  de  vostre  infortune  ne 
suis  je  point  joyeux;  mais,  au  fort,  Dieu,  qui 
fait  tout  pour  le  mieulx  et  sçait  ce  qui  nousduyt 
et  vault  mieulx  :  vous  me  pourrez  doresenavant 
tresbien  servir,  et,  à  mon  povoir,  vous  le  meri- 
teray.  J'ay  jeune  femme  assez  legiere  et  volaige, 
et  suis,  ainsi  comme  vous  veez,  desja  ancien  et 
sur  aage  :  qui  aucunement  peut  estre  occasion 
à  plusieurs  de  la  requerre  de  deshonneur,  et  à 
elle  aussi,  s'elle  estoit  autre  que  bonne,  me 
bailler  matière  de  jalousie,  et  plusieurs  aultres 
choses.  Je  la  vous  baille  et  donne  en  garde,  et 
si  vous  en  prie  que  à  ce  tenez  la  main  que  je 
n'aye  cause  d'en  elle  trouver  nulle  matière  de 
jalousie.  »  Par  grande  deliberacion  fit  le  clerc 
sa  response  ;   et,  quand  il  parla,  Dieu   sçait  si 


20  TREIZIEME     NOUVELLE 

loua  bien  sa  tresbelle  et  bonne  maistresse,  di- 
sant que  sur  tous  autres  il  l'avoit  belle  et  bonne 
et  qu'il  s'en  devoit  tenir  seur  ;  neantmoins  qu'en 
ce  service  et  d'autres  il  est  celuy  qui  s'y  veult 
de  tout  son  cueur  emploier,  et  ne  la  laissera, 
pour  riens  qu'il  luy  puisse  advenir,  qu'il  ne  le 
advertisse  de  tout  ce  que  loyal  serviteur  doit 
faire  à  son  maistre. 

Lemaistre,  lye  et  joyeux  de  la  nouvelle  garde 
de  sa  femme,  laisse  l'ostel,  et  en  la  ville  à  ses 
affaires  va  entendre.  Et  bon  clerc  incontinent 
sault  à  sa  garde,  et,  le  plus  longuement  que 
luy  et  sa  dame  bien  osèrent,  n'espargnerent  pas 
les  membres  qui  en  terre  pourriront  ;  et  ne 
firent  jamais  plusgrant  feste,  depuis  que  l'adven- 
ture  fut  advenue  de  la  façon  subtille  et  que  son 
mary  abuseroient.  Assez  et  longue  espace  dura 
le  joly  passetemps  de  ceulx  qui  tant  bien  s'en- 
traymoienL  Et,  se  aucunes  fois  le  bon  mary 
alloit  dehors,  il  n'avoit  garde  d'emmener  son 
clerc  ;  plustost  eust  emprunté  ung  serviteur  à  ses 
voisins  que  l'aultre  n'eust  gardé  l'ostel  ;  et,  se 
la  dame  avoit  congié  d'aller  en  aucun  pelleri- 
nage,  plustost  alast  sans  chamberiere  que  sans 
le  tresgracieux  clerc. 

Et  faictes  vostre  compte  :  jamais  clerc  vanter 
ne  se  peut  d'avoir  eu  meilleur  adventure,  qui 
point  ne  vint  à  congnoissance,  voire  au  moins 
que  jesçaiche,  à  celuy  qui  bien  s'en  feust  déses- 
péré s'il  en  eust  sceu  le  demaine. 


LA  X 1 1 1 1 -  NOUVELLE 


PAR    MONSEIGNEUR    DE    CREQUY 


a  grande  et  large  marche  de  Bour- 
goigne  n'est  pas  si  despourveue  de 
plusieurs  adventures  dignes  de  mé- 
moire et  d'escripre  que,  à  fournir 
les  hjstoires  qui  à  présent  courent,  n'en  puisse 
et  doive  faire  sa  part  en  renc  des  aultres.  Je  ne 
ose  avant  mettre  ne  en  bruit  ce  que  nagueres  y 
advint  assez  prés  d'ung  gros  et  bon  villaige  séant 
sur  la  rivière  d'Ousche.  Là  avoit  et  encores  ha  une 
montaigne  où  ung  hermite ,  tel  que  Dieu  sçait, 
faisoit  sa  résidence,  lequel  soubz  umbre  du  doulx 
manteau  d'ypochrisie  faisoit  des  choses  merveil- 

leuses ,  qui  pas  ne  vindrent  à  congnoissance  en 
la  voix  publique  du  peuple,  jusques  ad  ce  que 
Dieu  plus  ne  voulut  son  tresdamnable  abus  per- 
mettre ne  souffrir.  Ce  sainct  hermite,  qui  de  son 
coup  à  la  mort  se  tiroit,  n'estoit  pas  moins  luxu- 
rieux ne  malicieux  que  seroit  ung  vieil  cinge  ; 
mais  la  manière  du  conduire  estoit  si  subtille 
qu'il  fault  dire  qu'elle  passoit  les  aultres  cautelles 
communes.  Vecy  qu'il  fist. 

Il  regarda,  entre  les  aultres  femmes  et  belles 
filles,  la  plus  digne  de  estre  aymée  et  désirée: 
si  se  pensa  que  ce  estoit  la  fille  à  une  simple 
femme  vefve,  tresdevote  et  bien  aulmoniere;  et 
va  conclure  en  soy-mesmes  que ,  se  son  sens  ne 
luy  fault,  il  en  chevira  bien. 

Ung  soir,  environ  la  mynuyt,  qu'il  faisoit  fort 
et  rude  temps,  il  descendit  de  sa  montaigne ,  et 
vint  à  ce  villaige ,  et  tant  passa  de  voyes  et  sen- 
tiers que  à  l'environ  de  la  mère  et  la  fille ,  sans 
estre  oiseux,  se  trouva.  L'ostel  n'estoit  pas  si 
grant,  ne  si  peu  de  luy  hanté  tout  en  devocion, 
qu'il  ne  sceust  bien  les  engins.  Si  va  faire  ung 
pertuis  en  une  paroy  non  gueres  espesse,  à  l'en- 
droit de  laquelle  estoit  le  lit  de  ceste  simple 
femme  vefve;  et  prent  un  long  baston  percé  et 

■creux,  dont  il  estoit  hourdé,  et,  sans  la  vefve 
esveiller,  auprès  de  son  oreille  le  mist,  et  dit  en 
assez  basse  voix,  par  trois  foys  :  «  Escoute  moy, 
femme  de  Dieu;  je  suis  ung  ange  du  Créateur, 
qui  devers  toy  m'envoye  te  annoncier  et  com- 
mander que ,  pour  les  haulx  biens  qu'il  a  voulu 
en  toy  entrer,  qu'il  veult ,  par  ung  hoir  de  ta 
chair,  c'est  assavoir  ta  fille ,  l'Eglise  son  espouse 
reunir,  refformer  et  en  son  estât  deu  remettre. 
Et  vecy  la  façon.  Tu  t'en  yras  en  la  montaigne 
devers  le  sainct  hermite ,  et  ta  fille  luy  mèneras, 
et  bien  au  long  luy  compteras  ce  qu'à  présent 
Dieu  par  moy  te  mande.  Il  congnoistra  ta  fille  , 
et  de  eulx  viendra  ung  filz.  esleu  de  Dieu  et 
destiné  au  sainct  Siège  de  Romme,  qui  tant  de 
biens  fera  que  à  sainct  Pierre  et  sainct  Pol  l'on 
le  pourra  bien  comparer.  A  tant  m'en  voys. 
Obeys  à  Dieu  !  »  La  simple  femme  vefve,  treses- 
bahye ,  surprinse  aussi  et  à  demy  ravye ,  cuida 
vrayement,  et  de  fait,  que  Dieu  luy  envoyast  ce 
messaiger.  Si  dist  bien  en  soy  mesmes  qu'elle 
ne  désobéira  pas;  et  puis  la  bonne  femme  se 
rendort  une  grande  pièce  après,  non  pas  trop 
fermement,  attendant  et  beaucoup  désirant  le 
jour.  Et,  entretant,   le   bon    hermite  'prend  le 

chemin  devers  son  hermitaige  en  la  montaigne. 

Ce  tresdesiré  jour  tantost  se  monstra  et  fut 
par  les  raiz  du  soleil ,  maugré  les  verrières  des 
fenestres,  à  coup  descendu  emmy  la  chambre  de 
ladicte  vefve;  et  la  mère  et  la  fille  se  levèrent  à 
tresgrant  haste.  Quant  elles  furent  prestes  et  sur 
piedz  mises,  et  leur  peu  de  mesnage  mis  à  point, 
la  bonne  mère  si  demande  à  sa  fille  s'elle  avoit 
rien  ouy  en  ceste  nuyt.  Et  la  fille  luy  respond  : 
«  Certes,  mère,  nennil.  —  Ce  n'est  pas  à  toy, 
dist  elle  aussi,  que  de  prinssault  ce  doulx  mes- 
saige  s'adresse ,  combien  qu'il  te  touche  beau- 
coup. »  Lors  luy  va  dire  et  racompter  tout  au 
long  l'angelicque  nouvelle  que  en  ceste  nuyt 
Dieu  luy  manda  ;  demande  aussi  qu'elle  en  veult 
dire.  La  bonne  fille ,  comme  sa  mère  simple  et 
dévote,  respond:  «Dieu  soit  loué!  Tout  ce 
qu'il  vous  plaist,  ma  mère,  soit  fait!  —  C'est 
tresbien  dit,  respond  la  mère.  Or  nous  en  alons 
à  la  montaigne,  à  la  semonce  du  bon  ange, 
devers  le  sainct  preudhomme.  » 

Le  bon  hermite ,  faisant  le  guet  quant  la  de- 
ceue  femme  sa  simple  fille  ameneroit,  la  voit 
venir.  Si  laisse  son  huys  entreouvert,  et  en  prière 
se  va  mettre  emmy  sa  chambre ,  affin  qu'en  de- 

votion  feust  trouvé.  Et  comme  il  desiroit  il  ad- 
vint, car  la  bonne  femme  et  sa  fille  aussi,  voyans 
l'huys  entreouvert,  sans  demander  quoy  ne  com- 
ment, dedans  entrèrent.  Et  comme  elles  par- 
ceurent  l'hermite  en  contemplacion ,  comme  s'il 
feust  Dieu,  l'honnourerent.  L'hermite,  à  voix 
humble,  en  cachant  les  yeulx  et  vers  la  terre 
enclinez,  dist  :  «  Dieu  salve  la  compaignie  !  »  Et 
la  povre  vieillote ,  désirant  qu'il  sceut  la  chose 
qui  l'amenoit ,  le  tira  à  part  et  lui  va  dire ,  de 
chief  en  bout,  tout  le  fait,  qu'il  sçavoit  trop 
mieulx  qu'elle.  Et  comme  en  grande  révérence 
faisoit  son  rapport ,  le  bon  hermite  gettoit  les 
yeulx  en  hault,  joygnoit  les  mains  au  ciel;  et  la 
bonne  vieille  plouroit,  tant  avoit  de  joye  et  de 
pitié.  Et  la  povre  fille  aussi  plouroit  quant  elle 
véoit  ce  bon  et  sainct  hermite  en  si  grande  de- 
vocion  prier  et  ne  sçavoit  pourquoy. 

Quant  ce  rapport  fut  tout  au  long  achevé , 
dont  la  vieillote  altendoit  la  response,  celluy  qui 
la  doit  faire  ne  se  haste  pas.  Au  fort,  certaine 
pièce  après,  quant  il  parla,  ce  fut  en  disant: 
«Dieu  soit  loué!  Mais,  m'amye,  dit  il,  vous 
semble  il,  à  la  vérité,  et  à  vostre  entendement, 
que  ce  que  droit  cy  vous  me  dictes  ne  soit  point 

fantasie  ou  illusion,  que  vous  en  juge  le  cueur? 
Sçachez  que  la  chose  est  grande.  —  Certaine- 
ment,  beau  père,  j'entendy  la  voix,  qui  ceste 
joyeuse  jjouvelle  me  aporta,  aussi  plainement 
que  je  fais  vous,  et  créez  que  je  ne  dormoie 
pas.  —  Or  bien,  dist  il,  non  pas  que  je  vueille 
contredire  au  vouloir  de  mon  Créateur,  se  me 
semble  il  bon  que  vous  et  moy  dormirons  en- 
cores  sur  ce  fait,  et,  si  vous  appert  de  rechief, 
vous  reviendrez  icy  vers  moy,  et  Dieu  nous  don- 
nera bon  conseil  et  advis.  On  ne  doit  pas  trop 
legierement  croire,  ma  bonne  mère;  le  Dyable, 
qui  est  aucunesfois  envieux  d'aultruy  bien,  treuve 
tant  de  cautelles,  et  se  transforme  en  angle  de 
lumière.  Créez,  créez,  ma  mère,  que  ce  n'est 
pas  peu  de  chose  de  ce  fait  cy;  et,  se  je  y  metz 
ung  peu  de  reffus ,  ce  n'est  pas  merveilles  :  n'ay 
je  pas  à  Dieu  voué  chasteté  ?  Et  vous  m'apportez 
la  rompeure  de  par  luy  !  Retournez  en  vostre 
maison,  et  priez  Dieu,  et  au  surplus  demain 
nous  verrons  que  ce  sera ,  et  à  Dieu  soyez  !  » 
Après  ung  grant  tas  de  agyos ,  se  part  la  com- 
paignie  de  l'hermite ,  et  vindrent  à  l'ostel,  tout 
devisant. 

Pour  abregier,  nostre  hermite,  à  l'heure  ac- 

coustumée  et  deue,  fourny  du  baston  creux,  en 
lieu  de  potence,  revient  à  l'oreille  de  la  simple 
femme,  disant  les  propres  motz,  ou  en  substance, 
de  la  nuyt  précédente;  et,  ce  fait,  incontinent, 
sans  autre  chose  faire,  retourne  à  son  hermitaige. 
La  bonne  femme,  emprinse  de  joye,  cuidant 
Dieu  tenir  par  les  piez,  se  lieve  de  haulte  heure, 
et  à  sa  fille  raconte  toutes  ces  nouvelles  sans 
doubte ,  et  confermant  la  vision  de  l'autre  nuyt 
passée.  «  Il  n'est  que  d'abregier  :  or  allons  devers 
le  saint  homme  !  » 

Elles  s'en  vont,  et  il  les  regarde  approucher  ; 
si  va  prendre  son  bréviaire,  faisant  de  l'ypocrite. 
Et  pensez  que  il  le  faisoit  en  grant  devocion , 
Dieu  le  sçait.  Et  puis,  après  son  service,  print  à 
recommencer,  et  en  cest  estât,  devant  l'huys  de 
sa  maisonnette,  se  fait  des  bonnes  femmes  saluer. 
Et  pensez  que,  se  la  vieille  luy  fist  hyer  ung 
grant  prologue  de  sa  vision,  celuy  de  maintenant 
n'est  de  riens  moindre  :  dont  le  preudhomme  se 
signe  du  signe  de  la  croix,  faisant  grans  admira- 
dons  à  merveilles,  disant:  «Mon  Dieu,  mon 
créateur,  qu'est  cecy?  Fay  de  moy  tout  ce  qu'il 
te  plaist,  combien  que,  se  n'estoit  ta  large  grâce, 
je   ne  suis  pas  digne  d'escouter  ung  si  grant 

oeuvre  !  —  Or  regardez ,  beau  père ,  dist  lors 
la  bonne  femme  abusée  et  follement  deceue , 
vous  voyez  bien  que  c'est  à  certes,  quant  de 
rechief  s'est  apparu  l'angle  vers  moy. — En  vérité, 
ma  mye,  ceste  matière  est  si  haulte  et  si  tresdiffi- 
cile  et  non  accoustumée  que  je  n'en  sçauroye 
bailler  que  doubteuse  response  :  non  mie  affin 
que  vous  entendez  seurement  que,  en  attendant 
la  tierce  apparicion ,  je  veuille  que  vous  tentez 
Dieu  ;  mais  on  dit  de  coustume  :  A  la  tierce  foys 
va  la  luyie.  Si  vous  prie  et  requiers  que  encores 
se  puisse  passer  ceste  nuit  sans  autre  chose  faire, 
attendant  sur  ce  fait  la  grâce  de  Dieu  ;  et  se , 
par  sa  grande  miséricorde,  il  lui  plaise  nous  de- 
monstrer  annuyt  comme  les  autres  nuytz  précé- 
dentes, nous  ferons  tant  qu'il  en  sera  loué.  »  Ce 
ne  fut  pas  du  bon  gré  de  la  simple  vieille  qu'on 
tardast  tant  d'obeyr  à  Dieu  ,  mais,  au  fort,  l'her- 
mite  est  creu- comme  le  plus  saige. 

Comme  elle  fut  couchée ,  ou  parfond  des 
nouvelles  qui  en  teste  luy  viennent,  l'ypochrite 
pervers,  de  sa  montaigne  descendu,  luy  met  son 
baston  creux  à  l'oreille ,  ainsi  comme  il  avoit  de 
coustume ,  en  luy  commandant  de  par  Dieu , 
comme  son  angle,  une  foys  pour  toutes,  qu'elle 

maine  sa  fille  à  l'hermite  pour  la  cause  que  dit 
est.  Elle  n'oublia  pas,  tantost  qu'il  fut  jour, 
ceste  charge,  car,  après  les  grâces  à  Dieu  de  par 
elle  et  sa  fille  rendues,  se  mettent  au  chemin  par 
devers  l'hermitage,  où  l'hermite  leur  vint  au 
devant,  qui  de  Dieu  les  salue  et  begnie.  Et  la 
bonne  mère,  trop  plus  que  nulle  autre  joyeuse, 
ne  lui  cela  gueres  sa  nouvelle  apparicion  :  dont 
l'hermite,  qui  par  la  main  la  tient,  en  sa  chap- 
pelle  la  convoyé,  et  la  fille  aussi  va  après.  Et 
leans  font  leurs  tresdevotes  oraisons  à  Dieu  le 
tout  puissant,  qui  ce  treshault  mystère  leur  a 
daigné  demonstrer. 

Après  ung  peu  de  sermon  que  fist  l'hermite 
touchant  songes,  visions,  apparicions  et  revela- 
cions ,  qui  souvent  aux  gens  adviennent,  et  il 
chust  en  propos  de  touchier  leur  matière,  pour 
laquelle  estoient  assemblez.  Et  pensez  que  l'her- 
mite les  prescha  bien  et  en  bonne  devocion , 
Dieu  le  sçait.  «  Puis  que  Dieu  veult  et  commande 
que  je  fasse  lignie  papale,  et  le  daigne  révéler 
non  pas  une  fois  ou  deux  seulement,  mais  la 
tierce  d'abondance,  il  faut  dire,  croire  et  conclure 
que  c'est  ung  hault  bien  qui  de  ce  fait  s'en  en- 
suyvera.   Si  m'est  advis  que  mieulx  on  ne  peut 

faire  que  d'abregier  l'excecucion ,  en  lieu  de  ce 
que  trop  j'ay  différé  de  bailler  foy  à  la  saincte 
apparicion.  — Vous  dictes  bien,  beau  père.  Com- 
ment vous  plaist  il  faire?  respond  la  vieille.  — 
Vous  laisserez  céans,  dist  l'hermite ,  vostre  belle 
fille,  et  elle  et  moy  en  oraisons  nous  mettrons, 
et  au  surplus  ferons  ce  que  Dieu  nous  appren- 
dra. »  La  bonne  femme  vefve  en  fut  contente, 
et  aussi  fut  sa  fille,  pour  obéir. 

Quant  nostre  hermite  se  treuve  à  part  avec- 
ques  la  belle  fille,  comme  s'il  la  voulsist  rebap- 
tiser, toute  nue  la  fait  despoillier  ;  et  pensez 
que  l'hermite  ne  demoura  pas  vestu.  Qu'en 
vauldroit  le  long  compte  ?  Il  la  tint  tant  et  si 
longuement  avecques  luy,  en  lieu  d'aultre  clerc; 
tant  alla  aussi  et  vint  à  l'ostel  d'elle,  pour  la 
doubte  des  gens,  et  aussi  pour  honte  qu'elle 
n'osoit  partir  de  la  maison  ;  car  bientost  après  le 
ventre  si  luy  commença  à  bourser  ;  dont  elle  fut 
si  joyeuse  qu'on  ne  vous  le  sçauroit  dire.  Mais, 
se  la  fille  s'esjouyssoit  de  sa  portée,  la  mère 
d'elle  en  avoit  à  cent  doubles  joyes  ;  et  le  maul- 
dit  bigot  faignoit  aussi  s'en  esjouyr,  mais  il  en 
enrageoit  tout  vif. 

Ceste  povre  mère  abusée ,  cuidant  de    vray 

que  sa  fille  deust  faire  ung  tresbeau  filz,  pour  le 
temps  advenir,  de  Dieu  esleu  pape  de  Romme, 
ne  se  peult  tenir  qu'à  sa  plus  privée  voisine  ne 
le  comptast,  qui  aussi  esbahye  en  fut  comme 
se  cornes  luy  venoient,  non  pas  toutesfois  qu'elle 
ne  se  doubtast  de  tromperie.  Elle  ne  cella  pas 
longuement  aux  autres  voisins  et  voisines  com- 
ment la  fille  d'une  telle  estoit  grosse,  par  les 
oeuvres  du  sainct  hermite,  d'ung  filz  qui  doit 
estre  pape  de  Romme.  «  Et  ce  que  j'en  sçay, 
dist  elle,  la  mère  d'elle  le  m'a  dit,  à  qui  Dieu 
l'a  voulu  révéler.  »  Ceste  nouvelle  fut  tantost 
espandue  par  les  villes  voisines. 

Et,  en  ce  temps  pendant,  la  fille  s'accoucha, 
qui  à  la  bonne  heure  d'une  belle  fille  se  délivra  : 
dont  elle  fut  esmerveillée  et  courroucée,  et  sa 
tressimple  mère,  et  les  voisines  aussi,  qui  atten- 
doient  vraiement  le  saint  Père  advenir  recevoir. 
La  nouvelle  de  ce  cas  ne  fut  pas  moins  tost 
sceue  que  celle  précédente  ;  et,  entre  aultres, 
l'hermite  en  fut  des  premiers  advertis,  qui  tan- 
tost s'en  fouit  en  ung  autre  pays,  ne  sçay  quel, 
une  autre  femme  ou  fille  decepvoir,  ou,  es  de- 
sers  d'Egipte,  de  cueur  contrit,  la  pénitence  de 
son  pechié  satisfaire. 

5 

Quoy  que  soit  ou  fut,  la  povre  fille  en  fut 
deshonnorée,  dont  ce  fut  grant  dommaige  car, 
belle,  bonne  et  gente  estoit. 


LA    XV    NOUVELLE 


PAR   MONSEIGNEUR  DE   LA  ROCHE 


u  gentil  pays  de  Brebant,  prés 
d'ung  monastère  de  blancs  moynes, 
'est  situé  ung  aultre  monastère  de 
nonnains,  qui  tresdevotes  et  chari- 
tables sont,  dont  l'histoire  tait  le  nom  et  la  mar- 
che particulière.  Ces  deux  maisons,  comme  on  dit 
de  coustume,  estoient  voisines,  la  grange  et  les 
bateurs  ;  car,  Dieu  mercy,  la  charité  de  la  maison 
aux  nonnains  estoit  si  tresgrande,  que  peu  de 
gens  estoient  escondis  de  l'amoureuse  distribu- 
cion,  voire  se  dignes  estoient  d'icelle  recepvoir. 
Pour  venir  ou  fait  de  ceste  hystoire,  ou  cloi- 
stre  des  blancs  moines  avoit  ung  jeune  et  beau 
religieux  qui  fut  amoureux  d'une  des  nonnains  ; 

et,  de  fait,  eust  bien  le  couraige,  après  les  pré- 
misses, de  lui  demander  à  faire  pour  l'amour 
de  Dieu.  Et  la  nonnain,  qui  bien  congnoissoit 
ses  oustilz,  ja  soit  qu'elle  fust  bien  courtoise, 
luy  bailla  dure  et  aspre  response.  Il  ne  fut  pas 
pourtant  enchâssé,  mais  tant  continua  sa  tres- 
humble  requeste  que  force  fut  à  la  tresbelle 
nonnain  ou  de  perdre  le  bruit  de  sa  treslarge 
courtoisie,  ou  d'accorder  au  moyne  ce  qu'elle 
avoit  à  plusieurs,  sans  gueres  prier,  accordé.  Si 
luy  va  dire  :  «  En  vérité,  vous  poursuyvez  et 
faictes  grant  diligence  d'obtenir  ce  que  à  droit 
ne  sçauriez  fournir;  et  pensez  vous  que  je  ne 
saiche  bien,  par  ouyr  dire,  quelz  oustilz  vous 
portez?  Créez  que  si  fais;  il  n'y  a  pas  pour  dire 
grand  mercy  !  —  Je  ne  sçay,  moy,  qu'on  vous 
a  dit,  respond  le  moyne,  mais  je  ne  doubte 
point  que  vous  ne  soyez  bien  contente  de  moy, 
et  que  je  ne  vous  monstre  que  je  suis  homme 
comme  ung  aultre.  —  Homme,  dit  elle,  cela 
croy  je  assez  bien,  mais  vostre  chose  est  tant 
petit,  comme  l'on  dit,  que,  se  vous  l'apportez 
en  quelque  lieu,  à  peu  s'on  s'aperçoit  qu'il  y 
est.  —  Il  va  bien  autrement,  dit  le  moyne,  et, 
se  j'estois  en  place,  je  feroye,  et  par  vostre 

jugement,  menteurs  tous  ceulx  ou  celles  qui 
ceste  renommée  me  donnent.  » 

Au  fort,  après  ce  gracieux  débat,  la  courtoise 
nonnain ,  affin  d'estre  quitte  de  l'ennuyante 
poursuite  que  le  moyne  faisoit,  affin  aussi  que 
elle  saiche  qu'il  vault  et  qu'il  sçait  faire,  et  aussi 
qu'elle  n'oublie  le  mestier  qui  tant  luy  plaist, 
elle  luy  baille  jour,  à  xij  heures  de  nuyt,  devers 
elle  venir  et  heurter  à  sa  traille  ;  dont  elle  fut 
haultement  merciée  :  «  Toutesfois  vous  n'y  en- 
trerez pas  que  je  ne  saiche,  dist  elle,  à  la  vérité, 
quelz  oustilz  vous  portez,  et  se  je  m'en  sçauroie 
ayder  ou  non  ?  —  Comme  il  vous  plaira ,  » 
respond  le  moyne. 

A  tant  s'en  va  et  laisse  sa  maistresse  ;  et  vint 
tout  droit  devers  frère  Courard,  l'ung  de  ses 
compaignons,  qui  estoit  oustillé  Dieu  sçait  com- 
ment, et  pour  ceste  cause  avoit  ung  grant  gou- 
vernement ou  cloistre  des  nonnains.  Il  luy 
compta  son  cas  tout  du  long,  comment  il  a  prié 
une  telle,  la  response  et  le  reffus  que  elle  fit, 
doubtant  qu'il  ne  soit  pas  bien  soulier  à  son  pié, 
et,  en  la  parfin,  comment  elle  est  contente  qu'il 
entre  vers  elle,  mais  qu'elle  sente  et  saiche  pre- 
mier de  quelle  lance  il  vouldroit  jouster  contre 

son  escu.  «  Or  est  ainsi,  dist  il,  que  je  suis  mal 
fourny  d'une  grosse  lance  telle  que  j'espoire  et 
voy  qu'elle  désire  d'estre  rencontrée.  Si  vous 
emprye,  tant  comme  je  puis,  que  anuyt  vous 
venez  avecques  moy,  à  l'heure  que  je  me  doy 
vers  elle  rendre,  et  vous  me  ferez  le  plus  grant 
plaisir  que  jamais  homme  fist  à  aultre.  Je  sçay 
tresbien  qu'elle  vouldra,  là  moy  venu,  sentir  et 
taster  la  lance  dont  je  attens  à  fournir  mes  ar- 
mes ;  et,  en  la  fin,  me  fauldra  ce  faire  :  vous 
serez  derrière  moy,  sans  dire  mot,  et  vous  met- 
trez en  ma  place,  et  vostre  gros  bourdon  en  son 
poingt  luy  mettrez;  elle  ouvrera  l'huys,  je  n'en 
doubte  point,  et  puis,  cela  fait,  vous  vous  en 
yrez  et  dedans  j'entreray  ;  et  puis,  du  surplus 
laissez  moy  faire.  »  Frère  Courard  est  en  grant 
soulcy  comment  il  pourra  faire  et  complaire  à 
son  compaignon,  mais  toutesfois  se  met  à  l'ad- 
venture,  et,  tout  ainsi  que  lui  avoit  dit,  s'en  va 
et  luy  accorde  ce  marchié. 

Et,  à  l'heure  assignée,  se  met  avec  luy  en 
chemin  par  devers  la  nonnain.  Quant  ilz  sont  à 
l'endroit  de  la  fenestre,  maistre  moyne,  plus 
eschauffé  que  ung  estalon,  de  son  baston  ung 
coup  heurta  ;  et  la  nonnain  n'attendit  pas  l'autre 

heurt,  mais  ouvrist  la  fenestre  et  dist  en  basse 
voix  :  «  Qui  est  ce  là  ?  —  C'est  moy,  dist  il  ; 
ouvrez  tost  l'huys,  que  on  ne  vous  oye.  —  Ma 
foy,  dist  elle,  vous  ne  serez  ja  en  mon  livre  en- 
registré, n'escript,  que  premièrement  ne  passez 
à  monstre,  et  que  je  ne  sçaiche  quel  harnois 
vous  portez.  Approuchez  vous  prés  et  me  mon- 
strez  que  c'est.  —  Tresvoulentiers ,  dist  il.  » 
Alors  tire  frère  Courard,  lequel  s'avançoit  pour 
faire  son  personnaige,  qui  en  la  main  de  ma 
dame  la  nonnain  mist  son  bel  et  trespuissant 
bourdon,  qui  gros,  long  et  rond  estoit.  Et,  tan- 
tost  qu'elle  le  sentit,  comme  se  nature  luy  en 
baillast  la  congnoissance,  elle  dist  :  «  Nennil, 
nennil,  dit  elle,  je  congnois  bien  cestuy  cy,  c'est 
le  bourdon  de  frère  Courard  ;  il  n'y  a  nonnain 
céans  qui  bien  ne  le  congnoisse  ;  vous  n'avez  garde 
que  j'en  soie  deceue,  je  le  congnois  trop.  Allez 
quérir  vostre  adventure  ailleurs.  »  Et  à  tant  sa  fe- 
nestre referma,  bien  courroucée  et  mal  contente, 
non  pas  sur  frère  Courard,  mais  sur  l'autre  moyne, 
lesquelz,  après  ceste  adventure,  s'en  retournèrent 
vers  leur  hostel,  tout  devisant  de  ceste  advenue. 


LA  XVIe   NOUVELLE 


PAR    MONSEIGNEUR    LE    DUC 


|g^p|a@Mttg  N  ja  cont£  d'Artois  nagueres  vivoit 


ung  gentil  chevalier,  riche  et  puis- 
r^Sj  HjS15$!sant,Iyé  par  mariage  avec  une  tres- 
'kî>-c^g£&&.  belle  dame  et  de  hault  lieu.  Ces 
deux  ensemble,  par  longue  espace,  passèrent 
plusieurs  jours  paisiblement  et  doulcement.  Et 
pource  que  alors  le  trespuissant  duc  de  Bour- 
goigne,  comte  d'Artois  et  leur  seigneur,  estoit 
en  paix  avec  tous  les  grans  princes  chrestiens, 
le  chevalier,  qui  tresdevot  estoit,  délibéra  faire 
à  Dieu  sacrifice  du  corps  qu'il  luy  avoit  preste 
bel  et  puissant,  assouvy,  de  taille  destre,  autant 
et  plus  que  personne  de  sa  contrée,  excepté  que 
perdu  avoit  ung  oeil  en  ung  assault.   Et  pour 

faire  son  obligacion  en  lieu  esleu  et  de  luy  dé- 
siré, après  les  congiez  à  ma  dame  sa  femme 
prins  et  de  plusieurs  ses  parens,  s'en  va  devers 
les  bons  seigneurs  de  Prusse,  vrais  défenseurs 
de  la  tressaincte  foy  chrestienne.  Tant  fist  et 
diligenta  qu'en  Prusse,  après  plusieurs  adven- 
tures  que  je  passe,  sain  et  sauf  se  trouva,  où  il 
fist  assez  et  largement  de  grans  proesses  en  armes, 
dont  le  grant  bruit  de  sa  vaillance  fut  tantost 
espandu  en  plusieurs  marches,  tant  à  la  relacion 
de  ceulx  qui  veu  l'avoient,  en  leur  pays  retour- 
nez, que  par  lettres  que  les  demeurez  escrip- 
voient  à  plusieurs,  qui  tresgrant  gré  leur  en 
sçavoient. 

Or  ne  fault  pas  celer  que  ma  dame,  qui  estoit 
demeurée,  ne  fut  pas  si  rigoureuse  qu'à  la  prière 
d'ung  gentil  escuier,  qui  d'amours  la  requist, 
elle  ne  fut  tantost  contente  qu'il  fust  lieute- 
nant de  Monseigneur  qui  aux  Sarrazins  se  com- 
batoit.  Tandis  que  Monseigneur  jeusne  et  fait 
pénitence,  ma  dame  fait  bonne  chiere  avec  l'es- 
cuier  ;  le  plus  des  fois  Monseigneur  se  disne  et 
soupe  de  biscuit  et  de  la  belle  fontaine,  et  ma 
clame  a  de  tous  les  biens  de  Dieu  si  treslarge- 
ment  que  trop  ;  Monseigneur,  au  mieulx  venir, 

se  couche  en  la  paillade,  et  ma  dame  en  ung 
tresbeau  lit  avec  l'escuier  se  repose.  Pour  abre- 
gier,  tandis  que  Monseigneur  aux  Sarrazins  fait 
guerre,  l'escuier  à  ma  dame  se  combat,  et  si 
tresbien  s'y  porte  que,  se  Monseigneur  jamais 
ne  retournoit,  elle  s'en  passeroit  tresbien,  et  à 
peu  de  regret,  voire  qu'il  ne  face  aultrement 
qu'il  a  commencé. 

Monseigneur,  voyant,  la  Dieu  mercy,  que 
l'effort  des  Sarrazins  n'estoit  pas  si  aspre  que 
par  cy  devant  a  esté,  sentant  aussi  que  assez 
longue  espace  a  laissé  son  hostel  et  sa  tresbonne 
femme  qui  moult  le  désire  et  regrete,  comme 
par  plusieurs  de  ses  lettres  elle  luy  a  fait  sçavoir, 
dispose  son  partement,  et,  avec  le  peu  de  gens 
qu'il  avoit,  se  mect  en  chemin.  Et  si  bien  ex- 
ploita, à  l'ayde  du  grant  désir  qu'il  a  de  soy 
trouver  en  sa  maison  et  es  bras  de  ma  dame, 
qu'en  peu  de  jours  s'y  trouva.  Celuy  à  qui  ceste 
haste  plus  touche  que  à  nul  de  ses  gens  est  tous- 
jours  des  premiers  descouchiez  et  premier  presi 
et  le  devant  au  chemin.  Et,  de  fait,  sa  trop 
grande  diligence  le  fait  bien  souvent  chevauchier 
seul  devant  ses  gens,  aucune  fois  ung  quart  de 
lieue  ou  plus. 

Advint  ung  jour  que  Monseigneur,  estant  au 
giste,  environ  à  six  lieues  de  sa  maison  où  il 
doit  trouver  ma  dame,  se  leva  bien  matin  et 
monta  à  cheval,  que  bien  luy  semble  que  son 
cheval  le  rendra  à  sa  maison  avant  que  ma  dame 
soit  descouchée,  qui  riens  de  sa  venue  ne  sçait. 
Ainsi  comme  il  le  proposa  il  advint,  et,  comme 
il  estoit  en  ce  plaisant  chemin,  dist  à  ses  gens  : 
«  Venez  tout  à  vostre  aise,  et  ne  vous  chaille  ja 
de  moysuyr;  je  m'en  iray  tout  mon  beau  train, 
pour  trouver  ma  femme  au  lit.  »  Ses  gens  tous 
hordez  et  travaillez,  et  leurs  chevaulx  aussi,  ne 
contredirent  pas  à  Monseigneur,  mais  s'en 
viennent  tout  à  leur  aise  après  luy,  sans  eulx 
travailler  aucunement;  mais  pourtant  si  doub- 
toient  ilz  de  mondit  seigneur,  lequel  s'en  alloit 
ainsi  de  nuyt  tout  seul  et  avoit  si  grant  haste. 

Cil  s'en  va  et  fait  tant  qu'il  est  en  brief  en  la 
basse  court  de  son  hostel  descendu,  où  il  trouva 
ung  varlet  qui  le  desmonta  de  son  cheval.  Tout 
ainsi  et  housé  et  esperonné,  quant  il  fut  des- 
cendu, s'en  va  tout  droit,  sans  rencontrer  per- 
sonne, car  encores  matin  estoit,  devers  sa  cham- 
bre où  ma  dame  encore  dormoit ,  ou  espoir 
faisoit  ce  qui  tant  a  fait  Monseigneur  travailler. 

Créez  que  l'huys  n'estoit  pas  ouvert,  à  cause 
du  lieutenant,  qui  tout  esbahy  fut,  et  ma  dame 
aussi,  quant  Monseigneur  heurta  de  son  baston 
ung  treslourt  coup  :  «  Qui  est  ce  là  ?  ce  dist  ma 
dame.  —  C'est  moy,  ce  dist  Monseigneur,  ou- 
vrez, ouvrez  !  »  Madame,  qui  tantost  a  cogneu 
Monseigneur  à  son  parler,  ne  fut  pas  des  plus 
asseurées  ;  neantmoins  fait  habiller  incontinent 
son  escuier,  qui  met  peine  de  s'advancier  le  plus 
qu'il  peut,  pensant  comment  il  pourra  eschapper 
sans  dangier. 

Ma  dame,  qui  faint  d'estre  encores  toute  en- 
dormie et  non  recongnoistre  Monseigneur, 
après  le  second  heurt  qu'il  fait  à  l'huys,  de- 
mande encores  :  «  Qui  est  ce  là  ?  —  C'est  vostre 
mary,  dame,  ouvrez  bien  tost,  ouvrez  !  —  Mon 
mary  ?  dist  elle.  Helas  !  il  est  bien  loing  de  cy  ; 
Dieu  le  ramaine  à  joie  et  brief  !  —  Par  ma  foy, 
dame,  je  suis  vostre  mary;  et  ne  me  congnois- 
sez  vous  au  parler  ?  Si  tost  que  je  vous  ay  ouy 
respondre,  je  congneuz  bien  que  c'estiez  vous. 
—  Quant  il  viendra,  je  le  sçauray  beaucoup  de- 
vant, pour  le  recepvoir  ainsi  comme  je  dois,  et 
aussi  pour  mander  messeigneurs  ses  parens  et 
amis  pour  le  festoier  et  convoier  à  sa  bien  ve- 

nue.  Allez,  allez,  et  me  laissez  dormir  !  —  Saint 
Jehan,  je  vous  en  garderay  bien  !  ce  dist  Mon- 
seigneur. Il  faiilt  que  vous  ouvrez  l'huys;  et  ne 
voulez  vous  congnoistre  vostre  mary  ?  » 

Alors  l'appelle  par  son  nom.  Et  elle,  qui  voit 
que  son  amy  est  ja  tout  prest,  le  fait  mettre 
derrière  l'huys.  Et  puis  va  dire  à  Monseigneur  : 
«  Estes  vous  ce  ?  Pour  Dieu  !  pardonnez  moy. 
Et  estes  vous  en  bon  point  ?  —  Ouy,  Dieu 
mercy,  ce  dist  Monseigneur.  —  Or  loué  en  soit 
Dieu  !  ce  dist  ma  dame,  je  viens  incontinant 
vers  vous  et  vous  mettray  dedens  ;  mais  que  je 
soye  un  peu  habillée  et  que  j'aye  de  la  chan- 
delle. —  Tout  à  vostre  aise,  ce  dist  Monsei- 
gneur. —  En  vérité,  ce  dist  ma  dame,  tout  à  ce 
coup  que  vous  avez  heurté,  Monseigneur,  j'es- 
toye  bien  empeschée  d'ung  songe  qui  est  de 
vous.  —  Et  quel  est  il,  m'amye  ?  —  Par  ma  foy  ! 
Monseigneur,  il  me  sembloit  à  bon  escient  que 
vous  estiez  revenu,  que  vous  parliez  à  moy,  et 
si  voyez  tout  aussi  cler  d'ung  oeil  comme  de 
l'aultre.  —  Pleust  ores  à  Dieu  !  ce  dist  Monsei- 
gneur. —  Nostre  Dame  !  ce  dist  ma  dame,  je 
croy  que  aussi  faictes  vous  ?  —  Par  ma  foy, 
dist   Monseigneur,    vous  estes    bien  beste  ;  et 

comment  ce  pourroit  il  faire  ?  —  Je  tiens,  moy, 
dist  elle,  qu'il  est  ainsi.  —  Il  n'en  est  riens, 
non,  dist  Monseigneur.  Estes-vous  bien  si  foie 
de  le  penser  ?  —  Dea,  Monseigneur,  dist  elle, 
ne  me  créez  jamais  s'il  n'est  ainsi  ;  et,  pour  la 
paix  de  mon  cueur,  je  vous  requier  que  nous 
i'esprouvons.  » 

Et  à  ce  coup,  elle  ouvra  l'huys,  tenant  la 
chandelle  ardant  en  sa  main.  Et  Monseigneur, 
qui  est  content  de  ceste  espreuve,  s'y  accorde 
par  les  parolles  de  sa  femme  ;  et  ainsi  le  povre 
homme  endure  bien  que  ma  dame  luy  bouchast 
son  bon  oeil  d'une  main;  et  de  i'aultre  elle  tenoit 
la  chandelle  devant  l'oeil  de  Monseigneur  qui 
crevé  estoit  ;  et  puis  luy  demanda  :  «  Monsei- 
gneur, ne  veez  vous  pas  bien,  par  vostre  foy  ? 
—  Par  mon  serment,  non  !  »  ce  dist  Monsei- 
gneur. Et  entretant  que  ces  devises  se  faisoient, 
le  lieutenant  de  mondit  seigneur  sault  de  la 
chambre,  sans  qu'il  fut  apperceu  de  luy.  «  Or 
attendez,  Monseigneur,  ce  dist  elle.  Et  mainte- 
nant vous  me  voiez  bien  ?  Ne  faites  pas  ?  —  Par 
Dieu  !  m'amye,  nennil,  respond  Monseigneur. 
Comment  vous  verroye  je  ?  Vous  avez  bouchié 
mon  dextre  oeil,  et  l'autre  est  crevé,  passé  plus 

de  dix  ans  !  —  Alors,  dist  elle,  or  voy  je  bien 
que  c'estoit  songe  voyrement  qui  ce  rapport  me 
fist  ;  mais,  quoy  que  soit,  Dieu  soit  loué  et  gra- 
cié, que  vous  estes  cy  !  — Ainsi  soit  il  !  »  ce  dit 
Monseigneur. 

Et  à  tant  s'entracollerent  et  baisèrent  par  plu- 
sieurs fois,  et  firent  grant  feste.  Et  n'oublia  pas 
Monseigneur  à  compter  comment  il  avoit  laissé 
ses  gens  derrière,  et  que,  pour  la  trouver  au  lit, 
il  avoit  fait  telle  diligence  :  «Et  vrayement,  dist 
ma  dame,  encores  estes  vous  bon  mary  !  »  Et  à 
tant  vindrent  femmes  et  serviteurs  qui  bienvei- 
gnerent  Monseigneur,  et  le  deshouserent,  et  de 
tous  points  déshabillèrent.  Et,  ce  fait,  se  bouta 
ou  lit  avec  ma  dame,  qui  le  repeust  du  demou- 
rant  de  l'escuier,  qui  s'en  va  son  chemin,  lye  et 
joyeux  d'estre  ainsi  eschappé. 

Comme  vous  avez  ouy,  fut  le  chevalier  trompé, 
et  n'ay  point  sceu,  combien  que  plusieurs  gens 
depuis  le  sceurent,  qu'il  en  fut  jamais  adverty. 


LA     XVII!;     NOUVELLE 


PAR     MONSEIGNEUR     LE     DUC 


-^^§v?v/£"- 'a  gueres  qu'à  Paris  presidoit  en  la 
^chambre   des    Comptes    ung   grant 


çj clerc,    chevalier,    assez    sur  aage  ; 

U  mais  tresj  oyeux  et  tresplaisant  estoit, 
tant  en  sa  manière  d'estre  comme  en  devises,  où 
qu'il  les  adreçast ,  fut  aux  hommes  ou  aux 
femmes.  Ce  bon  seigneur  avoit  femme  espousée 
desja  ancienne  et  maladive,  dont  il  avoit  belle 
lignie.  Et  entre  les  aultres  damoiselles,  cham- 
berieres  et  servantes  de  son  hostel,  celle  où  Na- 
ture avoit  mis  son  entente  de  la  faire  tresbelle 
estoit  meschine,  faisante  le  mesnage  commun, 
comme  les  litz,  le  pain  et  autres  telz  affaires. 

Monseigneur,  qui  ne  jeusnoit  jour  de  l'amou- 
reux mestier  tant  qu'il  trouvast  rencontre ,  ne 

cela  gueres  à  la  belle  meschine  le  grant  bien 
qu'il  luy  veult,  et  luy  va  faire  ung  grant  prologue 
des  amoureulx  assaultz,  que  incessamment  amours 
pour  elle  luy  envoyé;  continue  aussi  ce  propos, 
luy  promettant  tous  les  biens  du  monde ,  mons- 
trant  comment  il  est  bien  en  luy  de  lui  faire, 
tant  en  telle  manière,  et  tant  en  telle,  et  tant  en 
telle.  Et  qui  oyoit  le  chevalier,  jamais  tant  d'heur 
n'advint  à  la  meschine  que  de  luy  accorder  son 
amour.  La  belle  meschine ,  bonne  et  saige ,  ne 
fust  pas  si  beste  que  aux  gracieux  motz  de  son 
maistre  baillast  response  en  riens  à  son  advan- 
tage  ,  mais  se  excusa  si  gracieusement  que 
Monseigneur  en  son  courage  tresbien  l'en  prisa, 
combien  qu'il  aymast  mieulx  qu'elle  tinst  aultre 
chemin.  Motz  rigoureux  vindrent  en  jeu  par  la 
bouche  de  Monseigneur  quant  il  parceust  que 
par  doulceur  ne  feroit  rien  ;  mais  la  tresbonne 
fille,  aymant  plus  chier  mourir  que  perdre  son 
honneur,  ne  s'en  effroia  gueres,  ains  asseurement 
respondit  die  et  face  ce  qu'il  lui  plaist ,  mais , 
jour  qu'elle  vive,  de  plus  prés  ne  luy  sera.  » 

Monseigneur,  qui  la  voit  aheurtée  en  ceste 
opinion,  après  ung  gracieux  à  Dieu,  laissa,  ne 
sçay  quans  jours,    ce    gracieux  pourchas ,    de 

bouche  seullement;  mais  regars  et  aultres  petis 
signes  ne  luy  coustoient  gueres,  qui  trop  estoient 
à  la  fille  ennuyeux.  Et  s'elle  ne  doubtast  mettre 
maie  paix  entre  Monseigneur  et  ma  dame,  elle 
ne  lui  celeroit  guère  la  desloyauté  de  son  sei- 
gneur ;  mais ,  au  fort ,  elle  conclud  le  desceler 
tout  le  plus  tard  qu'elle  pourra. 

La  devocion  que  Monseigneur  avoit  aux  saincts 
de  sa  meschine  de  jour  en  jour  croissoit,  et  ne 
luy  souffisoit  pas  de  l'aimer  et  servir  en  cueur 
seulement,  mais  d'oraison,  comme  il  a  fait  cy 
devant,  la  veult  arrière  resservir.  Si  vient  à  elle 
et  de  plus  belle  recommença  sa  harengue  en  la 
façon  que  dessus,  laquelle  il  confermoit  par  cent 
mille  sermenset  autant  de  promesses.  Pour  abre- 
gier,  riens  ne  lui  vault,  et  ne  peust  obtenir  ung 
seul  mot  et  encores  moins  de  semblans  qu'elle 
luy  baille  quelque  peu  d'espoir  de  jamais  par- 
venir à  ses  attaintes.  Et,  en  ce  point,  se  partit, 
mais  il  n'oublia  pas  de  dire  que,  s'il  la  rencontre 
en  quelque  lieu  marchant,  qu'elle  l'obeyra  ou 
elle  fera  pis.  La  meschine  gueres  ne  s'en  effroya, 
et,  sans  plus  y  penser,  va  besoigner  en  la  cui- 
sine ou  aultre  part. 

Ne  sçay  quants  jours  après,  unglundy  matin, 

la  belle  meschine,  pour  faire  des  pastez,  buletoit 
de  la  farine.  Or  devez  vous  sçavoir  que  la  chambre 
où  se  faisoit  ce  mestier  n'estoit  pas  loing  de  la 
chambre  de  Monseigneur,  et  qu'il  oyoit  tresbien 
le  bruit  et  la  noise  qui  s'y  faysoit;  et  encores 
sçavoit  aussi  tresbien  que  c'estoit  sa  meschine 
qui  du  tamis  ^ouoit.  Si  s'avisa  qu'elle  n'auroit 
pas  seule  ceste  peine ,  mais  luy  viendra  ayder, 
voire  et  fera  au  surplus  ce  qu'il  luy  a  bien  pro- 
mis,  car  jamais  mieulx  ne  la  pourroit  trouver. 
Dist  aussy  en  soy  mesmes  :  «  Quelques  reffus 
que  de  la  bouche  elle  m'ait  fait,  si  en  cheviray 
je  bien  se  je  la  puis  à  gré  tenir.  »  Il  regarda  que 
bien  matin  estoit  et  que  ma  dame  n'estoit  pas 
esveillée,  dont  il  fut  bien  joyeux,  et,  affin  qu'il 
ne  l'esveille,  il  sault  tout  doulcement  hors  de 
son  lit,  à  tout  son  couvrechief,  et  prent  sa  robe 
longue  et  ses  botines,  et  descend  de  sa  chambre 
si  celéement  qu'il  fut  dedans  la  chambrette  où  la 
meschine  dormoit  sans  qu'elle  oncques  en  sceut 
riens  jusques  à  tant  qu'elle  le  vit  tout  dedans. 

Qui  fut  bien  esbahye ,  ce  fut  la  povre  cham- 
brière ,  qui  à  peu  trembloit ,  tant  estoit  effrée , 
doubtant  que  Monseigneur  ne  luy  ostast  ce  que 
jamais  rendre  ne  luy  sçauroit.  Monseigneur,  qui 

la  voiteffrée,  sans  plus  parler,  lui  baille  ung  fier 
assault ,  et  tant  fist  en  peu  d'heure  qu'il  avoit  la 
place  emportée,  s'il  n'eust  esté  content  de  par- 
lamenter.  Si  luy  va  dire  la  fille  :  «  Hélas  !  Mon- 
seigneur, je  vous  crye  mercy,  je  me  rens  à  vous; 
ma  vie  et  mon  honneur  sont  en  vostre  main,  ayez 
pitié  de  moy  !  —  Je  ne  sçay  quel  honneur?  dit 
Monseigneur,  qui  treseschauffé  et  espris  estoit. 
Vous  passerez  par  là!»  Et,  à  ce  mot,  recom- 
mence l'assault  plus  fier  que  devant. 

La  fille ,  voyant  que  eschapper  ne  pouvoit , 
s'advisa  d'ung  bon  tour  et  dist  :  «  Monseigneur, 
j'ayme  mieulx  vous  rendre  ma  place  par  amour 
que  par  force;  donnez  fin,  s'il  vous  plaist,  aux 
durs  assaultz  que  me  livrez ,  et  je  feray  tout  ce 
qu'il  vous  plaira.  —  J'en  suis  content,  dist  Mon- 
seigneur, mais  créez  que  aultrement  vous  n'es- 
chapperez.  —  D'une  chose  vous  requier,  dist 
lors  la  fille  :  Monseigneur,  je  doubte  beaucoup 
que  ma  dame  ne  vous  oye  ;  et,  se  elle  venoit 
d'aventure,  et  droit  cy  vous  trouvast,  je  seroie 
femme  perdue  et  deshonnourée,  car  elle  me  feroit 
du  moins  battre  ou  tuer.  —  Elle  n'a  garde  de 
venir,  non,  dit  Monseigneur;  elle  dort  au  plus 
fort.  —  Helas  !  Monseigneur,  je  doubte  tant  que 

je  n'en  sçay  estre  asseurée  ;  si  vous  prie  et  re- 
quier,  pour  la  paix  de  mon  cueur  et  plus  grande 
seureté  de  nostre  besoigne,  que  vous  me  laissez 
aller  veoir  s'elle  dort  ou  qu'elle  fait.  —  Nostre 
Dame!  tu  ne  retournerois  pas?  dist  Monsei- 
gneur. —  Si  feray,  dist  elle,  par  mon  serment, 
trestout  tantost.  —  Or  je  le  vueil  !  dist  il.  Ad- 
vance  toy  !  —  Ha  !  Monseigneur,  dist  elle  ,  se 
vous  vouliez  bien  faire ,  vous  prendriez  ce  tamis 
et  besoigneriez  comme  je  faysoie,  affin,  d'aven- 
ture, se  ma  dame  estoit  esveillée,  qu'elle  oye  la 
noise  que  j'ay  devant  le  jour  encommencée?  — 
Or,  monstre  çà  :  je  feray  bon  devoir,  et  ne  de- 
meure gueres.  —  Nennil,  non,  Monseigneur. 
Tenez  aussi  ce  buleteau  sur  vostre  teste  :  vous 
semblerez  tout  à  bon  escient  estre  une  femme. 
—  Or  çà,  de  par  Dieu  !  »  dist  il.  Il  fut  affublé 
de  ce  buleteau,  et  puis  commence  à  tamiser,  tant 
que  c'estoit  belle  chose  que  tant  bien  luy  séoit. 
Et  entretant  la  bonne  chamberiere  monta  en 
la  chambre  et  esveilla  ma  dame,  et  luy  compta 
comment  Monseigneur  par  cy  devant  d'amours 
l'avoit  priée ,  qu'il  l'avoit  assaillie  à  ceste  heure 
où  elle  tamisoit  :  «  Et  s'il  vous  plaist  venir  veoir 
comment  j'en  suis  eschappée  et  en  quel  point  il 

est,  venez  en  bas,  vous  le  verrez?  »  Ma  dame 
tout  à  coup  se  lieve ,  et  prent  sa  robe  de  nuyt  ; 
et  fust  tantost  devant  l'huys  de  la  chambre  où 
Monseigneur  diligemment  tamisoit.  Et  quant  elle 
le  voit  en  cest  estât  et  affublé  du  buleteau,  elle 
luy  va  dire  :  «  Ha  !  maistre  ,  et  qu'est  cecy  ?  Où 
sont  voz  lettres,  voz  grans  honneurs,  voz  sciences 
et  discrecions  ?  »  Et  Monseigneur,  qui  l'ouyt  et 
deceu  se  voit,  respondit  tout  subitement  :  «Au 
bout  de  mon  v...  dame,  là  ay  je  tout  amassé 
aujourd'huy.  » 

Lors,  tresmarry  et  courroucé  sur  la  meschine, 
se  desarma  de  l'estamine  et  du  buleteau ,  et  en 
sa  chambre  remonte;  et  ma  dame  le  suyt,  qui 
son  preschement  recommence,  dont  Monseigneur 
ne  tient  gueres  de  compte.  Quant  il  fut  prest, 
il  manda  sa  mule,  et  au  palais  s'en  va,  où  il 
compta  son  adventure  à  plusieurs  gens  de  bien, 
qui  s'en  rirent  bien  fort. 

Et  me  dit  on  depuis ,  quelque  courroux  que 
le  seigneur  eust  de  prinsault  à  sa  meschine ,  si 
l'ayda  il  depuis,  de  sa  parolle  et  de  sa  chevance, 
à  marier. 


LA  XVIIIe  NOUVELLE 


PAR   MONSEIGNEUR  DE    LA  ROCHE 


ng  gentilhomme  de  Bourgoigne, 
nagueres,  pour  aucuns  de  ses  affai- 
res, s'en  alla  à  Paris,  et  se  logea  en 
ung  tresbon  hostel  :  car  telle  estoit 
sa  coustume  de  tousjours  quérir  les  meilleurs 
logis.  Il  n'eust  gueres  esté  en  son  logis,  lui  qui 
bien  congnoissoit  mouche  en  lait,  qu'il  n'aperceut 
tantost  que  la  chamberiere  de  leans  estoit  femme 
qui  debvoit  faire  pour  les  gens.  Si  ne  luy  cela 
gueres  ce  qu'il  avoit  sur  le  cueur,  et,  sans  aller 
de  deux  en  trois ,  il  demanda  l'aumosne  amou- 
reuse. Il  fut  de  prinsault  bien  rechassé  des 
meures  :  «  Voire,  dist  elle,  est  ce  à  moy  que  vous 
devez  adresser  telles  parolles  ?  Je  vueil  bien  que 

vous  cachiez  que  je  ne  suis  pas  celle  qui  fera  tel 
blasme  à  l'ostel  où  je  demeure.  »  Et  pour  abré- 
ger, qui  l'oyoit,  elle  ne  le  feroit  pour  aussi  gros 
d'or.  Le  gentil  homme  tantost  congneust  que 
toutes  ses  excusations  estoient  erres  pour  besoi- 
gner;  si  luy  va  dire.  «  M'amye,  se  j'eusse  temps 
et  lieu,  je  vous  diroie  telle  chose  que  vous  seriez 
bien  contente;  et  ne  doubtez  point  que  ce  ne 
feust  grandement  vostre  bien,  m'amye,  pource 
que  devant  les  gens  ne  vous  vueil  gueres  arai- 
sonner,  affin  que  ne  soyez  de  moy  souspeçonné. 
Croyez  mon  homme  de  ce  que  par  moy  vous 
dira;  et  se  ainsi  le  faictes,  vous  en  vauldrez 
mieulx.  —  Je  n'ay,  dist  elle,  n'a  vous,  n'a  luy, 
que  deviser  !  »  Et,  sur  ce  point,  s'en  va. 

Et  nostre  gentil  homme  appela  son  varlet,  qui 
estoit  ung  galant  tout  esveillé  ;  puis  luy  compta 
son  cas  et  le  charge  de  poursuir  sa  besoigne 
sans  espargner  bourdes.  Le  varlet ,  duyt  à  cela , 
dist  qu'il  fera  bien  son  personnage.  Il  ne  l'oublia 
pas,  car,  au  plus  tost  qu'il  la  trouva,  pensez  qu'il 
joua  bien  du  bec.  Et  se  elle  n'eust  esté  de  Paris, 
et  plus  subtille  que  foison  d'aultres,  son  gracieux 
langaige  et  les  promesses  qu'il  faisoit  pour  son 
maistre  l'eussent  tout   en   haste  abbatue.   Mais 

aultiement  alla ,  car,  après  plusieurs  parolles  et 
devises  d'entre  elle  et  luy,  elle  luy  dist  ung  mot 
trenché  :  «  Je  sçay  bien  que  vostre  maistre  veult, 
mais  il  n'y  touchera  j a  se  je  n'ay  dix  escus.  » 

Le  varlet  fît  son  rapport  à  son  maistre,  qui 
n'estoit  pas  si  large ,  voir  au  moins  en  tel  cas , 
que  donner  dix  escus  pour  jouyr  d'une  telle  da- 
moiselle.  «  Quoy  que  ce  soit,  elle  n'en  fera  aultre 
chose,  dit  le  varlet;  encores  y  a  il  bien  manière 
de  venir  en  sa  chambre ,  car  il  fault  passer  par 
celle  à  l'hoste.  Regardez  que  vous  vouldriez  faire. 
—  Par  la  mort  bieu  !  dist  il,  mes  dix  escus  me 
font  bien  mal,  d'en  ce  point  les  laisser  aller, 
mais  j'ay  si  grant  devocion  au  sainct  et  en  ay 
fait  tant  de  poursuite  qu'il  fault  que  je  besoigne. 
Au  Deable  soit  chicheté  !  elle  les  aura.  —  Pour- 
tant vous  dis  je,  dist  le  varlet,  voulez  vous  que 
je  luy  die  qu'elle  les  aura?  —  Ouy,  de  par  le 
Deable,  ouy  !  »  dit  il.  Le  varlet  trouva  la  bonne 
fille  et  luy  dist  qu'elle  aura  ces  dix  escus,  voire 
et  encores  mieulx  cy  après.  «Trop  bien!»  dit 
elle. 

Pour  abregier,  l'heure  fut  prinse  que  l'escuier 
doit  venir  coucher  avec  elle,  mais,  avant  que 
oncques  elle  le  voulsist  guyder  par  la  chambre 

de  son  maistre  en  la  sienne,  il  baille  tous  les  dix 
escus  contant.  Qui  fut  bien  mal  content,  ce  fut 
nostre  homme,  qui  se  pensa,  en  passant  par  la 
chambre  et  cheminant  aux  nopces  qui  trop  chier 
à  son  gré  luy  coustoient,  qu'il  jouera  d'ung 
tour.  Hz  sont  venus  si  doulcement  en  la  cham- 
brette  que  maistre  ne  dame  rien  n'en  sceurent. 
Si  se  vont  despouiiler,  et  dist  nostre  escuier  qu'il 
emploiera  son  argent,  s'il  peut.  Il  se  met  à  l'ou- 
vrage et  fait  merveilles  d'armes,  et  espoire  plus 
que  bon  ne  luy  fut. 

Tant  en  devises  que  aultrement  se  passèrent 
tant  d'heures  que  le  jour  estoit  voisin  et  prou- 
chain  à  celuy  qui  plus  voulentiers  eust  dormy 
que  nulle  autre  chose  fait  ;  mais  la  tresbonne 
chamberiere  luy  va  dire  :  «  Or  ça,  sire,  pour  le 
tresgrant  bien,  honneur  et  courtoisie  que  j'ay 
ouy  et  veu  de  vous,  j'ay  esté  contente  mettre 
en  vostre  obéissance  et  jouyssance  la  chose  en 
ce  monde  que  plus  dois  chier  tenir.  Je  vous 
prie  et  requier  que  incontinent  vous  vueillez  ap- 
prester,  habillier  et  de  cy  partir,  car  il  est  desja 
haulte  heure,  et,  se  d'avanture  mon  maistre  ou 
ma  maistresse  venoient  cy,  comme  assez  est  leur 
coustume  au  matin,  et   vous  trouvassent,  je  se- 

roie  perdue  et  gastée  ;   et  vous  espoire  ne  serez 
pas  le  mieulx  party  du  jeu.  —  Je  ne  sçay,  moy, 
dit  l'escuier,  quel  bien  ou  quel  mal;  mais  je  me 
reposeray  et  si   dormiray   tout  à  mon  aise  et  à 
mon  beau  loisir  avant  que  j'en  parte.  Et  aussi  je 
vueil  employer  mon  argent.  Pensez  vous  avoir 
si  tost  gaigné  mes  dix  escus  ?  Ils  ne  vous  cous- 
tent  gueres  à  prendre  ;   mais,  par  la  mort  bieu  ! 
affin  que  je  n'aye  point  paour,  et  que  point  je 
ne  me  espante,  vous   me  ferez   compaignie,  s'il 
vous   plaist.  —  Ha,  Monseigneur,   dist  elle,  il 
ne  se  peut  ainsi  faire,  par  mon  serment  !  Il  vous 
convient  partir:  il  sera  jour  trestout   en   haste  ; 
et,  se  on  vous   trouvoit  icy,   que  seroit  ce  de 
moy  ?  J'aymeroie   mieulx  estre  morte  que  ainsi 
en  advenist.  Et,  se  vous  ne  vous  advancez,   ce 
que  trop  je  doubte  en   adviendra  !  —  Il  ne  me 
chault,  moy,  qu'il  adviengne,  dit  l'escuier  ;  mais 
je  vous  dis  bien  que,  se  ne  me  rendez  mes  dix 
escus,  ja    ne   m'en   partiray.   Advienne    ce   que 
advenir  peut.  —  Vos   dix  escus  ?  dist  elle.   Et 
estes-vous  tel,  se  vous  m'avez   donné   aucune 
courtoisie  ou  gracieuseté,   que  vous  me  le  vou- 
lez après  retollir  par  ceste  façon  ?  Sur  ma  foy  ! 
vous    monstrez    mal    que    vous    soyez     gentil 


02  DIX-HUITIEME     NOUVELLE 

homme!  — Tel  que  je  suis,  dit  il,  je  suis  celuy 
qui  de  cy  ne  partiray,  ne  vous  aussi,  tant  que 
me  ayez  rendu  mes  dix  escus  :  vous  les  auriez 
gaignez  trop  aise  !  —  Ha  !  dist  elle,  si  m'ayt 
Dieu  !  Quoy  que  vous  disiez,  je  ne  pense  pas 
que  vous  soyez  si  mal  gracieux,  attendu  le  bien 
qui  est  en  vous  et  le  plaisir  que  je  vous  ay  fait, 
que  feussiez  si  peu  courtois  que  vous  ne  aydis- 
siez  à  garder  mon  honneur  !  Et  pour  ce,  de  re- 
chief  vous  supplie  que  ma  requeste  passez  et  ac- 
cordez, et  que  de  cy  vous  partez  ?  » 

L'escuier  dist  qu'il  n'en  fera  rien.  Et  pour 
abregier,  force  fut  à  la  bonne  gentil  femme,  à 
tel  regret  que  Dieu  sçait,  de  desbourser  les  dix 
escus  arfinque  l'escuyer  s'en  alast.  Quant  les  dix 
escus  refurent  en  la  main  dont  ilz  estoient  par- 
tis, celle  qui  les  rendit  cuida  bien  enrager,  tant 
estoit  mal  contente,  et  celuy  qui  les  a  leur  fait 
grant  chiere.  «  Or  avant,  dist  la  courroucée  et 
desplaisante  qui  se  voit  ainsi  gouverner,  quant 
vous  vous  estes  bien  joué  et  farce  de  moy,  au 
moins  advancez  vous,  et  vous  suffise  que  vous 
seul  congnoissez  ma  folie,  et  que,  par  vostre 
tarder,  elle  ne  soit  congneue  de  ceulx  qui  me 
deshonnoreront  s'ilz  en  voient  l'aparence.  —  A 

vostre  honneur,  dist  l'escuier,  point  je  ne  tou- 
che. Gardez  le  autant  que  vous  l'aymez  ;  vous 
m'avez  fait  venir  icy,  et  si  vous  somme  que  vous 
me  rendez  et  remettez  ou  lieu  dont  je  partis, 
car  ce  n'est  pas  mon  intencion  d'avoir  les  deux 
peines  de  venir  et  retourner.  » 

La  chamberiere,  voyant  que  riens  n'avoit  eu, 
sinon  le  courroucer,  voyant  aussi  que  le  jour 
commençoit  à  apparoir,  avec  tout  le  desplaisir  et 
crainte  que  son  ennuyé  cueur  portoit  dudit  es- 
cuier,  se  hourde  de  cest  escuier  et  à  son  col  le 
charge.  Et  comme,  à  tout  ce  fardeau,  le  plus 
souef  qu'elle  oncques  peust,  le  courtois  gentil 
homme  portoit,  tenant  lieu  de  bahu,  sur  le  dos 
de  celle  qui  sur  son  ventre  l'avoit  soustenu, 
laissa  couler  ung  gros  sonnet,  dont  le  ton  et  le 
bruit  firent  l'oste  esveiller  ;  et  demanda  assez 
effrement  :  «  Qui  est  là  ?  —  C'est  vostre  cham- 
beriere, sire,  dist  l'escuier,  qui  me  porte  rendre 
où  elle  m'avoit  emprunté.  » 

A  ces  motz,  la  povre  gentil  femme  n'eust  plus 
cueur,  puissance,  ne  vouloir  de  soustenir  son 
desplaisant  fardeau  :  si  s'en  va  d'ung  cousté,  et 
l'escuier  de  l'autre.  Etl'hoste,  qui  bien  congnois- 
soit  que  c'est,  et  aussi,  avecques  ce,  s'en  doub- 

toit  bien,  parla  tresbien  à  l'espousée,  qui  toute 
demoura  deceue  et  scandalisée,  et  tost  après  se 
partit  de  leans. 

Et  l'escuier  en  Bourgoigne  s'en  retourna,  qui 
aux  galans  et  compaignons,  de  la  sorte,  joyeu- 
sement et  souvent  racompta  son  adventure  des- 
susdicte. 


LA   XIXe    NOUVELLE 


PAR    PHELIPPE     VIGNIER 


([rdant   désir  de  veoir   pays,  con- 
ç^gnoistre  et  sçavoir  plusieurs  expé- 


riences qui  par  le  monde  universel 
de  jour  en  jour  adviennent,  na- 
gueres  si  fort  eschauffa  l'attrempé  cueur  et  ver- 
tueux couraige  d'ung  bon  et  riche  marchant  de 
Londres  en  Angleterre  qu'il  abandonna  sa  très- 
belle  et  bonne  femme,  sa  belle  maignie  d'enfans, 
parens,  amys,  heritaiges,  et  la  plupart  de  sa 
chevance,  et  se  partit  de  ce  royaulme,  assez 
bien  fourny  d'argent  contant  et  de  tresgrande 
abondance  de  marchandises,  dont  ledit  pays  de 
Angleterre  peut   d'aultres  pays  servir,    comme 

d'estain,  de  ris,  et  foison  d'aultres  choses,  que 
pour  cause  de  briefveté  je  passe.  En  ce  premier 
voyage,  vacqua  le  bon  marchant  l'espace  de 
cinq  ans,  pendant  lequel  temps  sa  tresbonne 
femme  garda  tresbien  son  corps,  fist  son  prouffit 
de  plusieurs  marchandises,  et  tant  si  tresbien  le 
fit  que  son  mary,  au  bout  desditz  cinq  ans  re- 
tourné, beaucoup  la  loua  et  plus  que  par  avant 
ayma. 

Le  cueur  audit  marchant,  non  encores  content 
tant  d'avoir  veu  etcongneu  plusieurs  choses  estran- 
ges  et  merveilleuses,  comme  d'avoir  gaigné  lar- 
gement d'argent,  se  fit  arrière  sur  la  mer  bouter, 
cinq  ou  six  mois  puis  son  retour,  et  s'en  rêva  à 
l'adventure,  en  estrange  terre,  tant  de  Chres- 
tiens  comme  de  Sarrasins  ;  et  ne  demoura  pas  si 
peu  que  les  dix  ans  ne  feussent  passez  ains  que 
sa  femme  le  revist.  Trop  bien  luy  escrivoit  et 
assez  souvent,  et  à  celle  fin  qu'elle  sceust  qu'il 
estoit  encores  en  vie.  Elle,  qui  jeune  estoit  et 
en  bon  point,  et  qui  faulte  n'avoit  de  nulz  biens 
de  Dieu,  fors  seulement  de  la  présence  de  son 
mary,  fut  contrainte,  par  son  trop  demeurer,  de 
prendre  ung  lieutenant,  qui  en  peu  d'heure  luy 
fist  ung  tresbeau  filz.  Ce  filz  fut  nourry  et  con- 

duit  avec  les  autres,  ses  frères  d'ung  cousté;  et, 
au  retour  du  marchant,  mary  de  sa  mère,  avoit 
ledit  enfant  environ  sept  ans. 

La  feste  fut  grande,  à  ce  retour,  d'entre  le 
mary  et  la  femme  ;  et,  comme  ilz  furent  en 
joyeuses  devises  et  plaisans  propos,  la  bonne 
femme,  à  la  semonce  de  son  mary,  fait  venir 
devant  eulx  tous  leurs  enfans,  sans  oublier  celuy 
qui  fut  gaignié  en  l'absence  de  celuy  qui  en 
avoit  le  nom.  Le  bon  marchant,  voyant  la  belle 
compaignie  de  ses  enfans,  recordant  tresbien  du 
nombre  d'eulx  à  son  partement,  le  voit  creu 
d'ung  :  dont  il  est  esbahy  et  moult  esmerveillé. 
Si  va  demander  à  sa  femme  qui  estoit  ce  beau 
filz,  le  derrenier  ou  renc  de  leurs  enfans  :  «  Qui 
il  est?  dist  elle.  Par  ma  foy  !  sire,  il  est  nostre 
filz.  A  qui  seroit  il  ?  —  Je  ne  sçay,  dist  il,  mais, 
pour  ce  que  plus  ne  l'avoye  veu,  avez  vous  mer- 
veille se  je  le  demande  ?  —  Saint  Jehan  !  nennil, 
dist  elle,  mais  il  est  nostre  filz.  —  Et  comment 
se  peut  il  faire  ?  dist  le  mary.  Vous  n'estiez  pas 
grosse  à  mon  partement?  —  Non,  vraiement, 
dist  elle,  que  je  sceusse,  mais  je  vous  ose  bien 
dire  à  la  vérité  que  l'enfant  est  vostre  et  que 
aultre  que  vous  à  moy  n'a  touchié.  —  Je  ne  le 

dis  pas  aussi,  dist  il;  mais,  toutesfois,  il  a  dix 
ans  que  je  partis,  et  cest  enfant  se  monstre  de 
sept  :  comment  doncques  pourroit  il  estre  mien? 
L'auriez  vous  plus  porté  que  ung  aultre  ?  —  Par 
mon  serment,  dist  elle,  je  ne  sçay,  mais  tout  ce 
que  je  dy  est  vray  ;  se  je  l'ay  plus  porté  que 
ung  aultre,  il  n'est  chose  que  j'en  sçaiche,  et, 
se  vous  ne  me  le  feistes  au  partir,  je  ne  sçay 
moy  penser  dont  il  peut  estre  venu,  sinon  que, 
assez  tost  après  vostre  département,  ung  jour 
j'estoye  par  ung  matin  en  nostre  grant  jardin, 
où  tout  à  coup  me  vint  ung  soudain  désir  et  ap- 
pétit de  menger  une  feuille  d'osille,  qui  pour 
icelle  heure  estoit  couverte  et  soubz  la  neige 
tapie.  J'en  choisis  une,  entre  les  aultres,  belle 
et  large,  que  je  cuiday  avaller,  mais  ce  n'estoit 
que  ung  peu  de  neige  blanche  et  dure.  Et  ne 
l'eus  pas  si  tost  avallée  que  ne  me  sentisse  en 
trestout  tel  estât  que  je  me  suis  trouvée  quant 
mes  aultres  enfans  ay  portez.  Ce  fait,  à  certaine 
pièce  depuis,  je  vous  ay  fait  ce  tresbeau  filz.  » 

Le  marchant  congneut  tantost  qu'il  en  estoit 
noz  amyz,  et  n'en  voulut  faire  aucun  semblant, 
ainçois  s'en  vint  adjoindre  par  parolles  à  con- 
fermer  la  belle  bourde  que  sa  femme  luy  bail- 

loit,  et  dist  :  «  M'amye,  vous  ne  dictes  chose 
qui  ne  soit  possible,  et  qu'à  aultre  que  vous  ne 
soit  advenu  ;  loué  soit  Dieu  de  ce  qu'il  nous  a 
envoyé  !  S'il  nous  a  donné  ung  enfant  par  mi- 
racle, ou  par  aucune  secrète  façon  dont  nous 
ignorons  la  manière,  il  ne  nous  a  pas  oublié 
d'envoier  chevance  pour  l'entretenir.  »  Quant 
la  bonne  femme  vit  que  son  mary  vouloit  con- 
descendre à  croire  ce  qu'elle  luy  dit,  elle  n'est 
pas  moyennement  joyeuse. 

Le  marchant,  saige  et  prudent,  en  dix  ans 
qu'il  fut  depuis  à  l'ostel  sans  faire  ses  lointains 
voyages,  ne  tint  oncques  manière  envers  sa 
femme,  en  parolles  ne  aultrement,  par  quoy 
elle  peust  penser  qu'il  entendist  rien  de  son  fait, 
tant  estoit  vertueux  et  pacient.  Il  n'estoit  pas 
encore  saoul  de  voyager  ;  si  voulut  recommen- 
cer et  le  dist  à  sa  femme,  qui  fist  semblant  d'en 
estre  tresmarrie  et  mal  contente  :  «  Appaisez 
vous,  dist  il  ;  s'il  plaist  à  Dieu  et  à  Monseigneur 
sainct  George,  je  reviendray  brief.  Et  pource 
que  nostre  filz.  que  feistes  en  mon  aultre  voyaige 
est  desja  grant,  habile  et  en  bon  point  de  veoir 
et  d'aprendre,  se  bon  vous  semble,  je  l'emme- 
neray  avec  moy.  —  Et  par  ma  foy,   dit  elle, 

vous  ferez  bien,  et  je  vous  en  prie.  —  Il  sera 
fait,  »  dist  il. 

A  tant  se  part,  et  avec  luy  emmaine  le  filz 
dont  il  n'estoit  pas  père,  à  qui  il  a  pieça  gardé 
une  bonne  pensée.  Hz  eurent  si  bon  vent  qu'ilz 
sont  venus  au  port  d'Alexandrie,  où  le  bon  mar- 
chant tresbien  se  deffist  de  la  pluspart  de  ses 
marchandises  ;  et  ne  fut  pas  si  beste ,  affin  qu'il 
n'eust  plus  de  charge  de  l'enfant  de  sa  femme  et 
d'ung  autre,  et  que  après  sa  mort  ne  suscedast 
à  ses  biens,  comme  ung  de  ses  aultres  enfans, 
qu'il  ne  le  vendist  à  bons  deniers  contens,  pour 
en  faire  ung  esclave.  Et  pource  qu'il  estoit  jeune 
et  puissant,  il  en  eust  prés  de  cent  ducas. 

Quant  ce  fut  fait,  il  s'en  revint  à  Londres, 
sain  et  sauf,  Dieu  mercy.  Et  n'est  pas  à  dire  la 
chiere  que  sa  femme  luy  fist  quant  elle  le  vit  en 
bon  point ,  mais  elle  ne  voit  point  son  fîlz  :  dont 
ne  sçait  que  penser.  Elle  ne  se  peust  gueres  tenir 
qu'elle  ne  demandast  à  son  mary  qu'il  avoit  fait 
de  leur  filz  :  «  Ha  !  m'amye,  dist  il,  il  ne  le  vous 
fault  ja  celer  :  il  luy  est  tresmal  prins.  —  Helas  ! 
comment!  dist  elle,  est  il  noyé?  —  Nennil, 
certes,  mais  il  est  vray  que  fortune  de  mer  nous 
mena  par  force  en  un  pais  où  il  faisoit  si  chault 

que  nous  cuidions  tous  mourir  par  la  grant  ar- 
deur du  soleil  qui  sur  nous  ses  rais  espandoit. 
Et,  comme  ung  jour  nous  estions  saillis  de  nostre 
nave  pour  faire  ung  chascun  une  fosse  à  soy  tapir 
pour  le  soleil,  nostre  bon  filz,  qui  de  neige, 
comme  vous  sçavez,  estoit,  en  nostre  présence 
sur  le  gravier,  par  la  grant  force  du  soleil,  il  fut 
tout  à  coup  fondu  et  en  eaue  ressolu.  Et  n'eus- 
siez pas  dit  une  sept  pseaume  que  nous  ne  trou- 
vasmes  rien  de  luy  :  tout  ainsi  en  haste  que  au 
monde  il  vint,  tout  aussi  soudain  en  est  party. 
Et  pensez  que  j'en  fus  et  suis  bien  desplaisant, 
et  ne  vis  jamais  chose,  entre  les  merveilles  que 
j'ay  veues,  dont  je  feusse  plus  esbahy.  —  Or 
avant,  dist  elle,  puis  qu'il  plaist  à  Dieu  le  nous 
oster  comme  il  le  nous  avoit  donné ,  loué  en 
soit  il  !  » 

S'elle  se  doubtast  que  la  chose  alast  aultrement, 
l'histoire  s'en  taist  et  n'en  fait  mencion  ,  fors 
que  son  mary  luy  rendit  telle  comme  elle  luy 
bailla  ,  combien  qu'il  en  demoura  tousjours  le 
cousin. 


LA  XXe   NOUVELLE 


PAR    PHELIPPE    DE    LAON 


1e  n'est  pas  chose  nouvelle  que  en 
,1a  conté  de  Champaigne  on  a  tous- 
jjours  eu  bon  à  recouvrer  de  gens 
lourds  en  la  taille,  combien  qu'il 
sembleroit  assez  estrange  à  plusieurs,  pour  tant 
qu'ilz  sont  si  prés  à  ceulx  du  pays  du  Mal-Engin. 
Assez  et  largement  d'histoires  à  ce  propos  pour- 
roit  on  mettre  confermant  la  bestise  des  Cham- 
penois, mais,  quant  à  présent,  celle  qui  s'ensuit 
pourra  souffire. 

En  ladicte  conté,  avoit  ung  jeune  homme  or- 
phelin, qui  bien  riche  et  puissant  demoura,  puis 
le  trespas  de  ses  père  et  mère.  Ja  soit  ce  qu'il 
feust  lourt,  trespeu  saichant,  et  encores  aussi 

mal  plaisant,  si  avoit  il  une  industrie  de  bien  gar- 
der le  sien  et  conduire  sa  marchandise.  Et ,  à 
ceste  cause,  assez  de  gens,  voire  de  gens  de  bien, 
luy  eussent  bien  voulu  donner  en  mariage  leur 
fille.  Une,  entre  les  aultres,  pleut  aux  païens  et 
amis  de  nostre  Champenois,  tant  pour  sa  beaulté, 
bonté  et  chevance,  etc.  Et  luy  dirent  qu'il  estoit 
temps  qu'il  se  mariast ,  et  que  bonnement  il  ne 
povoit  conduire  son  fait  :  «Vous  avez  aussi, 
dirent  ilz,  desja  xxiiij  ans;  si  ne  pourriez  en 
meilleur  aage  prendre  cest  estât.  Et  se  vous  y 
voulez  entendre,  nous  avons  regardé  et  choisy 
pour  vous  une  belle  fille  et  bonne,  qui  nous 
semble  tresbien  vostre  fait.  C'est  une  telle,  vous 
la  congnoissez  bien?»  Lors  la  luy  nommèrent. 
Et  nostre  homme,  à  qui  n'en  challoit  qu'il  fist, 
feust  marié  ou  non ,  mais  qu'il  ne  tirast  point 
d'argent,  respondit  qu'il  feroit  ce  qu'ilz  voul- 
droient  :  «  Puis  qu'il  vous  semble  que  c'est  mon 
bien,  conduisez  la  chose  au  mieulx  que  vous 
sçaurez ,  car  je  vueil  faire  par  vostre  conseil  et 
ordonnance.  —  Vous  dictes  bien  ,  dirent  ces 
bonnes  gens  ;  nous  regarderons  et  penserons 
comme  pour  nous  mesmes,  ou  pour  l'ung  de 
noz  enfans.  » 

Pour  abréger,  certaine  pièce  après,  nostre 
Champenois  fut  marié.  De  par  Dieu  ce  fut  ; 
mais ,  tantost  qu'il  fut  auprès  de  sa  femme  cou- 
chié,  la  première  nuyt ,  luy,  qui  oncques  sur 
beste  chrestienne  n'avoit  monté ,  tantost  luy 
tourna  le  dos.  Qui  estoit  mal  contente ,  c'estoit 
nostre  espousée,  nonobstant  qu'elle  n'en  fist  nul 
semblant.  Ceste  mauldicte  manière  dura  plus  de 
dix  jours,  et  encore  durast,  se  la  bonne  mère 
à  l'espousée  n'y  eust  pourveu  de  remède. 

Il  ne  vous  fault  pas  celer  que  nostre  homme , 
neuf  en  façon  et  en  mariage,  du  temps  de  ses 
feu  père  et  mère,  avoit  esté  bien  court  tenu  ;  et, 
sur  toutes  choses,  luy  estoit  et  fut  deffendu  le 
mestier  de  la  beste  aux  deux  dos,  doubtant  que, 
s'il  s'y  esbatoit ,  qu'il  y  despendroit  toute  sa 
chevance.  Et  bien  leur  sembloit,  et  à  bonne 
cause ,  qu'il  n'estoit  pas  homme  qu'on  deust 
aimer  pour  ses  beaulx  yeulx.  Luy,  qui  pour  riens 
ne  courrouçast  père  et  mère  et  qui  n'estoit  pas 
trop  chault  surpotaige,  avoit  toujours  gardé  son 
pucellaige ,  que  sa  femme  eust  voulentiers  des- 
robé,s'elle  eust  sceu  par  quelque  honneste  façon. 

Ung  jour,  se  trouva  la  mère  de  nostre  espousée 
devers  sa  fille,  et  lui  demanda  de  son  mary,  de 

son  estât,  de  ses  condicions,  de  son  mariage,  et 
cent  mille  choses  que  femmes  sçavent  dire.  A 
toutes  choses  bailla  et  rendit  nostre  espousée  à 
sa  mère  response,  et  dit  que  son  mary  estoit 
tresbon  homme  et  qu'elle  ne  doubtoit  point 
qu'elle  ne  se  conduisist  bien  avec  luy.  Et,  pource 
qu'elle  sçavoit  bien  par  elle  mesmes  qu'il  fault  en 
mariage  autre  chose  que  boire  et  mangier,  elle 
dist  à  sa  fille  :  «Or  viens  çà,  et  me  dis  par  ta 
foy,  et  de  ces  choses  de  nuyt,  comment  t'en 
est  il  ?  »  Quant  la  povre  fille  ouyt  parler  de  ces 
choses  de  nuyt,  à  peu  que  le  cueur  ne  luy  faillit, 
tant  fut  marrie  et  desplaisante;  et  ce  que  sa 
langue  n'osoit  respondre  monstrerent  ses  yeulx, 
dont  saillirent  larmes  en  tresgrande  abondance. 
Si  entendist  tantost  sa  mère  que  ses  larmes  vou- 
loient  dire';  si  dist  :  «  Ma  fille,  ne  plorez  plus! 
Dictes  moy  hardiment.  Je  suis  vostre  mère,  à 
qui  ne  devez  riens  celer,  et  de  qui  ne  devez 
estre  honteuse;  vous  a  il  encores  riens  fait?» 
La  povre  fille,  revenue  de  pâmoison,  et  ung  peu 
rasseurée,  et  de  sa  mère  confortée,  cessa  la  grant 
flote  de  ses  larmes ,  mais  n'avoit  encores  force 
ne  sens  de  respondre.  Si  l'interrogua  arrière  sa 
mère  et  luy  dist  ;  ce  Dis  moy  hardiment  et  oste 

tes  larmes;  t'a  il  riens  fait?  »  A  voix  basse  et  de 
pleurs  entremeslée ,  respondist  la  fille  et  dist  : 
«  Par  ma  foy,  mère,  il  ne  me  toucha  oncques  ; 
mais,  du  surplus,  qu'il  ne  soit  bon  homme  et 
doulx,  par  ma  foy,  si  est.  —  Or  dy  moy,  dit 
la  mère,  et  scez  tu  point  s'il  est  fourny  de  tous 
ses  membres?  Dy  hardiment  se  tu  le  scez.  — 
Saint  Jehan!  si  est  tresbien,  dist  elle.  J'ay  plu- 
sieurs fois  sentu  ses  denrées  d'aventure ,  ainsi 
que  je  me  tourne  et  retourne  en  nostre  lit , 
quant  je  ne  puis  dormir.  —  Il  souffit,  dit  la  mère, 
laisse  moy  faire  du  surplus.  Vecy  que  tu  feras. 
Au  matin ,  il  te  convient  faindre  d'estre  malade 
tresfort,  et  monstrer  semblant  d'estre  oppressée, 
qu'il  semble  que  l'ame  s'en  parte.  Ton  mary  me 
viendra  ou  mandera  quérir,  je  n'en  doubte  point, 
et  je  feray  si  bien  mon  personnaige  que  tu 
sçauras  tastost  comment  tu  fus  gaignie ,  car  je 
porteray  ton  urine  à  ung  tel  médecin  qui  donnera 
tel  conseil  que  je  vouldray.  » 

Comme  il  fut  dit,  il  fut  fait:  car  lendemain, 
si  tost  qu'on  vit  le  jour,  nostre  gouge,  auprès 
de  son  mary  couchée,  se  commença  à  plaindre 
et  faire  la  malade,  que  il  sembloit  que  une  fièvre 
continue  luy  rongast  corps  et  ame.    Nozamys 

son  mary  estoit  bien  esbahy  et  desplaisant  ;  si  ne 
sçavoit  que  faire  ne  que  dire.  Si  manda  tantost 
quérir  sa  belle  mère,  qui  ne  se  fist  gueres  atten- 
dre. Tantost  qu'il  la  vit  :  «Helas  !  mère,  dist  il, 
vostre  fille  se  meurt  !  —  Ma  fille ,  dist  elle ,  et 
que  lui  faut  il?  »  Lors,  tout  en  parlant,  marchè- 
rent jusques  en  la  chambre  de  la  paciente. 

Si  tost  que  la  mère  voit  sa  fille,  elle  luy  de- 
mande qu'elle  faisoit.  Et  elle,  comme  bien  aprinse, 
ne  respondit  pas  la  première  fois  ;  mais ,  à  petit 
de  pièce  après  ,  dist  :  «  Mère  ,  je  me  meurs  !  — 
Non  faictes,  fille,  se  Dieu  plaist  !  Prenez  cou- 
raige  !  Mais  dont  vous  vient  ce  mal  si  en  haste  ? 
—  Je  ne  sçay,  je  ne  sçay,  dist  la  fille  ;  vous  me 
peraffolez  à  me  faire  parler.  »  Sa  mère  la  prent 
par  la  main  ;  si  lui  taste  son  poulx  et  son  chief, 
et  puis  dit  à  son  filz  :  «Par  ma  foy,  croyez 
qu'elle  est  bien  malade  !  Elle  est  pleine  de 
feu  ;  si  y  fault  pourveoir  de  remède.  Y  a  il  point 
ici  de  son  urine?  —  Celle  de  la  minuyt  y  est, 
dist  une  des  meschines.  —  Baillez  la  moy,  dist 
elle.  »  Quant  elle  eust  ceste  urine,  fist  tant  qu'elle 
eust  ung  urinai  et  dedans  la  bouta,  et  dist  à  son 
beau  filz  qu'il  la  portast  monstrer  à  un  tel  mé- 
decin, pour  sçavoir  qu'on  pourra  faire  à  sa  fille, 

et  se  on  luy  peut  ayder.  «  Pour  Dieu ,  n'y  es- 
pargnons  riens  !  dist  elle.  J'ay  encores  de  l'ar- 
gent, que  je  nayme  pas  tant  que  je  fais  ma  fille. 
—  Espagnier  !  dit  nozamys ,  croyez,  s'on  lui 
peut  aider  pour  argent,  que  je  ne  luy  fauldray 
pas.  —  Or  vous  advancez ,  dist  elle,  et  tandis 
qu'elle  se  reposera  ung  peu,  ^e  m'en  iray  jusques 
au  mesnage.  Toujours  reviendray  je  bien,  s'on 
a  mestier  de  moy.  » 

Or  devez  vous  sçavoir  que  nostre  bonne  mère 
avoit,  le  jour  de  devant,  au  partir  de  sa  fille, 
forgié  le  médecin,  qui  estoit  bien  adverty  de  la 
response  qu'il  devoit  faire.  Vecy  nostre  gueux 
qui  arrive  devers  le  médecin  à  tout  l'urine  de  sa 
femme.  Et,  quant  il  y  eust  fait  la  révérence,  il 
luy  va  compter  comment  sa  femme  estoit  deshai- 
tée  et  merveilleusement  malade  :  «  Et  vecy  son 
urine  que  vous  aporte,  affin  que  mieulx  vous 
informez  de  son  cas,  et  que  plus  seulement  me 
puissiez  conseiller.  »  Le  médecin  prent  l'urinai 
et  contremont  le  lieve,  et  tourne  et  retourne 
i'urine,  et  puis  va  dire  :  «  Vostre  femme  est  fort 
agravée  de  chaulde  maladie  et  en  dangier  de 
mort,  s'elle  n'est  prestement  secourue.  Vecy  son 
urine   qui  le   monstre. —    Ha!    maistre ,  pour 

Dieu  mercy,  veuillez  moy  dire,  et  je  vous  paie- 
ray  bien,  que  on  y  pourra  faire  pour  recouvrer 
santé,  et  s'il  vous  semble  qu'elle  n'ait  garde  de 
mort  ?  —  Elle  n'a  garde,  se  vous  luy  faictes  ce 
que  je  vous  diray,  dist  le  médecin  ;  mais,  si  vous 
tardez  gueres,  tout  l'or  du  monde  ne  la  garde- 
roit  de  la  mort.  —  Dictes,  pour  Dieu,  dist  l'au- 
tre, et  on  le  fera!  — Il  faut,  dist  le  médecin, 
qu'elle  ait  compaignie  à  homme,  ou  elle  est 
morte.  — Compaignie  d'homme  ?  dist  l'aultre, 
Et  qu'est  ce  à  dire,  cela?  —  C'est  à  dire,  dist 
le  médecin,  qu'il  fault  que  vous  montez  sur  elle, 
et  que  vous  la  ronchinez  tresbien  trois  ou  quatre 
fois  tout  en  haste;  et  le  plus,  à  ce  premier,  que 
vous  en  pourrez  faire,  sera  le  meilleur  :*  autre- 
ment, ne  sera  point  estaincte  la  grande  ardeur 
qui  la  seiche  et  tire  à  fin.  —  Voire,  dist  il,  et 
seroit  ce  bon  ?  —  Elle  est  morte,  et  n'y  a  point 
de  respit,  dist  le  médecin,  se  ainsi  ne  le  faictes, 
voire  et  bien  tost  encore.  —  Saint  Jehan  !  dist 
l'autre,  j'essaieray  comment  je  pourray  faire.  » 

Il  se  part  de  là,  et  vient  à  l'ostel  et  treuve  sa 
femme  qui  se  plaignoit  et  doulousoit  tresfort. 
«  Comment  va,  dit  il,  m'amye  ?  —  Je  me  meurs, 
mon  amy,  dist  elle.  —  Vous  n'avez  garde,  se 

Dieu  plaist,  dist  il;  j'ay  parlé  au  médecin,  qui 
m'a  enseigné  une  medicine  dont  vous  serez  gua- 
rie.  »  Et  durant  ces  devises  il  se  despoille,  et  au 
plus  prés  de  sa  femme  se  boute.  Et  comme  il 
approuchoit  pour  exécuter  le  conseil  du  méde- 
cin tout  en  lourdois  :  «  Que  faictes  vous  !  dist 
elle  ;  me  voulez  vous  pas  tuer  ?  —  Mais  je  vous 
gariray,  dist  il  ;  le  médecin  l'a  dit.  »  Et  si  fit 
ainsi  que  Nature  lui  monstra,  et,  à  l'aide  de  la 
paciente,  il  besoigna  tresbien  deux  ou  trois  fois. 
Et  comme  il  se  reposoit,  tout  esbahy  de  ce  que 
advenu  luy  estoit,  il  demande  à  sa  femme  com- 
ment elle  se  porte.  «  Je  suis  ung  peu  mieulx, 
dist  elle,  que  par  cy  devant  n'ay  esté.  —  Loué 
soit  Dieu  !  dist  il.  J'espoire  que  vous  n'avez 
garde,  et  que  le  médecin  aura  dit  vray.  »  Alors 
recommence  de  plus  belle.  Et,  pour  abregier, 
tant  et  si  bien  le  fit  que  sa  femme  revint  en 
santé  dedans  peu  de  jours,  dont  il  fut  tres- 
joyeux.  Si  fut  la  mère,  quant  elle  le  sceut. 

Nostre  Champenois,  après  ces  armes  dessus- 
dictes,  devient  ung  peu  plus  gentil  compaignon 
qu'il  n'estoit  par  avant  ;  et  luy  vint  en  couraige, 
puis  que  sa  femme  restoit  en  santé,  qu'il  semon- 
droit  ung  jour  au  disner  ses  parens  et  amys,  et 

les  père  et  mère  d'elle,  ce  qu'il  fît.  Et  les  ser- 
vent grandement  en  son  patois  ;  à  ce  disner  fai- 
soit  tresbonne  et  joyeuse  chiere.  On  beuvoit  à 
luy,  il  beuvoit  aux  aultres,  c'estoit  merveilles 
qu'il  estoit  gentil  compaignon.  Or  escoutez  qui 
lui  advint  :  au  fort  de  la  meilleure  chiere  de  ce 
disner,  il  commença  tresfort  à  plorer,  et  sembloit 
que  tous  ses  amys,  voire  tout  le  monde,  feus- 
sent  morts  ;  dont  n'y  eust  celuy  de  la  table  qui 
ne  s'en  donnast  grant  merveille  dont  ces  soub- 
daines  larmes  procedoient  :  les  ungs  et  les  au- 
tres lui  demandent  qu'il  avoit,  mais  à  peu  s'il 
povoit  ou  sçavoit  respondre,  tant  le  contrai- 
gnoient  ses  foies  larmes.  Il  parla  au  fort,  en  la 
fin,  et  dit  :  «  J'ay  bien  cause  de  plorer!  —  Et, 
par  ma  foy,  non  avez,  se  dist  sa  belle  mère  : 
que  vous  fault  il  ?  Vous  estes  riche  et  puissant 
et  bien  logié,  et  si  avez  de  bons  amis  ;  et,  qui 
ne  fait  pas  à  oublier,  vous  avez  belle  et  bonne 
femme  que  Dieu  vous  a  ramenée  en  santé,  qui 
nagueres  fut  sur  le  bort  de  sa  fosse  ;  si  m'est 
advis  que  vous  devez  estre  lye  et  joyeux.  — 
Hela  !  non  fais,  dist  il.  C'est  par  moy  que  mon 
père  et  ma  mère,  qui  tant  m'aymoient  et  me  ont 
assemblez  et  laissiez  tant  de  biens,  qu'ilz  ne  sont 

encores  en  vie,  car  ilz  ne  sont  morts  tous  deux 
que  de  chaulde  maladie  ;  et,  se  je  les  eusse  aussi 
bien  ronchinez,  quant  ilz  furent  malades,  que 
j'ay  fait  ma  femme,  ilz  fussent  maintenant  sur 
piez.  » 

Il  n'y  eust  celuy  de  la  table  qui  après  ces 
motz  à  peu  se  peut  tenir  de  rire,  mais  non  pour- 
tant il  s'en  garda  qui  peut.  Les  tables  furent 
ostées,  chascun  s'en  ala,  et  le  bon  Champenois 
demeura  avec  sa  femme,  laquelle,  affin  qu'elle 
demourast^en  santé,  fut  souvent  de  luy  racolée. 

FIN    DE    LA     DEUXIÈME     DIZAINE. 

ur  les  metes  de  Normandie,  y  a 
une  bonne  abbaye  de  dames,  dont 
l'abbesse,  qui,  belle  et  jeune  et  en 
bon  point  lors  estoit,  nagueres  s'a- 
coucha  malade.  Ses  bonnes  seurs,  dévotes  et 
charitables,  tantost  la  vindrent  visiter,  en  la  con- 
fortant et  administrant,  à  leur  leal  povoir,  de 
tout  ce  qu'elles  sentoient  que  bon  lui  fut.  Et, 
quand  elles  apperceurent  qu'elle  se  disposoit  à 
garison,  elles  ordonnèrent  que  l'une  d'elles 
yroit  à  Rouen  porter  son  urine,  et  compteroit 
son  cas  à  ung  médecin  de  grant  renommée. 

Pour  faire  ceste  ambassade,  à  lendemain,  l'une 
d'elles  se  mist  en  chemin,  et  fist  tant  qu'elle  se 
trouva  devers  ledit  médecin,  auquel,  après  qu'il 
eust  visité  l'urine  de  ma  dame  l'abbesse ,  elle 
conta  tout  au  long  la  façon  et  manière  de  sa 
maladie,  comme  de  son  dormir,  d'aler  en  cham- 
bre, de  boire  et  de  menger.  Le  saige  médecin, 
vraiement  du  cas  de  ma  dame  informé,  tant  par 
son  urine  comme  par  la  relacion  de  la  reli- 
gieuse, voulut  ordonner  le  régime.  Et,  ja  soit  ce 
qu'il  eust  de  coustume  de  bailler  à  plusieurs  ung 
recipe  par  escript,  toutesfois  il  se  fia  bien  de 
tant  en  la  religieuse  que  de  bouche  lui  diroit  ce 
qu'avoit  à  faire,  et  luy  dist  :  «  Belle  seur,  pour 
recouvrer  la  santé  de  ma  dame  l'abbesse,  il  lui 
est  mestier  et  de  nécessité  qu'elle  ait  compai- 
gnie  d'homme,  et  brief;  aultrement,  elle  se  trou- 
vera en  peu  d'espace  si  de  mal  entechée  et  sur- 
prinse  que  la  mort  luy  sera  le  derrain  remède.  » 
Qui  fut  bien  esbahye  d'ouyr  si  tresdures  nou- 
velles ,  ce  fut  nostre  religieuse ,  qui  va  dire  : 
«  Helas!  maistre  Jehan,  ne  voyez  vous  aultre 
façon  pour  la  recouvrance  de  la  santé  de  ma 
dame?  —  Certes,  nennil,  dist  il,  il  n'en  y  a 
point  d'aultre,  et  sivueil  bien  que  vous  sçachiez 

qu'il  se  fault  advancer  de  faire  ce  que  j'ay  dit, 
car,  se  la  maladie,  par  faulte  d'ayde  ,  peut 
prendre  son  cours,  comme  elle  s'efforce,  jamais 
homme  à  temps  n'y  viendra.  » 

La  bonne  religieuse  à  peu  s'elle  osa  disner  à 
son  aise,  tant  avoit  grant  haste  d'annoncer  à  ma 
dame  ces  nouvelles.  Et,  à  l'ayde  de  sa  bonne  ha- 
quenée ,  et  du  grant  désir  qu'elle  a  d'estre 
à  l'ostel,  s'advança  si  tresbien  que  ma  dame 
l'abbesse  fut  tout  esbaye  de  si  tost  la  re- 
veoir.  «  Que  dist  le  médecin,  belle?  ce  dist 
l'abbesse;  ay  je  garde  de  mort?  —  Vous  serez 
tantost  en  bon  point,  se  Dieu  plaist,  ma  dame, 
dist  la  religieuse  messagiere  ;  faictes  bonne  chiere 
et  prenez  cueur.  —  Comment  ?  Ne  m'a  le  mé- 
decin point  ordonné  de  régime?  dist  ma  dame. 
—  Si  a,  »  dist  elle.  Lors  luy  va  dire  tout  au 
long  comment  le  médecin  avoit veu  son  urine,  et 
les  demandes  qu'il  fist  de  son  aage,  de  sonmen- 
gier,  de  son  dormir,  etc.  «  Et  puis,  pour  con- 
clusion, il  a  dit  et  ordonné  qu'il  fault  que  vous 
ayez,  comment  qu'il  soit,  compaignie  charnelle 
à  quelque  homme,  et  brief ;  aultrement,  vous 
estes  morte ,  car  à  vostre  maladie  n'a  point 
d'aultre  remède.  —  Compaignie  d'homme?  dit 

ma  dame  ;  j'aymeroye  plus  chier  mourir  mille 
fois,  s'il  m'estoit  possible.  »  Et  alors  va  dire  : 
«  Puis  que  ainsi  est  que  mon  mal  est  incurable 
et  mortel  se  je  n'y  pourvois  de  tel  remède,  loué 
soit  Dieu!  je  prens  bien  la  mort  en  gré.  Appeliez 
bien  tost  tout  mon  couvent.  » 

Le  tymbre  fut  sonné;  si  vindrent  à  ma  dame 
toutes  ses  religieuses.  Et,  quant  elles  furent  en 
la  chambre,  ma  dame,  qui  avoit  encores  toute  la 
langue  à  commandement,  quelque  mal  qu'elle 
eust,  commença  une  grande  et  longue  harengue 
devant  ses  seurs,  remonstrant  le  fait  et  estât  de 
son  église,  en  quel  point  elle  la  trouva  et  en 
quel  estât  elle  est  aujourd'huy  ;  et  vint  descendre 
ses  parolles  à  parler  de  sa  maladie,  qui  estoit 
mortelle  et  incurable,  comme  elle  bien  sentoit  et 
congnoissoit,  et  au  jugement  aussi  d'ung  tel  mé- 
decin elle  s'arrestoit,  qui  morte  l'avoit  jugée  : 
«  Et  pour  tant,  mes  bonnes  seurs,  je  vous  re- 
commande nostre  église,  et,  en  voz  plus  dévotes 
prières,  ma  povre  ame.  »  Et  à  ces  parolles, 
larmes  en  grant  abondance  saillirent  de  ses 
yeulx,  qui  furent  accompaignées  d'aultres  sans 
nombre,  sourdans  de  la  fontaine  du  cueur  de 
son  bon  couvent.  Ceste  plorerie  dura  assez  Ion- 

guement,  et  fut  là  le  mesnaige  long  temps  sans 
parler. 

Assez  grant  pièce  après,  ma  dame  la  prieure, 
qui  saige  et  bonne  estoit,  print  la  parole  pour 
tout  le  couvent  et  dit  :  «  Ma  dame,  de  vostre 
mal  quel  il  est,  Dieu  le  sçait,  à  qui  nul  ne  peut 
rien  celer,  il  nous  desplaist  beaucoup,  et  n'y  a 
celle  de  nous  qui  ne  se  vouldroit  emploier  au- 
tant que  possible  est  et  seroit  à  personne  vivant, 
pour  la  recouvrance  de  vostre  santé.  Si  vous 
prions  toutes  ensemble  que  vous  ne  nous  espar- 
gnez  en  rien,  ne  chose  qui  soit  des  biens  de 
vostre  église,  car  mieulx  nous  vauldroit,  et  plus 
chier  l'aurions,  de  perdre  la  plus  part  de  nos 
biens  temporelz  que  le  proffit  espirituel  que 
vostre  présence  nous  donne.  —  Ma  bonne  seur, 
dist  ma  dame,  je  n'ay  pas  tant  desservy  que  vous 
me  offrez,  mais  je  vous  enmercie  tant  que  je  puis, 
en  vous  advisant  et  priant  de  rechief  que  vous 
pensez  comme  je  vous  ay  dit  aux  affaires  de 
nostre  église,  qui  me  touchent  prés  du  cueur, 
Dieu  le  sçait,  enaccompaignant,  aux  prières  que 
ferez,  ma  povre  ame,  qui  grant  mestier  en 
a.  —  Helas  !  ma  dame,  dist  la  prieure,  et  n'est 
il  possible,  par  bon  gouvernement  ou  par  soi- 

gneuse  diligence  de  médecine,  que  vous  puis- 
sez  repasser?  —  Nennil,  certes,  ma  bonne  seur, 
dit  elle.  Il  me  fault  mettre  ou  reng  des  trespas- 
sez,  car  je  ne  vaulx  gueres  mieulx,  quelque  lan- 
gaige  que  encores  je  prononce.  » 

Adonc  saillit  avant  la  religieuse  qui  porta  son 
urine  à  Rouen,  et  dist  :  «  Ma  dame,  il  y  a  bien 
remède,  s'il  vous  plaisoit.  —  Créez  qu'il  ne  me 
plaist  pas,  dist  elle.  Vecy  seur  Jehanne,  qui  re- 
vient   de  Rouen,   et   a   monstre  mon  urine    et 
compté    mon    cas  à  ung  tel  médecin   qui  m'a 
jugée  morte,  voire  se  je  ne  me  vouloye  aban- 
donner à  aulcun  homme  et  estre  en  sa  compai- 
gnie  !  Et  par  ce  point  esperoit  il,  comme  il  trou- 
voit  par  ses  livres ,   que  je  n'auroye   garde  de 
mort;  mais,  se  ainsi  ne  le  faisoye,  il  n'y  a  point 
de  ressource  en  moy.  Et  quant  à  moy,  j'en  loue   ' 
Dieu,  qui  me  daigne  appeller,  ainçois  que  j'aye 
fait  plus  de  péchiez  ;  à  luy  me  rends,  et  à  la  mort 
je  présente  mon  corps  :  viengne  quand  elle  veult  ! 
—  Comment,  ma  dame,  dist  l'enfermiere,  vous 
estes  de  vous  mesmes  homicide!  Il  est  en  vous 
de  vous  saulver,  et  ne  fault  que  tendre  la  main  et 
requerre  ayde,  et  vous  la  trouverez  preste;  ce 
n'est  pas  bien  fait,  et  vous  ose  bien  dire  que 

vostre  ame  ne  partiroit  point  seurement  s'encest 
estât  vous  mouriez.  —  Ha!  ma  belle  seur,  dist 
ma  dame,  quantes  fois  avez  vous  ouy  preschier 
que  mieulx  vauldroit  à  une  personne  s'abandon- 
ner à  la  mort  que  commettre  un  seul  péché  mor- 
tel !  Et  vous  sçavez  que  je  ne  puis  ma  mortfuyr 
ne  eslongier  sans  faire  et  commettre  pechié 
mortel!  Et  qui  bien  autant  au  cueur  me  touche, 
s'en  ce  faisant  ma  vie  eslongeroie,  n'en  seroys 
je  pas  deshonnourée  et  à  tousjours,  mais  reprou- 
chée,et  diroit  on  :  Velà  la  dame,  etc..  PMesme, 
vous  toutes,  quelque  conseil  que  me  donnez, 
m'en  auriez  en  irrévérence  et  en  moins  d'amour; 
et  vous  sembleroit,  et  à  bonne  cause,  que  in- 
digne seroie  d'entre  vous  présider  et  gouver- 
ner. —  Ne  dictes  et  ne  pensez  jamais  cela,  dist 
ma  dame  la  tresoriere;  il  n'est  chose  qu'on  ne 
doibve  entreprendre  pour  eschever  la  mort.  Et 
ne  dist  pas  nostre  bon  père  saint  Augustin  qu'il 
n'est  loisible  à  personne  de  soy  oster  la  vie  ne 
tollir  ung  sien  membre  ?  Et  ne  yriez  vous  pas 
directement  encontre  sa  sentence  se  vous  laissez 
à  escient  ce  qu'il  vous  peut  de  mal  garder?  — 
Elle  dist  bien  !  »  responditle  couvent  en  gênerai. 
«  Ma  dame,  pour  Dieu,  obéissez  au  médecin,  et 

ne  soyez  en  vostre  opinion  si  aheurtée  que,  par 
faulte  de  soustenance ,  vous  perdez  corps  et 
ame,  et  laissez  vostre  povre  couvent,  qui  tant 
vous  ayme,  désolé  et  despourveu  de  pastoure. 
■ —  Mes  bonnes  seurs,  dist  ma  dame,  j'ayme 
mieulx  voulentairement  à  la  mort  tendre  les 
mains,  submettre  mon  col,  et  honnorablement 
l'embrasser,  que  pour  la  fuyr  je  vive  deshon- 
hourée.  Et  ne  diroit  on  pas  :  Velà  la  dame  qui 
fist  ainsi  et  ainsi?  —  Ne  vous  chaille  qu'on  dye, 
ma  dame  :  vous  ne  serez  ja  reprouchée  de  gens 
de  bien.  —  Si  seroie,  si,  »  dist  ma  dame. 

Le  couvent  se  alla  esmouvoir,  et  firent  les 
bonnes  religieuses  entre  elles  ung  consistoire, 
dont  la  conclusion  s'ensuyt;  et  porta  les  parolles 
d'icelle  la  prieure  :  «  Madame,  vecy  vostre  dé- 
solé couvent  si  tresdesplaisant  que  jamais  maison 
ne  fut  plus  troublée  qu'elle  est,  dont  vous  estes 
cause  ;  et  créez,  se  vous  estes  si  mal  conseillée 
de  vous  abandonner  à  la  mort,  que  fuyr  vous 
povez,  j'en  suis  bien  seure.  Et  affin  que  vous  en- 
tendez que  nous  vous  aimons  d'entière  et  leal 
amour,  nous  sommes  contentes  et  avons  con- 
clud  et  délibéré  meurement,  toutes  ensemble 
généralement,  en  saulvant  vous  et  nous,  avoir 

compaignie  secrètement  d'aucun  homme  de  bien; 
nous  pareillement  le  ferons  comme  vous,  affin 
que  vous  n'ayez  pensée  ne  ymaginacion  que  ou 
temps  advenir  vous  en  sourdit  reproche  de  nulle 
de  nous.  N'est  ce  pas  ainsi,  mes  seurs  ? — Oui,  » 
dirent  elles  toutes  de  tresbon  cueur.  Ma  dame 
l'abbesse,  ouyant  ce  que  dit  est,  et  portant  au 
cueur  un  grant  fardeau  d'ennuy,  pour  l'amour 
de  ses  seurs,  se  laissa  ferir,  et  s'accorda,  com- 
bien qu'à  grant  regret,  que  le  conseil  du  méde- 
cin seroit  mis  en  oeuvre. 

Adonc  furent  mandez  moynes ,  prestres  et 
clercs  ,  qui  trouvèrent  bien  à  besoigner.  Et  là 
ouvrèrent  si  tresbien  que  ma  dame  l'abbesse  fut 
en  peu  d'heure  rapaisée,  dont  son  couvent  fut 
tresjoyeux,  qui  par  honneur  faisoit  ce  que  par 
honte  oncques  puis  ne  laissa. 


LA   XXIIe    NOUVELLE 


PAR      CARON 


>'a  gueres  que  ung  gentil  homme, 
jdemourant  à  Bruges,  tant  et  si  lon- 
guement se  trouva  en  la  compai- 
gnie  d'une  belle  fille  qu'il  luy  fist 
le  ventre  lever.  Et,  droit  au  coup  qu'elle  s'en 
apperceust  et  donna  garde,  Monseigneur  fist 
une  assemblée  de  gens  d'armes;  si  fut  force  à 
nostre  gentilhomme  de  l'abandonner  et  avec  les 
aultres  aller  ou  service  de  mondit  seigneur,  ce 
que  de  bon  cueuret  bien  il  fist.  Mais,  avant  son 
partement,  il  fist  garnison  et  pourvéance  de  par- 
rains et  marraines  et  de  nourrice  pour  son  en- 
fant advenir,  logea  la  mère  avecques  de  bonnes 
gens,  luy  laissa  de  l'argent  et  leur  recommanda. 

Et  quant  au  mieulx  qu'il  sceust  et  le  plus  brief 
qu'il  peust  ces  choses  furent  bien  disposées,  il 
ordonna  son  partement  et  print  congié  de  sa 
dame,  et,  au  plaisir  de  Dieu,  promist  de  tantost 
retourner.  Pensez  que,  s'elle  n'eust  jamais  ploré, 
ne  s'en  tenist  elle  pas  à  ceste  heure,  puis  qu'elle 
veoit  d'elle  eslongier  la  rien,  en  ce  monde,  dont 
la  présence  plus  luy  plaist.  Pour  abregier,  tant 
luy  despleust  ce  dolent  départir  que  oncques 
mot  ne  sceust  dire,  tant  empeschoient  sa  doulce 
langue  les  larmes  sourdandes  du  profond  de  son 
cueur.  Au  fort,  elle  s'appaisa  quand  elle  vist 
qu'aultre  chose  estre  n'en  povoit. 

Et  quant  vint  environ  ung  mois  après  le  par- 
tement de  son  amy,  désir  luy  eschauffa  le  cueur 
et  si  luy  vint  ramentevoir  les  plaisans  passetemps 
qu'elle  souloit  avoir,  dont  la  tresdure  et  tres- 
mauldicte  absence  de  son  amy ,  helas  !  l'avoit 
privée.  Le  Dieu  d'amours,  qui  n'est  jamais  oy- 
seux,  luy  mist  en  bouche  et  en  termes  les  haultz 
biens,  les  nobles  vertus,  et  la  tresgrande  beaulté 
d'un  marchant,  son  voisin,  qui  plusieurs  fois, 
avant  et  depuis  le  département  de  son  amy,  lui 
avoit  présenté  la  bataille,  et  conclure  luy  fîst 
que,  s'il  retourne  plus  à  sa  queste,  qu'il  ne  s'en 


VINGT-DEUXIÈME    NOUVELLE  l5 

yra  pas  escondit  ;  mesmes,  si  la  voyoit  es  rues, 
elle  tiendra  telles  et  si  bonnes  manières  qu'il  en- 
tendra bien  qu'elle  en  veult  à  luy. 

Or  vint  il  si  bien  qu'à  lendemain  de  ceste 
conclusion,  à  la  première  œuvre,  amours  envoya 
nostre  marchant  devers  la  paciente,  et  lui  pré- 
senta, comme  autrefois,  chiens  et  oyseaulx,  son 
corps,  ses  biens,  et  cent  mille  choses  que  ces 
abateurs  de  femmes  sçaivent  tout  courant  et  par 
cueur.  Il  ne  fut  pas  escondit,  car,  s'il  avoit  bonne 
voulenté  de  combatre  et  faire  armes,  elle  n'avoit 
pas  moins  de  désir  de  lui  fournir  de  tout  ce 
qu'il  vouldra.  Et  durant  que  nostre  gentil  homme 
est  en  guère ,  nostre  gentil  femme  fournit  et 
acomplist  au  bon  marchant  tout  ce  dont  la  re- 
quist;  et,  se  plus  eust  osé  demander,  elle  estoit 
preste  de  l'accomplir,  et  trouva  en  luy  tant  de 
bonne  chevalerie,  de  proesse  et  de  vertu,  qu'elle 
oublia  de  tous  pointz  son  amy  par  amours,  qui 
à  ceste  heure  gueres  ne  s'en  doubtoit. 

Beaucoup  pleust  aussi  au  bon  marchant  la 
courtoisie  de  sa  nouvelle  dame  ;  et  tant  furent 
conjoinctes  les  voulentez,  désirs  et  pensées  de  luy 
et  d'elle,  qu'ilz  n'avoient  pour  eulx  deux  que  un 
seul  cueur.   Si  se  pensèrent  que,  pour  se  bien 

logier  et  à  leur  aise,  il  souffiroit  bien  d'ung  hostel 
pour  leurs  deux  :  si  troussa  ung  soir  nostre 
gouge  ses  bagues  avec  elle,  et  en  l'hostel  du 
marchant  s'en  alla,  en  abandonnant  le  premier 
son  amy,  son  hoste,  son  hostesse,  et  foison  d'aul- 
tres  gens  de  bien,  auxquelz  il  l'avoit  recom- 
mandée. Et  elle  ne  fut  pas  si  folle,  quant  elle  se 
vit  bien  logée,  qu'elle  ne  dist  incontinent  à  son 
marchant  qu'elle  se  sentoit  grosse,  qui  en  fut 
tresjoyeux,  cuidant  bien  que  ce  fut  de  ses  œuvres. 
Au  chief  de  sept  mois,  ou  environ,  nostre  gouge 
fist  ung  beau  filz,  dont  le  père  adoptif  s'acointa 
grandement,  et  de  la  mère  aussi. 

Advint,  certaine  espace  après,  que  le  bon  gen- 
tilhomme retourna  de  la  guerre  et  vint  à  Bruges, 
et,  au  plus-tost  qu'il  peust  honnestement,  print 
son  chemin  vers  le  logis  où  il  laissa  sa  dame.  Et 
luy,  venu  léans,  la  demanda  à  ceulx  qui  en  prin- 
drent  la  charge  de  la  penser,  garder  et  aider  en 
sa  gesine.  «  Comment?  dirent  ilz.  Esse  ce  que 
vous  en  sçavez?  Et  n'avez  vous  pas  eu  les  lettres 
qui  vous  furent  escriptes  ? —  Nennil,  par  ma 
foy,  dist  il.  Et  quelle  chose  y  a  il  ?  —  Quelle 
chose!  saincte  Marie!  dirent  ilz.  Nostre  Dame! 
c'est  bien  raison  que  on  le  vous  die.  Vous  ne 

feustes  pas  party  d'ung  mois  après  qu'elle  ne 
troussast  pignes  et  miroirs,  et  s'en  alla  bouter 
cy  devant  en  l'ostel  d'ung  tel  marchant,  qui  la 
tient  à  fer  et  à  clou.  Et,  de  fait,  elle  a  porté  un 
beau  fîlz  et  a  geu  leans.  Et  l'a  fait  le  marchant 
chrestienner  ;  et  si  le  tient  à  sien.  —  Saint  Jehan  ! 
vecy  aultre  chose  de  nouveau  !  dist  le  bon  gentil 
homme;  mais,  au  fort,  puis  qu'elle  est  telle,  au 
dyable  soit  elle  !  Je  suis  content  que  le  marchant 
l'ayt  et  la  tienne;  mais,  quant  est  de  l'enfant,  je 
suis  seur  qu'il  est  mien,  si  le  vueil  ravoir.  »  Et, 
sur  ce  mot,  part  et  s'en  va  heurter  bien  rude- 
ment à  l'huys  du  marchant. 

De  bonne  adventure,  sa  dame,  qui  fut,  vint  à 
ce  heurt,  qui  ouvre  l'huys,  comme  toute  de  leans 
qu'elle  estoit.  Quant  elle  vit  son  amy  oublié 
et  qu'il  la  congneust  aussi,  chascun  fust  esbahy. 
Non  pourtant  lui  demanda  dont  elle  venoit  en 
ce  lieu?  Et  elle  respondit  que  Fortune  l'y  avoit 
amenée.  «Fortune?  dist  il.  Et  Fortune  vous  y 
tienne  ;  mais  je  vueil  ravoir  mon  enfant  ;  vostre 
maistre  aura  la  vache,  mais  j'auray  le  veau.  Or 
le  me  rendez  bien  tost,  car  je  le  vueil  ravoir, 
quoy  qu'il  en  advienne.  —  Helas!  ce  dist  la 
gouge,  que  diroit  mon  homme?  Je  seroye  des- 

faicte,  car  il  cuide  certainement  qu'il  soit  sien. 
—  Il  ne  m'en  chault,  dist  l'aultre,  die  ce  qu'il 
vouldra,  mais  il  n'aura  pas  ce  qui  est  mien.  — 
Ha!  mon  amy,  je  vous  requier  que  vous  laissiez 
et  baillez  cest  enfant  icy  à  mon  marchant,  et 
vous  me  ferez  grant  plaisir  et  à  luy  aussi.  Et  par 
Dieu,  se  vous  l'aviez  veu,  vous  ne  seriez  ja 
pressé  de  l'avoir  :  c'est  ung  lait  et  ort  garson 
tout  rogneux  et  contrefait.  —  Dea,  dist  l'autre, 
tel  qu'il  est,  il  est  mien,  et  si  le  vueil  reavoir.  — 
Et  parlez  bas,  pour  Dieu,  ce  dit  la  gouge,  et 
vous  appaisez,  je  vous  en  supplie,  et  vous  plaise 
céans  laisser  cest  enfant,  et  je  vous  prometz  se 
ainsi  le  faictes,  de  vous  donner  le  premier  enfant 
que  jamais  j'auray.  » 

Le  gentil  homme,  à  ces  motz,  ja  soit  qu'il 
fust  courroucé,  ne  se  peut  tenir  de  soubrire,  et, 
sans  plus  dire,  de  sa  bonne  dame  se  partit,  ne 
jamais  ne  redemanda  ledit  enfant.  Et  encores  le 
nourrist  celuy  qui  la  mère  engranga  en  l'absence 
de  nostredit  gentil  homme,  etc. 


LA    XXIII"    NOUVELLE 


PAR    MONSEIGNEUR    DE    COMMESURAM 


■0$'a  gueres  qu'en  la  ville  de  Mons, 
wen  Haynault,  un  procureur  de  la 
Sg  Cour  dudit  Mons,  assez  sur  aage 
H  et  ja  ancien,  entre  ses  aultres  clercz 
avoit  ung  tresbeau  filz  et  gentil  compaignon, 
duquel  sa  femme,  à  certaine  espace  de  temps, 
s'énamoura  tresfort  ;  et  tresbien  luy  sembloit 
qu'il  estoit  mieulx  taillé  de  faire  la  besoigne  que 
n'estoit  son  mary.  Et,  affin  qu'elle  esprouvast  se 
son  cuider  estoit  vray,  elle  conclud  en  soy 
mesmes  qu'elle  tiendra  telz  termes  que,  s'il  n'est 
plus  beste  que  ung  asne,  il  se  donra  tantosi 
garde  qu'elle  en  veult  à  luy. 

Pour  exécuter  ce  désir,  ceste  vaillant  femme. 

jeune  et  fresche,  et  en  bon  point,  venoit  souvent 
et  menu  coustre  et  filer  auprès  de  ce  clerc;  et 
devisoit  à  luy  de  cent  mille  besoignes,  dont  la 
pluspart  tousjours  en  fin  sur  amours  retournoient. 
Et,  devant  ces  devises,  elle  n'oublia  pas  de  le 
servir  d'aubades  assez  largement  :  une  fois  le 
butoit  du  coude  en  escripvant;  une  autre  fois, 
luy  gettoit  des  pierrettes,  tant  qu'il  brouilloit  ce 
qu'il  faisoit,  et  luy  failloit  recommencer.  Ung 
aultre  jour,  recommençoit  ceste  feste  et  luy  os- 
toit  papier  et  parchemin,  tant  qu'il  failloit  qu'il 
cessast  l'œuvre,  dont  il  estoit  tresmal  content, 
doubtant  le  courroux  de  son  maistre.  Quelque 
semblant  que  la  maistresse  long  temps  luy  eust 
monstre,  qui  tiroit  fort  au  train  de  derrière,  si 
luy  avoient  jeunesse  et  crainte  les  yeulx  si  ban- 
dez qu'en  rien  il  ne  s'apercevoit  du  bien  qu'on 
luy  vouloit  ;  neantmoins,  en  la  fin,  il  apperceut 
qu'il  estoit  bien  en  grâce. 

Et  ne  demoura  gueres  après  ceste  deliberacion 
que,  le  procureur  estant  hors  de  l'ostel,  sa 
femme  vint  au  clerc  bailler  l'assault  qu'elle  avoit 
de  coustume,  voire  trop  plus  aigre  et  plus  fort 
(pie  nulle  fois  de  devant,  tant  de  ruer,  tant  de 
bouter,  de  parler;  mesmes,  pour  le  plus  empes- 

chier  et  bailler  destourbier,  elle  respandit,  sur 
buffet,  sur  papier,  sur  robe,  son  cornet  à  l'encre. 
Et  nostre  clerc ,  plus  congnoissant  et  mieulx 
voyant  que  cy  dessus,  saillit  sur  piez  et  assault 
sa  maistresse  et  la  reboute  en  arrière  de  luy, 
priant  qu'elle  le  laissast  escripre.  Et  elle,  qui  de- 
mandoit  estre  assaillie  et  combatre,  ne  laissa  pas 
pourtant  Pemprinseencommencée.  «Sçavez  vous, 
que  luy  a  dit  le  clerc,  ma  damoiselle,  c'est  force 
que  je  achevé  l'escript  que  j'ay  encommencé? 
Si  vous  requier  que  vous  me  laissez  paisible,  ou, 
par  la  mort  bieu,  je  vous  livreray  castille.  — ■  Et 
que  me  feriez  vous,  beau  sire?  dist  elle:  la  moe? 
—  Nennil,  par  Dieu!  —  Et  quoy  donc?  — 
Quoy?  —  Voire  quoy?  —  Pour  ce,  dist  il,  que 
vous  avez  respandu  mon  cornet  à  l'encre,  et 
avez  broullié  mon  escripture,  je  vous  pourray 
bien  broullier  vostre  parchemin  ;  et,  affln  que 
faulte  d'encre  ne  m'empesche  d'escripre,  j'en 
pourray  bien  pescher  en  vostre  cornet.  —  Par 
ma  foy,  dist  elle,  vous  en  estes  bien  l'homme, 
et  croiez  que  j'en  ay  grand  paour  !  —  Je  ne  say 
quel  homme,  dist  le  clerc,  mais  je  suis  tel  que, 
se  vous  vous  y  esbatez  plus,  vous  passerez  par 
là.  Et,  de  fait,  vecy  une  roye  que  je  vous  fais, 


12  VINGT-TROISIEME     NOUVELLE 

et  par  Dieu,  se  vous  la  passez,  tant  peu  que  ce 
soit,  se  je  vous  faulx,  je  vueil  qu'on  me  tue!  — 
Et  par  ma  foy,  dist  elle,  je  ne  vous  en  crains,  et 
si  passeray  la  roye  ,  et  puis  verray  que  vous 
ferez.  »  Et,  disant  ces  parolles,  marcha  là  dru, 
faisant  le  petit  sault,  oultre  la  roye,  bien  avant. 
Et  le  bon  clerc  la  prent  aux  grifz,  sans  plus  en- 
querre,  et  sur  son  banc  la  rue.  Et  créez  qu'il  la 
punit  bien,  car,  s'elle  l'avoit  broullié,  il  ne  luy 
en  fîst  pas  moins,  mais  ce  fut  en  autre  façon, 
car  elle  le  broullia  par  dehors  et  à  descouvert,  et 
il  la  broullia  à  couvert  et  par  dedans. 

Or  est  il  vray  que  là  présent  y  estoit  ung 
jeune  enfant  de  environ  deux  ans,  fils  de  leans. 
Il  ne  fault  pas  demander  s'aprés  ces  premières 
armes  de  la  maistresse  et  du  clerc,  il  y  eut  plu- 
sieurs secretz  remonstrez  à  moins  de  parolles  que 
les  premières.  Il  ne  vous  fault  pas  celer  aussi 
que,  peu  de  jours  après  ceste  adventure,  ledit 
petit  enfant  ou  comptoir  estant  où  nostre  clerc 
escripvoit,  le  procureur  et  maistre  de  leans  sur- 
vint ;  et  marche  avant,  pour  tirer  vers  son  clerc, 
pour  regarder  qu'il  escripvoit,  ou  pour  espoir 
d'aultre  chose  ;  et,  comme  il  approucha  la  roye 
que   son  clerc  avoit  faicte  pour  sa  femme,  qui 

encores  n'estoit  pas  effacée,  son  filz  lui  crye  et 
dit  :  «  Mon  père,  gardez  bien  que  vous  ne 
passez  ceste  roye,  car  nostre  clerc  vous  abatroit 
et  houspilleroit  ainsi  qu'il  fist  nagueres  ma  mère.  » 
Le  procureur,  ouyant  son  filz,  et  regardant  la 
roye,  si  ne  sceust  que  penser,  car  il  luy  souvint 
que  folz,  yvres  et  enfans  ont  de  coustume  de 
vérité  dire,  mais  non  pourtant  il  n'en  fist  pour 
ceste  heure  nul  semblant  ;  et  n'est  encores  point 
venu  à  ma  congnoissance  se  il  différa  la  chose 
ou  par  ignorance  ou  par  doubte  d'esclan- 
dre, etc. 

LA    XXIVe    NOUVELLE 


PAR    MONSEIGNEUR    DE    FIENNES 


A  soit  ce  que  es  nouvelles  dessus- 

dictes  les  noms  de  ceulx  et  celles  à 

J*|j  qui  elles  ont  touchié  ou  touchent 
f&S  .  .  . 

^{  ne   soient   mis   et  escnpts,    si    me 

donne  appétit  grant  vouloir  de  nommer,  en  ma 

petite  râtelée,  le  conte  Vualeran,  en  son  temps 

conte  de  saint  Pol,  et  appelé  le  beau  conte.  Entre 

autres  seigneuries,  il  estoit  seigneur  d'un  village 

en  la  chastellenie  de  Lisle,  nommée  Vrelenchem, 

prés  dudit  Lisle  environ  d'une  lieue.  Ce  gentil 

conte,  de  sa  bonne  et  doulce  nature,  estoit  et 

fut  tout  son  temps  amoureux.  Oultre  l'enseigne, 

il  sceust,  au  rapport  d'aucuns  ses  serviteurs,  qui 

en  ce  cas  le  servoient,  que  audit  Vrelenchem 

avoit  une  tresbelle  fille,  gente  de  corps  et  en 
bon  point.  Il  ne  fut  pas  si  paresseux  que,  assez 
tost  après  cette  nouvelle,  il  ne  se  trouvast  en  ce 
village.  Et  firent  tant  lesditz  serviteurs  que  les 
yeulx  de  leur  maistre  confermerent  de  tous 
pointz  leur  rapport  touchant  la  dicte  fille  :  «  Or 
çà,  qu'est  il  de  faire?  dist  lors  le  gentil  conte; 
c'est  que  je  parle  à  elle  entre  nous  deux  seule- 
ment, et  ne  me  chault  qu'il  me  couste.  »  L'ung 
de  ses  serviteurs,  docteur  en  son  mestier,  lui 
dist  :  «  Monseigneur,  pour  vostre  honneur  et 
celuy  de  la  fille  aussi,  il  me  semble  que  mieulx 
vault  que  je  luy  descouvre  l'embusche  de  vostre 
voulenté;  et,  selon  la  response,  j'auray  advis  de 
parler  et  poursuyvre.  » 

Comme  l'aultre  dit,  il  fut  fait;  car  il  vint 
devers  la  belle  fille  et  trescourtoisement  la  salua. 
Et  elle,  qui  n'estoit  pas  moins  saige  ne  bonne 
que  belle,  courtoisement  luy  rendit  son  salut. 
Pour  abregier,  après  plusieurs  parolles  d'acoin- 
tances,  le  bon  macquereau  va  faire  une  grant 
prémisse  touchant  les  biens  et  les  honneurs  que 
son  maistre  lui  vouloit  :  et,  de  fait,  se  à  elle  ne 
tenoit,  elle  seroit  cause  d'enrichir  et  honnourer 
tout  son  lignaige.   La  bonne  fille  entendit  tan- 

tost  quelle  heure  il  estoit.  Si  fist  sa  response  telle 
qu'elle  estoit,  c'est  assavoir  belle  et  bonne  ;  car, 
au  regard  de  monseigneur  le  conte,  elle  estoit 
celle,  son  honneur  saulve,  qui  luy  vouldroit 
obeyr,  craindre  et  servir  en  toutes  choses  ;  mais 
qui  la  vouldroit  requérir  contre  son  honneur, 
qu'elle  tenoit  aussi  chier  que  sa  vie,  elle  estoit 
celle  qui  ne  le  congnoissoit  et  pour  qui  elle 
feroit  non  plus  que  le  cinge  pour  les  mauvais. 

Qui  fut  esbahy  et  courroucé,  cette  response 
ouye,  ce  fut  nostre  Valuidire,  qui  s'en  revient 
devers  son  maistre  à  tout  ce  qu'il  avoit  de  pois- 
son, car  à  chair  avoit  il  failly.  Il  ne  faut  pas  de- 
mander se  le  conte  fut  mal  content  quant  il 
sceust  la  tresfiere  et  dure  response  de  celle  dont 
il  desiroit  l'acointance  et  joyssance,  et  autant  ou 
plus  que  de  nulle  du  monde.  Tantost  après  si  va 
dire  :  «  Or  avant  laissons  la  là  pour  ceste  fois  ; 
il  m'en  souviendra  quant  elle  cuidera  qu'il  soit 
oublié.  » 

Il  se  partit  de  là  tantost  après,  et  n'y  retourna 
que  les  six  sepmaines  ne  fussent  passées;  et  quant 
il  revint,  ce  fut  si  tressecretement  que  nulle  nou- 
velle n'en  fut,  tant  simplement  et  en  tapinaige 
s'y  trouva.   Il  fît  tant  par  ses  espies  qu'il  sceust 


28  VINGT-QUATRIEME    NOUVELLE 

que  nostre  belle  fille  soyoit  de  l'erbe  au  coing 
d'ung  bois,  asseulée  de  toutes  gens;  il  fut  bien 
joyeux,  et,  tout  housé  encores  qu'il  estoit,  se 
met  au  chemin  devers  elle,  en  la  compaignie  de 
ses  espies.  Et  quant  il  fut  prés  de  ce  qu'il  queroit, 
il  leur  donna  congié,  et  fist  tant  qu'il  se  trouva 
auprès  de  sa  dame ,  sans  ce  qu'elle  en  sceust 
nouvelle,  sinon  quant  elle  le  vit.  S'elle  fut  es- 
prinse  et  esbahye  de  se  veoir  saisie  et  tenue  de 
monseigneur  le  conte,  ce  ne  fut  pas  merveilles; 
mesmes  elle  en  changea  couleur,  mua  semblant, 
et  à  bien  peu  en  perdit  la  parolle,  car  elle  sça- 
voit  par  renommée  qu'il  estoit  périlleux  et  noy- 
seux  entre  femmes. 

«  Ha  dea  !  ma  damoiselle,  dist  lors  le  gentil 
conte,  qui.se  trouva  saisy,  vous  estes  à  mer- 
veilles fieref  On  ne  vous  peut  avoir  sans  siège. 
Or  pensez  bien  de  vous  défendre,  car  vous  estes 
venue  à  la  bataille;  et,  avant  que  de  moy  partez, 
vous  en  ferez,  à  mon  vouloir  et  tout  à  ma  de- 
vise, des  peines  et  travaulx  que  j'ay  soufferts  et 
endurez  tout  pour  l'amour  de  vous.  —  Helas  ! 
Monseigneur,  ce  dit  la  jeune  fille  toute  esbahye 
et  surprinse  qu'elle  estoit,  je  vous  crye  mercy  ! 
Se  j'ay   dit  ou  fait  chose    qui  vous   desplaise  , 

vueillez  le  moy  pardonner,  combien  que  je  ne 
pense  avoir  dit  ne  fait  chose  dont  me  doyez 
sçavoir  mal  gré.  Je  ne  sçay,  moy,  qu'on  vous  a 
raporté  :  on  m'a  requise  ,  en  vostre  nom ,  de 
déshonneur;  je  n'y  ay  point  adjousté  de  foy, 
car  je  vous  tien  si  vertueux  que  pour  riens  ne 
vouldriez  deshonnourer  une  vostre  simple  sub- 
gecte,  comme  je  suis,  mais  la  vouldriez  bien 
garder.  —  Ostez  ce  procès,  dist  Monseigneur, 
et  soyez  seure  que  vous  ne  m'eschapperez.  Je 
vous  ay  fait  monstrer  le  bien  que  je  vous  vueil 
et  ce  pourquoy  je  envoyay  devers  vous.  »  Et, 
sans  plus  dire,  la  trousse  et  prent  entre  ses  bras, 
et  dessus  ung  peu  d'herbe  mise  en  ung  tas, 
qu'elle  avoit  assemblée,  soudainement  la  coucha 
et  fort  roide  l'acolla.  Et  vistement  faisoit  toutes 
ses  préparatoires  d'accomplir  le  désir  qu'il  avoit 
de  pieça. 

La  jeune  fille,  qui  se  veoit  en  ce  dangier  et 
sur  le  point  de  perdre  ce  qu'en  ce  monde  plus 
chier  tenoit,  s'advisa  d'ung  bon  tour  et  dist  : 
«  Ha  !  Monseigneur,  je  me  rens  à  vous  !  Je  feray 
ce  qu'il  vous  plaira,  sans  nul  reffus  ne  contredit; 
soyez  plus  content  de  prendre  de  moy  ce  qu'en 
vouldriez  par  mon  accord  et  voulenté  que  par 

force  et  malgré  moy;  voz  parolles  et  vostre  vou- 
loir desordonné  soyent  accomplis  !  —  Ha  dea, 
dist  Monseigneur,  que  vous  m'eschappiez,  non 
ferez.  Que  voulez  vous  dire  ?  —  Je  vous  requier, 
dist  elle,  puis  qu'il  faut  que  vous  obéisse,  que 
vous  me  faictes  ceste  honneur,  que  je  ne  soye 
souillie  de  vos  houseaulx,  qui  sont  gras  et  ors, 
et  vous  suffise  du  surplus.  —  Et  comment  en 
pourroye  je  faire?  ce  dist  Monseigneur?  —  Je 
les  vous  osteray,  ce  dist  elle,  tresbien,  s'il  vous 
plaist;  car,  par  ma  foy,  je  n'auroye  cueur  ne 
couraige  de  vous  faire  bonne  chiere  avec  ces 
paillais  houseaulx.  —  C'est  peu  de  chose  des 
houseaulx,  ce  dist  Monseigneur;  mais  non  pour- 
tant, puisqu'il  vous  plaist,  ilz  seront  ostez.  »  Et 
alors  il  abandonna  sa  prinse ,  et  s'assit  dessus 
l'herbe,  et  tend  sa  jambe;  et  la  belle  fille  luy 
osta  l'esperon  et  puis  lui  tire  l'ung  de  ses  hou- 
seaulx, qui  bien  estrois  estoient.  Et  quant  il  fut 
environ  à  moitié,  à  quoy  faire  elle  eust  moult 
de  peine,  pour  ce  que  tout  à  propos  le  tira  de 
mauvais  biays,  elle  part  et  s'en  va  tant  que  piez 
la  peuvent  porter,  aidez  et  soutenus  de  bon  vou- 
loir ;  et  là  laissa  le  gentil  conte,  et  ne  fina  de 
courre  tant  qu'elle  fut  en  l'ostel  de  son  père. 

Le  bon  seigneur,  qui  se  trouva  ainsi  deceu,  si 
enrageoit  et  plus  n'en  povoit;  et  qui  à  ceste 
heure  l'eust  veu  rire  jamais  n'eust  eu  les  fiebvres. 
A  quelque  meschief  que  ce  fut,  se  mist  sur  piez, 
cuidant,  par  marchier  sur  son  houseau,  l'oster 
de  sa  jambe,  mais  c'est  pour  néant  :  il  estoit 
trop  estroit;  si  n'y  trouva  aultre  remède  que  de 
retourner  vers  ses  gens,  de  sa  bonne  adventure. 
Il  ne  fut  pas  loing  allé  que  tost  ne  trouvast  ses 
bons  disciples,  sur  le  bord  d'ung  fossé,  qui  l'at- 
tendoient;  qu'ilz  ne  sceurent  que  penser  quant 
ilz  le  veirent  ainsi  atourné.  Il  leur  conta  tout 
son  cas  et  se  fist  rehouser.  Et  qui  l'oyoit,  celle 
qui  l'a  trompé  ne  seroit  pas  seurement  en  ce 
monde,  tant  luy  cuide  et  veult  bien  faire  de 
desplaisir.  Mais,  quelque  vouloir  qu'il  eust  pour 
lors,  et  tant  mal  content  qu'il  feust  pour  ung 
temps,  toutesfois,  quant  il  fut  un  peu  refroidé, 
tout  son  courroux  fut  converty  en  cordiale 
amour.  Et  qu'il  soit  vray,  depuis,  à  son  pour- 
chas  et  à  ses  chiers  coustz  et  despens,  il  la  fit 
marier  tresrichement  et  bien,  à  la  contemplacion 
seulement  de  la  franchise  et  loyaulté  qu'en  elle 
avoit  trouvé,  dont  il  eut  la  vraye  congnoissance 
par  le  reffus  icy  dessus  compté. 


LA    XXVe    NOUVELLE 


TAR    PHELIPPE    DE    SAINT    VON 


a  chose  est  si  fresche  et  si  nouvel- 
lement advenue,  dont  je  vueil  four- 
j-  nir  ma  nouvelle,  que  je  n'y  puis 
^Cîl  ne  tailler,  ne  rongnier,  ne  mettre, 
ne  oster.  Il  est  vray  que  au  Quesnoy  vint  une 
belle  fille,  nagueres,  au  prevost,  soy  complain- 
dre  de  force  et  violence  en  elle  perpétrée  et 
commise  par  le  vouloir  desordonné  d'ung  jeune 
compaignon.  Ceste  complainte  au  prevost  faicte, 
le  compaignon  encusé  de  ce  crime  fut  en  heure 
prins  et  saisy  ;  et,  au  dit  du  commun  peuple,  ne 
valoit  gueres  mieulx  que  pendu  au  gibet,  ou 
sans  teste  sur  une  roe  mis  emmy  les  champs.  La 
fille,  voyant  et  sentant  celuy  dont  elle  se  douloit 

emprisonné,  poursuyvoit  roidement  le  prevost 
qu'il  lui  en  fist  justice,  disant  que,  oultre  son 
gré  et  vouloir,  violentement  et  par  force  l'avoit 
deshonnourée.  Et  le  prevost,  homme  discret  et 
saige  et  en  justice  tresexpert,  fist  assembler  les 
hommes,  et  puis  manda  le  prisonnier. 

Et  ainçois  qu'il  le  fist  venir  devant  les  hommes 
desja  tous  pretz  pour  le  jugier,  s'il  confes- 
soit  par  gehaine  ou  autrement  l'horrible  cas 
dont  il  estoit  chargé,  parla  à  luy  à  part,  et  si 
l'adjura  de  dire  la  vérité.  «  Vecy  telle  femme, 
dist  il,  qui  de  vous  se  complaint  tresfort  de 
force  :  est  il  ainsi  ?  L'avez  vous  efforcée  ?  Gar- 
dez que  vous  dictes  vérité,  car,  se  vous  faillez, 
vous  estes  mort;  mais,  se  vous  dictes  la  vérité, 
on  vous  fera  grâce.  —  Par  ma  foy,  Monsei- 
gneur le  prevost,  dist  le  prisonnier,  je  ne  vueil 
pas  nyer  ne  celer  que  je  ne  l'aie  pieça  requise 
de  son  amour.  Et,  de  fait,  devant  hyer,  après 
plusieurs  parolles,  je  la  ruay  sur  ung  lit  pour 
faire  ce  que  vous  savez,  et  luy  levay  robe,  pour- 
point et  chemise.  Et  mon  furon,  qui  n'avoit  ja- 
mais hanté  lévrier,  ne  sçavoit  trouver  la  duyere 
de  son  connil;  et  ne  faisoit  que  aller  çà  et  là; 
mais  elle  par  sa  courtoisie  luy  dressa  le  chemin, 

et  à  ses  propres  mains  le  bouta  tout  dedans.  Je 
croy  trop  bien  qu'il  ne  partit  pas  sans  proye  ; 
mais  qu'il  y  eust  aultre  force,  par  mon  serment, 
non  eust.  —  Est  il  ainsi?  dist  le  prevost.  — 
Ouy,  par  mon  serment,  dist  le  bon  compaignon. 
—  Or  bien,  dist  il,  nous  en  ferons  tresbien.  » 

Après  ces  parolles,  le  prevost  se  vient  mettre 
en  siège  pontifical,  à  dextre,  environné  de  ses 
hommes.  Et  le  bon  compaignon  fut  mis  et  assis 
sur  le  petit  banc,  ou  parquet,  ce  voyant  tout  le 
peuple  et  celle  qui  l'accusoit  aussi.  «  Or  ça, 
m'amye,  dist  le  prevost,  que  demandez  vous  à 
ce  prisonnier?  —  Monseigneur  le  prevost,  dist 
elle,  je  me  plains  à  vous  de  la  force  que  il  m'a 
faicte,  car  il  m'a  violée,  oultre  mon  gré  et  vou- 
lenté,  et  malgré  moy,  dont  je  vous  demande 
justice.  —  Que  respondez  vous,  mon  amy  ?  dist 
le  prevost  au  prisonnier?  —  Monseigneur,  se 
dist  il,  vous  ay  ja  dit  comment  il  en  va,  et  je  ne 
pense  pas  qu'elle  dye  au  contraire.  —  M'amye, 
dist  le  prevost,  regardez  bien  que  vous  dictes  et 
que  vous  faictes  de  vous  plaindre  de  force?  C'est 
grant  chose  !  Vecy  qui  dit  qu'il  ne  vous  fist 
oncques  force,  mesmes  avez  esté  consentante,  et 
à  peu  prés  requérante  de  ce  qu'il  a  fait.  Et  qu'il 

soit  vray,  vous  mesmes  adressastes  et  mistes  son 
furon,  qui  s'esbatoit  à  l'entour  de  vostre  terrier, 
et  à  vos  deux  mains,  ou  à  tout  l'une,  tout  de- 
dans vostredit  terrier  le  mistes.  Laquelle  chose 
il  n'eust  peu  faire  sans  vostre  ayde  ;  et  se  vous  y 
eussiez  tant  soit  peu  résisté,  jamais  n'en  fustvenu  à 
chief.  Se  son  furon  a  fouraigé  l'ostel,  il  n'en 
peut  mais  ;  car,  dés  lors  qu'il  est  au  terrier  ou 
duyere,  il  est  hors  de  son  chastoy.  —  Ha,  Mon- 
seigneur le  prevost,  dist  la  fille  plaintive,  com- 
ment l'entendez  vous?  Il  est  vray,  je  ne  vueiL 
pas  nier  que  voirement  j'adressay  son  furon  et 
ie  boutay  en  mon  terrier;  mais  pour  quoy  fut 
ce?  Par  mon  serment,  Monseigneur,  il  avoit  la 
teste  roide  et  le  museau  tant  dur  que  je  sçay 
tout  vray  qu'il  m'eust  fait  ung  grant  pertuis,  ou 
deux,  ou  trois,  au  ventre,  se'je  ne  l'eusse  bien 
en  haste  bouté  en  celuy  qui  estoit  d'avantaige  ; 
et  vêla  pourquoy  je  le  fis.  » 

Pensez  qu'il  y  eust  grande  risée,  après  la  con- 
clusion de  ce  procès,  de  ceulx  de  la  justice  et  de 
tous  les  assistans.  Et  fut  le  compaignon  délivré, 
promettant  de  retourner  à  ses  journées  quant 
sommé  en  seroit.  Et  la  fille  s'en  alla  bien  cour- 
roucée qu'on  nependoit  tresbien  hault,  en  haste 

celuy  qui  avoit  pendu  à  ses  basses  fourches.  Mais 
ce  courroux  ne  sa  rude  poursuite  ne  dura  gueres, 
car,  à  ce  qu'on  me  dit,  tantost  après,  par  bons 
moyens,  la  paix  entre  eulx  si  fut  trouvée;  et  fut 
abandonnée  au  bon  compaignon  garenne,  con- 
niniere  et  terrier,  toutes  fois  que  chasser  y  vou!- 
droit. 


LA    XXVIe    NOUVELLE 


PAR    MONSEIGNEUR    DE    FOQUESSOLES 


^TrPr3r^/f  n  la  duchié  de  Brebant,  n'a  pas 
long  temps  que  la  mémoire  n'en 
soit  fresche  et  présente  à  ceste 
heure,  advint  ung  cas  digne  de  re- 
citer; et,  pour  fournir  une  nouvelle,  ne  doit  pas 
estre  rebouté.  Et,  affin  qu'il  soit  enregistré  et 
en  appert  congneu  et  déclaré,  il  fut  tel.  A  l'os- 
tel  d'ung  grant  baron  dudit  païs  demouroit  et 
residoit  ung  jeune,  gent  et  gracieux  gentil 
homme,  nommé  Girard,  qui  s'énamoura  très- 
fort  d'une  damoiselle  de  leans,  nommée  Kathe- 
rine. Et  quant  il  vit  son  coup,  il  luy  osa  bien 
dire  son  gracieux  et  piteux  cas.  La  response 
qu'il  eut  de  prinssault,  plusieurs  la  peuvent  sça- 

voir  et  penser,  laquelle,  pour  abréger,  je  tres- 
passe.  Et  viens  à  ce  que  Girard  et  Katherine,  par 
succession  de  temps,  s'entreaymerent  tant  fort  et 
si  leallement  que  ilz  n'avoient  que  ung  seul  cueur 
et  ung  mesme  vouloir.  Ceste  entière,  lealle  et 
parfaicte  amour  ne  dura  pas  si  peu  que  les  deux 
ans  ne  furent  acomplis  et  passez;  puis  après  cer- 
taine pièce,  Amours,  qui  bande  les  yeulx  de  ses 
serviteurs,  les  boucha  si  tresbien  que,  là  où  ilz 
cuidoient  le  plus  secrètement  de  leurs  amoureux 
affairres  conclure  et  deviser,  chascun  s'en  appar- 
cevoit;  et  n'y  avoit  homme  ne  femme  à  l'ostel 
qui  tresbien  ne  s'en  donnast  garde  ;  mesmes  fut 
la  chose  tant  escriée  que  on  ne  parloit  par  leans 
que  des  amours  de  Girard  et  Katherine. 

Mais,  helas  !  les  povres  aveugles  cuidoient 
bien  seulz  estre  empeschez  de  leurs  besoignes, 
et  ne  se  doubtoient  gueres  qu'on  en  tenist  con- 
seil ailleurs  qu'en  leur  présence,  où  le  troisiesme, 
de  leur  gré,  n'eust  pas  esté  repceu  sans  leur 
propos  changier  et  transmuer.  Tant  au  pour- 
chas  d'aucuns  maulditz  et  détestables  envieux 
que  pour  la  continuelle  noyse  de  ce  qui  rien  ou 
peu  ne  leur  touche,  vint  ceste  matière  à  la  con- 
gnoissance   du    maistre  et  de  la  maistresse  de 

ceulx  amans,  et  d'iceulx  s'espandit  et  saillit  en 
audience  du  père  et  de  la  mère  de  Katherine. 
Si  luy  en  cheust  si  tresbien  que,  par  une  da- 
moiselle  de  leans,  sa  tresbonne  compaigne  et 
amye,  elle  fut  advertie  et  informée  du  long  et 
du  large  de  la  descouverture  des  amours  de 
Girard  et  d'elle,  tant  à  monseigneur  son  père  et 
ma  dame  sa  mère  que  à  monseigneur  et  à  ma 
dame  de  leans  :  «  Helas  !  qu'est  il  de  faire,  ma 
bonne  seur  et  m'amye  ?  dit  Katherine.  Je  suis 
femme  destruicte,  puis  que  mon  cas  est  si  mani- 
feste que  tant  de  gens  le  sçavent  et  en  devisent! 
Conseillez  moy ,  ou  je  suis  femme  perdue  et 
plus  que  ung  aultre  désolée  et  mal  fortunée  !  » 
Et  à  ces  motz,  larmes  à  grans  tas  saillirent  de 
ses  yeulx  et  descendirent  au  long  de  sa  belle  et 
clere  face,  jusques  bien  bas  sur  sa  robbe. 

Sa  bonne  compaigne,  ce  voyant,  fut  tres- 
marrie  et  desplaisante  de  son  ennuy,  et,  pour  la 
conforter,  lui  dist  :  «  Ma  seur,  c'est  folie  de 
mener  tel  deul  et  si  grant  :  car  on  ne  vous  peut, 
Dieu  mercy,  reproucher  de  chose  qui  touche 
vostre  honneur  ne  celuy  de  voz  amys.  Si  vous 
avez  entretenu  ung  gentil  homme  en  cas  d'a- 
mours, ce  n'est  pas  chose  défendue  en  la  court 

d'honneur;  mesmes  est  la  sente  et  vraye  adresse 
de  y  parvenir;  et,  pour  ce,  vous  n'avez  cause  de 
douloir,  et  n'est  ame  vivant  qui  à  la  vérité  vous 
en  puisse  ou  doibve  chargier.  Mais,  toutesfoys, 
il  me  sembleroit  bon,  pour  estaindre  la  noyse  de 
plusieurs  parolles  qui  courent  aujourd'huy  à 
l'occasion  de  vosdictes  amours,  que  Girard,  vos- 
tre  serviteur,  sans  faire  semblant  de  riens,  print 
ung  gracieux  congié  de  Monseigneur  et  de  ma 
dame,  coulourant  son  cas  ou  d'aller  en  ung  loing- 
tain  voyage,  ou  en  quelque  guerre  apparente, 
et,  soubz  ceste  umbre,  s'en  alast  quelque  part 
soy  rendre  en  ung  bon  hostel,  attendant  que  Dieu 
et  amours  auront  disposé  survoz  besoignes;  et, 
luy  arresté,  vous  face  sçavoir  de  son  estât;  et, 
par  son  mesmes  messaige,  luy  ferez  sçavoir  de 
voz  nouvelles.  Et  par  ce  point  s'apaisera  le  bruit 
qui  court  à  présent,  et  vous  entraymerez  et  en- 
tretiendrez l'ung  l'aultre  par  liens,  en  attendant 
que  mieulx  vous  vienne.  Et  ne  pensez  point  que 
vostre  amour  pourtant  doibve  cesser;  mesmes 
de  bien  en  mieulx  se  maintiendra,  car,  par  longue 
espace ,  vous  n'avez  eu  rapport  ne  nouvelle, 
chascun  de  sa  partie,  que  par  la  relacion  de  voz 
yeulx,  qui  ne  sont  pas  les  plus  heureux  de  faire 

les    plus    seurs  jugemens,  mesmes  à  ceulx    qui 
sont  tenus  en  l'amoureux  servage.  » 

Le  gracieux  et  bon  conseil  de  ceste  gentil 
femme  fut  mis  en  œuvre  et  à  effect,  car  au  plus 
tost  que  Katherine  sceust  trouver  la  façon  de 
parler  à  Girard  son  serviteur,  elle  en  brief  luy 
compta  comment  l'embusche  de  leurs  amours 
escoit  descouverte  et  venue  desja  à  la  congnois- 
sance  de  monseigneur  son  père  et  de  ma  dame 
sa  mère,  et  de  monseigneur  et  de  ma  dame  de 
leans  :  «  Et  créez,  distelle,  avant  qu'il  soit  venu 
si  avant,  ce  n'a  pas  esté  sans  passer  grans  lan- 
gaiges,  au  pourchas  des  rapporteurs,  devant 
tous  ceulx  de  céans  et  de  plusieurs  voisins.  Et, 
pource  que  Fortune  ne  nous. est  pas  si  amye  de 
nous  avoir  permis  longuement  vivre  si  glorieuse- 
ment en  nostre  estât  encommencé,  et  si  nous 
menace,  aduise,  forge  et  prépare  encores  plus 
grans  destourbiers,  se  ne  pourvoyons  à  Ren- 
contre; il  nous  est  mestier  utile  et  nécessité, 
d'avoir  advis  bon  et  hastif.  Et ,  pource  que 
le  cas  beaucoup  me  touche  et  plus  que  à  vous, 
quant  au  dangier  qui  sourdre  en  pourroit , 
sans  vous  desdire  je  vous  diray  mon  opinion.  » 
Lors  luy  va  compter,  de  chief  en   bout,   l'ad- 

vertissement  et  conseil  de  sa  bonne  compaigne. 
Girard,  desja  ung  peu  adverty  de  ceste  maul- 
dicte  adventure,  plus  desplaisant  que  se  tout  le 
monde  feust  mort,  mis  hors  de  sa  dame,respon- 
dit  en  telle  manière  :  «  Ma  leale  et  bonne  mais- 
tresse,  vecy  vostre  humble  et  obéissant  serviteur, 
qui  après  Dieu  n'ayme  riens  en  ce  inonde  si 
loyaulment  que  vous.  Et  suis  celuy  à  qui  vous 
povez  ordonner  et  commander  tout  ce  que  bon 
vous  semble  et  qui  vous  vient  à  plaisir,  pour 
estre  liement  et  de  bon  cueur  sans  contredit 
obeye.  Mais  pensez  qu'en  ce  monde  ne  me 
pourra  pis  advenir,  quant  il  fauldra  que  je  esloi- 
gne  vostre  tresdesirée  présence.  Helas!  s'il  faut 
que  je  vous  laisse,  il  m'est  advis  que  les  pre- 
mières nouvelles  que  vous  aurez  de  moy,  ce  sera 
ma  doulente  et  piteuse  mort  adjugée  et  exécutée 
à  cause  de  vostre  eslongier;  mais,  quoy  que  soit, 
vous  estes  celle  et  seule  vivante  que  jevueil  obeyr, 
et  ayme  trop  plus  chier  la  mort  en  vous  obeyssant 
que  en  ce  monde  vivre,  voire  et  estre  perpétuel, 
non  accomplissant  vostre  noble  commandement! 
Vecy  le  corps  de  celuy  qui  est  tout  vostre  :  tail- 
lez, rongnez,  prenez,  ostez  et  faictes  tout  ce 
qu'il  vous  plaist.  » 

Se  Katherine  estoit  marrie  et  desplaisante , 
oyant  son  serviteur  qu'elle  aymoit  plus  loyaul- 
ment  que  nul  autre,  le  voyant  aussi  plus  troublé 
que  dire  on  ne  le  vous  pourroit,  il  ne  le  fault 
que  penser  et  non  enquérie.  Et  se  ne  feust  pour 
la  grant  vertu  que  Dieu  en  elle  n'avoit  pas  ou- 
bliée de  mettre  largement  et  à  comble,  elle  se 
feust  offerte  de  lui  faire  compaignie  en  son 
voyage;  mais,  espérant  de  quelque  jour  recou- 
vrer à  ce  que  tresheureusement  faillit,  le  retira 
de  ce  propos,  et  certaine  pièce  après,  si  lui  dit  : 
«  Mon  amy,  c'est  force  que  vous  en  allez  :  si 
vous  prie  que  vous  n'oubliez  pas  celle  qui  vous 
a  fait  le  don  de  son  cueur.  Et,  affin  que  vous 
ayez  couraige  de  mieulx  soustenir  la  tresjoyeuse 
et  horrible  bataille  que  Raison  vous  livre  et 
amaine  à  vostre  douloureux  partement,  encontre 
vostre  vouloir  et  désir,  je  vous  prometz  et  as- 
seure,  sur  ma  foy,  que,  tant  que  je  vive,  autre 
homme  n'auray  à  espousé,  de  ma  voulenté  et 
bon  gré,  que  vous,  voire  tant  que  vous  me  soyez 
leal  et  entier,  comme  j'espoire  que  vous  serez. 
Et,  en  approbacion  de  ce,  je  vous  donne  ceste 
verge  qui  est  d'or  esmaillié  de  larmes  noires.  Et, 
se  d'adventure  on  me  vouloit  ailleurs  marier,  je 

me  defendray  tellement  et  tiendray  telz  termes 
que  vous  devrez  estre  de  moy  content,  et  vous 
monstreray  que  je  vous  vueil  tenir,  sans  faulcer, 
ma  promesse.  Or,  je  vous  prie  que,  tantost  que 
vous  serez  arresté,  où  que  ce  soit,  que  m'es- 
cripvez  de  voz  nouvelles,  et  je  vous  rescripray 
des  miennes. 

—  Ha!  ma  bonne  maistresse,  dist  Girard,  or 
voy  je  bien  qu'il  fault  que  je  vous  abandonne 
pour  une  espace!  Je  prie  à  Dieu  qu'il  vous  doint 
plus  de  bien  et  plus  de  joye  qu'il  ne  m'appert 
en  avoir.  Vous  m'avez  fait,  de  vostre  grâce,  non 
pas  que  j'en  soye  digne,  une  si  haulte  et  hon- 
norable  promesse  que  n'est  pas  en  moy  de  vous 
en  sçavoir  seulement  et  suffisamment  mercier.  Et 
encores  ay  je  le  pouvoir  de  le  desservir,  mais 
pourtant  ne  demeure  pas  que  je  n'en  aye  bien  la 
congnoissance,  et  si  vous  ose  bien  faire  la  pareille 
promesse,  vous  suppliant  treshumblement,  et  de 
tout  mon  cueur,  que  mon  bon  et  leal  vouloir 
me  soit  réputé  de  tel  et  aussi  grant  mérite  que 
s'il  paptoit  de  plus  homme  de  bien  que  moy.  Et 
adieu,  ma  dame!  Mes  yeulx  demandent  à  leur 
tour  audience,  qui  coupent  à  ma  langue  son 
parler.  »   Et,  à  ces  motz,  la  baisa,   et  elle   luy 

tresserrement;  et  puis  s'en  allèrent  chascun  en 
sa  chambre  plaindre  ses  douleurs.  Dieu  sçaits'ilz 
ploroient  des  yeulz,  du  cueur  et  de  la  teste  !  Au 
fort,  à  l'heure  qu'il  se  convint  monstrer,  chascun 
s'efforça  faire  aultre  chiere  de  semblant  et  de 
bouche  que  le  désolé  cueur  ne  faisoit. 

Et,  pour  abregier,  Girard  fist  tant  en  peu  de 
jours  qu'il  obtint  congié  de  son  rnaistre,  qui  ne 
fut  pas  trop  difficile  à  impetrer,  non  pas  pour 
faulte  qu'il  eust  fait,  mais  à  l'occasion  des  amours 
de  luy  et  de  Katherine,  dont  les  amys  d'elle 
estoient  mal  contens,  pour  tant  que  Girard  n'es- 
toit  pas  de  si  grand  lieu  ne  de  si  grant  richesse 
comme  elle  estoit;  et,  pour  ce,  doubtoient  qu'il 
ne  la  fiançast.  Ainsi  n'en  advint  pas,  et  si  se 
partit  Girard,  et  fist  tant  par  ses  journées,  qu'il 
vint  ou  pays  de  Barrois  et  trouva  retenance  à 
l'ostel  d'un  grant  baron  du  pays.  Et,  luy  arresté, 
tantost  manda  et  fist  savoir  à  sa  dame  de  ses 
nouvelles,  qui  en  fut  tresjoyeuse,  et  par  son  mes- 
saiger  mesmes  luy  rescripvit  de  son  estât  et 
du  bon  vouloir  qu'elle  avoit  et  auroit  vers  luy 
tant  qu'il  vouldroit  estre  loyal. 

Or,  vous  faut  il  sçavoir  que,  tantost  que  Gi- 
rard  fut    party   de   Brebant,    plusieurs    gentilz 

hommes,  escuyers  et  chevaliers  se  vindrent  ac- 
cointer de  Katherine,  desirans,  sur  toutes  autres, 
sa  bienveillance  et  sa  grâce,  qui,  durant  le  temps 
que  Girard  servoit  et  estoit  présent,  ne  se  mons- 
troient,  n'apparoient,  saichans  de  vray  qu'il  alloit 
devant  eulx  à  l'offrande.  Et,  de  fait,  plusieurs  la 
requirent  à  Monseigneur  son  père  de  l'avoir  en 
mariage;  et,  entre  aultres,  luy  en  vint  ung  qui 
lui  fut  agréable.  Si  manda  plusieurs  ses  amys  et 
sa  belle  fille  aussi,  et  leurs  remonstra  comment 
il  estoit  desja  ancien,  et  que  ung  des  grans  plai- 
sirs qu'il  pourroit  en  ce  monde  avoir,  ce  seroit 
de  veoir  sa  fille  en  son  vivant  bien  alliée.  Leur 
dist  au  surplus  :  «  Ung  tel  gentil  homme  m'a 
fait  demander  ma  fille;  ce  me  semble  tresbien 
son  fait,  et,  se  vous  le  me  conseillez  et  ma  fille 
me  vueille  obeyr,  il  ne  sera  pas  escondit  en  sa 
treshonnorable  requeste.  »  Tous  ses  amys  et 
parens  louèrent  et  accordèrent  beaucoup  ceste 
aliance,  tant  pour  les  vertus  et  richesses  que 
aultres  biens  dudit  gentil  homme. 

Et  quant  vint  à  sçavoir  la  voulenté  de  la 
bonne  Katherine,  elle  se  cuida  excuser  de  non 
soy  marier,  remonstrant  et  alléguant  plusieurs 
choses  dont  elle  se  cuidoit  desarmer  et  eslongier 

ce   mariage;   mais,   en   la  parfin,  elle  fut  à  ce 
menée,  que,  s'elle  ne  vouloit  estre  en  la   maie 
grâce  de  père,  de  mère,  de  parens,  d'amis,  de 
maistre  et    de   maistresse,   qu'elle    ne   tiendroit 
pas  la  promesse  qu'elle  a  fait  à  Girard  son  ser- 
viteur. Si  s'advisa  d'un  tresbon  tour  pour  con- 
tenter tous  ses  parens  sans  enfreindre  la  loyaulté 
qu'elle  veult  à  son  serviteur,  et   dit  :   «  Mon 
tresredoubté  seigneur  et  père,  je  ne  suis   pas 
celle  qui  vous  vouldroie  en  nulle  manière    du 
monde    désobéir,    voire  sans   la  promesse    que 
j'auroie  faicte  à  Dieu  mon  créateur,  de  qui  je 
tiens  plus  que   de  vous.  Or  est  il  ainsi  que  je 
m'estoie  resolute  en  Dieu,  et  proposé  et  promis 
en   mon  cueur  avoye,  non  pas  de  jamais  moy 
marier,  mais  de  le  non  faire  encores,  ne  encores, 
attendant  que  par  sa  grâce  me  voulsist  enseigner 
cest  estât,  ou  aultre  plus  seur,  pour  saulver  ma 
povre  ame.  Neantmoins,  pour  ce  que  je  suis  celle 
qui  pas  ne  vous  vueil  troubler,  où  je  puisse  bon- 
nement  à   l'encontre,    je  suis  contente    d'em- 
prendre  Testât  de  mariage,  ou  aultre  tel  qu'il 
vous  plaira,  moyennant  qu'il  vous  plaise   moy 
donner  congié  de  ainçois  faire  un  pellerinage  à 
Sainct  Nycolas  de  Varengeville,  lequel  j'ay  voué 

et  promis,  avant  que  jamais  je  change  Testât  où 
je  suis.  »  Et  ce  dit  elle  affin  qu'elle  peust  veoir 
son  serviteur  en  chemin  et  lui  dire  comment  elle 
estoit  forcée  et  menée  contre  son  veu. 

Le  père  ne  fut  pas  moyennement  joyeux  de 
ouyr  le  bon  vouloir  et  la  saige  response  de  sa 
fille.  Si  lui  accorda  sa  requeste  et  prestement 
voulut  disposer  de  sonpartement;  et  disoit  desja 
à  ma  dame  sa  femme,  sa  fille  présente  :  «  Nous 
lui  baillerons  ung  tel  gentil  homme,  ung  tel  et 
ung  tel;  Ysabeau,  Marguerite  et  Jehanneton, 
c'est  assez  pour  son  estât.  —  Ah  !  Monsei- 
gneur, dit  Katherine,  nous  ferons  aultrement, 
s'il  vous  plaist.  Vous  sçavez  que  le  chemin  de 
cy  à  Sainct  Nycolas  n'est  pas  bien  seur,  mesme- 
ment  pour  gens  qui  mènent  et  conduisent 
femmes,  et  à  quoy  on  doit  bien  prendre  garde. 
Je  n'y  pourroie  aussi  aller  sans  grosse  despence; 
et  aussi  c'est  une  grant  voie,  et,  s'il  nous  adve- 
noit  meschief  d'estre  prins  et  destroussez  de 
biens  ou  de  nostre  honneur  (que  ja  Dieu  ne 
vueillel),  ce  seroit  ung  merveilleux  desplaisir.  Si 
me  sembleroit  bon,  saulve  toutesfois  vostre  bon 
plaisir,  que  me  fissiez  faire  ung  habillement 
d'homme  et  me   baillassiez  en  la   conduite   de 

mon  oncle  le  bastard,  chascun  monté  sur  un 
petit  cheval.  Nous  irions  plus  tost,  plus  seule- 
ment, et  à  moins  de  despens;  et,  s'ainsi  le  vous 
plaist,  je  l'entreprendray  plus  hardiment  que  d'y 
aller  en  estât.  »  Ce  bon  seigneur  pensa  ung  peu 
sur  l'advis  de  sa  fille,  en  parla  à  ma  dame;  si 
leur  rembla  que  l'ouverture  qu'elle  faisoit  lui 
partoit  d'ung  grant  sens  et  d'ung  tresbon  vou- 
loir. Si  furent  ces  choses  prestes  et  ordonnées 
tantost  pour  partir. 

Et  ainsi  se  meirent  au  chemin  la  belle  Kathe- 
rine et  son  oncle  le  bastard,  sans  autre  compai- 
gnie.  Habillez  à  la  façon  d'Allemaigne  bien  et 
gentement  estoient  Katherine,  le  maistre,  l'oncle 
et  le  varlet.  Hz  firent  tant  par  leurs  journées  que 
leur  pèlerinage  voire  de  Sainct  Nycolas  fut 
acomply.  Et  comme  ilz  se  mettoient  au  retour, 
louant  Dieu  qu'ilz  n'avoient  encores  eu  que 
tout  bien,  et  devisant  d'aultres  plusieurs  choses, 
Katherine  à  son  oncle  va  dire  :  a  Mon  oncle, 
mon  amy,  vous  sçavez  qu'il  est  en  moy,  la 
mercy  Dieu,  qui  suis  seule  héritière  de  Mon- 
seigneur mon  perer*,  de  vous  faire  beaucoup  de 
biens  :  laquelle  chose  je  feray  voulentiers,  quant 
en  moy  sera,  se  vous  me  voulez  servir  en  une 

menue  queste  que  j'ay  entreprinse  :  c'est  d'aller 
à  l'ostel  d'un  seigneur  de  Barrois  (qu'elle  luy 
nomma)  veoir  Girard,  que  vous  savez.  Et,  affin 
que,  quant  nous  reviendrons,  puisse  compter 
quelque  chose  de  nouveau,  nous  demanderons 
leans  retenance;  et  se  nous  la  povons  obtenir, 
nous  y  serons  par  aulcuns  jours  et  verrons  le 
pays  ;  et  ne  faictes  nulle  doubte  que  je  n'y  garde 
mon  honneur,  comme  une  bonne  fille  doit 
faire.  »  L'oncle,  espérant  que  mieulx  luy  en 
sera  cy  après,  et  qu'elle  est  si  bonne  qu'il  n'y 
fault  ja  guet  sur  elle,  fut  content  de  la  servir  et 
de  l'accompaigner  en  tout  ce  qu'elle  vouldra.  Il 
fut  beaucoup  mercyé,  n'en  doubtez  ;  et  dés  lors 
conclurent  qu'il  appelleroit  sa  niepce  Conrard. 
Hz  vindrent  assez  tost,  comme  on  leur  ensei- 
gna, ou  lieu  désiré  ;  et  s'adressèrent  au  maistre 
d'ostel  du  seigneur,  qui  estoit  ung  ancien  es- 
cuier,  qui  les  receust  comme  estrangiers  tres- 
lyement  et  honnorablement.  Conrard  luy  de- 
manda se  Monseigneur  son  maistre  ne  voudroit 
pas  le  service  d'ung  jeune  gentil  homme  qui 
queroit  adventure  et  demandoit  à  veoir  pa_ys. 
Le  maistre  d'ostel  demanda  dont  il  estoit,  et  il 
dist  que  il  estoit  de  Brebant  :  «  Or  bien,  dist  il, 

vous  viendrez  disner  céans,  et  après  disner,  j'en 
parleray  à  Monseigneur.  »  Il  les  fist  tantost  con- 
duire en  une  belle  chambre,  et  envoya  couvrir 
sa  table,  et  faire  ung  tresbeau  feu  et  apporter  la 
soupe,  et  la  pièce  de  mouton,  et  le  vin  blanc, 
attendant  le  disner.  Et  s'en  alla  devers  son 
maistre  et  luy  compta  la  venue  d'ungjeune  gentil 
homme  de  Brebant  qui  le  vouldroit  bien  servir, 
se  le  seigneur  estoit  content,  et  si  luy  semble 
cjue  ce  soit  son  fait. 

Pour  abregier,  tantost  qu'il  eut  servi  son 
maistre,  il  s'en  vint  devers  Conrard  pour  lui  te- 
nir compaignie  au  disner,  et  avec  luy  amena, 
pour  ce  qu'il  estoit  de  Brebant,  le  bon  Girard 
dessus  nommé,  et  dist  à  Conrard  :  «  Vecy  ung 
gentil  homme  de  vostre  pays  ?  —  Il  soit  le  très- 
bien  trouvé  !  ce  dit  Conrard.  —  Et  vous  le  très- 
bien  venu  !  »  ce  dit  Girard.  Mais  créez  qu'il  ne 
recongneust  pas  sa  dame  ;  mais  elle  luy  tresbien. 
Durant  que  ces  accointances  se  faisoient,  la 
viande  fut  apportée  et  assise  emprés  le  maistre 
d'ostel,  chascun  en  sa  place.  Ce  disner  dura 
beaucoup  à  Conrard,  espérant  après  d'avoir  de 
bonnes  devises  avec  son  serviteur,  pensant  aussi 
qu'il  la  recongnoistra  tantost,  tant  à  sa  parolle 

comme  aux  responses  qu'il  lui  fera  de  son  pays 
de  Brebanl  ;  mais  il  alla  tout  aultrement;  car 
oncques,  durant  le  disner,  le  bon  Girard  ne  de- 
mandoit  après  homme  ne  femme  de  Brebant  : 
dont  Conrard  ne  sçavoit  que  penser. 

Ce  disner  fut  passé,  et,  après  disner,  Mon- 
ssigneur  retint  Conrard  en  son  service.  Et  le 
maistre  d'ostel,  tresscient  homme,  ordonna  que 
Girard  et  Conrard,  .pour  ce  qu'ilz  sont  tous 
d'ung  pays,  auroyent  chambre  ensemble.  Et, 
après  ceste  retenue,  Girard  et  Conrard  se  prin- 
drent  à  bras,  et  s'en  vont  veoir  leurs  chevaulx  ; 
mais,  au  regard  de  Girard,  s'il  parla  oncques, 
ne  demanda  rien  de  Brebant.  Si  se  print  à 
doubter  le  povre  Conrard,  c'est  assavoir  la  belle 
Katherine,  qu'elle  estoit  mise  avec  les  péchiez 
oubliez,  et  que,  s'il  en  estoit  rien  à  Girard,  il 
ne  se  pourroit  tenir  qu'il  n'en  demandast,  ou  au 
moins  du  seigneur  ou  de  la  dame  où  elle  de- 
mouroit.  La  povrete  estoit,  sans  gueres  le  mons- 
trer,  en  grant  destresse  de  cueur,  et  ne  sçavoit 
lequel  faire,  ou  de  soy  encores  celer  et  de  l'es- 
prouver  par  subtilles  parolles,  ou  de  soy  preste- 
ment faire  congnoistre.  Au  fort,  elle  s'arresta 
que  encores  demourra  Conrard,  et  ne  deman- 

dera  pas   Katherine,   se   Girard  ne  tient  aultre 
manière. 

Ce  soir  se  passe  comme  le  disner.  Et  vindrent 
en  leur  chambre  Girard  et  Conrard,  parlans  de 
beaucoup  de  choses,  mais  il  ne  venoit  nulz  pro- 
pos en  termes  qui  gueres  pleussent  audit  Con- 
rard. Quant  il  vit  qu'il  ne  diroit  rien  se  on  ne 
luy  met  en  bouche,  elle  luy  demanda  de  quelz 
gens  il  estoit  de  Brebant;  ne  comment  il  estoit 
là  venu  ;  et  comment  on  se  portoit  audit  pays  de 
Brebant,  depuis  qu'elle  n'y  avoit  esté,  et  il  en 
respondit  tout  ce  que  bon  luy  sembla  :  «  Et 
congnoissez  vous  pas,  dist  elle,  ung  tel  seigneur 
et  ung  tel?  —  Sainct  Jehan!  ouy,  dist  il.  »  Et, 
au  derrenier,  elle  luy  nomma  le  seigneur.  Et  il 
dist  qu'il  le  congnoissoit  bien,  sans  dire  qu'il  y 
eust  demouré,  ne  aussi  que  jamais  en  sa  vie  y 
eut  esté.  «  On  dit,  ce  dist  elle,  qu'il  y  a  de 
belles  filles  leans?  En  congnoissez  vous  nulles? 
—  Bien  peu,  dit  il,  et  aussi  il  ne  m'en  chault! 
Laissez  moy  dormir,  je  meurs  de  sommeil.  — 
Comment,  dist  elle,  povez  vous  dormir,  puisque 
on  parle  de  belles  filles?  Ce  n'est  pas  signe  que 
vous  soyez  amoureux!  »  Il  ne  respondit  mot," 
mais  s'endormit    comme    ung   pourceau  ;   et  la 

povre  Katherine  se  doubta  tantost  de  ce  qui 
estoit  ,  mais  elle  conclud  qu'elle  l'esprouvera 
plus  avant. 

Quant  vint  à  lendemain,  chascun  s'habilla, 
parlant  et  devisant  de  ce  que  plus  luy  estoit  : 
Girard  de  chiens  et  d'oiseaulx,  et  Conrard  des 
belles  filles  de  leans  et  de  Brebant.  Quant  vint 
après  disner,  Conrard  fist  tant  qu'il  destourna 
Girard  des  autres,  et  luy  va  dire  que  le  pays  de 
Barrois  desja  luy  desplaisoit,  et  que  vrayement 
Brebant  est  toute  autre  marche,  et  en  son  lan- 
gaige  lui  donna  assez  à  congnoistre  que  le  cueur 
luy  tiroit  fort  devers  Brebant.  «A  quel  propos? 
ce  dist  Girard.  Que  voyez  vous  en  Brebant  qui 
n'est  icy?  Et  n'avez  vous  pas  icy  les  belles  foretz 
pour  la  chasse,  les  belles  rivières  et  les  plaines 
tant  plaisantes  qu'à  souhaitier,  pour  le  déduit 
des  oyseaux  en  tant  de  gibier,  et  autre?  —  En- 
core n'est  ce  rien!  ce  dist  Conrard.  Les  femmes 
de  Brebant  sont  bien  autres,  qui  me  plaisent 
bien  autant  et  plus  que  vos  chasses  et  volières  !  — 
Sainct  Jehan!  c'est  autre  chose  !  ce  dist  Girard. 
Vous  y  seriez  hardiment  amoureux  en  vostre 
Brebant,  je  l'oz  bien!  —  Par  ma  foy,  ce  dit 
Conrard,  il  n'est  ja  mestier  qu'il  soit  celé,  car  je 

suis  amoureux  voirement.  Et,  à  ceste  cause,  me 
y  tire  le  cueur  tant  rudement  et  si  fort  que  je 
fais  doubte  que  force  me  sera  d'abandonner  ung 
jour  vostre  Barrois,  car  il  ne  me  sera  pas  pos- 
sible à  la  longue  de  longuement  vivre  sans  veoir 
ma  dame.  —  C'est  folie  donc,  ce  dit  Girard,  de 
l'avoir  laissie,  se  vous  vous  sentiez  si  inconstant. 
—  Inconstant,  mon  amj!  Et  où  est  celuy  qui 
peut  mestrier  loyaulx  amoureux?  Il  n'est  si  saige 
ne  si  advisé,  qui  s'y  saiche  seurement  conduire. 
Amours  bannist  souvent  de  ses  servans  et  sens  et 
raison.  » 

Ce  propos,  sans  plus  avant  le  desduire,  se 
passa,  et  fut  heure  de  souper  :  et  ne  se  ratelle- 
rent  au  deviser  tant  qu'ilz  furent  au  lict  cou- 
chiez. Et  créez  que  de  par  Girard  jamais  n'estoit 
nouvelles  que  de  dormir,  se  Conrard  ne  l'eust 
assailly  de  procès  :  qui  commença  une  piteuse, 
longue  et  douloureuse  plainte  après  sa  dame 
(que  je  passe,  pour  abregier).  Et  si  dit,  en  la 
fin  :  «  Helas,  Girard,  et  comment  povez  vous 
avoir  envie  ne  faim  de  dormir  auprès  de  moy, 
qui  suis  tant  esveillée,  qui  n'ay  esperit  qui  ne 
soit  plain  de  regretz,  d'ennuy  et  de  soucis? 
C'est  merveilles,  que  vous  n'en  estes  ung  peu 

touchié;  et  croyez,  se  c'estoit  maladie  conta- 
gieuse, vous  ne  seriez  pas  seurement  si  prés  sans 
avoir  des  esclabotures.  Helas  !  je  vous  prie,  se 
vous  n'en  sentez  nulles,  ayez  au  moins  pitié  et 
compassion  de  moy,qui  meurs  sur  bout  se  je  ne 
vois  brief  ma  dame  par  amours  !  —  Je  ne  vy 
jamais  si  fol  amoureux!  ce  dist  Girard.  Et  pen- 
sez vous  que  je  n'aye  point  esté  amoureux? 
Certes,  je  sçay  bien  que  c'est,  car  j'ay  passé  par 
là  comme  vous;  certes  si  ay  !  Mais  je  ne  fus 
oncques  si  enraigé  que  d'en  perdre  le  dormir 
ne  la  contenance,  comme  vous  faictes  mainte- 
nant. Vous  estes  beste,  et  ne  prise  point  vostre 
amour  un  blanc.  Et  pensez  vous  qu'il  en  soit 
autant  à  vostre  dame?  Nennil,  nennil. — Je  suis 
tout  seur  que  si,  ce  dit  Conrard  ;  elle  est  trop  leale 
pour  m'oublier. —  Ha  dea,  vous  direz  ce  que  vous 
vouldrez,  ce  dit  Girard,  mais  je  ne  croiray  ja 
que  femmes  soient  si  leales  que  pour  tenir  telz 
termes,  et  ceux  qui  le  cuident  sont  parfaits  co- 
quars.  J'ay  aymé  comme  vous,  et  encojes  en 
en  ayme  je  bien  une.  Et,  pour  vous  dire  mon 
fait,  je  partis  de  Brebant  à  l'occasion  d'amours; 
et,  à  l'heure  que  je  partis,  j'estoye  bien  en  la 
grâce  d'une  tresbelle,  bonne  et  noble  fille,  que 

je  laissay  à  tresgrant  regret;  et  me  despleust 
beaucoup,  par  aucuns  peu  de  jours,  d'avoir 
perdu  sa  présence,  non  pas  que  j'en  laissasse  le 
dormir,  ne  boire,  ne  manger,  comme  vous. 
Quant  je  me  veis  ainsi  d'elle  eslongié,  je  voulus 
user  pour  remède  du  conseil  de  Ovide,  car  je 
n'eus  pas  si  tost  accointance  et  entrée  céans, 
que  je  ne  priasse  une  des  belles  qui  y  soit;  et 
ay  tant  fait,  la  Dieu  mercy!  qu'elle  me  veult 
beaucoup  de  bien,  et  je  l'ayme  beaucoup  aussi. 
Et,  par  ce  point,  me  suis  je  deschargié  de  celle 
que  par  avant  aymoie,  et  ne  m'en  est  à  présent 
non  plus  que  de  celle  que  oncques  ne  veis;  tant 
m'en  a  rebouté  ma  dame  de  présent!  —  Et  com- 
ment, ce  dist  Conrard,  est  il  possible,  se  vous 
aymiez  bien  l'aultre,  que  vous  la  puissiez  si  tost 
oublier  ne  abandonner?  Je  ne  le  sçay  entendre, 
moy,  ne  concepvoir  comment  il  se  peut  faire  ! 
—  Il  s'est  fait  toutesfoys;  entendez  le,  se  vous 
sçavez.  —  Ce  n'est  pas  bien  gardé  loyaulté,  ce 
dit  Conrard;  quant  à  moy,  j'aymeroie  plus  chier 
mourir  mille  fois ,  se  possible  m'estoit ,  que 
d'avoir  fait  à  ma  dame  si  grande  faulseté.  Et  ja 
Dieu  ne  me  laisse  tant  vivre  que  j'aye  non  pas 
le  vouloir  seulement,  mais  une  seule  pensée  de 

jamais  aymer  ne  prier  aultre  qu'elle!  —  Tant 
estes  vous  plus  beste,  ce  dist  Girard,  et,  se  vous 
maintenez  ceste  folie,  jamais  vous  n'aurez  bien 
et  ne  ferez  que  songer  et  muser;  et  sécherez  sur 
terre  comme  la  belle  herbe  dedans  le  four,  et 
serez  homicide  de  vous  mesmes;  et  si  n'en  aurez 
ja  gré,  mesmes  vostre  dame  n'en  fera  que  rire, 
se  vous  estes  si  heureux  qu'il  vienne  jusques  à 
sa  congnoissance. — Comment?  ce  dit  Conrard  ; 
vous  sçavez  d'amours  bien  avant!  Je  vous  re- 
quiers donc  que  veuillez  estre  mon  moyen,  céans 
ou  aultre  part,  que  je  fasse  dame  par  amours, 
assavoir  mon  se  je  pourroie  garir  comme  vous  !  — 
Je  vous  diray,  ce  dit  Girard,  je  vous  feray  de- 
main deviser  à  ma  dame,  et  aussi  je  luy  diray 
que  nous  sommes  compaignons  et  qu'elle  fasse 
vostre  besoigne  à  sa  compaigne;  et  je  ne  doubte 
point,  se  vous  voulez,  que  encores  n'ayons  du 
bon  temps,  et  que  bien  brief  se  passera  la  resverie 
qui  vous  affole,  voire  se  à  vous  ne  tient.  —  Se  ce 
n'estoit  pour  faulcer  mon  serment  à  madame,  je 
le  desireroye  beaucoup,  ce  dit  Conrard;  mais, 
au  fort,  j'essaieray  comment  il  m'en  prendra.  » 
Et,  à  ces  motz,  se  retourna  Girard  et  s'endormit. 
Et  Katherine  estoit   de  mal  tant  oppressée, 

voyant  et  oyant  la  desloyaulté  de  celuy  qu'elle 
aymoit  plus  que  tout  le  monde,  qu'elle  se  sou- 
haitoit  morte  et  plus  que  morte.  Non  pourtant; 
elle  adossa  la  tendreur  féminine,  et  s'adouba  de 
virile  vertu.  Car  elle  eust  bien  la  constance  de 
lendemain  longuement  et  largement  deviser 
avec  celle  qui  par  amours  aymoit  celuy  au  monde 
que  plus  chier  tenoit;  mesmes  força  son  cueur, 
et  ses  yeulx  fîst  estre  notaires  de  plusieurs  en- 
tretenances,  à  son  tresgrand  et  mortel  préju- 
dice. Et,  comme  elle  estoit  en  parolles  avec  sa 
compaigne,  elle  apperceust  la  verge  que  au  par- 
tir donna  à  son  desloyal  serviteur  :  qui  luy  par- 
creust  ses  douleurs;  mais  elle  ne  fut  pas  si  folle, 
non  pas  par  convoitises  de  la  verge,  qu'elle  ne 
trouvast  une  gracieuse  façon  de  la  regarder  et 
bouter  en  son  doy.  Et,  sur  ce  point,  comme 
non  y  pensant,  se  part  et  s'en  va.  Et,  tantost  que 
le  souper  fut  passé,  elle  vint  à  son  oncle  et  luy 
dist  :  «  Nous  avons  assez  esté  en  Barrois!  Il  est 
temps  de  partir.  Soyez  demain  prestau  point  du 
jour,  et  aussi  seray  je.  Et  gardez  que  tout  nos- 
tre  bagaige  soit  bien  attinté.  Venez  si  matin 
qu'il  vous  plaist.  —  Il  ne  vous  fauldra  que  mons- 
trer,  »  respondit  l'oncle. 

Or  devez  vous  sçavoir  que  tandis,  puis  sou- 
per, que  Girard  devisoit  avec  sa  dame,  celle  qui 
fut  s'en  vint  en  sa  chambre  et  se  met  à  escripre 
unes  lettres  qui  narroient  tout  du  long  et  du 
large  les  amours  d'elle  et  Girard  :  «  comme 
les  promesses  que  s'entrefirent  au  partir,  com- 
ment on  l'avoit  voulu  marier,  le  refus  qu'elle  en 
fist,  et  le  pellerinage  qu'elle  entreprinst  pour 
sauver  son  serment  et  se  rendre  à  luy,  la  des- 
loyaulté  dont  elle  l'a  trouvé  garny,  tant  de 
bouche  comme  de  oeuvre  et  de  fait;  et,  pour 
les  causes  dessus  dictes,  elle  se  tient  pour  ac- 
quittée et  desobligée  de  la  promesse  qu'elle 
jadis  luy  fist;  et  s'en  va  vers  son  pays,  et  ne  le 
quiert  jamais  ne  veoir  ne  rencontrer,  comme  le 
plus  desleal  qu'il  est  qui  jamais  priast  femme; 
et  si  emporte  la  verge  qu'elle  lui  donna,  qu'il 
avoit  desja  '  mise  en  main  séquestre;  et  si 
se  peut  vanter  qu'il  a  couchié  par  trois  nuytz 
au  plus  prés  d'elle;  s'il  y  a  que  bien,  si  le  dye, 
car  elle  ne  le  craint.  »  Escript  de  la  main  de  celle 
dont  il  peut  bien  congnoistre  la  lettre;  et  au  des- 
soubz  :  Katherine,  etc.,  surnommée  Conrard;  et 
sur  le  dos  :  Au  desleal  Girard,  etc. 

Elle  ne  dormist  gueres  la  nuyt,  et  aussitost 

que  on  vit  du  jour,  elle  se  leva  tout  doulcement 
et  s'habilla,  sans  ce  que  oncques  Girard  s'esveil- 
last.  Et  prent  sa  lettre,  qu'elle  avoit  bien  close 
et  fermée,  et  la  boute  en  la  manche  du  pour- 
point de  Girard;  et  à  Dieu  le  commanda,  tout 
en  basset,  en  plourant  tendrement  pour  le  grand 
deul  qu'elle  avoit  du  tresfaulx  et  mauvais  tour 
qu'il  luy  avoit  joué.  Girard  dormoit,  qui  mot 
ne  respondit.  Elle  s'en  vient  devers  son  oncle, 
qui  lui  bailla  son  cheval,  et  elle  monte,  et  puis 
tirent  pays,  tant  qu'ilz  vindrent  en  Brebant,  où 
ilz  furent  receuz  joyeusement,  Dieu  le  sçait.  Et 
pensez  que  leur  fust  bien  demandé  des  nouvelles 
et  adventures  de  leurs  voyages  :  comment  ilz  s'y 
estoient  gouvernez;  mais,  quoy  qu'ilz  respon- 
dissent,  ilz  ne  se  vantèrent  pas  de  la  principale. 
Pour  parler  comment  il  advint  à  Girard,  quant 
vint  le  jour  du  partement  de  la  bonne  Kathe- 
rine, environ  dix  heures,  il  s'esveilla,  et  regarda 
que  son  compaignon  Conrard  estoit  ja  levé; 
si  se  pensa  qu'il  estoit  tard,  et  sault  tout  en 
haste,  et  chercha  son  pourpoint;  et,  comme  il 
boutoit  son  bras  dedans  l'une  des  manches, 
il  en  saillit  unes  lettres,  dont  il  fut  assez  esbahy, 
car  il  ne  lui  souvenoit  pas  que  nulles  y  en  eust 

boutées.  Il  les  releva  toutesfois,  et  voit  qu'elles 
sont  fermées;  et  avoit  au  dos  escript  :  Au  des- 
leal  Girard,  etc.  Se  paravant  avoit  esté  esbahy, 
encores  le  fut  il  beaucoup  plus.  A  certaine 
pièce  après,  il  les  ouvrit  et  voit  la  subscription 
qui  disoit  :  Catherine  surnommée  Conrard,  etc. 
Si  ne  sçait  que  penser  :  il  les  list  neantmoins,  et, 
en  lisant,  le  sang  luy  monte  et  le  cueur  luy  fre- 
mist,  et  devint  tout  altéré  de  manière  et  de  cou- 
leur. A  quelque  meschief  que  ce  feust,  il  acheva 
de  lire  sa  lettre,  par  laquelle  il  congneut  que  sa 
desloyaulté  estoit  venue  à  la  congnoissance  de 
celle  qui  luy  vouloit  tant  de  bien  :  non  qu'elle  le 
sceust  estre  tel  au  rapport  d'aultruy,  mais  elle- 
mesmes,  en  personne,  en  a  faicte  la  vraye  infor- 
macion;  et,  qui  plus  prés  du  cueur  lui  touche  , 
il  a  couché  trois  nuytz  avec  elle,  sans  l'avoir 
guerdonnée  de  la  peine  qu'elle  a  prinse  que  de 
si  tresloing  le  venir  esprouver.  Il  ronge  son 
frain,  et  enraige  tout  vif,  quant  il  5e  voit  en 
celle  peleterie. 

Et  après  beaucoup  d'avis,  il  ne  sçait  autre  re- 
mède que  de  la  suir  ;  et  bien  lui  semble  qu'il  la 
rataindra.  Si  prent  congié  de  son  maistre,  et  se 
met  à  la  voye,  suyvant  le  froye  des  chevaulx  de 

ceux  que  oncques  ne  rataignit,  tant  qu'ilz  fus- 
sent en  Brebant,  où  il  vint  si  à  point  que  c'es- 
toit  le  jour  des  nopces  de  celle  qui  l'a  esprouvé  , 
laquelle  il  cuida  bien  aller  baiser  et  saluer , 
et  faire  une  orde  excusance  de  ses  faultes  ; 
mais  il  ne  luy  fut  pas  souffert,  car  elle  luy  tourna 
l'espaule,  et  ne  sceust,  tout  ce  jour  ne  oncques 
puis  après,  trouver  manière  ne  façon  de  deviser 
avecques  elle.  Mesmes  il  s'advança  une  fois  par 
la  mener  dancer,  mais  elle  le  refusa  plainement 
devant  tout  le  monde,  dont  plusieurs  à  ce  prin- 
drent  garde.  Ne  demoura  gueres  après  que  ung 
aultre  gentil  homme  entra  dedans,  qui  fist  cor- 
ner les  menestriers ,  et  s'advança  par  devant 
elle,  et  elle  descendist,  ce  voyant  Girard,  et  s'en 
alla  dancer. 

Ainsi  donc,  comme  avez  ouy,  perdit  le  des- 
leal  sa  dame.  S'il  en  est  encores  d'aultres  telz, 
ilz  se  doibvent  mirer  en  cest  exemple,  qui  est 
notoire  et  vray,  et  advenu  depuis  nagueres. 


LA    XXVIIe     NOUVELLE 


PAR    MONSEIGNEUR    DE    BEAUVOIR 


JE  n'est  pas  chose  peu  accoustumée, 
^spécialement  en  ce  royaulme,  que 
Iles  belles  clames  et  damoiselles  se 
trouvent  voulentiers  et  souvent  en 
la  compaignie  des  gentilz  compaignons.  Et,  à 
l'occasion  des  bons  et  joyeux  passe  temps  qu'elles 
ont  avec  eulx,  les  gracieuses  et  doulces  requestes 
ou'ilz  leur  font  ne  sont  pas  si  difficiles  à  impe- 
trer. 

A  ce  propos ,  n'a  pas  long  temps  que  ung 
tresgentil  seigneur,  que  on  peut  bien  mettre  au 
reng  et  du  cousté  des  princes,  dont  je  laisse  le 
nom  en  la  plume ,  se  trouva  tant  en  grâce 
d'une  tresbelle   damoiselle  ,  qui   mariée    estoit, 

dont  le  bruit  d'elle  n'estoit  pas  si  peu  congneu 
que  le  plus  grant  maistre  de  ce  royaulme  ne  se 
tenist  pour  tresheureux  d'en  estre  retenu  servi- 
teur. Laquelle  luy  voulut  de  fait  monstrer  le 
bien  qu'elle  luy  vouloit.  Mais  ce  ne  fut  pas  à  sa 
première  voulenté,  tant  l'empeschoient  les  an- 
ciens adversaires  et  ennemis  d'amours.  Et,  par 
especial,  plus  lui  nuysoit  son  bon  mari,  tenant 
le  lieu,  en  ce  cas,  du  tresmauldit  dangier  :  car, 
se  ce  ne  fut  il,  son  gentil  serviteur  n'eust  pas 
encores  à  lui  tollir  ce  que  bonnement  et  par 
honneur  donner  ne  luy  povoit.  Et  pensez  que 
ce  serviteur  n'estoit  pas  moiennement  mal  con- 
tent de  ceste  longue  attente,  car  l'achèvement 
de  sa  gente  chasse  luy  estoit  plus  grand  heur,  et 
trop  plus  désiré,  que  nul  aultre  bien  quelconque 
que  advenir  jamais  luy  povoit. 

Et,  à  ceste  cause,  tant  continua  son  pourchas 
que  sa  dame  lui  dist  :  «  Je  ne  suis  pas  moins 
desplaisante  que  vous,  par  ma  foy,  que  je  ne 
vous  puis  faire  autre  chiere;  mais  vous  sçavez,  tant 
que  mon  mary  soit  céans,  force  est  qu'il  soit  en- 
tretenu. —  Helas!  dist  il,  et  n'est  il  moyen  qui 
se  puisse  trouver  d'abréger  mon  dur  et  cruel 
martyre?  »    Elle,  qui,    comme  dessus  est    dit, 

n'estoit  pas  en  moindre  désir  de  soy  trouver  à 
part  avec  son  serviteur  que  luy  mesmes,  si  luy 
dist  :  «  Venez  anuyt,  à  telle  heure,  heurter  à 
ma  chambre,  je  vous  feray  mettre  dedans,  et 
trouveray  façon  d'estre  délivrée  de  mon  mary,  se 
Fortune  ne  destourne  mon  entreprinse.  »  Le 
serviteur  ne  ouyt  jamais  chose  qui  mieulx  lui 
pleust,  et,  après  les  remercimens  gracieux  et 
deuz  en  ce  cas,  dont  il  estoit  bon  maistre  et 
ouvrier,  se  part  d'elle,  attendant  et  désirant  son 
heure  assignée. 

Or  devez  vous  sçavoir  que  environ  une  bonne 
heure,  ou  plus  ou  moins,  devant  l'heure  assi- 
gnée dessusdicte  ,  nostre  gentille  damoiselle , 
avec  ses  femmes  et  son  mary  qui  va  derrière,  pour 
ceste  heure  estoit  en  sa  chambre  retraite  puis  le 
souper;  et  n'estoit  pas,  croiez,  son  engiff  oy- 
seux,  mais  labouroit  à  toute  force  pour  fournir 
la  promesse  à  son  serviteur;  maintenant  pensoit 
d'ung,  puis  maintenant  d'ung  autre,  mais  riens 
ne  luy  venoit  à  son  entendement  qui  peust  es- 
longier  ce  mauldit  mary  ;  et  toutesfoys  appro- 
choit  fort  l'heure  tresdesirée. 

Comme  elle  estoit  en  ce  parfond  penser,  For- 
tune  lui  fut   tresamye    que  mesmes   son   mary 

donna  le  tresdoulx  avertissement  de  sa  dure 
chance  et  mal  aventure,  convertie,  en  la  per- 
sonne de  son  adversaire,  c'est  assavoir  du  servi- 
teur dessusdit,  en  joye  non  pareille  de  déduit, 
soûlas  et  liesse.  Regardant  par  la  chambre,  tant 
regarda  qu'il  apperceut  d'adventure  aux  piedz 
de  la  couchette  ung  bahu  qui  estoit  à  sa  femme. 
Et,  affin  de  la  faire  parler  et  l'oster  de  son  pen- 
ser, demanda  de  quoy  servoit  ce  bahu  en  la 
chambre,  et  à  quel  propos  on  ne  le  portoit  en 
la  garde  robe  ou  en  quelque  autre  lieu,  sans 
en  faire  leans  parement?  «  Il  n'y  a  point  de  pé- 
ril, Monseigneur,  ce  dist  ma  damoiselle  ;  ame 
ne  vient  icy  que  nous;  aussi  je  l'y  ay  fait  laissier 
tout  à  propos,  pource  que  encores  sont  aucunes 
de  mes  robes  dedans;  mais  n'en  soyez  ja  mal 
content,  mon  amy;  ces  femmes  l'osteront  tan- 
tost.  —  Mal  content?  dist  il.  Nennil,  par  ma 
foy;  je  l'ayme  autant  icy  que  ailleurs,  puisqu'il 
vous  plaist;  mais  il  me  semble  bien  petit  pour  y 
mettre  vos  robes  bien  à  l'aise  sans  les  froisser, 
attendu  les  grandes  et  longues  traynées  qu'on 
fait  au  jour  d'huy. — Par  ma  foy,  Monseigneur, 
dist  elle,  il  est  assez  grant.  —  Il  ne  le  me  peut 
sembler,  dist  il;  vraiement,  et  le  regarde  bien. 

—  Or  çà,  Monseigneur,  dist  elle,  voulez  vous 
faire  un  gaige  à  moy?  —  Ouy,  vraiement,  dist 
il;  quel  seroitil? —  Je  gaigeray,  s'il  vousplaist, 
pour  demye  douzaine  de  bien  fines  chemises 
encontre  le  satin  d'une  cote  simple,  que  nous 
vous  bouterons  bien  dedans  tout  ainsy  que  vous 
estes?  —  Par  ma  foy,  dist  il,  je  gaige  que  non. 

—  Et  je  gaige  que  si.  —  Or  avant  !  ce  dirent 
les  femmes  :  nous  verrons  qui  le  gaignera.  — 
A  l'esprouver  le  sçaura  on  »  ,  dist  Monsei- 
gneur. 

Et  lors  s'avance  et  fîst  tirer  du  bahu  les  robes 
•qui  estoient  dedans;  et,  quant  il  fut  vuide,  ma 
damoiselle  et  ses  femmes,  à  quelque  meschief  que 
ce  feust,  firent  tant  que  Monseigneur  fut  dedans 
tout  à  son  aise.  Et  à  cest  coup  fut  grande  la 
noise,  et  autant  joyeuse,  et  ma  damoiselle  alla 
dire  :  «  Or,  Monseigneur,  vous  avez  perdu  la 
gaigeure.  Vous  le  congnoissez  bien,  faictes  pas  ? 

—  Ouy,  dist  il,  c'est  raison.  »  Et,  en  disant  ces 
parolles,  le  bahu  fut  fermé,  et  tout  jouant,  riant 
et  esbatant,  prirent  toutes  ensemble  et  homme 
et  bahu,  et  l'emportèrent  en  une  petite  garde 
robe  assez  loing  de  la  chambre.  Et  il  crie  et  se 
demaine ,  faisant   grant   bruit    et  grant  noise  ; 

mais  c'est  pour  néant,  car  il  fut  là  laissé  toute  la 
belle  nuit.  Pense,  dorme,  face  du  mieulx  qu'il 
peut!  car  il  est  ordonné,  par  ma  damoiselle  et 
son  estroit  conseil,  qu'il  n'en  partiroit  meshuy, 
pource  qu'il  a  tant  empesché  le  lieu. 

Pour  retourner  en  la  matière  de  nostre  propos 
encommencé ,  nous  laisserons  nostre  homme  et 
nostre  bahu ,  et  dirons  de  ma  damoiselle,  qui 
attendoit  son  serviteur  avec  ses  femmes  ,  qui 
estoient  telles  et  si  bonnes  et  si  secrètes  que 
riens  ne  leur  estoit  celé  de  ses  affaires.  Les- 
quelles sçavoient  bien  que  le  bien  aymé  servi- 
teur, se  à  luy  ne  tenoit,  tiendroit,  la  nuyt,  le 
lieu  de  celuy  qui  au  bahu  fait  sa  pénitence.  Ne 
demoura  gueres  que  le  bon  serviteur,  sans  faire 
effroy  ne  bruit,  vint  heurter  à  la  porte;  et,  au 
heurter  qu'il  fist,  on  le  congneut  tantost,  et  là 
estoit  celle  qui  le  bouta  dedans.  Il  fut  receu 
joyeusement  et  lyement,  et  entretenu  doulce- 
ment  de  ma  damoiselle  et  de  sa  compaignie.  Et 
ne  se  donna  garde  qu'il  se  trouva  tout  seul 
avecques  sa  dame,  qui  luy  compta  bien  au  long 
la  bonne  fortune  que  Dieu  leur  a  donnée,  c'est 
assavoir  comment  elle  fist  la  gaigeure  à  son 
mary  d'entrer  au  bahu,  comment  il  y  entra,  et 

comment  elle  et  ses  femmes  l'ont  porté  en  une 
garde  robe  :  «  Comment!  ce  dist  le  serviteur, 
je  ne  cuidoie  point  qu'il  fust  céans?  Par  ma  foy, 
je  pensoye,  moy,  que  vous  eussiez  trouvé  au- 
cune façon  de  l'envoyer  ou  faire  aller  dehors,  et 
que  j'eusse  icy  tenu  meshuy  son  lieu.  —  Vous 
n'en  yrez  pas  pourtant,  dist  elle;  il  n'a  garde  de 
yssir  dont  il  est,  et  si  a  beau  crier,  il  n'est  ame 
de  nulz  sens  qui  le  puist  ouyr,  et  croyez  qu'il 
demourra  meshuy  par  moy;  se  vous  le  voulez 
desprisonner,  je  m'en  rapporte  à  vous.  —  Nostre 
dame!  dist  il,  s'il  n'en  sailloit  tant  que  je  l'en 
fisse  oster,  il  auroit  bel  attendre  !  —  Or  faisons 
donc  bonne  chiere,  dist  elle,  et  n'y  pensons 
plus.  » 

Pour  abregier,  chascun  se  dépouilla,  et  se 
couchèrent  les  amans  dedans  le  beau  lit,  en- 
semble, bras  à  bras,  et  firent  ce  pourquoy  ilz 
estoient  assemblez,  que  mieulx  vault  estre  pensé 
des  lisans  qu'estre  noté  de  l'escripvant. 

Quand  vint  au  point  du  jour,  le  gentil  servi- 
teur se  partit  de  la  dame  le  plus  secrètement 
qu'il  peut,  et  vint  à  son  logis  dormir,  comme 
j'espoire,  ou  desjeuner,  car  de  tous  deux  avoit 
besoin.  Ma  damoiselle,   qui  n'estoit  pas  moins 

subtille  que  saige  et  bonne,  quant  il  fut  heure, 
se  leva  et  dist  à  ses  femmes  :  «  Il  seroit  désor- 
mais heure  de  oster  nostre  prisonnier;  je  voys 
veoir  qu'il  dira  et  s'il  se  vouldra  mettre  à  finance. 
—  Mettez  tout  sur  nous,  dirent  elles  :  nous 
l'appaiserons  bien.  —  Croiez  que  si  feray  je  », 
dist  elle.  Et,  à  ces  motz,  se  seigne  et  s'en  va;  et 
comme  non  pensant  à  ce  qu'elle  faisoit,  tout 
d'aguet  et  à  propos,  entra  dedans  en  la  garde- 
robe  où  son  mary  encores  estoit  dedans  le  bahu 
clos. 

Et  quant  il  ouyt,  il  commença  à  faire  grant 
noise  et  crier  à  la  volée  :  «  Qu'est  ce  cy?  Me 
laissera  on  cy  dedans?»  Et  sa  bonne  femme,  qui 
Touyt  ainsi  démener,  respondist  effréement,  et 
comme  craintivement ,  faisant  l'ignorante  : 
«  Hemy  !  qui  est  ce  là  que  j'ay  ouy  crier?  — 
C'est  moy,  de  par  Dieu  ,  c'est  moy  !  dist  le 
mary.  —  C'est  vous?  dist  elle.  Et  dont  venez 
vous  à  ceste  heure  !  —  Dont  je  viens  ?  dist  il  ;  et 
vous  le  sçavez  bien,  ma  damoiselle!  Il  ne  fault 
ja  qu'on  vous  le  dye;  mais  vous  faictes  de 
moy,  au  fort,  je  feray  quelque  jour  de  vous!  » 
Et,  s'il  eust  enduré  ou  osé,  il  se  feust  voulen- 
tiers  courroucé  et  eust  dit  vilennie  à  sa  bonne 

femme.  Et  elle,  qui  le  congnoissoit,  luy  coupa 
la  parolle  et  dit  :  «  Monseigneur,  pour  Dieu, 
je  vous  crie  mercy  !  Par  mon  serment,  je  vous 
asseure  que  je  ne  vous  cuydoie  pas  icy  à  ceste 
heure  ;  et  croiez  que  je  ne  vous  y  eusse  pas  quis, 
et  ne  me  sçay  assez  esmerveiller  dont  vous  ve- 
nez à  y  estre  encores,  car  je  chargay  hier  au  soir 
à  ces  femmes  qu'elles  vous  missent  dehors,  tan- 
dis que  je  disoie  mes  heures,  et  elles  me  dirent 
que  si  feroient  elles.  Et,  de  fait,  l'une  me  vint 
dire  que  vous  estiez  dehors  et  desja  allé  en  la 
ville,  et  que  ne  reviendriez  meshuy.  Et,  à  ceste 
cause,  je  me  couchay  assez  tost  après,  sans  vous 
attendre.  —  Sainct  Jehan  !  dist  il,  vous  voyez 
que  c'est!  Or  vous  advancez  de  moy tirer  d'icy, 
car  je  suis  tant  las  que  je  ne  puis  plus.  —  Cela 
feroye  bien,  Monseigneur,  dist  elle  ;  mais  ce  ne 
sera  pas  devant  que  vous  n'ayez  promis  de  moy 
payer  de  la  gaigeure  que  vous  avez  perdue  ;  et 
pardonnez  moy  toutesfoys,  car  aultrement  ne  le 
puis  faire.  —  Et  advancez  vous,  de  par  Dieu  ! 
je  le  paieray  vraiement.  —  Et  ainsi  vous  le  pro- 
mettez? —  Ouy,  par  ma  foy.  » 

Et,    ce  procès  fine,  ma   damoiselle   defferma 
le  bahu,    et    Monseigneur  yssit   dehors,  lassé, 

froissé  et  travaillé.   Et   elle  le  prent  à  bras,  et 
baise,    et  accolle    tant   doulcement  que   on   ne 
pourroit  plus,  en  lui  priant  pour  Dieu  qu'il  ne 
soit  point  mal  content.  Adonc  le  povre  coquart 
dist   que  non  estoit  il,  puisqu'elle  n'en   sçavoit 
rien,  mais  il  punira  trop  bien  ses  femmes,  s'il  y 
sçait  advenir.    «  Par  ma  foy,  Monseigneur,  dist 
elle,  elles  s'en  sont  ores  bien  vengées  de  vous; 
je  ne  doubte  point  que  vous  ne   leur  ayez    fait 
quelque  chose.  —  Non  ay,  certes,    que  je  sai- 
che,  mais  croiez  que  le  tour  qu'elles  m'ont  joué 
leur  sera  chier  vendu.  »  Il  n'eut  pas  fine  ce  pro- 
pos que  toutes  ses  femmes  entrèrent  dedans,  qui 
si  tresfort  rioient,  et  de  si  grant  cueur  qu'elles 
ne  sceurent  mot  dire  grant  pièce  après.  Et  Mon- 
seigneur, qui  devoit  faire  merveilles,  quant  il  les 
vit  rire  en  ce  point,  ne  se  peust  tenir  de  les  con- 
trefaire. Et  ma  damoiselle!  pour  lui  faire  com- 
paignie,   ne  s'y  faignit  point.   Là  veissiez  vous 
une  merveilleuse  risée,  et  d'ungcosté  et  d'autre, 
mais  celuy  qui  en  avoit  le  moins  cause  ne  s'en 
pouvoit  ravoir. 

Après  certaines  pièces,  ce  passetemps  cessa, 
et  dit  Monseigneur  :  «  Ma  damoiselle,  je  vous 
mercye  beaucoup  de  la    courtoisie  que  m'avez 

anuyt  fait  !  —  A  vostre  commandement,  Mon- 
seigneur, respondit  l'une  ;  encores  n'estes  vous 
pas  quitte  :  vous  nous  avez  faict  et  faictes  tou- 
jours tant  de  peine  et  de  meschief  que  nous  vous 
avons  gardé  ceste  pensée  ;  et  n'avons  autre  re- 
gret que  plus  vous  n'y  avez  esté.  Et  se  n'eussions 
sceu  de  vray,  qu'il  n'eut  pas  bien  pieu  à  ma  da- 
moiselle,  encores  y  fussiez  vous;  et  prenez  en 
gré.  —  Est  ce  là?  dist-il.  Or  bien,  bien,  vous 
verrez  comment  il  vous  en  prendra;  et,  par  ma 
foy,  je  suis  bien  gouverné  quant,  avec  tout  le 
mal  que  j'ay  eu,  on  ne  me  fait  que  farcer,  et 
encores,  qui  pis  est,  il  me  faut  payer  la  cote 
simple  de  satin!  Et  vraiment  je  ne  puis,  à 
moins  que  d'avoir  les  chemises  de  la  gaigeure, 
en  recompensacion  de  la  peine  qu'on  m'afaicte. 
—  Il  n'y  a,  par  Dieu,  que  raison,  dirent  les  da- 
moiselles,  nous  voulons  à  ceste  heure  estre  pour 
vous,  Monseigneur,  et  vous  les  aurez.  N'aura 
pas,  ma  damoiselle?  —  Et  à  quel  propos?  dit 
elle.  Il  a  perdu  la  gaigeure.  —  Dea,  nous  sça- 
vons  trop  bien  cela,  il  ne  les  peut  avoir  de 
droit;  aussi  ne  les  demande  il  pas  à  ceste  inten- 
cion,  mais  il  les  a  bien  desservies  en  aultre  ma- 
nière.— A  cela  ne  tiendra  il  pas,  dist  elle  ;  je  feray 

voulentiers  finance  de  la  toilIe,pour  l'amour  de 
vous,  mes  damoiselles,  qui  tant  bien  procurez 
pour  luy,  et  vous  prendrez  bien  la  peine  de  les 
coustre.  —  Ouy,  vraiement,  ma  damoiselle.  » 

Comme  celuy  qui  ne  fait  que  escourre  la 
teste,  au  matin,  quant  il  se  lieve,  qu'il  ne  soit 
prest,  ainsi  estoit  Monseigneur,  car  il  ne  luy 
faillit  que  une  secousse  de  verges  à  nettoyer  sa 
robe  et  ses  chausses  qu'il  ne  fut  prest.  Et  ainsi  à 
la  messe  s'en  va,  et  ma  damoiselle  et  ses  femmes 
le  suyvent  :  qu'ilz  faisoient  de  luy,  je  vous  as- 
seure,  grans  risées.  Et  croyez  que  la  messe  ne 
se  passa  pas  sans  foison  de  ris  soudains,  quand  il 
leur  souvient  du  giste  que  Monseigneur  a  fait 
au  bahu,  lequel  ne  le  sçait  encores,  qui  fut  celle 
nuyt  enregistré  ou  livre  qui  n'a  point  de  nom. 

Et  se  n'est  que  d'adventure  ceste  hystoire 
vienne  entré  ses  mains,  jamais  n'en  aura, se  Dieu 
plaist,  congnoissance  :  ce  que  pour  rien  je  ne 
vouldroye.  Si  prie  aux  lisans  qui  le  congnois- 
sent  que  bien  se  gardent  de  luy  monstrer. 


LA  XXVIIIe  NOUVELLE 


PAR    MESSIRE    MICHAULT    DE   CHANGY 


E  au  temps  du  tresrenommé  et  élo- 
quent Boccace  l'adventure  dont  je 
vueil  fournir  ma  nouvelle  fut  adve- 
nue à  son  audience  et  congnois- 
sance  parvenue,  je  ne  doubte  point  qu'il  ne 
l'eust  adjoustée  et  mise  ou  reng  des  nobles 
hommes  mal  fortunez.  Car  je  ne  pense  pas  que 
noble  homme  jamais,  pour  ung  coup,  eust  gueres 
fortune  plus  dure  à  porter,  que  le  bon  seigneur, 
que  Dieu  pardoint,  dont  je  vous  compteray  l'a- 
venture. Et  se  sa  maie  fortune  n'est  digne  d'es- 
tre  oudit  livre  de  Boccace,  j'en  fais  juge  tous 
ceulx  qui  l'orront  racompter. 

Le  bon  seigneur   dont  je  vous  parle,  en  son 

temps  ung  des  beaulx  princes  de  ce  royaulme, 
garny  et  adressié  de  tout  ce  qu'on  sçauroit 
louer  et  priser  en  ung  noble  homme ,  et , 
entre  aultres  ses  proprietez,  il  estoit  tel  destiné 
qu'entre  les  dames  jamais  homme  ne  le  passa  de 
gracieuseté.  Or  luy  advint  que,  au  temps  que 
ceste  renommée  et  destinée  florissoit,  et  qu'il 
n'estoit  bruit  que  de  luy,  Amours,  qui  semé  ses 
vertus  où  mieulx  luy  plaist  et  bon  luy  semble, 
fist  aliance  à  une  belle  fille,  jeune,  gente,  gra- 
cieuse et  en  bon  point  en  sa  façon,  ayant  bruit 
autant  et  plus  que  nulle  de  son  temps,  tant  par 
sa  grant  et  non  pareille  beauté,  comme  par 
ses  tresbelles  meurs  et  vertus;  et,  qui  pas  ne 
nuysoit  au  jeu,  tant  estoit  en  la  grâce  de  la 
royne  du  pays  qu'elle  estoit  son  demy  lit  les 
nuytz  que  ladicte  royne  point  ne  couchoit  avec 
le  roy. 

Ces  amours,  que  je  vous  dis,  furent  si  avant 
conduictes,  qu'il  ne  restoit  que  temps  et  lieu 
pour  dire  et  faire,  chascun  à  sa  partie,  la  chose 
au  monde  que  plus  lui  pourroit  plaire.  Hz  ne 
furent  pas  peu  de  jours  pour  adviser  lieu  et  place 
convenable  à  ce  faire;  mais,  en  la  fin,  celle  qui 
ne  desiroit  pas  moins  le  bien  de  son  serviteur 

que  la  salvation  de  son  ame  s'advisa  d'un  bon 
tour,  dont  tantost  l'avertit,  disant  ce  qui  s'en 
suit  :  «  Mon  tresloyal  amy,  vous  sçavez  com- 
ment je  couche  avec  la  royne,  et  que  nullement 
ne  m'est  possible,  se  je  ne  vouloye  tout  gaster, 
d'abandonner  cest  honneur  et  avancement , 
dont  la  plus  femme  de  bien  de  ce  royaulme  se 
tiendroit  pour  bien  heureuse  et  honnorée;  com- 
bien que,  par  ma  foy,  je  vous  vouldroye  com- 
plaire et  faire  vostre  plaisir,  et  d'aussi  bon  cueur 
comme  à  elle.  Et  qu'il  soit  vray,  je  le  vous 
monstreray  de  fait,  sans  abandonner  toutesfoys 
celle  qui  me  fait  et  peut  faire  tout  le  bien  et 
l'honneur  du  monde.  Je  ne  pense  pas  aussi  que 
vousvoulsissiez  que  aultrement  je  fisse  ?  —  Non, 
par  ma  foy,  m'amye,  respondit  le  bon  seigneur; 
mais  toutesfoys,  je  vous  prie  qu'en  servant  vostre 
maistresse  ,  vostre  leal  serviteur  ne  soit  point 
arrière  du  bien  que  faire  luy  povez,  qui  ne  luy 
est  pas  moindre  chose  de  à  vostre  grâce  et  amour 
parvenir  que  de  gaigner  le  surplus  du  monde. 
—  Vecy  que  je  vous  feray,  Monseigneur,  dist 
elle  :  la  royne  a  une  levriere,  comme  vous  sça- 
vez, dont  elle  est  tresbeaucoup  assotée,  et  la 
fait  couchier  en  sa  chambre;  je  trouveray  façon 

anuvt  de  l'enclore  hors  de  la  chambre,  sans 
qu'elle  en  saiche  rien;  et  quant  chascun  sera  re- 
trait, je  feray  ung  sault  jusques  en  la  chambre 
de  parement,  et  deffermeray  l'huys  et  le  laisseray 
entre  ouvert.  Et  quand  vous  penserez  que  la 
royne  pourra  estre  au  lit,  vous  viendrez  tout  se- 
crètement, et  entrerez  en  ladicte  chambre  et 
fermerez  l'huys;  vous  y  trouverez  la  levriere, 
qui  vous  congnoist  assez;  si  se  laissera  bien  ap- 
prouchier  de  vous;  vous  la  prendrez  parles 
oreilles  et  la  ferez  bien  hault  crier  ;  et  quand  la 
royne  l'orra,  elle  la  congnoistra  tantost.  Je  ne 
doubte  point  qu'elle  ne  me  fasse  lever  inconti- 
nent pour  la  mettre  dedans,  et,  en  ce  point, 
viendray  je  vers  vous.  Et  ne  faillez  point,  se  ja- 
mais vous  voulez  parler  à  moy.  —  Ha  !  ma  tres- 
chiere  et  loyale  amye,  dist  Monseigneur,  je  vous 
mercye  tant  que  je  puis!  Pensez  que  je  n'y 
iauldray  pas.  »  Et  à  tant  se  part  et  s'en  va,  et  sa 
dame  aussi,  chascun  pensant  et  désirant  d'ache- 
ver ce  qui  est  proposé. 

Qu'en  vauldroit  le  long  compte?  La  levriere 
se  cuida  rendre,  quand  il  fut  heure,  en  la 
chambre  de  sa  maistresse,  comme  elle  avoit  ac- 
coustumé;  mais  celle  qui  l'avoit  condamnée  de- 

hors  la  fist  retraire  en  la  chambre  au  plus  prés. 
Et  la  royne  se  coucha  sans  qu'elle  s'en  donnast 
de  garde;  et,  assez  tost  après,  luy  vint  faire 
compaignie  la  bonne  damoiselle,  qui  n'attendoit 
que  l'heure  d'ouyr  crier  la  levriere  et  la  semonce 
de  bataille.  Ne  demoura  gueres  que  le  gentil 
seigneur  se  mist  sur  les  rens,  et  tant  fit  qu'il  se 
trouva  en  la  chambre  où  la  levriere  dormoit;  il 
la  quist,  tant  au  pié  que  à  la  main  ,  qu'il  la 
trouva,  et  puis  la  print  par  les  oreilles,  et  la  fist 
hault  crier  deux  ou  trois  fois.  Et  la  royne,  qui 
l'oyoit,  congneust  tantost  quec'estoit  sa  levriere, 
et  pensoit  qu'elle  vouloit  estre  dedans.  Si  appela 
sa  damoiselle  et  luy  dist  :  «  M'amye,  vêla  ma 
levriere  qui  se  plaint  là  dehors.  Levez  vous,  si 
la  mettez  dedans.  — Voulentiers,  ma  dame  », 
dist  la  damoiselle.  Et,  ja  soit  quelle  attendit  la 
bataille  dont  elle  mesmesavoit  l'heure  et  le  jour 
assigné,  si  ne  s'arma  elle  que  de  sa  chemise;  et, 
en  ce  point,  en  vint  à  l'huys  et  l'ouvrit,  où  tan- 
tost luy  vint  à  l'encontre  celuy  qui  l'atten- 
doit. 

Il  fut  tant  joyeux  et  tant  surprins,  quant  il 
vit  sa  dame  si  belle  et  en  si  bon  point,  qu'il 
perdit  force,  sens  et  advis,  et  ne  fut  en  sa  puis- 

sance  adoncques  tirer  sa  dague  pour  esprouver 
s'elle  pourroit  prendre  sur  ses  ouvrasses.  Trop 
bien  de  baiser,  d'accoler,  de  manier  le  tetin,  et 
du  surplus,  il  faisoit  assez  diligence,  mais  du 
parfait,  nichil.  Si  fut  force  à  la  gente  damoi- 
selle  qu'elle  retournast  sans  luy  laisser  ce  qu'a- 
voir ne  povoit,  se  par  force  d'armes  ne  le  con- 
queroit.  Et,  ainsi  qu'elle  se  voulut  partir,  il  la 
cuidoit  retenir  par  force  et  par  doulces  parolles, 
mais  elle  n'osoit  demourer  :  si  luy  ferma  l'huys 
au  visaige  et  s'en  revint  par  devers  la  royne,  qui 
lui  demanda  s'elle  avoit  mis  sa  levriere  dedans. 
Et  elle  dist  que  non,  car  oncques  puis  ne  l'avoit 
sceu  trouver,  et  si  avoit  beaucoup  regardé.  «  Or 
bien,  dist  la  royne,  couchez  vous.  Tousjours 
l'aura  on  bien.  » 

Le  povre  amoureux  estoit  à  celle  heure  bien 
mal  content,  qui  se  veoit  ainsi  deshonnorer  et 
anéantir  ;  et  si  cuidoit  auparavant,  et  bien  tant 
en  sa  force  se  fioit,  qu'en  moins  d'heure  qu'il 
n'avoit  esté  avec  sa  dame  il  eneustbien  combat- 
tu telles  trois,  et  venu  au  dessus  d'elles  et  à -son 
honneur.  Au  fort,  il  reprint  couraige  et  dist  bien 
en  soymesmes  :  s'il  est  jamais  si  heureux  que  de 
trouver  sa  dame  en  si  belle,  elle  ne  partira  pas 


VINGT-HUITIÈME     NOUVELLE  85 

comme  elle  a  fait  l'autre  fois.  Et  ainsi  animé  et 
esguillonné  de  honte  et  de  désir,  il  reprent  la 
levriere  par  les  oreilles,  et  la  tira  si  rudement, 
tout  courroucé  qu'il  estoit,  qu'il  la  fist  crier 
beaucoup  plus  hault  qu'elle  n'avoit  devant.  Si 
hucha  arrière,  à  ce  cry,  la  rovne  sa  damoiselle, 
qui  revint  ouvrir  l'huys,  comme  devant,  mais 
elle  s'en  retourna  devers  sa  maistresse  sans  con- 
quester,  ne  plus  ne  moins  quelle  fit  à  l'autre 
fois. 

Or  revint  la  tierce  fois  que  ce  povre  gentii 
homme  faisoit  tout  son  povoir  de  besoigner 
comme  il  avoit  le  désir  ;  mais  au  Dyable  de 
l'homme  s'il  peust  oncques  trouver  manière  de 
fournir  une  povre  lance  à  celle  qui  ne  deman- 
doit  aultre  chose,  et  qui  l'attendoit  tout  de  pié 
quoy  !  Et  quant  elle  vit  qu'elle  n'auroit  pas  son 
panier  percié,  et  qu'il  n'estoit  pas  en  l'autre 
mettre  seulement  sa  lance  en  son  arrest,  quelque 
advantaige  qu'elle  luy  fist,  tantost  congneut 
qu'elle  avoit  à  la  jouste  failly,  dont  elle  tint 
beaucoup  moins  de  compte  du  jousteur.  Elle  ne 
voulut,  n'osa  là  plus  demourer,  pour  conqueste 
qu'elle  y  fist.  Si  voulut  rentrer  en  la  chambre, 
et  son  amy  la  retiroit  à  force  et  disoit  :  «  Helas  ! 

m'amye,  demeurez  encores  ung  peu,  je  vous  en 
prie!  —  Je  ne  puis,  dist  elle,  laissez  moy  aller  ; 
je  n'ay  que  trop  demouré,  pour  chose  que  j'aye 
prouffité  !»  Et  à  tant  se  tourne  vers  la  chambre, 
et  l'autre  la  suyvoit,  qui  la  cuidoit  retenir.  Et, 
quant  elle  vit  ce,  pour  le  bien  payer  et  la  royne 
contenter,  elle  alla  dire  tout  en  hault  :  «  Passez, 
passez,  orde  caigne  que  vous  estes!  Par  Dieu, 
vous  n'y  entrerez  meshuy,  meschante  beste  que 
vous  estes  !  »  Et,  en  ce  disant,  ferma  l'huys. 

Et  la  royne,  qui  l'ouyt,  demanda  :  «  A  qui 
parlez  vous,  m'amie?  — C'est  à  ce  paillart  chien, 
ma  dame,  qui  m'a  fait  tant  de  peine  de  le  quérir  ; 
il  s'estoit  bouté  soubz  ung  bang  là  dedans  et  ca- 
chié  tout  de  plat  le  museau  sur  la  terre  ;  si  ne  le 
sçavoye  trouver.  Et  quant  je  l'ayeu  trouvé,  il  ne 
s'est  oncques  daingné  lever,  pour  quelle  chose 
que  je  luy  aye  fait.  Je  l'eusse  tresvoulentiers 
bouté  dedans;  mais  il  n'a  oncques  daigné  lever 
la  teste,  si  l'ay  laissé  là  dehors,  et,  à  son  vi- 
saige,  tout  par  despit,  ay  fermé  l'huys.  —  C'est 
tresbien  faict,  m'amye,  dist  la  royne;  couchez 
vous;  si  dormirons.  » 

Ainsi  que  vous  avez  ouy,  fut  mal  fortuné  ce 
gentil  seigneur;  et,  pource  qu'il  ne  peust,  quant 

sa  dame  voulut,  je  tien  moy,  quant  il  eust  bien 
depuis  la  puissance  à  commandement,  le  vouloir 
de  sa  dame  fust  hors  de  la  ville. 


LA  XXIX-   NOUVELLE 


PAR.      MONSEIGNEUR 


@  'a  pas  cent  ans  du  jour  d'huy  que 
ung  gentil  homme  de  ce  royaulme 

1§>  voulut  sçavoir  et  esprouver  l'aise 
qu'on  a  en  mariage;  et,  pour 
abregier,  fist  tant  que  le  tresdesiré  jour  de  ses 
nopces  fut  venu.  Apres  les  tresbonnes  chieres  et 
aultres  passetemps  accoustumez,  l'espousée  fut 
couchée,  et,  une  certaine  pièce  après,  la  suyvit 
et  se  coucha  au  plus  prés  d'elle,  et  sans  delay 
incontinent  bailla  l'assault  à  sa  forteresse.  A 
quelque  meschief  que  ce  feust,  il  entra  dedans  et 
la  gaigna  ;  mais  vous  devez  entendre  qu'il  ne 
fist  pas  ceste  conqueste  sans  faire  foison  d'armes 
qui  longues  seroient  à  racompter  ;  car,  ainçois 


90  VINGT-NEUVIEME     NOUVELLE 

qu'il  venist  au  donjon  du  chasteau,  force  luy  fut 
de  gaigner  et  emporter  bellevres,  baublieres  et 
plusieurs  aultres  forts  dont  la  place  estoit  bien 
garnie,  comme  celle  qui  jamais  n'avoit  est' 
prinse,  au  moins  dont  fut  encores  grant  nou- 
velle, et  que  la  nature  avoit  mis  à  défense. 
Quant  il  fut  maistre  de  la  place,  il  rompit  sa 
lance,  et  lors  cessa  Passault  et  ploya  l'oeuvre. 

Or,  ne  fait  pas  à  oublier  que  la  bonne  damoi- 
selle  qui  se  vit  en  la  mercy  de  ce  gentil  homme 
son  mary,  qui  desja  avoit  fourraigé  la  pluspart 
de  son  manoir,  luy  voulut  monstrer  ung  prison- 
nier qu'elle  tenoit  en  un  secret  lieu  encloz  et 
enfermé  ;  et,  pour  parler  plain,  elle  se  délivra, 
ey  prins  cy  mis,  après  ceste  première  course, 
d'ung  tresbeau  filz,  dont  son  mary  se  trouva  si 
treshonteux  et  tant  esbahy  qu'il  ne  sçavoit  sa 
manière,  sinon  de  soy  taire.  Et,  pour  honnes- 
teté  et  pitié  qu'il  eut  de  ce  cas,  il  servit  la  mère 
et  l'enfant  de  ce  qu'il  sçavoit  faire.  Mais  créez 
que  la  povre  gentil  femme,  à  cest  coup,  getta 
un  bien  hault  et  dur  cry,  qui  de  plusieurs  fut 
clerement  ouy  et  entendu,  qu'ilz  cuidoient,  à  la 
vérité,  qu'elle  gettast  ce  cry  à  la  despuceller, 
comme  c'est  la  coustume  en  ce  royaulme. 

Pendant    ce    temps,   les  gentilz    hommes  de 
l'hostel  où  ce  nouveau  marié  demouroit  vindrent 
heurter  à  l'huys  de  ceste  chambre  et  apportoient 
le  chaudeau;  ilz  heurtèrent  beaucoup,   sans  ce 
que  ame  respondist.   L'espousée  en  estoit  bien 
excusée,  et  l'espousé  n'avoit  pas  cause  de  trop 
caqueter  :  «  Et  qu'est  ce  cy?  dirent  ilz.  N'ouvri- 
rez-vous  pas  l'huys?  Se  vous  ne  vous  hastez, 
nous  le  romprons  ;  le  chaudeau,  que  nous  vous 
apportons,  sera  tantost  tout  froid.  »   Et  lors  re- 
commencèrent à  heurter  de  plus  belle.  Mais  le 
nouveau  marié  ne    eust  pas  dit  ung  mot  pour 
cent  frans,  dont  ceulx  de   dehors   ne  sçavoient 
que  penser,  car  il  n'estoitpas  muet  de  coustume. 
Au  fort,  il  se  leva,  et  print  une  longue  robe 
qu'il  avoit,  et  laissa  ses  compaignons  entrer  de- 
dans, qui  tantost  demandèrent  se  le  chaudeau 
estoit  gaigné  et  qu'ilz  l'apportoient  à  l'adven- 
ture.  Et  lors  ung  d'entre  eulx  couvrit  la  table  et 
mist  le  banquet  dessus,  car  ilz  estoient  en  lieu 
pour  ce  faire,   et  où  rien  n'estoit  espargné  en 
telz  cas  et  aultres  semblables.  Hz  s'assirent  tous 
au  mengier,  et  bon  mary  print  sa  place  en  une 
chaire  à  doz,  assez  prés  de   son  lit,   tant  simple 
et  tant  piteux  qu'on  ne  le  vous  sçauroit  dire.  Et, 

quelque  chose  que  les  autres  dissent,  il  ne  son- 
noit  pas  ung  mot,  mais  se  tenoit  comme  une 
droite  statue  ou  une  ydole  entaillie  :  «  Et  qu'est 
ce  cy?  dist  l'ung.  Ne  prenez  vous  point  garde 
à  la  bonne  chiere  que  nous  fait  nostre  oste  ? 
Encores  a  il  à  dire  ung  seul  mot.  —  Ha  dea, 
dist  l'aultre,  ses  bourdes  sont  rabaissiez.  —  Par 
nia  foy,  dist  le  tiers,  mariage  est  chose  de  grant 
vertu;  regardez,  quant  à  une  heure  qu'il  a  esté 
marié,  il  a  ja  perdu  la  force  de  sa  langue.  S'il 
est  jamais  longuement,  je  ne  donneroye  pas 
maille  de  tout  le  surplus!  »  Et,  à  la  vérité  dire, 
il  estoit  auparavant  ung  tresgracieux  farseur,  et 
tant  bien  lui  seoit  que  merveilles  ;  et  ne  disoit 
jamais  une  parolle,  puis  qu'il  estoit  en  gogues, 
qu'elle  n'apportast  avec  elle  son  ris.  Mais  il  en 
estoit  pour  l'heure  bien  rebouté. 

Ces  gentilz  hommes  et  ces  compaignons  beu- 
voient  d'autant  et  d'autel,  et  à  l'espousé  et  à 
l'espousée  ;  mais  au  Dyable  des  deux  s'ilz  avoient 
faim  de  boire  :  l'ung  enraigeoit  tout  vif,  et 
l'aultre  n'estoit  pas  moins  malaisé.  «  Je  ne 
me  congnois  en  ceste  manière,  dist  ung  gentil 
homme;  il  nous  fault  festoier  de  nous  mesmes. 
Je  ne  vis  jamais    homme   de   si    hault    esternu 

si  tost  rassis  pour  une  femme;  j'ay  veu  que  on 
n'eust  ouy  pas  Dieu  tonner  en  une  compaignie 
où  il  feust,  et  il  se  tient  plus  quoy  que  ung 
feu  couvert  !  Ha  dea!  ses  haultes  parolles  sont 
bien  bas  entonnées  maintenant  !  —  Je  boy  à 
vous,  espousé  !  »  disoit  l'autre.  Mais  il  n'estoit 
pas  plegié,  car  il  jeunoit  de  boire,  de  mengier, 
de  bonne  chiere  faire,  et  de  parler. 

Non  pourtant,  assez  bonne  pièce  après,  quant 
il  eust  bien  esté  reprouvé  et  rigolé  de  ses  com- 
paignons,  et  comme  un  sanglier  mis  aux  abois 
de  tous  coustez,  il  dist  :  «  Messeigneurs,  quant 
je  vous  ay  bien  entendus,  qui  me  sermonnez  si 
tresfort  de  parler,  je  veuil  bien  que  vous  sçai- 
chiez  que  j'ay  bien  cause  de  beaucoup  penser, 
et  de  moy  taire  tout  quoy;  et  si  suis  seur  qu'il 
n'y  a  nul  qui  en  fist  autant  s'il  en  avoit  le  pour- 
quoy  comme  j'ay.  Et,  par  la  mort  bieu,  se  j'es- 
tois  aussi  riche  que  le  Roy,  que  Monseigneur, 
et  que  tous  les  princes  chrestiens,  si  ne  sçauroye 
je  fournir  ce  qui  m'est  apparent  d'avoir  à  entre- 
tenir. Vecy,  pour  ung  povre  coup  que  j'ay  ac- 
collé  ma  femme,  elle  m'a  fait  un  enfant!  Or 
regardez,  se  à  chascune  fois  que  je  recommence- 
ray  elle  en  fait  autant,  de  quoy  je  pourray  nour- 

rir  le  mesnage.  — Comment,  ung  enfant!  dirent 
ses  compaignons.  —  Voire,  voire,  vraiement, 
ung  enfant!  Vecy  de  quoy,  regardez!  »  Et  lors 
se  tourne  vers  son  lit  et  lieve  la  couverture  et 
leur  monstre  :  «  Tenez,  dist  il,  vêla  la  vache  et  le 
veau!  Suis  je  pas  bien  party  ?  » 

Plusieurs  de  la  compaignie  furent  bien  esba- 
hys  et  pardonnèrent  à  leurhostesa  simple  chiere, 
et  s'en  allèrent  chascun  en  sa  chascune.  Et  le 
povre  nouveau  marié  abandonna,  ceste  pre- 
mière nuyt,  la  nouvelle  accouchée,  et,doubtant 
que  elle  n'en  fist  une  aultre  fois  autant,  oncques 
puis  ne  s'y  trouva. 


LA   XXX"   NOUVELLE 


PAR    MONSEIGNEUR   DE   EEAUVOIR 


!l  est  vray  comme  l'Evangile  que 
'trois  bons  marchans  de  Savoye  se 
,  mindrenten  chemin  avec  leurs  troys 
■femmes  pour  aller  en  pelerinaige  à 
Sainct  Anthoine  de  Viennois.  Et  pour  y  aller 
plus  dévotement  rendre  à  Dieu  et  à  monseigneur 
sainct  Anthoine  leur  voyaige  plus  agréable,  ilz 
conclurent  avec  leurs  femmes,  dés  le  partir  de 
leurs  maisons,  que,  tout  le  voyaige,  ils  ne  cou- 
cheroient  pas  avecques  elles,  mais  en  continence 
yront  et  viendront.  Ils  arrivèrent,  ung  soir,  en 
la  ville  de  Chambery  et  se  logèrent  à  ung  très- 
bon  logis,  et  firent  au  souper  tresbonne  chiere, 
comme  ceulx  qui  avoient  tresbien  de  quoy,  et 

qui  tresbien  le  sceurent  faire  ;  et  croy  et  liens 
fermement,  se  ne  feust  la  promesse  du  voyaige, 
que  chascun  eust  couché  avec  sa  chascune.  Tou- 
tesfoys  ainsi  n'en  advint  pas,  car,  quant  il  fut 
heure  de  soy  retraire,  les  femmes  donnèrent  la 
bonne  nuyt  à  leurs  marys  et  les  laissèrent  ;  et 
se  boutèrent  en  une  chambre,  au  plus  prés,  où 
elles  avoient  fait  couvrir  chascune  son  lit. 

Or  devez  vous  sçavoir  que,  ce  soir  propre, 
arrivèrent  leans  trois  cordeliers  qui  s'en  alloient 
à  Genesve,  qui  furent  ordonnez  à  coucher  en 
une  chambre  non  pas  trop  loingtaine  de  la 
chambre  aux  marchandes.  Lesquelles,  puis  qu'elles 
furent  entre  elles,  commencèrent  à  deviser  de 
cent  mille  propos,  et  sembloit,  pour  trois  qu'il  y 
en  avoit,  qu'on  en  oyoit  la  noise  qu'il  suffiroit 
ouyr  d'un  quarteron. 

Ces  bons  cordeliers,  oyans  ce  bruit  de  femmes, 
saillirent  de  leurs  chambres,  sans  faire  effroy  ne 
bruyt,  et  tant  approchèrent  de  l'huys,  sans  estre 
ouys,  qu'ilz  perceurent  ces  trois  belles  damoi- 
selles  qui  estoient  chascune  à  part  elles,  en  ung 
beau  lit  assez  grant  et  large  pour  le  deuxiesme 
recepvoir  d'autre  cousté  ;  puis,  se  revirerent,  et 
entendirent  les    marys    qui    se    couchoient   en 

l'autre  chambre,  et  puis  dirent  que  fortune  et 
honneur  à  ceste  heure  leur  court  sus,  et  qu'ilz 
ne  sont  pas  dignes  d'avoir  jamais  nulle  bonne 
adventure  se  ceste,  qu'ilz  n'ont  pas  à  pourchas- 
ser, par  lascheté  leur  eschapoit.  «  Si,  dist  l'ung, 
il  ne  fault  aultre  délibération  en  nostre  fait; 
nous  sommes  trois,  et  elles  trois  :  chascun 
prengne  sa  place,  quant  elles  seront  endor- 
mies. » 

S'il  fut  dit,  aussi  fut  il  fait  ;  et  si  bien  vint  à  ces 
bons  frères  cordeliers  qu'ilz  trouvèrent  la  clef  de 
la  chambre  aux  femmes  dedans  l'huys;  si  l'ou- 
vrirent si  tressouefvement  qu'ilz  ne  furent  d'ame 
ouys.  Hz  ne  furent  pas  si  folz,  quant  ilz  eurent 
gaigné  ce  premier  fort,  pour  plus  seurement  as- 
saillir l'aultre,  qu'ilz  ne  tirassent  la  clef  par  devers 
eulx  et  resserrèrent  tresbien  l'huys;  et  puis  après, 
sans  plus  enquerre,  chacun  print  son  quartier  et 
commencèrent  à  besoignier  chacun  au  mieux 
qu'il  peut.  Mais  le  bon  fut  que  l'une,  cuidant 
avoir  son  mary,  parla  et  dist  :  «  Que  voulez 
vous  faire?  Ne  vous  souvient  il  de  vostre  veu?» 
Et  le  bon  cordelier  ne  disoit  mot,  mais  faisoit  ce 
pour  quoy  il  estoit  venu ,  de  si  grant  cueur  qu'elle 
ne  se  peut  tenir  de  luy  ayder  à  paifournir.  Les 

autres  deux,  d'autre  part,  n'estoient  pas  oyseux; 
et  ne  sçavoient  ces  bonnes  femmes  qui  menoit 
leurs  maris  de  si  tost  rompre  et  casser  leur  pro- 
messe. Neantmoins,  toutesfois,  elles,  qui  doib- 
vent  obeyr,  le  prindrent  bien  en  patience,  sans 
dire  mot,  chascune  doubtant  d'estre  ouye  de  sa 
compaignie,  car  n'y  avoit  celle  qui,  à  la  vérité, 
ne  cuidast  avoir  seule  et  emporter  ce  bien. 

Quant  ces  bons  cordeliers  eurent  tant  fait  que 
plus  ne  povoyent,ilz  se  partirent  sans  dire  mot, 
et  retournèrent  en  leur  chambre,  chacun  comp- 
tant son  adventure.  L'ung  avoit  rompu  trois 
lances,  l'autre  quatre,  l'autre  six.  Hz  se  levè- 
rent matin,  pour  toute  seurté,  et  tirèrent  pays. 

Et  ces  bonnes  femmes,  qui  n'avoyent  pas 
toute  la  nuyt  dormy,  ne  se  levèrent  pas  trop 
matin,  car  sur  le  jour  sommeil  les  print,  qui  les 
fist  lever  tart.  D'autre  costé,  leurs  marys,  qui 
avoient  assez  bien  beu  le  soir,  et  qui  se  atten- 
doyent  à  l'appeau  de  leurs  femmes,  dormoyent 
au  plus  fort  à  l'heure,  car  es  autres  jours  avoient 
ja  cheminé  deux  lieues.  Au  fort,  elles  se  levèrent 
après  le  repos  du  matin,  et  s'habillèrent  le  plus 
roide  qu'elles  peurent,  non  pas  sans  parler.  Et, 
entre  elles,  celle  qui  avoit  la  langue  plus  preste 

a'ia  dire  :  «  Entre  vous,  mes  damoiselles,  com- 
ment avez  vous  passé  la  nuyt  ?  Voz  mariz  vous  ont 
ilz  resveillées,  comme  a  fait  le  mien?  Il  ne  cessa 
annuyt  de  faire  la  besongne.  —  Sainct  Jehan  ! 
dirent  elles,  si  vostre  mary  a  bien  besongnié  ceste 
nuyt,  les  nostres  n'ont  pas  esté  oyseux  ;  ils  ont 
tantost  oublié  ce  qu'ilz  promirent  au  partir,  et 
croyez  que  on  ne  leur  oubliera  pas  à  dire. — J'en 
advertis  trop  bien  le  mien,  dist  l'une,  quant  il 
commença  ;  mais  il  n'en  cessa  pourtant  oncques 
l'œuvre;  et,  comme  homme  affamé,  pour  deux 
nuytz  qu'il  a  couchié  sans  moy,  il  a  faict  raige 
de  diligence.  » 

Quant  elles  furent  prestes,  elles  vindrent  trou- 
ver leurs  maris,  qui  desja  estoient  comme  tous 
prestzet  en  pourpoint  :  «  Bon  jour,  bon  jour  à  ces 
dormeurs  !  dirent  elles. — Vostre  mercy,  dirent  ilz, 
qui  nous  avez  si  bien  huchiez  !  —  Ma  foy,  dist 
i'une,  nous  avions  plus  de  regret  de  vous  appe- 
ler matin  que  vous  n'avez  fait  annuyt  de  con- 
science de  rompre  et  casser  vostre  veu.  —  Quel 
veu?  dist  l'ung.  —  Le  veu,  dist  elle,  que  vous 
fistes  au  partir  :  c'est  de  non  couchier  avec 
vostre  femme.  —  Et  qui  y  a  couchié?  dist  il.  — 
Vous  le  sçavez  bien,  dist  elle,  et  aussi  fais  je. — 

Et  moy  aussi,  dist  sa  compaigne.  Velà  mon  mary, 
qui  ne  fut  pieça  si  roide  qu'il  fut  la  nuyt  passée; 
et,  s'il  n'eust  si  bien  fait  son  devoir,  je  ne  seroye 
pas  si  contente  de  la  rompeurede  son  veu  ;  mais, 
au  fort,  je  le  passe,  car  il  a  fait  comme  les  jeunes 
enfans  qui  veulent  emploier  leur  basture  quand 
ilz  ont  desservy  le  punir.  —  Sainct  Jehan!  si  a 
fait  le  mien,  dist  la  tierce;  mais,  au  fort,  je  n'en 
feray  ja  procès;  se  mal  y  a,  il  en  est  cause.  — 
Et  je  tiens,  par  ma  foy,  dist  l'ung,  que  vous 
resvez  et  que  vous  estez  yvres  de  dormir.  Quant 
est  de  moy,  j'ay  icy  couchié  tout  seul  et  n'en 
partis  annuyt.  —  Non  ay  je  moy,  dist  l'autre. 
—  Ne  moy,  par  ma  foy!  dist  le  tiers;  je  ne 
vouldroye  pour  rien  avoir  enfraint  mon  veu.  Et 
si  cuide  estre  seur  de  mon  compère,  qui  est  cy, 
et  de  mon  voisin,  qu'ilz  ne  l'eussent  pas  promis 
pour  si  tost  l'oublier.  » 

Ces  femmes  commencèrent  à  changier  de  cou- 
leur, et  se  doubterent  de  tromperie,  dont  l'ung 
des  marys  d'elle  tantost  se  donna  garde,  et  luy 
jugea  le  cueur,  de  la  vérité  du  fait.  Si  ne  leur 
bailla  pas  induce  de  respondre  ;  ainçois,  faisant 
signe  à  ses  compaignons,  dist  en  riant  :  «  Par 
ma  foy,  ma  damoiselle,  le  bon  vin  de  céans  et 

la  bonne  chiere  du  soir  passé  nous  ont  fait  ou- 
blier nostre  promesse  ;  si  n'en  soyez  ja  mal  con- 
tentes à  l'aventure  :  se  Dieu  plaist,  nous  avons 
fait  annuyt,  à  vostre  ayde,  chascun  ung  bel  en- 
fant, qui  est  chose  de  si  hault  mérite  qu'elle 
sera  suffisante  d'effacer  la  faulte  du  cassement  de 
nostre  veu.  —  Or,  Dieu  le  vueille  !  dirent  elles. 
Mais  ce  que  si  afferméement  disiez  que  n'aviez 
pas  esté  vers  nous  nous  a  fait  ung  petit  doubter  ? 
—  Nous  l'avons  fait  tout  à  propos,  dist  l'aultre, 
affin  d'ouyr  que  vous  diriez.  —  Et  vous  aviez 
fait  double  péché,  comme  de  faulcer  vostre  veu 
et  de  mentir  à  escient,  et  nous  mesmes  aussi 
aviez  beaucoup  troublées.  —  Ne  vous  chaille 
non,  dit  il,  c'est  peu  de  choses,  mais  allez  à  la 
messe  et  nous  vous  suyverons.  » 

Elles  se  misdrent  à  chemin  devers  l'église.  Et 
leurs  marys  demeurèrent  ung  peu,  sans  les  suyvir 
trop  roide;  puis  dirent  tous  ensemble,  sans  en 
mentir  de  mot  :  «  Nous  sommes  trompez!  ces 
dyables  de  cordeliers  nous  ont  deceuz;  ilz  se 
sont  mis  en  nostre  place  et  nous  ont  monstre 
nostre  folie  :  car,  se  nous  ne  voulions  pas  cou- 
cher avec  noz  femmes,  il  n'estoit  ja  mestier  de 
les  faire  coucher  hors  de  nostre  chambre,  et,  s'il 

y  avoit  danger  de  litz,  la  belle  paillade  est  en 
saison.  —  Dea ,  dist  l'ung  d'eulx,  nous  en 
sommes  chastiez  pour  une  aultre  foiz;  et  au 
fort,  il  vault  myeulx  que  la  tromperie  soit  seule- 
ment sceue  de  nous  que  de  nous  et  de  elles,  car 
le  dangier  est  bien  grant  s'il  venoit  à  leur  con- 
gnoissance.  Vous  oyez,  par  leur  confession,  que 
ces  ribaulx  moynes  ont  fait  merveilles  d'armes, 
et  espoire  plus  et  mieulx  que  nous  ne  sçavons 
faire?  Et  se  elles  le  sçavoient,  elles  ne  se  passe- 
roient  pas  pour  cette  foiz  seulement.  C'en  est 
mon  conseil,  que  nous  l'avalons  sans  mâcher? — 
Ainsi  me  aist  Dieu  !  ce  dist  le  tiers;  mon  com- 
père dit  tresbien  ;  quant  à  moy,  je  rappelle  mon 
veu,  car  ce  n'est  pas  mon  entention  déplus  moy 
mettre  en  ce  dangier. — Puis  que  vous  le  voulez, 
dirent  les  deux  aultres,  et  nous  vous  ensuyvrons.  » 
Ainsi  couchèrent  tout  le  voyage  et  femmes  et 
maryz  tout  ensemble,  dont  ilz  se  gardèrent  trop 
bien  de  dire  la  cause  qui  à  ce  les  mouvoit. 
Et  quant  les  femmes  virent  ce,  si  ne  fut  pas 
sans  demander  la  cause  de  ceste  reherse.  Et  ilz 
respondirent,  par  couverture,  puis  qu'ilz  avoient 
commencé  de  leur  veu  entrerompre,  il  ne  res- 
toit  que  du  parfaire. 

Ainsi  furent  les  trois  bons  marchans  des  trois 
bons  cordeliers  trompez,  sans  qu'il  venist  jamais 
à  la  congnoissance  de  celles  qui  bien  en  fussent 
mortes  de  deul  s'elles  en  eussent  sceu  la  vérité, 
comme  on  voit  tous  les  jours  mourir  femmes  de 
moindre  cas  et  à  moins  d'occasion. 


FIN    DE    LA    TROISIEME    DIZAINE. 

n  gentil  escuier  de  ce  royaulme  , 
bien  renommé  et  de  grant  bruit, 
devint  amoureux,  à  Rohan,  d'une 
<fesB§l^2É.  tresbelle  damoiselle,  et  fist  toutes 
ses  diligences  de  parvenir  à  sa  grâce.  Mais  for- 
tune luy  fut  si  contraire,  et  sa  dame  si  peu  gra- 
cieuse, qu'enfin  il  abandonna  sa  queste  comme 
par  desespoir.  Il  n'eut  pas  trop  grant  tort  de  ce 
faire,  car  elle  estoit  ailleurs  pourveue,  non  pas 
qu'il  en  sceust  rien,  combien  qu'il  s'en  doub- 
tast.  Toutesfoyz,  celuy  qui  en  jouyssoit,  qui 
chevalier  et  homme  de  grant  auctorité  estoit, 

n'estoit  pas  si  peu  privé  de  luy  qu'il  n'estoit  gue- 
res  chose  au  monde  dont  il  ne  se  feust  bien  à 
luy  descouvert,  sinon  de  ce  cas.  Trop  bien  luy 
disoit  il  souvent  :  «  Par  ma  foy,  mon  amy,  je 
vueil  bien  que  tu  sçaches  que  j'ay  un  retour  en 
ceste  ville,  dont  je  suis  beaucoup  assoté  ;  car, 
quant  je  n'y  suis,  je  suis  tant  parforcé  de  travail 
et  si  rebouté  qu'on  ne  tireroit  point  de  moy  une 
lieuette  de  chemin  ;  et,  se  je  me  treuve  vers 
elle,  je  suis  homme  pour  en  faire  trois  ou  qua- 
tre, voire  les  deux  tout  d'une  alaine.  —  Et  n'est 
il  requeste  ne  prière,  disoit  l'escuyer,  que  je  vous 
sceusse  faire  que  je  sceusse  tant  seulement  le 
nom  de  celle  ?  —  Nenny,  par  ma  foy  !  dist 
l'aultre  :  tu  n'en  sçauras  plus  avant.  —  Or  bien, 
dist  l'escuier,  quant  je  seray  si  heureux  que 
d'avoir  riens  de  beau,  je  vous  seray  aussy  peu 
privé  que  vous  m'estes  estrange.  » 

Advint,  ce  temps  pendant,  que  ce  bon  che- 
valier le  pria  de  souper  au  chasteau  de  Rohan, 
où  il  estoit  logié.  Et  il  y  vint,  et  firent  tresbonne 
chiere.  Et  quant  le  souper  fut  passé  et  aucun 
peu  de  devises  après,  le  gentil  chevalier,  qui 
avoit  heure  assignée  d'aller  vers  sa  dame,  donna 
congé  à   l'escuier,  et  dist:    «Vous  sçavez  que 

nous  avons  demain  beaucoup  à  besoingner,  et 
qu'il  nous  fault  lever  matin  pour  telle  matière, 
et. pour  telle,  qu'il  faut  expédier  ;  c'est  bon  de 
nous  coucher  de  bonne  heure,  et,  pour  ce,  je 
vous  donne  la  bonne  nuyt.  »  L'escuier,  qui  es- 
toit  subtil,  et  ce  voyant,  doubta  tantost  que  ce 
bon  chevalier  vouloit  aller  coucher,  et  qu'il  se 
couvroit,  pour  luy  donner  congié,  des  besoingnes 
de  lendemain  ;  mais  il  n'en  fist  quelque  sem- 
blant ;  ainçoys  dist,  en  prenant  congié  et  don- 
nant la  bonne  nuyt  :  «  Monseigneur,  vous 
dictes  bien  ;  levez  vous  matin,  et  aussi  feray 
je.  » 

Quant  ce  bon  escuier  fut  en  bas  descendu,  il 
trouva  une  petite  mullette  au  pié  du  chasteau, 
et  ne  vit  ame  qui  la  gardast  ;  si  pensa  tantost 
que  le  paige  qu'il  avoit  rencontré,  en  descen- 
dant, alloit  quérir  la  housse  de  son  maistre,  et 
aussi  faisoit  il  :  «  Ha  !  dist  il  en  soy  mesmes, 
mon  hostene  m'a  pas  donné  congié  de  si  haulte 
heure  sans  cause;  vecy  sa  mullette  qui  n'attent 
aultre  chose  que  je  soye  en  voye  pour  aller  où 
on  ne  veult  pas  que  je  soye.  Ha  !  mullette,  dist 
il,  se  tu  sçavois  parler,  tu  diroys  de  bonnes  cho- 
ses ;  je  te  prie  que  tu  me  maines  où  ton  maistre 

veult  estre?  »  Et,  à  ce  coup,  il  se  fist  tenir  l'es- 
trief  par  son  paige  et  monta  dessus  ;  et  luy  mist 
la  resne  sur  le  col,  et  la  laissa  aller  où  bon  luy 
sembla,  tout  le  beau  pas.  Et  la  bonne  mullette 
le  mena  par  rues  et  ruettes,  deçà  et  delà,  tant 
qu'elle  vint  arrester  au  devant  d'ung  petit  gui- 
chet qui  estoit  en  une  rue  oblique,  où  son  mais- 
tre  avoit  accoustumé  de  venir.  Et  estoit  l'huys 
du  jardin  delà  damoiselle  qu'il  avoit  tant  aymée 
et  par  desespoir  abandonnée. 

Il  mist  pié  à  terre  et  puis  heurta  ung  petit 
coup  au  guichet,  et  une  damoiselle,  qui  faisoit 
le  guet  par  une  faulce  treille,  cuidant  que  ce 
fust  le  chevalier,  s'en  vint  en  bas  et  ouvrit  l'huys, 
et  dist  :  «  Monseigneur,  vous  soyez  le  tresbien 
venu  ;  vêla  ma  damoiselle  en  sa  chambre,  qui 
vous  attent.  »'  Elle  ne  le  congneut  point,  pource 
qu'il  estoit  tard,  et  avoit  une  cornette  de  veloux 
devant  son  visaige.  Adonc  l'escuier  respondit  : 
«  Je  voys  vers  elle  !  »  Et  puis  dist  à  son  paige 
tout  bas  en  l'oreille  :  «Va  t'en  bien  à  haste,  et 
remaine  la  mullette  où  je  l'ay  prinse,  et  puis 
t'en  va  couchier.  —  Si  feray  je,  »  dist  il.  La  da- 
moiselle resserra  le  guichet,  et  s'en  retourna  en 
sa  chambre. 

Et  nostre  bon  escuier,  tresfort  pensant  à  sa 
besongne,  marcha  tresserréement  vers  la  chambre 
où  sa  dame  estoit,  laquelle  il  trouva  desja  mise 
en  sa  cotte  simple,  la  grosse  chaine  d'or  au  col. 
Et  comme  il  estoit  gracieux,  courtois  et  bien 
emparlé,  la  salua  bien  honnorabiement.  Et  elle, 
qui  fut  tant  esbahye  que  se  cornes  luy  fussent 
venues,  de  prinsault  ne  sceut  que  respondre, 
sinon  à  une  pièce  après,  qu'elle  luy  demanda 
qu'il  queroit  leans,  et  dont  il  venoit  à  ceste 
heure,  et  qui  l'avoit  bouté  dedans  :  «  Ma  da- 
moiselle,  dist  il,  vos  povez  assez  penser  que,  se 
je  n'eusse  eu  autre  ayde  que  moymesmes,  que 
je  ne  fusse  pas  icy  ;  mais,  la  Dieu  mercv,  ung 
qui  a  plus  grant  pitié  de  moy  que  vous  n'avez 
encores  eu  m'a  fait  cest  avantaige.  —  Et  qui  vous 
a  amené,  sire  ?  dist  elle.  —  Par  ma  foy,  ma  da- 
moiselle,  je  ne  le  vous  quiers  ja  celer  ;  ung  tel 
seigneur,  c'est  assavoir  son  hoste  du  souper,  m'y 
a  envoie.  —  Ha  !  dist  elle,  le  traistre  et  desloyal 
chevalier  qu'il  est,  se  trompe  il  en  ce  point  de 
moy?  Or  bien,  j'en  seray  vengée  quelque  jour! 
—  Ha!  ma  damoiselle,  dist  Pescuier,  ce  n'est 
pas  bien  dit  à  vous,  car  ce  n'est  pas  traïson  de 
faire  plaisir  à  son  amy  et  lui  faire  secours  et  ser- 

vice,  quant  on  le  peut  faire.  Vous  sçavez  bien 
la  grant  amitié  qui  est  de  pieça  entre  luy  et 
moy,  et  qu'il  n'y  a  celui  qui  ne  die  à  son  com- 
paignon  tout  ce  qu'il  a  sur  le  cueur  ?  Or  est 
ainsi  qu'il  n'y  a  pas  long  temps  que  je  luy  comp- 
tay  et  confessay  tout  le  long  de  la  grant  amour 
que  je  vous  porte,  et  que  à  ceste  cause  je  n'a- 
voye  nul  bien  en  ce  monde  ;  et,  se  par  aucune 
façon  je  ne  parvenoye  en  vostre  bonne  grâce,  il 
ne  m'estoit  pas  possible  de  longuement  vivre  en 
ce  douloureux  martyre.  Quant  le  bon  seigneur 
a  congneu  à  la  vérité  que  mes  parolles  n'estoient 
pas  faintes,  doubtant  le  grant  inconvénient  qui 
en  pourroit  sourdre,  a  fait  bien  de  me  dire  ce 
qui  est  entre  vous  deux  ;  et  ayme  mieulx  yous 
abandonner,  en  moy  saulvant  la  vie,  que,  en 
moy  perdant,  maleureusement  vous  entretenir. 
Et  se  vous  eussiez  esté  telle  que  vous  devenez, 
vous  n'eussiez  pas  tant  attendu  de  bailler  con- 
fort ou  guerison  à  moy  vostre  obeyssant  servi- 
teur, qui  sçavez  certainement  que  je  vous  ay 
loyaulment  servie  et  obeye.  —  Je  vous  requiers, 
dist  elle,  que  vous  ne  me  parlez  plus  de  cela,  et 
vous  en  allez  hors  d'icy  ?  Mauldit  soit  celuy  qui 
vous  y  fist  venir  !  —  Sçavez  vous  qu'il  y  a,  ma 

damoiselle?  Ce  n'est,  dist  il,  pas  mon  intencion 
de  partir  d'icy  qu'il  ne  soit  demain.  —  Par  ma 
foy,  dist  elle,  si  ferez,  tout  maintenant  !  —  Par 
la  mort  bieu,  non  feray,  car  je  coucheray  avec- 
ques  vous.  » 

Quant  elle  vit  que  c'estoit  à  bon  escient  et 
qu'il  n'estoit  pas  homme  pour  enchacier  par  ru- 
des parolles,  elle  luy  cuida  donner  congié  par 
doulceur,  et  dist  :  «  Je  vous  prie  tant  que  je 
puis,  allez  vous  en  pour  meshuy  ;  et  par  ma  foy, 
je  feray  une  aultre  fois  ce  que  vous  vouldrez.  — 
Dea,  dist  il,  n'en  parlez  plus,  car  je  coucheray 
annuyt  avecques  vous.  »  Et  lors  commence  à  soy 
despouiller,  et  prent  la  damoiselle  et  la  maine 
banqueter.  Et  fist  tant,  pour  abregier,  qu'elle 
se  coucha  et  luy  emprés  elle. 

Hz  n'eurentgueresesté  couchiez,  ne  plus  couru 
d'une  lance,  que  vecy  bon  chevalier  qui  va  venir 
sur  sa  mullette,  et  vint  heurter  au  guichet.  Et  le 
bon  escuier,  qui  l'ouyt,  le  congneut  tantost;  si 
commença  à  glappir,  contrefaisant  le  chien  tres- 
fierement.  Le  chevalier,  quant  il  ouyt,  il  fut  bien 
esbahy  et  autant  courroucé.  Si  reheurte  de  plus 
belle  tresrudement  au  guichet,  et  l'aultre  de  re- 
commencer à  glappir  plus  fièrement    que   de- 


IO  TRENTE    ET    UNIEME    NOUVELLE 

vant  :  «  Qui  est  ce  là  quigrongne?  dit  celuy  de 
dehors.  Par  la  mort  bieu,je  le  sçauray!  Ouvrez 
l'huys,  ou  je  le  porteray  en  la  place!  »  Et  la 
bonne  gentil  femme ,  cjui  enraigeoit  toute  vive , 
saillit  à  la  fenestre ,  en  sa  cotte  simple,  et  dist  : 
«  Estes  vous  faulx  et  desloyal  chevalier  !  Vous 
avez  beau  heurter,  vous  n'y  entrerez  pas!  — 
Pourquoy  n'y  entreray  je  pas  ?  dist  il.  —  Pource, 
dist  elle,  que  vous  estes  le  plus  desloyal  qui  ja- 
mais femme  accoinstast;  et  n'estes  pas  digne  de 
vous  trouver  avecques  gens  de  bien.  —  Ma  da- 
moiselle,  dist  il,  vous  blasonnez  tresbien  mes 
armes  !  Je  ne  sçay  qui  vous  meut,  car  je  ne  vous 
ay  pas  fait  desloyauté,  que  je  sçaiche.  —  Si  avez, 
dist  elle,  et  la  plus  grande  que  jamais  homme 
fîst  à  femme.  —  Non  ay,  par  ma  foy!  Mais  dic- 
tes moy  qui  est  là  dedans  ?  —  Vous  le  sçavez 
bien,  dist  elle^  traistre  mauvais  que  vous  estes!  » 
Et,  à  ceste  foys,  bon  escuier,  qui  estoit  ou  lit, 
commença  à  glappir ,  contrefaisant  le  chien , 
comme  par  avant:  «  A  dea!  dist  celuy  de  de- 
hors, je  n'entens  point  cecy  ;  et  ne  sçauray  je 
point  qui  est  ce  grongneur? —  Sainct  Jehan!  si 
ferez,  »  dit  l'escuier.  Et  il  sault  sus  et  vint  à  la 
fenestre  d'emprés  sa  dame,  et  dist  :  «  Que  vous 

plaist  il,  Monseigneur?  Vous  avez  tort  de  nous 
ainsi  resveiller.  » 

Le  bon  chevalier,  quant  il  congneut  qu'elle  par- 
tait à  luy,  fut  tant  eshaby  que  merveilles.  Et 
quant  il  parla,  il  dist:  «  Et  dont  viens  tu  cy?  — 
Je  viens  de  souper  de  vostre  maison,  pour  cou- 
cher céans.  — A  maie  faulte  !  »  dist  il.  Et  puis 
adreça  sa  parolle  à  la  damoiselle  et  dist  :  «  Ma 
damoiselle,  hébergez  vous  telz  hostes  céans?  — 
Nenny,  Monseigneur,  dist  elle  ;  la  vostre  mercy, 
qui  me  l'avez  envoyé.  —  Moy  !  dist  il,  Sainct 
Jehan!  non  ay!  Je  suis  mesmes  venu  pour  y 
trouver  ma  place,  mais  c'est  trop  tart  !  Et,  au 
moins,  je  vous  prie,  puis  que  je  n'en  puis  avoir 
aucune  chose,  ouvrez  moy  l'huys?  Si  boiray  une 
fois.  — Vous  n'y  entrerez,  par  Dieu,  ja  !  dist 
elle.  —  Sainct  Jehan  !  si  feray,  »  dist  l'escuier. 
Lors  descendit  et  ouvrit  l'huys,  et  s'en  vint  re- 
couchier,  et  elle  aussi,  Dieu  sçait,bien  honteuse 
et  bien  mal  contente. 

Quant  le  bon  seigneur  fut  dedans,  et  il  eut 
alumé  de  la  chandelle,  il  regarde  la  belle  com- 
paignie  dedans  le  lit,  et  dist:  «  Bon  preu  vous 
fasse,  ma  damoiselle,  et  à  vous  aussi,  mon  es- 
cuier  —  Bien  grant  merci,  Monseigneur!  »  dist 

il.  Mais  la  damoiselle,  qui  plus  ne  povoit  se  le 
cueur  ne  luy  sailloit  dehors  du  ventre,  ne  peut 
oncques  dire  ung  seul  mot.  Et  cuidoit  tout  cer- 
tainement que  l'escuier  fut  leans  arrivé  par  l'ad- 
vertissement  et  conduicte  du  chevalier;  si  luy  en 
vouloit  tant  de  mal  que  on  ne  vous  le  sçairoit 
dire.  «  Et  qui  vous  a  enseigné  la  voye  de  céans, 
mon  escuier?  distle  chevalier. — Vostre  mullette, 
Monseigneur,  dist  il,  que  je  trouvay  en  bas,  ou 
chasteau,  quant  j'eus  soupe  avec  vous;  elle  es- 
toit  là,  seule  et  esgarée  :  si  luy  demanday  qu'elle 
attendoit,  et  elle  me  respont  qu'elle  n'attendoit 
que  sa  housse  et  vous.  «  Et  pour  où  aller?  dis 
«  je.  —  Où  avons  de  coustume  ,  dist  elle.  —  Je 
a  sçay  bien,  dis  je,  que  ton  maistre  ne  ira  mes- 
<  huy  dehors,  car  il  se  va  couchier  ;  mais  maine 
«  moy  làoù  tu  sçais  qu'il  va  de  coustume,  et  je 
a  t'en  prie.  »  Elle  en  fut  contente  ;  si  montay 
sus  elle,  et  elle  m'adreça  céans,  la  sienne  bonne 
mercy  !  —  Dieu  mette  en  mal  an  l'orde  beste , 
dist  le  bon  seigneur ,  qui  m'a  encusé  !  —  Ha  ! 
que  vous  le  valez  loyaulment,  Monseigneur  !  dist 
la  damoiselle,  quant  elle  peut  prendre  la  peine 
déparier.  Je  voy  bien  que  vous  trompez  de  moy, 
mais  je  vueil  bien  que  vous  sçaichez  que  vous 

n'y  aurez  gueres  d'honneur.  Il  n'estoit  ja  mestier, 
se  vous  n'y  vouliez  plus  venir,  de  y  envoyer  aul- 
truy  soubz  umbre  de  vous.  Mal  vous  congnoist 
qui  oncques  ne  vous  vit  !  —  Par  la  mort  bien  !  je 
ne  luy  ay  pas  envoyé,  dist  il;  mais,  puis  qu'il  y 
est ,  je  ne  l'en  chaceray  pas  ;  et  aussi  il  y  en  a 
assez  pour  nous  deux;  n'a  pas,  mon  compai- 
gnon  ?  —  Ouy>  Monseigneur,  dist  il,  tout  au 
butin,  et  je  le  vueil  ;  si  nous  fault  boire  du  mar- 
ché. »  Et  lors  se  tourna  vers  le  dressoir,  et  versa 
du  vin  en  une  grant  tasse  que  y  estoit,  et  dist  : 
<  Je  boy  à  vous,  mon  compaignon  !  »  et  puis 
fist  verser  de  l'aultre  vin,  et  le  bailla  à  la  damoi- 
selle,  qui  ne  vouloit  nullement  boire;  mais,  en 
la  fin,  voulsist  ou  non,  elle  baisa  la  tasse.  «  Or 
çà,  dist  le  gentil  chevalier,  mon  compaignon,  je 
vous  laisseray  icy;  besoignez  bien  vostre  tour 
aujourd'huy,  le  mien  sera  demain,  se  Dieu  plaist  ; 
si  vous  prie  que  vous  me  soyez  aussi  gracieux , 
quant  vous  m'y  trouverez,  que  je  vous  suis  main- 
tenant. —  Nostre  Dame  !  mon  compaignon,  aussi 
seray  je,  ne  vous  doublez.  » 

Ainsi  s'en  alla  le  bon  chevalier  et  laissa  l'es- 
cuier,  qui  fist  au  mieulx  qu'il  peut  ceste  première 
nuit;  et  advertit  la  damoiselle  de  tous  pointzde 

la  vérité  de  son  adventure  ,  dont  elle  fut  ung 
peu  plus  contente  que  se  l'aultre  luy  eust  en- 
voyé. Ainsi  fut  la  belle  damoiselle  deceue  par  la 
mullette  et  contrainte  d'obeyr  et  au  chevalier  et 
à  l'escuier,  chascun  à  son  tour  :  dont  en  la  fin 
elle  s'accoustuma  et  tresbien  le  print  en  patience. 
Mais  tant  de  bien  y  eut  que,  se  le  chevalier  et 
i'escuier  s'entraimoient  bien  par  avant  ceste  ad- 
venture, l'amour  d'entre  eulx  à  ceste  occasion 
fut  redoublée,  qui,  entre  aucuns  mal  conseilliez, 
eust  engendré  discort  et  mortelle  haine. 


LA   XXXIIe    NOUVELLE 


PAR   MONSEIGNEUR  DE   VILLIERS 


ffin  que  je  ne  soie  seclus  du  tres- 
heureux  et  haut  mérite  deu  à  ceux 
*MM>  qui  travaillent  et  labeurent  à  l'aug- 
mentation des  histoires  de  ce  pré- 
sent livre,  je  vous  racompteray  en  brief  une  ad- 
venture  nouvelle,  par  laquelle  on  me  tiendra 
excusé  d'avoir  fourny  la  nouvelle  dont  j'ay  na- 
gueres  esté  sommé. 

Il  est  notoire  vérité  qu'en  la  ville  de  Hos- 
tellerie ,  en  Castelloigne ,  arrivèrent  plusieurs 
frères  mineurs,  qu'on  dit  de  l'Observance,  en- 
chacés  et  déboutés  par  leur  mauvais  gouverne- 
ment et  faincte  devocion  du  royaulme  d'Espai- 
gne.  Et  trouvèrent  façon  d'avoir  entrée  devers  le 

seigneur  de  la  ville,  qui  desja  estoit  ancien  ;  et 
tant  firent,  pour  abréger,  qu'il  leur  fonda  une 
belle  église  et  beau  couvent,  et  les  maintint  et 
entretint  toute  sa  vie  le  mieulx  qu'il  sceut.  Et 
après  régna  son  filz  aisné ,  qui  ne  leur  fist  pas 
moins  de  bien  que  son  bon  père.  Et,  de  fait,  ilz 
prospérèrent,  en  peu  de  ans,  si  bien  qu'ilz  avoient 
suffisamment  tout  ce  que  on  sçauroit  demander 
en  ung  couvent  de  mendians.  Et,  affin  que  vous 
saichiez  qu'ilz  ne  furent  pas  oiseux,  durant  le 
temps  qu'ilz  acquirent  ces  biens,  ilz  se  mirent 
au  prescher,  tant  en  la  ville  que  par  les  villaiges 
voisins,  et  gaignerent  tout  le  peuple,  et  tant 
firent  qu'il  n'estoit  pas  bon  chrestien  qui  ne  s'es- 
toit  à  eulx  confessé  ,  tant  avoient  grant  bruit  et 
bon  los  de  bien  remonstrer  aux  pécheurs  leurs 
defaultez.  Mais  qui  les  louast  et  eust  bien  en 
grâce,  les  femmes  estoient  du  tout  données,  tant 
les  avoient  trouvez  sainctes  gens,  de  grant  charité 
et  de  parfonde  dévotion. 

Or  entendez  la  mauvaistié,  déception  et  hor- 
rible trayson  que  ces  faulx  ypocrites  pourchas- 
sèrent à  ceulx  et  celles  qui  tant  de  biens  de  jour 
en  jour  leur  faisoient  :  ilz  baillèrent  entendre 
généralement  à  toutes  les   femmes  de    la  ville 

qu'elles   estoient    tenues  de  rendre  à    Dieu  la 
disme  de  tous  leurs  biens  :    «  Comme  au  sei- 
gneur de  telle  chose  et  de  telle,   à  vostre  pa- 
roisse et  curé  de  telle  chose  et  telle,  et  à  nous 
vous  devez  rendre  et  livrer  la  disme  du  nombre 
des  fois  que  vous  couchiez  charnellement  avec 
vostre  mary.   Nous  ne  prenons  sur  vous  aultre 
disme,  car,  comme  vous  sçavez,  nous  ne  portons 
point  d'argent;  car  il  ne  nous  est  rien  des  biens 
temporelz  et  transitoires   de  ce  monde.    Nous 
querons  et  demandons  seulement  les  biens  espi- 
rituelz.  Les  dismes  que  nous  demandons,  et  que 
vous  nous  devez,  n'est  pas  des  biens  temporelz: 
c'est  à  cause  du  Sainct  Sacrement  que  vous  avez 
receu,  qui  est  une  chose  divine  et  espirituelle; 
et  de  celuy  n'appartient  à  nul  recepvoir  la  disme 
que  nous  seulement,  qui  sommes  religieux  de 
j'Observance.  »   Les  povres  simples  femmes,  qui 
mieulx  cuidoient  ces  bons  frères  estre  anges  que 
hommes  terriens,  ne  refusèrent  pas  ce  disme  à 
payer.  Il  n'y  eust  celle  qui  ne  la  payast  à  son 
tour,  de  la  plus  haulte  jusques  à  la  moindre  ; 
mesmes  la  femme  du  seigneur  n'en  fut  pas  excu- 
sée.  Ainsi  furent  toutes  les  femmes  de  la  ville 
appaties  à  ces  vaillans  moines  ;  et  n'y  avoit  ce- 

luy  d'eulx  qui  n'eust  à  sa  part  de  quinze  à  seize 
femmes  la  disme  à  recepvoir  ;  et,  à  ceste  occa- 
sion, Dieu  sçait  les  presens  qu'ilz  avoient  d'elles 
tout  soubz  umbre  de  devocion.  Ceste  manière 
de  faire  dura  longuement,  sans  ce  qu'elle  vint  à 
la  congnoissance  de  ceulx  qui  se  fussent  bien 
passez  de  ce  nouveau  disme.  Il  fut  toutesfois 
descouvert  en  la  façon  qui  s'ensuit  : 

Ung  jeune  homme,  nouvellement  marié,  fut 
prié  de  souper  à  Postel  d'ung  de  ses  parens,  lui 
et  sa  femme  ;  et,  comme  ilz  retournoient,  en 
passant  par  devant  l'église  des  bons  cordeliers 
dessusditz,  la  cloche  de  Y  Ave  Maria  sonna  tout 
à  ce  coup,  et  le  bon  homme  s'enclina  sur  la  terre 
pour  faire  ses  devocions.  Sa  femme  lui  dist  : 
«  Je  entreroye  voulentiers  dedans  ceste  église  ? 
—  Et  que  ferez  vous  là  dedans  à  ceste  heure  ? 
dist  le  mary  :  vous  y  reviendrez  bien  quand  il 
sera  jour  demain,  ou  une  autre  fois? — Je  vous 
requiers,  dist  elle,  que  je  y  aille,  et  je  revien- 
dray  tantost.  —  Nostre  Dame!  dist  il  :  vous 
n'y  entrerez  ja  maintenant  !  —  Par  ma  foy,  dist 
elle,  c'est  force;  il  m'y  convient  aller;  je  ne  de- 
moureray  riens  :  si  vous  avez  haste  d'estre  à 
l'ostel,  allez  toujours   devant,   je  vous  suivray 

tout  à  ceste  heure.  —  Picquez,  picquez  devant, 
dist  il  ;  vous  n'y  avez  pas  tant  à  faire.  Si  vous 
voulez  dire  vostre  Pater  noster  ou  vostre  Ave 
Maria,  il  y  a  assez  place  à  l'ostel,  et  vous  vaul- 
dra  autant  là  le  dire  que  en  ce  monastère,  où 
l'on  ne  voit  maintenant  goûte.  — Ha  dea,  dist 
elle,  vous  direz  ce  qu'il  vous  plaira,  mais,  par 
ma  foy,  il  fault  nécessairement  que  j'entre  ung 
peu  dedans.  —  Et  pourquoy  ?  dist  il.  Voulez 
vous  aller  couchier  avec  les  frères  de  leans  ?  » 

Elle,  qui  cuidoit,  à  la  vérité,  que  son  mary 
sceust  bien  qu'elle  payastla  disme,  lui  respondit  : 
«  Nenny,  je  n'y  vueil  pas  couchier  ;  je  vouloye 
aller  payer.  —  Quoy  payer?  dist  il.  —  Vous  le 
sçavez  bien,  dist  elle  ;  et  si  le  demandez.  —  Que 
sçay  je  bien?  dist  il  ;  je  ne  me  mesle  pas  de  voz 
debtes.  —  Au  moins,  dist  elle,  sçavez  vous  bien 
qu'il  me  fault  payer  la  disme.  —  Quelle  disme? 

—  Ha  hay  !  dist  elle,  c'est  ung  jamais;  et  la 
disme  de  nuyt  de  vous  et  de  moy  ?  Vous  avez 
bon  temps  ;  il  fault  que  je  paye  pour  nous  deux. 

—  Et  à  qui  le  payez  vous?  dist  il.  — A  frère 
Eustace,  dist  elle.  Allez  tousjours  à  l'ostel  !  Si 
m'y  laissez  aler,  que  j'en  soye  quitte.  C'est  si 
grant  pechié  de  ne  la  point  payer  que  je  ne  suis 

jamais  aise  quant  je  lui  dois  riens.  —  Il  est 
meshuy  trop  tart,  dist  il  ;  il  est  couchié  passé  à 
une  heure.  —  Ma  foy,  dist  elle,  je  y  ay  esté 
ceste  année  beaucoup  plus  tart;  puis  que  on 
veult  payer,  on  y  entre  à  toute  heure.  — Allons, 
allons,  dist  il,  une  nuyt  n'y  fait  rien.  » 

Ainsi  s'en  retournèrent  le  mary  et  la  femme, 
mal  contens  tous  deux,  la  femme  pource  qu'on 
ne  l'a  pas  laissée  paier  son  disme,  et  le  mary, 
pource  qu'il  se  veoit  ainsi  deceu ,  estoit  tout 
esprins  d'yre  et  de  mal  talent  :  qui  encores  re- 
doubloit  sa  peine,  qui  ne  l'osoit  monstrer.  A 
certaine  pièce  après,  toutesfoys,  ilz  se  couchè- 
rent, et  le  mary,  qui  estoit  assez  subtil,  interro- 
gua  sa  femme  de  longue  main  se  les  autres 
femmes  de  la  ville  ne  paient  pas  aussi  ceste  disme 
qu'elle  fait.  ccQuoy  donc!  dit  elle  :  par  ma  foy, 
si  font.  Quel  previlege  auroient  elles  plus  que 
moy?  Nous  sommes  encores  seize  ou  vingt  qui 
le  paions  à  frère  Eustace.  Ha!  il  est  tant  dévot! 
Et  croyez  que  ce  lui  est  une  grande  pacience. 
Frère  Berthelemieu  en  a  autant  ou  plus,  et,  en- 
tre les  autres,  ma  Dame  est  de  son  nombre. 
Frère  Jacques  aussi  en  a  beaucoup,  frère  An- 
thoine  aussi  :  il  n'y  a  celui  d'eulx  qui  n'ait  son 

nombre.  — Sainct  Jehan!  dist  le  mary,  ilz  n'ont 
pas  œuvre  laissée  !  Or  congnois  je  bien  qu'ilz 
sont  beaucoup  plus  devotz  qu'il  ne  semble  ;  et 
vrayement  je  les  vueil  avoir  céans  tous  l'ung 
après  l'aultre ,  pour  les  festoier  et  ouyr  leurs 
bonnes  devises  !  Et  pource  que  frère  Eustace 
reçoit  la  disme  de  céans,  ce  sera  le  premier. 
Faictes  que  nous  ayons  demain  bien  à  disner, 
car  je  le  ameneray.  —  Tresvoulentiers,  dit  elle; 
au  moins,  ne  me  fauldra  il  pas  aller  en  sa  cham- 
bre pour  le  payer  :  il  le  recevera  bien  céans. 
—  Vous  dictes  bien ,  dist  il.  Or  dormons.  » 
Mais  créez  qu'il  n'en  avoit  garde  ;  et,  en  lieu 
de  dormir,  il  pensa  tout  à  son  aise  ce  qu'il  vou- 
loit  à  lendemain  exécuter. 

Ce  disner  vint,  et  frère  Eustace,  qui  ne  sça- 
voit  pas  l'intention  de  son  hoste,  fist  assez  bonne 
chiere  soubz  son  chaperon.  Et  quant  il  veoit  son 
point,  il  prestoit  ses  yeulx  à  l'hostesse,  sans  es- 
pargner  par  dessoubz  la  table  le  gracieux  jeu 
des  piedz  :  de  quoy  s'appercevoit  bien  l'oste  sans 
en  faire  semblant,  combien  que  ce  feust  à  son 
préjudice.  Après  les  grâces,  il  apela  frère  Eus- 
tace, et  lui  dist  qu'il  luy  vouloit  monstrer  une 
ymage  de  Nostre  Dame,  et  une  tresbelle  orai- 

son  qu'il  avoit  en  sa  chambre;   et  il  respondit 
qu'il  le  voirroit  voulentiers. 

Adonc  ilz  entrèrent  dedans  la  chambre ,  et 
puis  l'oste  ferma  l'huys  dessus  eulx,  que  il  ne 
peust  sortir  ;  et  puis  empoigna  une  grande  ha- 
che, et  dist  à  nostre  cordelier  :  «  Par  la  mort 
bieu,  beau  père,  vous  ne  partirez  jamais  d'icy, 
sinon  les  piez  devant,  se  vous  ne  confessez  vé- 
rité !  —  Helas  !  mon  hoste,  je  vous  crie  mercy  ! 
Que  me  demandez  vous?  — Je  vous  demande, 
dist  il,  le  disme  du  disme  que  vous  avez  prins 
sur  ma  femme.  »  Quant  le  cordelier  ouyt  parler 
de  ce  disme,  il  pensoit  bien  que  ses  besongnes 
n'estoient  pas  bonnes  ;  si  ne  sceust  que  respon- 
dre,  sinon  de  crier  mercy,  et  de  soy  excuser  le 
plus  beau  qu'il  povoit  :  «  Or  me  dictes,  dist 
l'oste,  quelle  disme  est  ce  que  vous  prenez  sur 
ma  femme  et  sur  les  autres  ?  »  Le  povre  corde- 
lier estoit  tant  effroyé  qu'il  ne  povoit  parler  et 
ne  respondoit  mot.  «  Dictes  moy,  dist  l'oste,  la 
chose  comment  elle  va;  et,  par  ma  foy,  je  vous 
lairray  aller,  et  ne  vous  feray  ja  mal,  ou,  si  non, 
je  vous  tueray  tout  roide.  »  Quant  l'autre  se 
ouyt  asseurer,  il  ayma  mieulx  confesser  son  pé- 
ché et  celuy  de  ses  compaignons,  et  eschapper, 

que  le  celer  et  tenir  cloz  et  estre  en  dangier  de 
perdre  sa  vie;  si  dist  :  «  Monhoste,  je  vous  crie 
mercy  !  je  vous  diray  vérité.  Il  est  vray  que  mes 
compaignons  et  moy  avons  fait  accroire  à  toutes 
les  femmes  de  ceste  ville  qu'elles  doivent  la 
disme  des  fois  que  vous  couchiez  avec  elles; 
elles  nous  ont  creu  :  si  les  payent  et  jeunes  et 
vieilles,  puis  qu'elles  sont  mariées;  il  n'en  y  a 
pas  une  qui  en  soit  excusée  ;  ma  Dame  mesmes 
la  paye  comme  les  autres,  ses  deux  niepces 
aussi,  et  généralement  nulle  n'en  est  exemptée. 
—  Ha  dea,  dist  l'aultre,  puis  que  Monseigneur 
et  tant  de  gens  de  bien  la  payent,  je  n'en  dois 
pas  estre  quitte,  combien  que  je  m'en  passasse 
bien  !  Or  vous  en  allez,  beau  père,  par  tel  si 
que  vous  me  quitterez  la  disme  que  ma  femme 
vous  doit.  »  L'autre  ne  fut  oncques  si  joyeux 
quant  il  se  fut  saulvé  dehors  ;  si  dist  que  jamais 
n'en  demanderoit  rien  :  aussi  ne  fist  il,  comme 
vous  orrez. 

Quant  l'oste  du  cordelier  fut  bien  informé  de 
sa  femme  et  de  ceste  nouvelle  disme,  il  s'en  vint 
à  son  seigneur  et  luy  compta  tout  du  long  le 
cas  du  disme ,  comme  il  est  touché  ci  dessus. 
Pensez  qu'il  fut  bien  esbahy  et  dist  :  «  Oncques 

ne  me  pleurent  ces  papelars,  et  me  jugeoit  bien 
ie  cueur  qu'ilz  n'estoient  pas  telz  par  dedans 
comme  ilz  se  monstrent  par  dehors.  Ha  !  maul- 
dictes  gens  qu'ilz  sont!  mauldicte  soit  l'heure 
qu'oncques  Monseigneur  mon  père,  à  qui  Dieu 
pardoint,  les  accointa!  Or  sommes  nous  par  eulx 
gastez  et  deshonnourez.  Et  encores  feront  ilz 
pis,  s'ils  durent  longuement.  Qu'est  il  de  faire? 
—  Par  ma  f  oy ,  Monseigneur,  dist  l'autre,  s'il 
vous  plaist  et  semble  bon,  vous  assemblerez  tous 
vos  subjetz  de  ceste  ville:  la  chose  leur  touche 
comme  à  vous.  Si  leur  declairez  ceste  adventure, 
et  puis  aurez  advis  avec  eulx  d'y  pourveoir  et 
remédier  avant  qu'il  soit  plus  tard.  » 

Monseigneur  le  voulut;  si  manda  tous  ses 
subjetz  mariez  tant  seulement;  et  ilz  vindrent 
vers  lui  ;  et  en  la  grant  sale  de  son  hostel  il  leur 
declaira  tout  au  long  la  cause  pourquoy  il  les 
avoit  assemblez.  Se  Monseigneur  fut  bien  es- 
bahy  de  prinsault  quant  il  sceust  premier  ces 
nouvelles,  aussi  furent  toutes  bonnes  gens  qui  là 
estoyent.  Adoncques  les  ungs  disoyent  :  «  Il  les 
fault  tuer!  »  Les  autres  :  «  Il  les  fault  pendre  !  » 
Les  autres:  «  Noyer!  »  Les  autres  disoient 
qu'ilz  ne  pourroient  croire  que  ce  feust  vérité , 

et  qu'ilz  sont  trop  devotz  et  de  trop  saincte  vie. 
Ainsi  dirent  les  ungs  d'ung,  et  les  autres  d'au- 
tre. «  Je  vousdiray,  dist  le  seigneur  :  nous  man- 
derons icy  noz  femmes  ,  et  ung  tel  maistre  Je- 
han, etc.,  fera  une  petite  colacion,  laquelle  enfin 
cherra  de  parler  des  dismes,  et  leur  demandera, 
au  nom  de  nous  tous,  s'elles  s'en  acquittent,  car 
nous  voulons  qu'elles  soyent  payées  :  nous  or- 
rons leur  response.  »  Et,  après  advis  sur  cela,  ilz 
s'accordèrent  tous  au  conseil  et  à  l'opinion  de 
Monseigneur. 

Si  furent  toutes  les  femmes  mariées  de  la  ville 
mandées,  et  vindrent  en  la  salle  où  tous  leurs 
marys  estoient.  Monseigneur  mesmes  fit  venir 
Madame ,  qui  fut  toute  esbahye  de  veoir  l'as- 
semblée de  ce  peuple.  Puis  après,  ung  sergent 
commanda,  de  par  Monseigneur,  faire  silence. 
Et  maistre  Jehan  se  mist  un  peu  au  dessus  des 
autres  et  commença  sa  petite  colacion ,  comme 
il  s'ensuit  : 

«  Mes  dames  et  mes  damoiselles ,  j'ay  la 
charge  de  par  Monseigneur,  qui  cy  est,  et  ceulx 
de  son  Conseil,  vous  dire  en  brief  la  cause  pour- 
quoy  estes  icy  mandées.  Il  est  vray  que  Mon- 
seigneur, et  son  Conseil,  et  son  peuple  qui  cy 

est,  ont  tenu ,  à  ceste  heure ,  ung  chapitre  du 
fait  de  leurs  consciences  :  la  cause  si  est  qu 'ilz 
ont  voulenté,  Dieu  devant,  dedans  brief  temps , 
faire  une  belle  procession  et  dévote  à  lalouenge 
de  Nostre  Seigneur  Jesu  Christ  et  de  sa  glorieuse 
mère,  et ,  à  iceluy  jour,  se  mettre  tous  en  bon 
estât,  affin  qu'ilz  soyent  mieulx  exaulsez  en  leurs 
plus  dévotes  prières  et  que  les  œuvres  qu'ilz  fe- 
ront soyent  à  iceluy  nostre  Dieu  plus  agréables. 
Vous  sçavez  que  ,  la  mercy  Dieu  ,  nous  n'avons 
eu  nulles  guerres  de  nostre  temps,  et  noz  voisins 
en  ont  esté  terriblement  persécutez  et  de  pestil- 
lences  et  de  famines.  Quant  les  aultres  en  ont 
esté  ainsi  examinez ,  nous  avons  peu  dire  et  en- 
cores  faisons  que  Dieu  nous  a  préservez.  C'est 
bien  raison  que  nous  congnoissons  que  ce  vient 
non  pas  de  noz  propres  vertuz,  mais  de  la  seule 
large  et  libérale  grâce  de  nostre  benoist  Créa- 
teur et  Rédempteur,  qui  huche  et  appelle  et  in- 
vite au  son  des  dévotes  prières  qui  se  font  en 
nostre  église,  et  où  nous  adjoustons  tresgrant 
foy  et  tenons  en  fermes  devocions.  Aussi,  le  dé- 
vot couvent  des  cordeliers  de  ceste  ville  nous  a 
beaucoup  valu  et  vault  à  la  conservacion  des 
biens  dessusditz.  Au  surplus,  nous  voulons  sça- 

voir  se  vous  acquittez  à  faire  ce  à  quoy  vous 
estes  tenues  ;  et,  combien  que  nous  tenons  assez 
estre  en  vostre  mémoire  l'obligacion  qu'avez  à 
l'église,  il  ne  vous  desplaira  pas  se  je  vous  en 
touche  aucuns  des  plus  grans  pointz.  Quatre  fois 
l'an,  c'est  assavoir  aux  quatre  nataulz,  vousvous 
devez  confesser  à  vostre  curé,  ou  à  quelque  re- 
ligieux ayant  sa  puissance  ;  et  se  receviez  vostre 
Créateur  à  chascune  fois,  vous  feriez  bien;  à  tout 
le  moins  le  devez  vous  faire  une  fois  l'an.  Allez 
à  l'offrande  tous  les  dimanches,  et  payez  leaul- 
ment  les  dismes  à  Dieu,  comme  de  fruitz,  de 
poulailles ,  aigneaulx ,  et  autres  telz  usaiges 
acoustumez.  Vous  devez  aussi  une  autre  disme 
aux  devotz  religieux  du  couvent  de  Sainct  Fran- 
çois, que  nous  voulons  expressément  qu'elle  soit 
payée:  c'est  celle  qui  plus  nous  touche  aucueur, 
et  dont  nous  desirons  plus  l'entretenance;  et 
pourtant,  s'il  y  a  nulle  de  vous  qui  n'en  ait  fait 
son  devoir  aucunement,  que  ce  soit  par  sa  négli- 
gence ou  par  faulte  de  le  demander,  ou  autre- 
ment, si  s'advance  de  le  dire.  Vous  sçavez  que 
ces  bons  religieux  ne  peuvent  venir  aux  hostelz 
quérir  leur  disme  :  ce  leur  seroit  trop  grant  peine 
et  trop  grant  destourbier;  il  doit  bien  suffire  s'ilz. 

prennent  la  peine  de  le  recevoir  en  leur  cou- 
vent. Velà  partie  de  ce  que  je  vous  ay  à  dire  : 
reste  à  sçavoir  celles  qui  ont  payé  et  celles  qui 
doivent  ?  » 

Maistre  Jehan  n'eust  pas  fine  son  dire,  que 
plus  de  vingt  femmes  commencèrent  à  crier  toutes 
d'une  voix:  «  J'ai  payé,  moy  ! — J'aypayé,moy  ! 
—  Je  n'en  dois  rien  !  —  Ne  moy.  —  Ne  moy  !  s 
D'autre  cousté,  dirent  ung  cent  d'autres,  et  géné- 
ralement, qu'elles  ne  dévoient  rien;  mesmes  sail- 
lirent avant  quatre  ou  six  tresbelles  jeunes  femmes, 
qui  dirent  qu'elles  avoient  si  bien  payé  qu'on 
leur  devoit  sur  le  temps  advenir,  à  l'une  quatre 
fois,  à  l'autre  six  fois,  à  l'autre  dix  fois.  Il  y 
avoit  aussi,  d'autre  cousté,  je  ne  sçay  quantes 
vieilles  qui  ne  disoient  mot;  et  maistre  Jehan 
leur  demanda  s'elles  avoient  bien  payé  leur 
disme.  Et  elles  respondirent  qu'elles  avoient  faict 
traictié  avec  les  cordeliers  :  «  Comment!  dit  il: 
ne  paiez  vous  pas?  Vous  devez  semondre  et  con- 
traindre les  autres  de  ce  faire ,  et  vous  mesmes 
faictes  la  faulte  !  —  Dea  ,  dist  l'une,  ce  n'est  pas 
moy;  je  me  suis  présentée  plusieurs  fois  de  faire 
mon  devoir,  mais  mon  confesseur  n'y  veult  ja- 
mais entendre  :  il  dit  tousjours  qu'il  n'a  loisir.  — 


TRENTE-DEUXIEME    NOUVELLE 


29 


Sainct  Jehan  !  dirent  les  autres  vieilles ,  nous 
composons,  par  traictié  fait  avecques  eulx,  la 
disme  que  devons  en  toille ,  en  draps,  en  cous- 
sins, en  bancquiers,  en  orilliers,  et  en  autres 
telles  bagues;  et  ce  par  leur  conseil  et  advertis- 
sement,  car  nous  aymerions  mieulx  la  payer 
comme  les  autres.  —  Nostre  Dame  !  dist  mais- 
tre  Jehan ,  il  n'y  a  point  de  mal  ;  c'est  tresbien 
fait.  —  Elles  s'en  peuvent  doncques  bien  aller? 
dist  Monseigneur  à  maistre  Jehan.  —  Ouy,  dist 
il,  mais,  quoy  que  ce  soit,  que  ces  dismes  ne 
soyent  pas  oubliées.  » 

Quant  elles  furent  toutes  hors  de  la  salle, 
l'huys  fut  serré;  si  n'y  eust  celuy  des  demourez 
qui  ne  regardast  son  compaignon  :  «  Or  çà,  dit 
Monseigneur,  qu'est  il  de  faire?  Nous  sommes 
acertez  de  la  thraison  que  ces  ribaulx  moynes 
nous  ont  fait,  par  la  déposition  de  l'ung  d'eulx 
et  par  noz  femmes;  il  ne  nous  fault  plus  de  tes- 
moings.  »  Après  plusieurs  et  diverses  opinions , 
la  finale  et  dernière  resolucion  si  fut  qu'ilz  yront 
bouter  le  feu  ou  couvent,  et  brûleront  et  moynes 
et  moustier.  Si  descendirent  en  bas  en  la  ville, 
et  vindrent  au  monastère;  et  osterent  hors  le 
Corpus  Dominij  et   aucun  autre  reliquaire  qui  là 

estoit,  et  l'envoierent  en  la  paroisse;  et  puis, 
sans  plus  enquérir,  boutèrent  le  feu  en  divers 
lieux  leans,  et  ne  s'en  partirent  tant  que  tout 
fut  consumé,  et  moynes ,  et  couvent,  et  église, 
et  dortoir,  et  le  surplus  des  ediffices,  dont  il  y 
avoit  foison  leans. 

Ainsi  achetèrent  bien  chierement  les  povres 
cordeliers  la  disrae  non  accoustumée  qu 'ilz  mi- 
drent  sus.  Dieu,  qui  n'en  povoit  mais,  en  eut 
bien  sa  maison  bruslée. 


LA    XXXIII-    NOUVELLE 


PAR      MONSEIGNEUR 


S^S^f?  ng  gentil  chevalier  des  marches  de 
J3yle^  Bourgoigne,saige,  vaillant  et  tres- 
f/âljs- bien  adrecié,  digne  d'avoir  bruit  et 


W^&7fé[~ï$  los ,  comme  il  eust  tout  son  temps 
entre  les  plus  renommez,  se  trouva  tant  et  si 
bien  en  la  grâce  d'une  si  belle  damoiselle  qu'il 
en  fut  retenu  serviteur ,  et  d'elle  obtint,  à  petit 
de  pièce,  tout  ce  que  par  honneur  elle  donner 
luy  pouvoit  ;  et,  au  surplus ,  par  force  d'armes,  à 
ce  la  mena  que  refuser  ne  luy  peut  nullement  ce 
que  par  devant  et  après  ne  peust  obtenir. 

Et  de  ce  se  piïnt  et  tresbien  donna  garde  ung 
tresgrant  et  gentil  seigneur,  tresclervoyant,  dont 
je  passe  le  nom  et  les  vertus,  lesquelles,  se  en 

moy  estoit  de  les  sçavoir  racompter,  il  n'y  a  ce- 
luy  de  vous  qui  tantost  ne  congneust  de  quoy  ce 
compte  se  feroit  :  ce  que  pas  ne  vouldroye.  Ce 
gentil  seigneur  que  je  vous  dist ,  qui  se  apper- 
ceut  des  amours  du  vaillant  homme  dessusdit, 
cjuant  il  vit  son  point,  si  luy  demanda  s'il  n'es- 
toit  point  en  grâce  d'une  telle  damoiselle,  c'est 
assavoir  de  celle  dessusdicte.  Et  il  luy  respondit 
que  non  ;  et  l'autre ,  qui  bien  sçavoit  le  con- 
traire,  luy  dist  qu'il  congnoissoit  tresbien  que 
si  :  neantmoins,  quelque  chose  qu'il  luy  dist  ou 
remontrast ,  il  ne  luy  devoit  pas  celer  ung  tel 
cas,  et  que,  se  il  luy  en  estoit  advenu  ung  sem- 
blable ,  ou  beaucoup  plus  grant ,  il  ne  luy  cele- 
roit  ja.  Si  ne  luy  voulut  il  oncques  dire  ce  qu'il 
sçavoit  certainement. 

Adonc  se  pensa,  en  lieu  d'autre  chose  faire, 
et  pour  passer  temps,  s'il  sçait  trouver  voye  ne 
façon  en  lieu  que  celuy  qui  luy  est  tant  es- 
trange  et  prent  si  peu  de  fiance  en  luy,  il 
s'acointera  de  sa  dame  et  se  fera  privé  d'elle.  A 
quoy  il  ne  faillit  pas,  car,  en  peu  d'heure,  il  fut 
vers  elle  si  tresbien  venu,  comme  celuy  qui  le 
valoit,  qu'il  se  povoit  vanter  d'en  avoir  autant 
obtenu,  sans  faire  gueres  grant  queste  ne  pour- 

suite,  que  celuy  qui  mainte  peine  et  foison  de 
travaulx  en  avoit  soustenu  ;  et  si  avoit  ung  bon 
point,  qu'il  n'en  estoit  en  rien  féru.  Et  l'autre, 
qui  ne  pensoit  point  avoir  compaignon ,  en 
avoit  tout  au  long  du  bras  et  autant  que 
on  en  pourroit  entasser,  à  toute  force,  au 
cueur  d'ung  amoureux.  Et  ne  vous  fault  pas 
penser  qu'il  ne  fust  entretenu  de  la  bonne 
gouge  autant  et  mieulx  que  par  avant  :  qui  lui 
faisoit  plus  avant  bouter  et  entretenir  en  sa  foie 
amour. 

Et,  affin  que  vous  saichiez  que  ceste  vaillante 
gouge  n'estoit  pas  oyseuse,  qui  en  avoit  à  entre- 
tenir deux  du  moins,  lesquelz  elle  eust  à  grant 
regret  perduz,  et  especialement  le  dernier  venu, 
car  il  estoit  de  plus  hault  estoffe  et  trop  mieulx 
garny  au  pongnet  que  le  premier  venu,  et  elle 
leur  bailloit  et  assignoit  tousjours-  heure  de  ve- 
nir l'ung  après  l'autre,  comme  l'ung  aujour- 
d'huy  et  l'autre  demain.  Et  de  ceste  manière  de 
faire  sçavoit  bien  le  dernier  venu,  mais  il  n'en 
faisoit  nul  semblant,  et  aussi,  à  la  vérité,  il  ne 
luy  en  chailloit  gueres,  sinon  que  ung  peu  lui 
desplaisoit  la  follie  du  premier  venu,  qui  trop 
fort,  à  son  gré,  se  boutoit   en  chose  de  petite 

value.  Et,  de  fait,  se  pensa  qu'il  l'en  advertiroit 
tout  du  long,  ce  qu'il  fist. 

Or  sçavoit  il  bien  que  les  jours  que  la  gouge 
lui  deffendoit  de  venir  vers  elle,  dont  il  faisoit 
trop  bien  le  mal  content,  estoient  gardez  pour 
son  compaignon  le  premier  venu.  Si  fit  le  guet 
par  plusieurs  nuytz  ;  et  le  veoit  entrer  vers  elle 
par  le  mesme  lieu  et  à  celle  heure  que  es  autres 
ses  jours  faisoit.  Si  lui  dist,  ungjour  entre  les  au- 
tres :  «  Vous  m'avez  trop  celé  les  amours  d'une 
telle  et  de  vous  ;  et  n'est  serment  que  vous  ne 
m'ayez  fait  au  contraire,  dont  je  m'esbahis  bien 
que  vous  prenez  si  peu  de  fiance  en  moy,  voire 
quant  je  sçay  davantaige  et  véritablement  ce  qui 
est  entre  vous  et  elle.  Et,  affin  que  vous  sai- 
chiez  que  je  sçay  qu'il  en  est,  je  vous  ay  veu 
entrer  vers  elle  à  telle  heure  et  à  telle  ;  et  de 
fait,  hier  n'a  pas  plus  loing,  je  tins  l'oeil  sur 
vous,  et,  d'ung  lieu  là  où  j'estoye,  je  vous  y  vis 
arriver.  Vous  sçavez  bien  se  je  dis  vray  ?  »  Quant 
le  premier  venu  ouyt  si  vives  enseignes,  il  ne 
sceut  que  dire  ;  si  luy  fut  force  de  confesser  ce 
qu'il  eust  voulentiers  celé,  et  qu'il  cuidoit  que 
ame  ne  le  sceust  que  lui.  Et  dist  à  son  compai- 
gnon le  dernier  venu   que   vraiement  il  ne   lui 

peut  plus  ne  veult  celer  qu'il  en  soit  bien  amou- 
reux, mais  il  luy  prie  qu'il  n'en  soit  nouvelle. 
«  Et  que  diriez  vous,  dist  l'autre,  se  vous  aviez 
compaignon  ?  —  Compaignon  !  dit  il;  quel 
compaignon  ?  En  amours  ?  Je  ne  le  pense  pas, 
dit  il.  —  Sainct  Jehan  !  dist  le  dernier  venu,  et 
je  le  sçay  bien;  il  ne  fault  ja  aller  de  deux  en 
trois  :  c'est  moy.  Et,  pource  que  je  vous  voy 
plus  féru  que  la  chose  ne  vault,  vous  ay  pieça 
voulu  advertir,  mais  ne  y  avez  voulu  entendre  ; 
et,  se  je  n'avoye  plus  grant  pitié  de  vous  que 
vous  mesmes  n'avez,  je  vous  lairroye  en  ceste 
follie,  mais  je  ne  pourroye  souffrir  que  une  telle 
gouge  se  trompast  et  de  vous  et  de  moy  si 
longuement   » 

Qui  fut  bien  esbahy  de  ces  nouvelles,  ce  fut 
le  premier  venu,  car  il  cuidoit  tant  estre  en 
grâce  que  merveilles,  voire  et  si  croioit  ferme- 
ment que  ladicte  gouge  n'aymoit  autre  que  lui. 
Si  ne  sçavoit  que  dire  ne  penser,  et  fut  longue 
espace  sans  mot  dire.  Au  fort,  quant  il  parla,  il 
dist  :  «  Par  Nostre  Dame  !  on  m'a  bien  baillé 
de  l'oignon,  et  si  ne  m'en  doubtoye  gueres  !  Si 
en  ay  esté  plus  aisé  à  decepvoir.  Le  Deable  em- 
porte la  gouge,  quant  elle  est  telle  !  —  Je  vous 

diray,  dist  le  dernier  venu,  elle  se  cuide  tromper 
de  nous,  et,  de  fait,  elle  a  desja  tresbien  com- 
mencé, mais  il  la  nous  fault  mesmes  tromper. — 
Et  je  vous  en  prie,  dist  le  premier  venu.  Le  feu 
Sainct  Anthoine  Tarde,  quant  oncques  je  l'ac- 
cointay  !  — Vous  sçavez,  dist  le  dernier  venu, 
que  nous  allons  vers  elle  tour  à  tour?  Il  fault 
qu'à  la  première  fois  que  vous  yrez  ou  moy, 
que  vous  dictes  que  vous  aviez  bien  congneu  et 
apperceu  que  je  suis  amoureux  d'elle,  et  que 
vous  m'avez  veu  entrer  vers  elle,  à  telle  heure, 
et  ainsi  habillé,  et  que,  par  la  mort  bieu,  se 
vous  m'y  trouvez  plus,  que  vous  me  tuerez  tout 
roide,  quelque  chose  qui  vous  en  doye  advenir. 
Et  je  diray  ainsi  de  vous,  et  nous  verrons,  sur 
ce,  qu'elle  fera  et  dira,  et  aurons  advis  du  sur- 
plus. —  C'est  tresbien  dit,  et  je  le  vueil,  dist  le 
premier  venu.  » 

Comme  il  fut  dit,  il  en  fut  fait  ;  car,  je  ne  sçay 
quans  jours  après,  le  dernier  venu  eut  son  tour 
d'aller  besoigner  :  si  se  mist  au  chemin  et  vint 
au  lieu  assigné.  Quant  il  se  trouva  seul  à  seul 
avec  la  gouge,  qui  le  receut  tresdoulcement  et 
de  grant  cueur,  comme  il  sembloit,  il  faindit, 
comme  bien  le  savoit  faire,  une  mathe  chiere,  et 

monstra  semblant  de  couroux.  Et  celle,  qui 
l'avoit  acoustumé  de  veoir  tout  autrement,  ne 
sceut  que  penser  ;  si  lui  demanda  qu'il  avoit  et 
que  sa  manière  monstroit  que  son  cueur  n'estoit 
pas  à  son  aise.  «  Vrayement ,  ma  demoiselle, 
dist  il,  vous  dictes  vray,  que  j'ay  bien  cause 
d'estre  mal  content  et  desplaisant  !  La  vostre 
mercy,  toutesfoys  ,  qui  le  m'avez  pourchassé  ! 
—  Moy  !  ce  dist  elle.  Helas  !  dit  elle,  non  ay, 
que  je  saiche,  car  vous  estes  le  seul  homme  en 
ce  monde  à  qui  je  vouldroye  faire  le  plus  de 
plaisir,  et  de  qui  plus  prés  me  toucheroit  l'ennuy 
et  le  desplaisir.  —  Il  n'est  pas  damné  qui  ne  le 
croit,  dist  il  ;  et  pensez  vous  que  je  ne  me  soye 
bien  apperceu  que  vous  avez  tenu  ung  tel  (c'est 
assavoir  le  premier  venu)  ?  Si  fays,  par  ma  foy, 
je  l'ay  trop  bien  veu  parler  à  vous  à  part;  et, 
qui  plus  est,  je  l'ay  espié  et  veu  entrer  céans. 
Mais,  par  la  mort  bieu  !  se  je  l'y  treuve  jamais, 
son  dernier  jour  sera  venu,  quelle  chose  qu'il 
en  doye  advenir.  Que  je  souffre  ne  puisse  veoir 
qu'il  me  fist  ce  desplaisir,  j'aymeroye  mieulx  à 
mourir  mille  fois,  s'il  m'estoit  possible  !  Et  vous 
estes  aussi  bien  desleale,  qui  sçaviez  certaine- 
ment et  de  vray  que,   après  Dieu,   je   n'ayme 

riens  que  vous,  qui  à  mon  tresgrant  préjudice 
le  voulez  entretenir!  — Ha!  Monseigneur,  dit 
elle,  et  qui  vous  a  fait  ce  rapport  ?  Par  ma  foy, 
je  vueil  bien  que  Dieu  et  vous  saichez  que  la 
chose  va  tout  autrement,  et  de  ce  je  le  prens  à 
tesmoing  que  oncques  jour  de  ma  vie  je  ne  tins 
terme  à  celuy  dont  vous  parlez,  ne  à  aultre, 
quel  qu'il  soit,  par  quoy  vous  ayez  tant  soit  peu 
de  cause  d'en  estre  mal  content  de  moy.  Je  ne 
vueil  pas  nyer  que  je  n'aye  parlé  et  parle  à  luy 
tous  les  jours,  et  à  plusieurs  aultres  ;  mais  qu'il 
y  ait  entretenance,  riens  ;  ains  tiens  que  soit  le 
moindre  de  ses  pensées;  et  aussi,  par  Dieu,  il 
se  abuseroit.  Ja  Dieu  ne  me  laisse  tant  vivre 
que  aultruy  que  vous  ait  part  ne  demye  en  ce 
qui  est  entièrement  vostre  !  —  Ma  damoiselle, 
dit  il,  vous  le  sçavez  tresbien  dire,  mais  je  ne  suis 
pas  si  beste  que  de  le  croire.  »  Quelque  maul 
content  qu'il  y  eust,  elle  sceust  ce  pour  quoy  il 
estoit  venu,  et,  au  partir,  lui  dit:  a  Je  vous  ay 
dit  et  de  rechief  vous  fais  sçavoir  que,  se  je  me 
aperçois  jamais  que  l'autre  vienne  céans,  je  le 
mettray  ou  feray  mettre  en  tel  point  qu'il  ne 
courroucera  jamais  ne  moy  ne  autre.  —  Ha, 
Monseigneur,   dist  elle,   par  Dieu,   vous   avez 

tort  de  prendre  vostre  ymaginacion  sur  lui,  et 
croyez  que  je  suis  seure  qu'il  n'y  pense  pas.  » 
Ainsi  se  partit  nostre  dernier  venu. 

Et  à  lendemain,  son  compaignon,  le  premier 
venu,  ne  faillit  pas  à  son  lever  pour  savoir  des 
nouvelles  ;  et  il  lui  en  compta  largement  et  bien 
au  long  tout  le  démené,  comment  il  fist.le  cour- 
roucé, et  comme  il  la  menaça  de  tuer,  et  les 
responses  de  la  gouge.  «  Par  mon  serment  ! 
c'est  bien  joué  !  dit  il.  Or  laissez  moy  avoir 
mon  tour  :  se  je  ne  fais  bien  mon  personnaige, 
je  ne  fuz  oncques  si  esbahy.  »  Une  certaine  pièce 
après,  son  tour  vint  et  se  trouva  vers  la  gouge, 
qui  ne  lui  fist  pas  moins  de  chiere  qu'elle  avoit 
de  coustume,  et  que  le  dernier  venu  en  avoit 
emporté  nagueres.  Se  l'autre  son  compaignon, 
le  dernier  venu,  avoit  bien  fait  du  mauvais  che- 
val et  en  maintien  et  en  parolles,  encores  en 
fist  il  plus,  et  dit  en  telle  manière  :  «  Je  dois 
bien  mauldire  l'heure  et  le  jour  qu'oncques 
j'euz  vostre  accointance,  car  il'n'est  pas  possible 
au  monde  d'amasser  plus  de  douleurs,  regretz 
et  d'amers  plaisirs  au  cueur  d'ung  povre  amou- 
reux, que  j'en  treuve  aujourd'huy  dont  le  mien 
est  environné  et  assiégé.   Helas  !  je  vous  avoye 

entre  autres  choisie  comme  la  non  pareille  de 
beaulté ,  genteté  et  gracieuseté,  et  que  je  y 
trouveroye  largement  et  à  comble  de  loyauté  ; 
et,  à  ceste  cause,  m'estoye  de  mon  cueur  def- 
fait,  et  du  tout  mis  l'avoye  en  vostre  mercy, 
cuidant,  à  la  vérité,  que  plus  noblement  ne  en 
meilleur  lieu  asseoir  ne  le  pourroye  ;  mesmes 
m'avez  à  ce  mené,  que  j'estoye  prest  et  délibéré 
d'attendre  la  mort  ou  plus,  se  possible  eustesté, 
pour  vostre  honneur  saulver.  Et  quant  j'ay  cuidé 
estre  plus  seur  de  vous,  que  je  n'ay  pas  sceu 
seulement  par  estrange  rapport,  mais  à  mes  yeulx 
aperceu  ung  autre  estre  venu  de  costé,  qui  me 
toust  et  rompt  tout  l'espoir  que  j'avoye  en  vos- 
tre service  d'estre  de  vous  tout  le  plus  chier 
tenu  !  —  Mon  amy,  dit  la  gouge,  je  ne  sçay 
qui  vous  a  troublé,  mais  vostre  manière  et  voz 
parolles  portent  et  jugent  qu'il  vous  fault  quel- 
que chose,  que  je  ne  sçauroye  penser  que  ce 
peut  estre,  se  vous  n'en  dictes  plus  avant,  sinon 
ung  peu  de  jalousie  qui  vous  tourmente,  ce  me 
semble,  de  laquelle,  se  vous  estiez  bien  saige, 
n'auriez  cause  de  vous  accointer.  Et  là  où  je  le 
sçauroye,  je  ne  vous  en  vouldroye  pas  bailler 
l'occasion  ;  [toutesfoys,  vous  n'estesjpas  si  peu 

accoint  de  moy  que  je  ne  vous  aye  monstre  la 
chose  qui  plus  en  peut  baillier  la  cause  d'asseu- 
rance  :  à  quoy  vous  me  feriez  tantost  avoir  re- 
gret, pour  me  servir  de  telles  paroles.  —  Je  ne 
suis  pas  homme,  dit  le  premier  venu,  que  vous 
doyez  contenter  de  parolles,  car  excusance  n'y 
vault  rien;  vous  ne  povez  nyer  que  ung  tel, 
c'est  assavoir  le  dernier  venu,  ne  soit  de  vous 
entretenu.  Je  le  sçay  bien,  car  je  m'en  suis 
donné  garde,  et  si  ay  bien  fait  le  guet,  car  je 
le  vis  hier  venir  vers  vous  à  telle  heure  et  à  telle, 
et  ainsi  habillé.  Mais  je  voue  à  Dieu  qu'il  en  a 
prins  ses  caresmeaux,  car  je  tiendray  sur  lui; 
et  fust  il  plus  grant  maistre  cent  fois,  se  je  le  y 
puis  rencontrer,  je  lui  osteray  la  vie  du  corps, 
ou  lui  à  moy  :  ce  sera  l'ung  des  deux  ;  car  je 
ne  pourroye  vivre,  voyant  ung  autre  jouyr  de 
vous.  Et  vous  estes  bien  faulse  et  desloyale,  qu 
m'avez  en  ce  point  deceu  ;  et,  non  sans  cause, 
mauldis  je  l'heure  que  oncques  vous  accointay, 
car  je  sçay  tout  certainement  que  c'est  ma  mort, 
se  l'autre  sçait  ma  voulenté ,  comme  j'espère 
que  ouy.  Et  par  vous  je  sçay,  de  vray,  que  je 
suis  mort;  et,  s'il  me  laisse  vivre,  il  aguise  le 
cousteau  qui  sans  mercy  à  ses  derniers  jours  le 

mènera.  Et  s'ainsi  est,  le  monde  n'est  pas  assez 
grant,  pour  me  saulver,  que  mourir  ne  me 
faille.  » 

La  gouge  n'avoit  pas  moyennement  à  penser 
pour  trouver  soudaine  et  suffisante  excusance 
pour  contenter  celui  qui  est  si  mal  content. 
Toutesfoys ,  ne  demoura  pas  qu'elle  ne  se  mist 
en  ses  devoirs  pour  l'oster  hors  de  ceste  melen- 
colie ,  et,  pour  assiete  en  lieu  de  cresson,  elle 
lui  dit  :  «  Mon  amy,  j'ay  bien  au  long  entendu 
vostre  grant  râtelée,  qui,  à  la  vérité  dire,  me 
bailla  à  congnoistre  que  je  n'ay  pas  esté  si  saige 
comme  je  deusse,  et  que  j'ay  trop  tost  adjousté 
foy  à  voz  semblans  et  décevantes  parolles ,  car 
elles  m'ont  conclue  et  rendue  en  vostre  obéis- 
sance; vous  en  tenez  à  ceste  heure  trop  moins 
de  biens  de  moy.  Autre  raison  aussi  vous  meut, 
car  vous  sçavez  assez  que  je  suis  prinse  et  que 
amours  m'ont  à  ce  menée  que  sans  vostre  pré- 
sence je  ne  puis  vivre  ne  durer.  Et,  à  ceste  cause 
et  plusieurs  autres  qu'il  ne  fault  ja  dire,  vous  me 
voulez  tenir  vostre  subgette  en  esclave ,  sans 
avoir  loy  de  parler  ne  deviser  à  nul  autre  que  à 
vous.  Puis  qu'il  vous  plaist,  au  fort,  j'en  suis 
contente ,  mais  vous  n'avez  nulle  cause  de  moy 

souspeçonner  en  rien  de  personne  qui  vive,  et  si 
ne  fault  aussi  ja  que  je  m'en  excuse.  Vérité,  qui 
tous  vainct,  en  fin  m'en  deffendra,  s'il  lui  plaist. 
—  Par  Dieu,  m'amve,  dit  le  premier  venu,  la 
vérité  est  telle  que  vous  ay  dicte  ;  si  vous  en 
sera  quelque  jour  prouvée  et  chier  vendue  pour 
autruy  et  pour  moy,  se  autre  provision  de  par 
vous  n'y  est  mise.  » 

Après  ces  parolles  et  autres  trop  longues  à 
racompter,  se  partit  le  premier  venu,  qui  pas 
n'oublia  lendemain  tout  au  long  raconter  à  son 
compaignon  le  dernier  venu.  Et  Dieu  sçait  les 
risées  et  joyeuses  devises  qu'ilz  eurent  entre 
eulx  deux  !  Et  la  gouge ,  en  ce  lieu  ,  avoit  des 
estouppes  en  sa  quenouille,  qui  veoit  et  sçavoit 
tresbien  que  ceulx  qu'elle  entretenoit  se  doub- 
toient  et  apercevoient  aucunement  chascun  de 
son  compaignon,  mais  non  pourtant  ne  laissa  pas 
de  leur  baillier  tousjours  audience,  chascun  à  sa 
foys,  puis  qu'ilz  la  requeroient,  sans  en  donner 
à  nul  congié.  Trop  bien  les  advertissoit  qu'ilz 
venissent  bien  secrètement  vers  elle,  affin  qu'ilz 
ne  fussent  de  nulz  apperceuz.  Mais  vous  devez 
sçavoir,  quant  le  premier  venu  avoit  son  tour, 
qu'il  n'oublioit  pas  à  faire  sa  plainte  comme  des- 


44  TRENTE-TROISIEME    NOUVELLE 

sus  ;  et  n'estoit  rien  de  la  vie  de  son  compai- 
gnon,  s'il  le  povoit  rencontrer.  Pareillement,  le 
dernier  jour  de  son  audience,  s'efforçoit  de 
monstrer  semblant  plus  desplaisant  que  le  cueur 
ne  lui  donnoit;  et  ne  valoit  son  compaignon , 
qui  oyoit  son  dire,  gueres  mieulx  que  mort,  s'il 
le  treuve  en  belles.  Et  la  subtille  et  double  da- 
moiselle  les  cuidoit  abuser  de  parolles ,  qu'elle 
avoit  tant  à  main  et  si  prestes  que  ses  bourdes 
sembloient  autant  véritables  que  l'Evangile.  Et  si 
cuidoit  bien  que,  quelque  doubte  ne  suspicion 
qu'ilz  eussent,  jamais  la  chose  ne  seroit  plus 
avant  enfonsée ,  et  qu'elle  estoit  femme  pour  les 
fournir  tous  deux  trop  mieulx  que  l'ung  d'eulx 
à  part  n'estoit  pour  la  seule  servir  à  gré. 

La  fin  fut  aultre,  car  le  dernier  venu,  qu'elle 
craignoit  beaucoup  à  perdre,  quelque  chose  que 
feust  de  l'autre,  lui  dit  ung  jour  trop  bien  sa 
leçon.  Et,  de  fait,  lui  dit  qu'il  n'y  retourneroit 
plus;  et  aussi  ne  fit  il,  de  grant  pièce  après: 
dont  elle  fut  tresdesplaisante  et  mal  contente. 
Or,  ne  fait  pas  à  oublier,  affin  qu'elle  eust  en- 
cores  mieulx  le  feu,  il  envoya  vers  elle  ung  gen- 
til homme  de  son  estroit  conseil ,  affin  de  lui  re- 
monstrer  bien  au   long  le   desplaisir  qu'il  avoit 

d'avoir  compaignon  en  son  service;  et  brief  et 
court,  s'elle  ne  lui  donne  congié  ,  qu'il  n'y  re- 
viendra, jour  qu'il  vive.  Comme  vous  avez  ouy 
dessus,  elle  n'eust  pas  voulentiers  perdu  son  ac- 
cointance:  si  n'estoit  sainct  ne  saincte  qu'elle  ne 
parjurast,  en  soy  excusant  de  l'entretenance  du 
premier;  et  en  fin,  comme  toute  forcenée,  dist 
à  l'escuier:  «  Et  je  monstreray  à  vostre  maistre 
que  je  l'aime;  et  me  baillez  vostre  Cousteau!  » 
Adonc,  quant  elle  eut  le  Cousteau,  elle  se  desa- 
tourna,  et  si  couppa  tous  ses  cheveulx,  de  ce 
cousteau,  non  pas  bien  uniment.  Toutesfoys, 
l'aultre  print  ce  présent,  qui  bien  sçavoit  la  vé- 
rité du  cas,  et  se  offrit  du  présent  faire  devoir, 
ainsi  qu'il  fist  tantost  après. 

Le  dernier  venu  receut  ce  beau  présent,  qu'il 
destroussa,  et  trouva  les  cheveulx  de  sa  dame, 
qui  beaux  estoient  et  beaucoup  longz  ;  si  ne  fut 
puis  gueres  aise  tant  qu'il  trouvast  son  compai- 
gnon ,  à  qui  il  ne  cela  pas  l'ambassade  que  on 
lui  a  mise  sus,  et  à  lui  envoyée,  et  les  gros  pre- 
sens  qu'on  lui  envoyé  ,  qui  n'est  pas  peu  de 
chose;  et  lors  monstra  les  beaux  cheveulx:  «  Je 
croy,  dist  il,  que  je  suis  bien  en  grâce;  vous 
n'avez  garde   qu'on    vous    en   face   autant?  — 

Sainct  Jehan!  dist  l'autre,  vecy  autre  nouvelle; 
or  voy  je  bien  que  je  suis  frit.  C'est  fait,  vous 
avez  bruit  tout  seul;  sur  ma  foy,  je  croy  ferme- 
ment qu'il  n'en  est  pas  encore  une  pareille  !  Je 
vous  requiers,  dist  il,  pensons  qu'il  est  de  faire. 
Il  lui  fault  monstrer  à  bon  escient  que  nous  la 
congnoissons  telle  qu'elle  est.  —  Et  je  le  vueil  !  » 
dit  l'autre.  Tant  pensèrent  et  contrepenserent 
qu'ilz  s'arresterent  de  faire  ce  qui  s'ensuit. 

Le  jour  ensuyvant ,  ou  tost  après,  les  deux 
compaignons  se  trouvèrent  en  une  chambre  en- 
semble, où  leur  loyale  dame  avec  plusieurs  au- 
tres estoit;  chascun  saisit  sa  place  au  mieulx  qu'il 
luy  pleut,  le  premier  venu  auprès  de  la  bonne 
damoiselle ,  à  laquelle,  tantost  après  plusieurs 
devises,  il  monstra  les  cheveux  qu'elle  avoit  en- 
voyez à  son  compaignon.  Quelque  chose  qu'elle 
en  pensast,  elle  n'en  monstra  nul  semblant,  ne 
d'effroy;  mesmes  disoit  qu'elle  ne  les  congnois- 
soit,  et  qu'ilz  ne  venoient  point  d'elle.  «  Com- 
ment, dit  il,  sont  ilz  si  tost  changiez  et  descon- 
gneuz?  —  Je  ne  sçay  qu'ilz  sont,  dist-elle,  mais 
je  ne  les  congnois.  »  Et  quant  il  vit  ce,  il  se 
pensa  qu'il  estoit  heure  de  jouer  son  jeu;  et  fist 
manière  de  mettre   son  chaperon ,   qui  sur  son 

espaule  estoit;  et,  en  faisant  ce  tour,  à  propos 
lui  fist  heurter  si  rudement  à  son  atour  qu'il 
l'envoya  par  terre ,  dont  elle  fut  bien  honteuse 
et  mal  contente.  Et  ceulx  qui  là  estoient  apper- 
ceurent  bien  que  ses  cheveulx  estoient  couppez, 
et  assez  lourdement. 

Elle  saillit  sus  en  haste  et  reprint  son  atour  et 
s'en  entra  en  une  autre  chambre  pour  se  ratour- 
ner,  et  il  la  suyvit.  Si  la  trouva  toute  courroucée 
et  marrye,  voire  bien  fort  pleurant  de  deul  qu'elle 
avoit  d'avoir  esté  desatournée.  Si  lui  demanda 
qu'elle  avoit  à  pleurer,  et  à  quel  jeu  elle  avoit 
perdu  ses  cheveulx.  Elle  ne  sçavoit  que  respon- 
dre,  tant  estoit  à  celle  heure  surprinse.  Et,  lui, 
qui  ne  se  peut  plus  tenir  de  excecuter  la  conclu- 
sion prinse  entre  son  compaignon  et  lui,  dit  : 
«  Faulse  et  desloyale  que  vous  estes,  il  n'a  pas 
tenu  à  vous  que  ung  tel  et  moy  ne  nous  sommes 
entretuez  et  deshonnourez.  Et  je  tiens,  moy, 
que  vous  l'eussiez  bien  voulu,  à  ce  que  vous 
avez  monstre ,  pour  en  racointer  deux  aultres 
nouveaux;  mais,  Dieu  mercy  !  nous  n'en  avons 
garde.  Et ,  affin  que  vous  saichiez  son  cas  et  le 
mien,  vecy  vos  cheveulx,  que  lui  avez  envoyez, 
dont  il  m'a  fait  présent;  et  ne  pensez  pas  que 

nous  soyons  si  bestes  que  nous  avez  tenuz  jus- 
ques  icy.  » 

Lors  appella  son  compaignon,  et  il  vint  ;  puis 
dit  :  «  J'ay  rendu  à  ceste  bonne  damoiselle  ses 
cheveux  et  luy  ay  commencé  à  dire  comment, 
de  sa  grâce  ,  elle  nous  a  bien  tous  deux  entre- 
tenuz;  et,  combien  que,  à  sa  manière  de  faire, 
elle  a  bien  monstre  qu'il  ne  lui  challoit  se  nous 
deshonnourions  l'ung  l'autre  ,  Dieu  nous  en  a 
gardez.  —  Sainct  Jehan!  ça  mon!  »  dit  il.  Et 
lors  mesmes  adreça  sa  parolle  à  la  gouge;  et 
Dieu  sçait  s'il  parla  bien  à  elle ,  en  lui  remons- 
trant  sa  tresgrant  lâcheté  et  desloyaulté  de 
cueur.  Et  ne  pense  pas  que  gueres  oncques 
femme  fut  mieulx  capitulée  qu'elle  fut  à  l'heure, 
puis  de  l'ung,  puis  de  l'autre.  A  quoy  elle  ne 
sçavoit  en  nulle  manière  que  dire  ne  respondre, 
comme  surprinse  en  meffait  évident,  sinon  de 
larmes,  qu'elle  n'espargnoit  pas.  Et  ne  pense  pas 
qu'elle  eust  gueres  oncques  plus  de  plaisir,  en 
les  entretenant  tous  deux,  qu'elle  avoit  à  ceste 
heure  de  desplaisir.  La  conclusion  fut  telle  tou- 
tesfois  qu'ilz  ne  l'abandonneront  point,  mais  par 
acort  doresnavant  chascun  aura  son  tour  ;  et,  s'ilz 
y  viennent  tous  deux  ensemble,  l'ung  fera  place 

à  l'autre,  et  seront  bons  amys ,  comme  par 
avant,  sans  plus  jamais  parler  de  tuer  ne  de 
batre. 

Ainsi  en  fut  il  fait,  et  maintindrent  assez  lon- 
guement les  deux  compaignons  ceste  vie  et  plai- 
sant passetemps ,  sans  que  la  gouge  les  osast 
oncques  desdire.  Et,  quant  l'ung  alloit  à  sa  jour- 
née, il  le  disoit  à  l'autre;  et  quant  d'adventure 
l'ung  eslongeoit  le  marchié,le  lieu  à  l'autre  de- 
mouroit.  Tresbon  faisoit  ouyr  les  recommanda- 
cions  qu'ilz  faisoient  au  départir;  mesmementilz 
firent  de  tresbons  rondeaux,  et  plusieurs  chan- 
sonnettes, qu'ilz  mandèrent  et  envoyèrent  l'ung 
à  l'autre,  dont  il  est  aujourd'huy  grant  bruit, 
servans  au  propos  de  leur  matière  dessusdicte, 
dont  je  cesseray  de  parler,  et  si  donneray  fin  au 
compte. 


LA    XXXIV"    NOUVELLE 


PAR    MONSEIGNEUR    DE     LA    ROCHE 


Î'aï  congneu  en  mon  temps  une  no- 
jf  table  femme  et  digne  de  mémoire  , 
3£J  car  les  vertuz  ne  doivent  estre  ce- 
frgkrf^^i  lées  ne  estainctes ,  mais  en  com- 
mune audience  publiquement  blasonnées.  Vous 
orrez,  s'il  vous  plaist,  en  ceste  nouvelle,  la  chose 
de  quoy  j'entens  parler  :  c'est  d'acroistre  sa 
tresheureuse  renommée.  Ceste  vaillante  preude 
femme,  mariée  à  ung  tout  oultre  nozamys,  avoit 
plusieurs  serviteurs  en  amours,  pourchassans  et 
desirans  sa  grâce,  qui  n'estoit  pas  trop  difficile 
de  conquerre,  tant  estoit  doulce  et  piteable  celle 
qui  la  povoit  et  vouloit  départir  largement  par 
tout  où  bon  et  mieulx  luy  sembloit. 

Advint  ung  jour  que  les  deux  vindrent  vers 
elle,  comme  ilz  avoient  de  coustume,  non  sai- 
chans  l'ung  de  l'autre,  demandans  lieu  de  cuire 
et  leur  tour  d'audience.  Elle,  qui  pour  deux  ne 
pour  trois  n'eust  ja  reculé  ne  desmarchié ,  leur 
bailla  jour  et  heure  de  se  rendre  vers  elle,  comme 
à  lendemain ,  l'ung  à  huit  heures  du  matin ,  et 
l'autre  à  neuf  ensuivant,  chargeant  à  chascun 
par  exprés  et  bien  acertes  qu'il  ne  faille  pas  à  son 
heure  assignée.  Hz  promirent  sur  leurfoy  et  sur 
leur  honneur,  s'ilz  n'ont  mortel  exsoine ,  qu'ilz 
se  rendront  au  lieu  et  terme  limité. 

Quant  vient  à  lendemain,  environ  cinq  heures 
du  matin ,  le  mary  de  ceste  vaillante  femme  se 
lieve  et  se  habille,  et  se  met  en  point;  et  puis  la 
huche  et  appelle  pour  se  lever,  mais  il  ne  lui  fut 
pas  accordé,  ainsi  reffusé  tout  plainement  :  «  Ma 
foy,  dist  elle,  il  m'est  prins  un  tel  mal  de  teste 
que  je  ne  me  sçauroye  tenir  en  piez  ;  si  ne  me 
pourroye  encores  lever,  pour  mourir,  tant  suis 
foible  et  travaillée;  et  que  vous  lesaichiez,  je  ne 
dormis  annuyt.  Si  vous  prie  que  me  laissiez  icy, 
et  j'espoire  que,  quant  je  seray  seule,  je  pren- 
dray  quelque  peu  de  repos.  »  L'autre,  combien 
qu'il  se  doubtast,  n'osa  contredire  ne  répliquer, 

mais  s'en  alla,  comme  il  avoit  de  coustume,  be- 
soignier  en  la  ville.  Tandiz  sa  femme  ne  fut  pas 
oyseuse  à  l'ostel,  car  huit  heures  ne  furent  pas  si 
tost  sonnées  que  vecy  bon  compaignon,  du  jour 
de  devant  en  ce  point  assigné,  qui  vient  heurter 
à  l'ostel;  et  elle  le  bouta  dedans.  Il  eut  tantost 
despouillié  sa  robbe  longue  et  le  surplus  de  ses 
habillemens,  et  puis  vint  faire  compaignie  à  ma 
damoiselle,  affin  qu'elle  ne  s'espoventast.  Et  fu- 
rent eulx  deux  tant  et  si  longuement  bras  à  bras, 
qu'ilz  ouyrent  assez  rudement  heurter  à  l'huys. 
«  Ha ,  dist  elle ,  par  ma  foy ,  vecy  mon  mary  ! 
Advancez  vous,  prenez  vostre  robbe!  —  Vostre 
mary?  dist  il;  et  le  congnoissez  vous  à  heurter? 
—  Ouy,  dist  elle,  je  sçay  bien  que  c'est  il.  Abré- 
gez vous,  qu'il  ne  vous  treuve  icy  !  —  Il  le  fault 
bien,  se  c'est  il,  qu'il  me  voye  ;  je  ne  me  sçau- 
roye  où  saulver.  —  Qu'il  vous  voye?  dist  elle; 
non  fera,  se  Dieu  plaist,car  vous  seriez  mort,  et 
moy  aussi;  il  est  trop  merveilleux!  Montez  en 
hault,  en  ce  petit  grenier,  et  vous  tenez  tout 
quoy,  sans  mouvoir,  qu'il  ne  vous  oye.  » 

L'autre  monta,  comme  elle  lui  dit,  en  ce  petit 
grenier,  qui  estoit  d'ancien  édifice,  tout  des- 
planché ,  deslaté  et  pertuisé  en  plusieurs  lieux. 

Et  ma  damoiselle,  le  sentant  là  dessus,  fait  ung 
sault  jusques  à  l'huys,  tresbien  saichant  que  ce 
n'estoit  pas  son  mary  ;  et  mit  dedans  celuy  qui 
avoit  à  neuf  heures  promis  devers  elle  se  rendre. 
Hz  vindrent  en  la  chambre,  où  pas  ne  furent 
longuement  debout,  mais  tout  de  plat  s'entre- 
accolerent  et  embrassèrent  en  la  mesme  ou  sem- 
blable façon  que  celuy  du  grenier  avoit  fait;  le- 
quel par  ung  pertuis  veoit  à  l'œil  la  compaignie, 
dont  il  n'estoit  pas  trop  content;  et  fist  grant 
procès  en  son  couraige ,  assavoir  se  bon  estoit 
qu'il  parlast  ou  se  mieulx  lui  valoit  se  taire.  Il 
conclud  toutesfoys  tenir  silence  et  nul  mot  dire 
jusques  à  ce  qu'il  verra  trop  mieulx  son  heure 
et  son  point;  et  pensez  qu'il  avoit  belle  pa- 
cienco. 

Tant  attendit ,  tant  regarda  sa  dame  avec  le 
survenu,  que  bon  mary  vint  à  l'ostel ,  pour  sa- 
voir de  Testât  et  santé  de  sa  tresbonne  femme  ; 
ce  qu'il  estoit  tresbien  tenu  de  faire.  Elle  l'ouyt 
tantost;  si  n'eust  autre  loisir  que  de  faire  subit 
lever  sa  compaignie  ;  et  elle  ne  le  sçavoit  où 
sauver,  pource  que  ou  grenier  ne  l'eust  jamais 
envoie  ;  et  elle  le  fit  bouter  en  la  ruelle  du  lit,  et 
puis  le  couvrit  de  ses  robbes,  et  lui  dist  :  «  Je 

ne  vous  sçauroye  où  mieulx  logier  ;  prenez  en 
pacience  !  » 

Elle  n'eut  pas  achevé  son  dire,  que  son  mary 
entra  dedans,  qui  aucunement  si  luy  sembloit 
avoir  noise  entreouye  ;  si  trouva  le  lit  tout  de- 
froissié  et  despouillié,  la  couverture  mal  honnye 
et  d'estrange  biays  ;  et  sembloit  mieulx  le  lit 
d'une  espousée  que  la  couche  d'une  femme  ma- 
lade. La  doubte  qu'il  avoit  auparavant,  avec  l'ap- 
parence de  présent,  lui  fist  sa  femme  appeller 
par  son  nom,  et  luy  dist:  «  Paillarde  meschante 
que  vous  estes,  je  n'en  pensoye  pas  moins  huy 
matin  quant  vous  contrefistes  la  malade  !  Où  est 
vostre  houlier?  Je  voue  à  Dieu ,  si  je  le  treuve  , 
qu'il  aura  mal  fine ,  et  vous  aussi.  »  Et  lors  mist 
la  main  à  la  couverture ,  et  dist  :  «  Vecy  bel 
appareil  !  Il  semble  que  les  pourceaulx  y 
ayent  couchié.  —  Et  qu'avez  vous,  ce  dist  elle , 
meschant  yvroigne?  Fault  il  que  je  compare 
le  trop  de  vin  que  vostre  gorge  a  entonné?  Est 
ce  la  belle  salutacion  que  vous  me  faictes  de 
m'appeller  paillarde?  Je  vueil  bien  que  vous  sai- 
chiez  que  je  ne  suis  pas  telle;  mais  suis  trop 
leale  et  trop  bonne  pour  ung  tel  paillard  que 
vous  estes;  et  n'ay  autre  regret,  sinon  de  quoy 

je  vous  ay  esté  si  bonne,  car  vous  ne  le  valez 
pas.  Et  ne  sçay  qui  me  tient  que  je  ne  me 
lieve  et  vous  esgratine  le  visaige  par  telle  façon 
qu'à  tousjours  mais  ayez  mémoire  de  m'avoir 
ainsi  villenée.  » 

Et  qui  me  demanderoit  comment  elle  osoiten 
ce  point  respondre  et  à  son  mary  parler,  je  y 
treuve  deux  raisons  :  la  première  si  est  qu'elle 
avoit  bon  droit  en  sa  querelle,  et  l'autre  qu'elle 
•se  sentoit  la  plus  forte  en  la  place.  Et  fait  assez 
à  penser,  se  la  chose  fust  venue  jusques  aux 
horions,  celuy  du  grenier  et  l'autre  l'eussent 
servie  et  secourue. 

Le  povre  mary  ne  sçavoit  que  dire ,  qui  oyoit 
le  dyable  sa  femme  ainsi  tonner;  et,pource  qu'il 
veoit  que  hault  parler  et  fort  tencer  n'avoit  pas 
lors  son  lieu,  il  print  le  procès  tout  en  Dieu,  qui 
est  juste  et  droiturier.  Et,  à  chief  de  sa  medi- 
tacion ,  entre  aultres  parolles ,  il  dit  :  «  Vous 
vous  excusez  beaucoup  de  ce  dont  je  sçay  tout 
le  vray;  au  fort,  il  ne  m'en  chault  pas  tant  qu'on 
pourroit  bien  dire  ;  je  n'en  quiers  jamais  faire 
noise:  celui  de  là  hault  paiera  tout.  »  Et,  par 
celui  d'en  hault,  il  entendoit  Dieu.  Mais  le  ga- 
lant qui  estoit  ou  grenier,  qui  oyoit  ces  parolles, 

cuidoit  à  bon  escient  que  l'autre  l'eust  dit  pour 
lui,  et  qu'il  feust  menacé  de  porter  la  paste  au 
four  pour  le  meffait  d'aultruy;  si  respondit  tout 
en  hault:  «  Comment,  sire?  Il  suffit  bien  que 
j'en  paye  la  moitié;  celui  qui  est  en  la  ruelle  du 
lit  peut  bien  payer  l'autre  moitié  ,  car  certaine- 
ment je  croy  qu'il  y  est  autant  tenu  que  moy.  » 
Qui  fut  bien  esbahy,  ce  fut  Paultre,  car  il  cui- 
doit que  Dieu  parlast  à  luy,  et  celuy  de  la  ruelle 
ne  sçavoit  que  penser,  car  il  ne  sçavoit  rien  de 
l'aultre.  Il  se  leva  toutesfoys,  et  l'autre  se  des- 
cendit, qui  le  congneut.  Si  se  partirent  ensem- 
ble et  laissèrent  la  compaignie  bien  troublée  et 
mal  contente,  dont  il  ne  leur  chaloit  gueres ,  et 
à  bonne  cause. 

LA    XXXVe    NOUVELLE 


PAR    MONSEIGNEUR    DE     VILL1ERS 


ng  gentil  homme  de  ce  royaulme, 
tresvertueux  et  de  grande  renom- 


reux  d'une  tresbelle  et  gente  damoiselle  ;  et,  en 
brief  temps,  fut  si  bien  en  sa  grâce  que  riens  ne 
luy  fut  escondit  de  ce  qu'il  osa  demander.  Ad- 
vint, ne  sçay  combien  après  ceste  aliance,  que 
ce  bon  chevalier,  pour  mieulx  valoir  et  honneur 
acquerre ,  se  partit  de  ses  marches,  tresbien  en 
point  et  accompaigné ,  portant  entreprinse  d'ar- 
mes,  du  congié  de  son  maistre.  Et  s'en  alla  es 
Espaignes  et  en  divers  lieux,  où  il  se  conduisit 
tellement  que  à  son  retour  il  fut  receu  à  grant 

triumphe.  Pendant  ce  temps,  sa  dame  fut  mariée 
à  ung  ancien  chevalier,  qui  gracieux  et  saichant 
homme  estoit,  qui  tout  son  temps  avoit  hanté  la 
court  et  estoit,  au  vray  dire,  le  registre  d'hon- 
neur. Et  n'estoit  pas  ung  petit  dommaige  qu'il 
n'estoit  mieulx  allié,  combien  toutesfoys  que  en- 
cores  n'estoit  pas  descouverte  l'embusche  de  son 
infortune  si  avant,  ne  si  commune,  comme  elle 
fut  depuis,  ainsi  comme  vous  orrez. 

Car  ce  bon  chevalier  aventureux  dessusdit  re- 
tourna d'accomplir  ses  armes.  Et,  comme  il  pas- 
soit  par  le  pavs,  il  arriva  d'aventure,  à  ung 
soir,  au  chasteau  où  sa  dame  demouroit.  Et  Dieu 
sçait  la  bonne  chiere  que  Monseigneur  son  mary 
et  elle  luy  firent,  car  il  y  avoit  de  pieça  grant 
acointance  et  amitié  entre  eulx.  Mais  vous  deb- 
vez  sçavoir  que,  tandis  que  le  seigneur  de  leans 
pensoit  et  s'efforçoit  de  faire  finance  de  plu- 
sieurs choses  pour  festoyer  son  hoste,  l'hoste  se 
devisoit  avec  sa  dame  qui  fut,  et  s'efforçoit 
de  trouver  manière  de  la  festoyer  comme  il  avoit 
fait  avant  que  Monseigneur  feust  son  mary.  Elle, 
qui  ne  demandoit  aultre  chose,  ne  se  excusoit 
en  riens,  sinon  du  lieu  :  «  Mais  il  n'est  pas  pos- 
sible, dist  elle,  de  le   povoir  trouver?  —  Ah! 

dit  le  bon  chevalier,  ma  chiere  dame,  par  ma 
foy,  si  vous  le  voulez  bien,  il  n'est  manière 
qu'on  ne  treuve.  Et  que  sçaura  vostre  mary, 
quand  il  sera  couchié  et  endormy,  si  vous  me 
venez  veoir  jusques  en  ma  chambre?  Ou,  se 
mieulx  vous  plaist  et  bon  vous  semble,  je  vien- 
dray  bien  vers  vous.  —  Il  ne  se  peut  ainsi  faire, 
ce  dist  elle,  car  le  dangier  y  est  trop  grant  :  car 
Monseigneur  est  de  legier  somme,  et  jamais  ne 
s'esveille  qu'il  ne  taste  après  moy  ;  et,  s'il  ne 
me  trouvoit  point,  pensez  que  ce  seroit  !  —  Et 
quant  il  s'est  en  ce  point  trouvé,  que  vous  fait 
il  ?  —  Aultre  chose,  dist  elle  :  il  se  vire  d'ung 
et  revire  d'autre.  —  Ma  foy,  dist  il,  c'est  ung 
tresmauvais  mesnagier  !  Il  vous  est  bien  venu 
que  je  suis  venu  pour  vous  secourir  et  lui  ayder 
et  parfaire  ce  qui  n'est  pas  bien  en  sa  puissance 
d'achever.  —  Si  m'aist  Dieu,  dist  elle,  quant  il 
besoigne  une  fois  le  mois,  c'est  au  mieulx  venir; 
il  ne  faut  ja  que  j'en  fasse  la  petite  bouche. 
Croyez  fermement  que  je  prendroye  bien  mieulx. 
—  Ce  n'est  pas  merveilles,  dit  il.  Mais  regardez 
comment  nous  ferons,  car  c'est  force  que  je 
couche  avec  vous.  —  Il  n'est  tour  ne  manière 
que  je  voye,  dit  elle,  comment  il  se  puisse  faire. 

—  Et  comment?  dit  il  :  n'avez  vous  point  céans 
femme  en  quoy  vous  osissiez  fier  de  lui  desceler 
vostre  cas?  — J'en  ay,  par  Dieu,  une,  dit  elle, 
en  qui  j'ay  bien  tant  de  fiance  que  de  lui  dire 
la  chose  en  ce  monde  que  plus  vouldroye  estre 
celée,  sans  avoir  suspicion  ne  doubte  que  jamais 
par  elle  fut  descouverte.  —  Que  nous  fault  il 
donc  plus?  dit  il.  Regardez,  vous  et  elle,  du 
surplus.  » 

La  bonne  dame,  qui  vous  avoit  la  chose  à 
cueur,  appella  ceste  damoiselle  et  lui  dist  : 
«  M'amye,  c'est  force  annuit  que  tu  me  serves, 
et  que  tu  me  aydes  à  achever  une  des  choses  en 
ce  monde  qui  plus  au  cueur  me  touche.  —  Ma 
dame,  dit  la  damoiselle,  je  suis  preste  et  con- 
tente comme  je  dois  de  vous  servir  et  obeyr  en 
tout  ce  qu'il  me  sera  possible;  commandez,  je 
suis  celle  qui  accompliray  vostre  commandement. 

—  Et  je  te  mercye,  m'amye,  dist  la  dame,  et 
soyes  seure  que  tu  n'y  perdras  rien.  Vecy  le  cas. 
Ce  chevalier  qui  céans  est ,  c'est  l'homme  au 
monde  que  j'ayme  le  plus  ;  et  ne  vouldroye 
pour  rien  qu'il  se  partist  de  moy  sans  aucune- 
ment avoir  parlé  à  luy.  Or  ne  me  peut  il  bon- 
nement dire  ce  qu'il  a  sur  le  cueur,  sinon  entre 

nous  deux  et  à  part  ;  et  je  ne  m'y  puis  trouver 
si  tu  ne  vas  tenir  ma  place  devers  Monseigneur. 
Il  a  de  coustume,  comme  tu  sçais,  de  soy  virer 
par  nuyt  vers  moy  ;  et  me  taste  ung  peu,  et  puis 
me  laisse  et  se  rendort.  —  Je  suis  contente  de 
faire  vostre  plaisir,  ma  dame  ;  il  n'est  rien  qu'à 
vostre  commandement  je  ne  fisse.  —  Or  bien, 
m'amye,  dit  elle,  tu  te  coucheras  comme  je  fais, 
assez  loing  de  Monseigneur  ;  et  garde  bien, 
quelque  chose  qu'il  face,  que  tu  ne  die  ung  seul 
mot;  et,  quelque  chose  qu'il  vouldra  faire,  seuf- 
fre  tout.  —  A  vostre  plaisir,  ma  dame,  et  je  le 
feray.  » 

L'heure  du  souper  vint,  et  n'est  ja  mestier  de 
vous  compter  du  service  ;  seulement  vous  souf- 
fise  que  on  y  fist  tresbonne  chiere,  et  il  y  avoit 
bien  de  quoy.  Apres  souper,  la  compaignie  s'en 
alla  à  l'esbat,  le  chevalier  estrange  tenant  ma 
dame  par  le  bras,  et  aucuns  aultres  gentilz 
hommes  tenans  le  surplus  des  damoiselles  de 
leans  Et  le  seigneur  de  l'ostel  venoit  derrière, 
et  enqueroit  des  voyaiges  de  son  hoste  à  ung  an- 
cien gentil  homme  qui  avoit  conduit  le  fait  de 
sa  despence  en  son  voyaige.  Ma  dame  n'oublya 
pas  de  dire  à  son  amy  que  une   telle  de  ses 

femmes  tiendra  annuyt  sa  place  et  son  lieu,  et 
qu'elle  viendra  vers  lui.  Il  fut  tresjoyeux,  et 
largement  l'en  mercya,  désirant  que  l'heure 
feust  venue.  Hz  se  mirent  au  retour  et  vindrent 
jusques  en  la  chambre  de  parement,  où  Mon- 
seigneur donna  la  bonne  nuytà  son  hoste  et  ma 
clame  aussi.  Et  le  chevalier  estrange  s'en  vint  en 
sa  chambre,  qui  estoit  belle  à  bon  escient,  bien 
mise  à  point  ;  et  estoit  le  beau  buffet  garny  d'es- 
pices,  de  confitures  et  de  bon  vin  de  plusieurs 
façons.  Il  se  fit  tantost  desabillier,  et  beut  une 
fois,  puis  fist  boire  ses  gens  et  les  envoya  cou- 
chier.  Et  demoura  tout  seul,  attendant  sa  dame, 
laquelle  estoit  avec  son  mary,  qui  tous  deux  se 
despouilloient  et  se  mettoyent  en  point  pour 
entrer  ou  lit.  La  damoiselle,  qui  estoit  en  la 
ruelle  du  lit,  tantost  que  Monseigneur  fut  cou- 
chié,  se  vint  mettre  en  la  place  de  sa  maistresse; 
et,  elle,  qui  autre  part  avoit  le  cueur,  ne  fist 
que  ung  sault  jusques  à  la  chambre  de  celuy 
qui  l'attendoit  de  pié  quoy. 

Or  est  chascun  logié,  Monseigneur  avec  sa 
chamberiere,  et  son  hoste  avec  ma  dame.  Et  fait 
assez  à  penser  qu'ilz  ne  passèrent  pas  toute  la 
nuyt  à  dormir. 

Monseigneur,  comme  il  avoit  de  coustume, 
environ  une  heure  devant  jour,  se  resveilla,  et 
vers  sa  chamberiere,  cuidant  estre  sa  femme,  se 
vira  ;  et,  au  taster  qu'il  fist,  heurta  sa  main  à 
son  tetin,  qu'il  sentit  si  tresdur  et  poignant  ;  et 
tantost  congneut  que  ce  n'estoit  point  celui 
de  sa  femme,  car  il  n'estoit  point  si  bien  trous- 
sé :  «  Ha  !  dist  il  en  soy  mesmes,  je  vois  bien 
que  c'est,  et  j'en  bailleray  ung  aultre.  »  Il  se 
vire  vers  celle  belle  fille,  et,  à  quelque  meschief 
que  ce  fut,  il  rompit  une  lance,  mais  elle  le 
laissa  faire,  sans  oncques  dire  ung  seul  mot,  ne 
demy. 

Quant  il  eut  fait,  il  commence  à  appeller  tant 
qu'il  peut  celuy  qui  couchoit  avec  sa  femme  : 
«  Hau  !  Monseigneur  de  tel  lieu,  où  estes  vous  ? 
Parlez  à  moy.  »  L'autre,  qui  se  ouyt  appeller, 
fut  beaucoup  esbahy,  et  la  dame  fut  toute  es- 
perdue.  Et  bon  mary  recommence  rehuchier  : 
a  Hau  !  Monseigneur  mon  hoste,  parlez  à  moy.  » 
Et  l'aultre  s'adventura  de  respondre  et  dist  : 
«  Que  vous  plaist  il,  Monseigneur  ?  —  Je  vous 
feray  tousjours  ce  change,  quant  vous  vouldrez. 
—  Quel  change?  dit  il.  —  D'une  vieille  ja 
toute  passée  et  desloyale  à  une  belle  et  bonne 

et  fresche  jeune  fille;  ainsi  m'avez  vous  party,  la 
vostre  mercy  !  » 

La  compaignie  ne  sceut  que  respondre  ;  mes- 
mes  la  povre  chamberiere  estoit  tant  surprinse 
que  s'elle  fut  à  la  mort  condamnée,  tant  pour 
le  deshonneur  et  desplaisir  de  sa  maistresse, 
comme  pour  le  sien  mesmes  qu'elle  avoit  mes- 
chamment  perdu.  Le  chevalier  estrange  se  partit 
de  sa  dame  au  plus  tost  qu'il  sceust,  sans  mer- 
cier son  hoste  et  sans  dire  adieu.  Et  oncques  puis 
ne  s'y  trouva,  car  il  ne  sçait  encores  comme  elle 
se  conduit  depuis  avec  son  mary.  Ainsi,  plus 
avant  ne  vous  en  puis  dire. 


LA    XXXVI*    NOUVELLE 


PAR    MONSEIGNEUR    DE    LA    ROCHE 


f^Ff^^S^  ng  tresgracieux  gentil  homme,  de- 
- ;'  sirant  employer  son  service  et  son 
"temps  en    la    tresnoble   court  d'a- 


kksÈ^p^é^  mours,  soy  sentant  de  dame  im- 
pourveu,  pour  bien  choisir  et  son  temps  em- 
ployer, donna  cueur,  corps  et  biens  à  une  belle 
damoiselle,  et  bonne,  que  mieulx  vault  ;  la- 
quelle, faite  et  duite  de  façonner  gens,  l'entre- 
tint bel  et  bien  longuement.  Et  trop  bien  lui 
sembloit  qu'il  estoit  bien  avant  en  sa  grâce  ;  et, 
à  dire  la  vérité,  si  estoit  il  comme  les  autres, 
dont  elle  avoit  plusieurs. 

Advint  ung  jour  que  ce  bon  gentil  homme 
trouva  sa  dame  d'adventure  à  la  fenestre  d'une 

chambre,  ou  millieu  d'ung  chevalier  et  d'ung. 
escuier,  ausquelz  elle  se  devisoit  par  devises 
communes.  Aucunes  fois  parloit  à  l'ung  à  part, 
sans  ce  que  l'autre  en  ouyst  riens  ;  d'autre 
costé,  faisoit  à  l'autre  la  pareille,  pour  chascun 
contenter,  mais  que  fut  bien  à  son  aise.  Le  po- 
vre  amoureux  enrageoit  tout  vif,  qui  n'osoit 
approuchier  de  la  compaignie.  Et  si  n'estoit  en 
luy  d'eslongnier,  tant  fort  desiroit  la  présence 
de  celle  qu'il  aymoit  mieulx  que  le  surplus  des 
autres.  Trop  bien  luy  jugeoit  le  cueur  que 
ceste  assemblée  ne  se  departiroit  point  sans  con- 
clure ou  procurer  aucune  chose  à  son  préjudice; 
dont  il  n'avoit  pas  tort  de  ce  penser  et  dire.  Et, 
s'il  n'eust  eu  les  yeux  bandez  et  couverts,  il 
povoit  voir  appertement  ce  dont  ung  autre,  à 
qui  riens  ne  touchoit,  s'apperceust  à  l'œil.  Et, 
de  fait,  luy  monstra  ;  et  vecy  comment. 

Quant  il  congneut  et  apperceut  à  la  lectre 
que  sa  dame  n'avoit  loisir  ne  voulenté  de  l'en- 
tretenir, il  se  bouta  sur  une  couche  et  se  cou- 
cha ;  mais  il  n'avoit  garde  de  dormir,  tant  es- 
taient ses  yeulx  empeschez  de  veoir  son  con- 
traire. Et,  comme  il  estoit  en  ce  point,  survint 
ung   gentil  chevalier  qui  salua  la   compaignie, 

lequel,  voiant  que  sa  damoiselle  avoit  sa  charge, 
se  tira  devers  l'escuier,  qui  sur  la  couche  n'estoit 
pas  pour  dormir.  Et,  entre  autres  devises,  luy 
dist  l'escuier  :  «  Par  ma  foy,  Monseigneur,  re- 
gardez à  la  fenestre  ?  Vêla  gens  bien  aises.  Et 
ne  voyez  vous  pas  comment  plaisamment  ilz  se 
demainent?  —  Sainct  Jehan  !  tu  diz  vray,  dit  le 
chevalier.  Encores  font  ilz  bien  aultre  chose  que 
ne  devises.  —  Et  quoy?  dist  l'autre.  —  Quoy  ? 
dit  il  ;  et  ne  vois  tu  pas  comment  elle  tient  chas- 
cun  d'eulx  par  la  resne  ?  —  Par  la  resne  !  dit  il. 
—  Voyre  vrayement,  povre  beste,  par  la  resne. 
Où  sont  tes  yeulx  ?  Mais  il  y  a  bien  choix  des 
deux,  voire  quant  à  la  façon,  car  celle  qu'elle 
tient  de  gauche  n'est  pas  si  longue  ne  si  grande 
que  celle  qui  ample  sa  dextre  main.  —  Ha  !  dit 
l'escuier,  par  la  mort  bieu,  vous  dictes  vray  : 
sainct  Anthoine  arde  la  loupve  !  »  Et  pensez 
qu'il  n'estoit  pas  bien  aise.  «  Ne  te  chaille  !  dit 
le  chevalier;  porte  ton  mal  le  plus  bel  que  tu 
peuz,  ce  n'est  pas  icy  que  tu  dois  dire  ton  cou- 
raige  :  force  est  que  tu  fasses  de  nécessité 
vertuz.  » 

Aussi   fit  il,  et  vecy  bon  chevalier   qui  s'ap- 
prouchoit  de  la  fenestre  où  la  galée  estoit  :  si 

aperceut  d'adventure  que  le  chevalier  à  la  resne 
gauche  se  lieve  en  piez,  et  regardent  que  faisoient 
et  disoient  la  damoiselle  gracieuse  et  l'escuier  son 
compaignon.  Si  vint  à  lui,  en  lui  donnant  ung 
petit  coup  sur  le  chapeau  :  «  Entendez  à  vostre 
besoigne  ,  de  par  le  Dyable  !  Ne  vous  soulciez 
des  autres.  »  L'autre  se  retira  et  commença  de 
rire;  et  la  damoiselle,  qui  n'estoit  point  à  ef- 
frayer de  legier,  ne  se  mua  oneques  ;  trop  bien 
tout  doulcement  laissa  sa  prinse,  sans  rougir  ne 
changier  de  couleur.  Regret  eut  elle  en  soy- 
mesmes  d'abandonner  de  la  main  ce  que  autre 
part  lui  eust  bien  servi. 

Et  fait  assez  à  croire  que  par  avant  et  depuis 
n'avoit  celui  des  deux  qui  ne  lui  fist  tresvou- 
lentiers  service;  aussi  eust  bien  fait,  qui  eust 
voulu,  le  dolent  amoureux  malade,  qui  fut  con- 
traint d'estre  notaire  du  plus  grant  desplaisir 
qu'au  monde  advenir  lui  pourroit ,  et  dont  la 
seule  pensée  en  son  povre  cueur  rongé  estoit 
assez  et  trop  puissante  de  le  mettre  en  desespoir, 
se  raison  ne  l'eust  à  ce  besoing  secouru  :  qui  lui 
fist  tout  abandonner  sa  queste  en  amours,  car  de 
ceste  cy  il  n'en  pourroit  ung  seul  bon  mot  à  son 
avantaige  compter. 

andis  que  les  autres  penseront  et 
à  leur  mémoire  ramèneront  aucuns 
cas  advenuz  et  perpétrez  ,  habilles 
et  suffisans  d'estre  adjoustez  à  l'his- 
toire présente,  je  vous  compteray ,  en  briefz 
termes,  en  quelle  façon  fut  deceu  le  plus  jaloux 
de  ce  royaume  pour  son  temps.  Je  croy  assez 
qu'il  n'a  pas  esté  seul  entaiché  de  ce  mal ,  mais 
toutesfoys,  pour  ce  qu'il  le  futoultre  l'enseigne, 
je  ne  me  sçauroye  passer  sans  faire  sçavoir  le 
gracieux  tour  qu'on  lui  fist.  Ce  bon  jaloux,  que 
je  vous  compte,  estoit  tresgrant  historien  et  avoit 
veu  et  beaucoup  leu  et  releu  de  diverses  his- 
toires; mais,  en  la  fin,  la  principale  à  quoy  ten- 

doit  son  exercice  et  toute  son  estude  estoit  de 
sçavoir  et  congnoistre  les  façons  et  manières  com- 
ment femmes  peuvent  decepvoir  leurs  mariz. 
Car,  la  Dieu  mercy ,  les  histoires  anciennes, 
comme  Matheolet,  Juvenal ,  les  Quinze  Joyes  de 
mariage,  et  autres  plusieurs  dont  je  ne  sçay  le 
compte,  font  mencion  de  diverses  tromperies, 
cautelles,  abusions  et  decepcions  en  cet  estât  ad- 
venues. Nostre  jaloux  les  avoit  tousjours  en  ses 
mains,  et  n'en  estoit  pas  moins  assoté  que  ung 
fol  de  sa  marote  ;  tousjours  lisoit,  tousjours  es- 
tudioit,  et  d'iceulx  livres  fist  ung  petit  extrait 
pour  lui,  auquel  estoyent  descriptes,  comprinses, 
et  notées  plusieurs  manières  de  tromperies,  au 
pourchas  et  entreprinses  de  femmes ,  et  es  per- 
sonnes de  leurs  maris  excecutées.  Et  ce  fist  il 
tendant  à  la  fin  d'estre  mieulx  premuny  sur  sa 
garde  de  sa  femme ,  s'elle  lui  en  bailloit  point 
de  telles  comme  celles  qui  en  son  livret  estoient 
chroniquées  et  registrées.  Qu'il  ne  gardast  sa 
femme  d'aussi  prés  que  ung  jaloux  ytalien,  si 
faisoit,  et  si  n'estoit  pas  bien  asseuré,  tant  estoit 
féru  du  maudit  mal  de  jalousie.  Et,  encest  estât 
et  aise  délectable ,  fut  ce  bon  homme  trois  ou 
quatre  ans  avec  sa  femme,  laquelle  pour  passe- 

temps  n'avoit  aultre  loisir  d'estre  hors  de  sa  pré- 
sence infernale  sinon  allant  et  retournant  à  la 
messe,  en  la  compaignie  d'une  vieille  serpente 
qui  d'elle  avoit  charge. 

Ung  gentil  compaignon,  ouyant  la  renommée 
de  ce  gouvernement,  vint  rencontrer  ung  jour 
ceste  bonne  damoiselle ,  qui  belle,  gracieuse  et 
amoureuse  à  bon  escient  estoit,  et  lui  dist,  le 
plus  gracieusement  que  oncques  sceust,  le  bon 
vouloir  qu'il  avoit  de  lui  faire  service,  plaignant 
et  souspirant  pour  l'amour  d'elle  sa  mauldicte 
fortune  d'estre  aliée  au  plus  jaloux  que  terre 
soustienne  et  disant,  au  surplus,  qu'elle  estoit  la 
seule  en  vie  pour  qui  plus  vouldroit  faire  :  «  Et 
pource  que  je  ne  vous  puis  pas  icy  dire  combien 
je  suis  à  vous,  et  plusieurs  autres  choses  dont 
j'espoire  que  vous  ne  serez  que  contente  ,  s'il 
vous  plaist,  je  les  mettray  par  escript,  et  demain 
je  vous  les  bailleray,  vous  suppliant  que  mon 
petit  service,  partant  de  bon  vouloir  et  entier, 
ne  soit  pas  refusé.  »  Elle  l'escouta  voulentiers, 
mais  pour  la  présence  du  Dangier  qui  trop  prés 
estoit,  gueres  ne  respondil  ;  toutesfoys,  eile  fut 
contente  de  veoir  ses  lettres,  quant  elles  vien- 
dront. L'amoureux  print  congié  assez  joyeux  et 

à  bonne  cause;  et  la  damoiselle ,  comme  elle 
estoit  doulce  et  gracieuse  ,  le  congié  lui  donna; 
mais  la  vieille  qui  la  suivoit  ne  faillit  point  à 
demander  quel  parlement  avoit  esté  entre  elle 
et  celui  qui  s'en  va?  «  Il  m'a  ,  dist  elle ,  apporté 
nouvelle  de  ma  mère,  dont  je  suis  bien  joyeuse, 
car  elle  est  en  bon  point.  »  La  vieille  n'enquist 
plus  avant;  si  vindrent  à  l'ostel. 

A  lendemain,  l'autre,  garny  d'unes  lettres, 
Dieu  sçait  comment  dictées,  vint  rencontrer  sa 
dame ,  et  tant  subitement  et  subtillement  lui 
bailla  ces  lettres,  que  oncques  le  guet  de  la  vieille 
serpente  n'en  eust  congnoissance.  Ces  lettres 
furent  ouvertes  par  celle  qui  voulentiers  les  vit, 
quand  elle  fut  à  part.  Le  contenu  en  gros  estoit 
comment  il  estoit  esprins  de  l'amour  d'elle,  et 
que  jamais  ung  seul  jour  de  bien  n'auroit,  se 
temps  et  loisir  prestez  ne  lui  sont,  pour  plus 
avant  l'en  advertir ,  requérant  en  conclusion 
qu'elle  lui  vueille  de  sa  grâce  jour  et  lieu  con- 
venable assigner  pour  ce  faire.  Elle  fist  unes 
lettres,  par  lesquelles  tresgracieusement  s'excu- 
soit  de  vouloir  entretenir  en  amours  autre  que 
celui  auquel  elle  doit  foy  et  loyauté  ;  neant- 
moins,  pource  qu'il  est  tant  fort  esprins  d'amour 

à  cause  d'elle,  qu'elle  ne  vouldroit  pour  riens 
qu'il  n'en  feust  guerdonné  :  elle  seroit  trescon- 
tente  d'ouyr  ce  qu'il  veult  dire,  se  nullement  po- 
voit  ou  sçavoit,  mais  certes  nenny,  tant  prés  la 
tient  son  mary,  qui  ne  la  laisse  d'ung  pas,  sinon 
à  l'heure  de  la  messe,  qu'elle  vient  à  l'église, 
gardée,  et  plus  que  gardée  par  la  plus  pute 
vieille  qui  jamais  autruy  destourba. 

Ce  gentil  compaignon ,  tout  autrement  ha- 
billé et  en  point  que  le  jour  passé ,  vint  rencon- 
trer sa  dame,  qui  tresbien  le  congneut;  et,  au 
passer  qu'il  fist  assez  prés  d'elle ,  receut  de  sa 
main  sa  lettre  dessusdicte.  S'il  avoit  faim  de 
veoir  le  contenu,  ce  n'estoit  pas  merveilles  ;  il  se 
trouva  en  ung  destour  où  ,  tout  à  son  aise  et 
beau  loisir,  vit  et  congneut  Testât  de  sa  besoi- 
gne,  qui  lui  sembloit  estre  en  bon  train.  Si  re- 
garda qu'il  ne  lui  fault  que  lieu  pour  venir  au 
dessus  et  à  chief  de  sa  bonne  entreprinse  ,  pour 
laquelle  achever  il  ne  finoit  nuyt  ne  jour  d'avi- 
ser et  penser  comment  il  la  pourroit  conduire. 
Si  s'advisa  d'ung  bon  tour  qui  ne  fait  pas  à  ou- 
blier; car  il  s'en  vint  à  une  sienne  bonne  amye , 
qui  demouroit  entre  l'église  où  sa  dame  alloit  à 
la  messe  et  l'ostel   d'elle;  et  lui  compta,  sans 

riens  celer,  le  fait  de  ses  amours,  en  priant  tres- 
affectueusement  qu'elle  à  ce  besoing  le  voulsit 
ayder  et  secourir  :  «  Ce  que  je  pourray  faire 
pour  vous,  ne  pensez  pas  que  je  ne  m'y  emploie 
de  tresbon  cueur.  —  Je  vous  mercye,  dit  il,  et 
seriez  vous  contente  qu'elle  venist  céans  parler 
à  moy?  —  Ma  foy  !  dit  elle,  il  me  plaist  bien. 
—  Or  bien,  dist  il,  s'il  est  en  moy  de  vous  faire 
autant  de  service,  pensez  que  j'auray  congnois- 
sance  de  la  courtoisie.  » 

Il  ne  fut  onques  si  aise  ,  ne  jamais  ne  cessa, 
tant  qu'il  eut  rescript  et  baillé  ses  lettres  à  sa 
dame,  qui  contenoient  qu'il  avoit  tant  fait  à  une 
telle  qu'elle  estoit  sa  tresgrande  amye,  femme  de 
bien ,  loyale  et  secrète ,  «  et  qui  vous  ayme  et 
congnoist  bien;  qu'elle  nous  baillera  sa  maison 
pour  deviser.  Et  vecy  que  j'ay  advisé.  Je  seray 
demain  en  la  chambre  d'en  hault,  qui  descouvre 
sur  la  rue,  et  si  auray  auprès  de  moy  un  grant 
seau  d'eaue  et  de  cendres  entremeslé  ,  dont  je 
vous  affubleray  tout  à  coup  que  vous  passerez. 
Et  si  seray  en  habit  si  descongneu  que  vostre 
vieille,  ne  ame  du  monde,  n'aura  de  moy  con- 
gnoissance.  Quant  vous  serez  en  ce  point  atour- 
née,  vous  ferez  bien  l'esbahye  et  vous  saulverez 

en  ceste  maison;  et,  par  vostre  Dangier,  man- 
derez quérir  en  vostre  hostel  une  autre  robbe. 
Et,  tandiz  qu'elle  sera  en  chemin,  nous  parle- 
rons ensemble,  s  Pour  abregier,  ces  lettres  fu- 
rent escriptes  et  baillées,  et  la  response  fut  ren- 
due par  elle  qu'elle  estoit  contente. 

Or  fut  venu  ce  jour,  et  la  damoiselle  affublée 
par  son  serviteur  d'ung  seau  d'eaue  et  de  cen- 
dre, voire  par  telle  façon  que  son  queuvrechief , 
sa  robbe  et  le  surplus  de  ses  habillemens  furent 
tous  gastez  et  percez.  Et  Dieu  sçait  qu'elle  fist 
bien  l'esbahye  et  de  la  malcontente;  et  comme 
elle  estoit  ainsi  atournée  ,  elle  se  bouta  en  l'os- 
tel ,  ignorant  d'y  avoir  congnoissance.  Tantost 
qu'elle  vit  la  dame,  elle  se  plaingnit  de  son  mes- 
chief,  et  n'est  pas  à  vous  dire  le  deul  qu'elle 
menoit  de  ceste  adventure  :  maintenant  plaint  sa 
robbe,  maintenant  son  queuvrechief,  et  l'autre 
fois  son  tixu  ;  brief,  qui  l'oyoit,  il  sembloit  que 
le  monde  fust  fine.  Et  Dangier,  sa  meschine,qui 
enraigeoit  d'engaigne,  avoit  en  sa  main  un  Cous- 
teau dont  elle  nettoyoit  sa  robbe  le  mieulx  qu'elle 
sçavoit  :  «  Nenny  nenny,  m'amye  ,  dist  elle, 
vous  perdez  vostre  peine;  ce  n'est  pas  chose  à 
nettoyer  si   en   haste  ;   vous  n'y   sçauriez   faire 

autre  chose  maintenant  qui  vaulsit  rien  :  il  fault 
que  j'aye  une  autre  robbe  et  ung  autre  queu- 
vrechief ,  il  n'y  a  point  d'autre  remède.  Allez  à 
l'ostel  et  les  me  apportez,  et  vous  advancez  de 
retourner,  que  nous  ne  perdons  la  messe  avec 
tout  nostre  mal.  »  La  vieille,  voyant  la  chose 
estre  nécessaire,  n'osa  desdire  sa  maistresse;  si 
print  et  robbe  et  queuvrechief  soubz  son  man- 
teau ,  et  à  l'ostel  s'en  va.  Elle  n'eut  pas  si  tost 
tourné  les  talons  que  sa  maistresse  ne  fut 
guydée  en  la  chambre  où  son  serviteur  estoit, 
qui  voulentiers  la  vit  en  cotte  simple  et  en  che- 
veux. 

Et  tandiz  qu'ilz  se  deviseront ,  nous  retour- 
nerons à  parler  de  la  vieille  qui  revint  à  l'ostel, 
où  elle  trouva  son  maistre  qui  n'attendit  pas 
qu'elle  parlast,  mais  demanda  incontinent:  «  Et 
qu'avez  vous  fait  de  ma  femme?  Et  où  est  elle? 
—  Je  l'ay  laissée,  dist  elle  chez  une  telle,  et  en 
tel  lieu?  —  Et  à  quel  propos?  »  dist  il.  Lors  elle 
lui  monstra  robbe  et  queuvrechief,  et  lui  compta 
l'adventure  de  la  tyne  d'eaue  et  des  cendres, 
disant  qu'elle  vient  quérir  d'autres  habillemens, 
car,  en  ce  point,  sa  maistresse  n'osoit  partir  dont 
elle  est:  «  Est-ce  cela?  dist  il.  Nostre  dame!  ce 

tour  n'estoit  pas  en  mon  livre!   Allez,  allez,  je 
vois  bien  que  c'est.  » 

Il  eust  voulentiers  dit  qu'il  estoit  coux ,  et 
croyez  que  si  estoit  il  à  ceste  heure  ;  et  ne  l'en 
sceust  oncques  garder  livre  ne  brief  où  plusieurs 
fins  tours  estoient  registrez.  Et  fait  assez  à  pen- 
ser qu'il  retint  si  bien  ce  dernier  que  oncques 
puis  de  sa  mémoire  ne  partit;  et  ne  lui  fut  nul 
besoing,  à  ceste  cause,  de  l'escripre,  tant  en  eut 
fresche  souvenance  le  peu  de  bons  jours  qu'il 
vesquit. 


LA  XXXVIIIe   NOUVELLE 


PAR     MONSEIGNEUR    DE    LAU 


yj^£|  'a   gueres  que    ung    marchant    de 

3$  Tours,   pour  festoier  son    curé  et 

fz  r 

i  ^§  autres  gens  de  bien,  acheta  une 
gM.  grosse  et  belle  lamproye;  si  l'en- 
voya à  son  hostel,et  chargea  tresbien  à  sa  femme 
de  la  mettre  à  point ,  ainsi  qu'elle  sçavoit  bien 
faire:  «  Et  faictes,  dist  il,  que  le  disner  soit 
prest  à  douze  heures,  car  je  ameneray  nostre 
curé  et  aucuns  autres  qu'il  lui  nomma.  —  Tout 
sera  prest,  dist  elle,  amenez  qui  vous  vouldrez.  » 
Elle  mist  à  point  ung  grant  tas  de  beau  poisson; 
et,  quant  vint  à  la  lamproye,  elle  la  souhaita 
aux  Cordeliers,  à  son  amy,  et  dist  en  soy  mes- 
mes  :  «  Ha,  frère  Bernard,  que  n'estes  vous  icy  ! 

Par  ma  foy,  vous  n'en  partiriez  jamais  tant  que 
eussiez  tasté  de  la  lamproye,  ou,  se  mieulx  vous 
plaisoit,  vous  l'emporteriez  en  vostre  chambre; 
et  je  ne  fauldroye  pas  de  vous  y  faire  compai- 
gnie.    » 

A  tresgrant  regret  mettoit  ceste  bonne  femme 
la  main  à  ceste  lamproye ,  voire  pour  son  mary , 
et  ne  faisoit  que  penser  comment  son  cordelier 
la  pourroit  avoir.  Tant  pensa  et  advisa  qu'elle 
conclud  de  lui  envoyer  par  une  vieille  qui  sça- 
voit  de  son  secret,  ce  qu'elle  fist  et  lui  manda 
qu'elle  viendra  annuyt  soupper  et  couchier  avec 
lui.  Quant  maistre  cordelier  vit  celle  belle  lam- 
proye et  entendit  la  venue  de  sa  dame  ,  pensez 
qu'il  fut  joyeux  et  bien  aise;  et  dist  à  la  vieille 
que,  s'il  peut  finer  de  bon  vin,  que  la  lamproye 
ne  sera  pas  fraudée  du  droit  qu'elle  a,  puis  qu'on 
la  mengue.  La  vieille  retourna  de  son  messaige 
et  dist  sa  charge. 

Environ  douze  heures ,  vecy  nostre  marchant 
venir,  le  curé  et  plusieurs  autres  bons  compai- 
gnons,  pour  devourer  ceste  lamproye,  qui  estoit 
bien  hors  de  leur  commandement.  Quand  ilz 
furent  en  l'ostel  du  marchant ,  il  les  mena  très- 
tous  en  la  cuisine,  pour  veoir  ceste  grosse  lam- 

proye,  dont  il  les  vouloit  festoyer;  et  appella  sa 
femme,  et  lui  dit  :  «  Monstrez  nous  nostre 
lamproye.  Je  vueil  sçavoir  à  ces  gens  si  j'en  euz 
bon  marchié.  —  Quelle  lamproye?  dit  elle.  — 
La  lamproye  que  je  vous  fis  baillier  pour  nostre 
disner,  avec  cest  autre  poisson.  — Jen'aypoinct 
veu  de  lamproye,  dist  elle;  je  cuide,  moy,  que 
vous  songiez.  Vecy  une  carpe,  deux  brochetz  et 
je  ne  sçay  quel  autre  poisson;  mais  je  ne  veis 
aujourd'huy  lamproye. — Comment!  dit  il;  et 
pensez  vous  que  je  soy  yvre?  —  Ma  foy,  ouy, 
dirent  lors  le  curé  et  les  autres;  vous  n'en  pen- 
siez pas  aujourd'huy  moins!  Vous  estes  ung  peu 
trop  chiche  pour  acheter  lamproye  maintenant. 
—  Par  Dieu,  dit  la  femme,  il  se  farse  de  vous, 
ou  il  a  songé  d'une  lamproye,  car  seurement  je 
ne  veis  de  cest  an  lamproye.  »  Et  bon  mary  de 
soy  courroucer,  qui  dit  :  «  Vous  avez  menty, 
paillarde  !  vous  l'avez  mengée  ou  caichée  quel- 
que part?  Je  vous  promez  que  oncques  si  chiere 
lamproye  ne  fut  pour  vous.  »  Puis,  se  vira  vers 
le  curé  et  les  autres,  et  juroit  la  mort  bieu  et 
ung  cent  de  sermens  qu'il  avoit  baillié  à  sa  femme 
une  lamproye  qui  luy  avoit  cousté  ung  franc. 
Et  eulx,pour  encores  plus  le  tourmenter  et  faire 

enraigier,  faisoyent  semblant  de  le  non  croire,  et 
tenoyent  termes  comme  s'ilz  feussent  mal  con- 
tens*,  et  disoient  :  «  Nous  estions  priez  de  disner 
chez  ung  tel,  et  si  avons  tout  laissié  pour  venir 
icy,  cuidant  mengier  de  la  lamproye;  mais,  à  ce 
que  nous  voyons,  elle  ne  nous  fera  ja  mal.  » 
L'oste,qui  enraigeoit  tout  vif,  print  ungbaston, 
et  marchoit  vers  sa  femme  pour  la  trop  bien 
frotter,  se  les  autres  ne  l'eussent  retenu,  qui 
l'emmenèrent  à  force  hors  de  son  hostel,  et  mis- 
drent  peine  de  le  rapaiser  le  mieulx  qu'ilz  sceu- 
rent,  quand  ilz  le  virent  ainsi  troublé.  Puis  qu'ilz 
eurent  failly  à  la  lamproye,  le  curé  mist  la  table, 
et  firent  la  meilleure  chiere  qu'ilz  sceurent. 

La  bonne  damoiselle  à  la  lamproye  manda 
l'une  de  ses  voisines,  qui  veufve  estoit,  mais 
belle  femme  et  en  bon  point  estoit  elle,  et  la  fist 
disner  avec  elle.  Et,  quant  elle  vit  son  point, 
elle  dist  :  «  Ma  bonne  voisine ,  il  seroit  bien  en 
vous  de  me  faire  ung  singulier  plaisir;  et,  se 
tant  vous  vouliez  faire  pour  moy,  il  vous  seroit 
tellement  desservi  que  vous  en  devenez  estre 
contente.  —  Et  que  vous  plaist  il  que  je  face? 
dit  l'aultre. — Je  vous  diray,  dist  elle,  mon  mary 
est  si  tresardant  de  ses  besoignes   que  c'est  une 

grant  merveille;  et,  de  fait,  la  nuyt  passée,  il 
m'a  tellement  retournée  que,  par  ma  foy,  je  ne 
l'oseroye  bonnement  annuvt  attendre.  Si  vous 
prie  que  vous  voulez  tenir  ma  place,  et,  se  ja- 
mais puis  rien  faire  pour  vous ,  vous  me  trou- 
verez preste  de  corps  et  de  biens.  »  La  bonne 
voisine,  pour  lui  faire  plaisir  et  service,  fut  bien 
contente  de  tenir  son  lieu ,  dont  elle  fut  large- 
ment et  beaucoup  merciée. 

Or  devez  vous  sçavoir  que  nostre  marchant  à 
la  lampioye,  quand  vint  puis  le  disner,  il  fist 
tresgrosse  et  grande  garnison  de  bonnes  verges, 
qu'il  apporta  secrètement  en  sa  maison,  et,  aux 
piez  de  son  lit  il  les  caicha ,  pensant  que  sa 
femme  annuyt  en  sera  trop  bien  servie.  Il  ne 
sceut  faire  si  secrètement  que  sa  femme  ne  s'en 
donnast  tresbien  garde,  qui  ne  s'en  pensa  pas 
moins ,  congnoissant  assez  par  expérience  la 
cruaulté  de  son  mary  ,  lequel  ne  soupa  pas  à 
l'ostel,  mais  tarda  tant  dehors  qu'il  pensa  bien 
qu'il  la  trouvera  nue  et  couchée.  Mais  il  faillit 
à  son  entreprise,  car,  quand  vint  sur  le  soir  et 
tart,  elle  fist  despouillier  sa  voisine  et  couchier 
en  sa  place,  en  luy  chargeant  expressément  que 
elle  ne  respondist  mot  à  son  mary,  quand  il  vien- 

dra,  mais  contreface  la  muette  et  la  malade.  Et 
si  fist  encores  plus,  car  elle  estaignit  le  feu  de 
leans,  tant  en  la  cuisine  comme  en  la  chambre. 
Et,  ce  fait,  à  sa  voisine  chargea  que  tantost  que 
son  mary  sera  levé  le  matin,  qu'elle  s'envoiseen 
sa  maison.  Elle  lui  promist  que  si  feroit  elle.  La 
voisine  en  ce  point  logée  et  couchée,  la  vaillante 
femme  s'en  va  aux  Cordeliers  pour  mengier  la 
lamproye  et  gaignier  les  pardons,  comme  assez 
avoit  de  coustume. 

Tandiz  qu'elle  se  festoyera  leans,  nous  dirons 
du  marchant ,  qui  après  souper  s'en  vint  en  son 
hostel,  esprins  de  yre  et  de  mautalentàc  ause  de 
la  lamproye.  Et,  pour  excecuter  ce  qu'en  son 
par  dedans  avoit  conclud,  il  vint  saisir  ses  verges 
et  en  sa  main  les  tint,  cherchant  partout  de  la 
chandelle,  dont  il  ne  sceut  oncques  recouvrer; 
mesmes  en  la  cheminée  faillit  à  feu  trouver. 
Quand  il  vit  ce,  il  se  coucha  sans  dire  mot,  et 
dormit  jusques  sur  le  jour,  qu'il  se  leva  et  s'ha- 
billa,  et  print  ses  verges  et  bâtit  la  lieutenante 
de  sa  femme,  en  telle  manière  que  à  peu  qu'il 
ne  l'acraventa ,  en  luy  ramentevant  la  lam- 
proye, et  la  mist  en  tel  point,  qu'elle  saingnoit 
de  touscoustez;  mesmes  les  draps  du  lit  estoient 

tant  sanglans  qu'il  sembloit  que  ungbeufyfust 
mort  ;  mais  la  povre  martire  n'osoit  pas  dire  ung 
mot,  ne  monstrer  le  visaige.  Ses  verges  lui  failli- 
rent, et  fut  lassé;  si  s'en  alla  hors  de  sonhostel. 
Et  la  povre  femme ,  qui  s'attendoit  d'estre  fes- 
toyée  de  l'amoureux  jeu  et  gracieux  passe- 
temps,  s'en  alla  tost  après,  en  sa  maison,  plain- 
dre son  mal  et  son  martire,  non  pas  sans  menasser 
et  bien  maudire  sa  voisine. 

Tandiz  que  le  mary  estoit  allé  dehors,  revint 
des  Cordeliers  sa  bonne  femme,  qui  trouva  sa 
chambre  de  verges  toute  jonchée,  son  lit  desrom- 
pu et  froissié,  et  les  draps  tout  ensanglantez.  Si 
congneut  bien  tantost  que  sa  voisine  avoit  eu 
affaire  de  son  corps,  comme  elle  pensoitbien; 
et,  sans  tarder  ne  faire  arrest,  refist  son  lit,  et 
d'aultres  beaulx  draps  et  frez  le  rempara,  et  sa 
chambre  nettoya.  Après  vers  sa  voisine  s'en  alla, 
qu'elle  trouva  en  piteux  point;  et  ne  fault  pas 
dire  qu'elle  ne  trouvast  bien  à  qui  parler.  Au 
plus  tost  qu'elle  peut,  en  son  hostel  s'en  retourna, 
et  de  tous  points  se  deshabilla ,  et  ou  beau  lit 
qu'elle  avoit  tresbien  mis  à  point ,  se  coucha  et 
dormit  tresbien  jusques  à  ce  que  son  mary  re- 
tourna de  la  ville,  comme  changié  de  son  cour- 

roux,  pource  qu'il  s'en  estoit  vengié ,  et  vint  à 
sa  femme  qu'il  trouva  ou  lit ,  faisant  la  dorme- 
veille. 

«  Et  qu'est  cecy,  ma  damoiselle?  dist  il  :  n'est 
il  pas  temps  de  lever?  — Hemy ,  dist  elle,  est  il 
jour?  Par  mon  serment!  je  ne  vous  ay  pas  ouy 
lever,  j'estoye  entrée  en  ung  songe  qui  m'a 
tenue  ainsi  longuement.  —  Je  croy,  dist  il,  que 
vous  songiez  de  lalamproye?  ne  faisiez  pas?  Ce 
ne  serait  pas  trop  grant  merveille,  car  je  la  vous 
ay  bien  ramentevé  à  ce  matin.  —  Par  Dieu,  dist 
elle  ,  il  ne  me  souvenait  de  vous  ne  de  vostre 
lamproye.  —  Comment,  dist  il  l'avez  vous  si  tost 
oublié?  —  Oublié  ?  dist  elle  :  ung  songe  ne  me 
arreste  riens.  —  Et  à  ce  songe,  dist  il,  de  ceste 
poingnié  de  verges  que  j'ay  usée  sur  vous  n'a 
pas  deux  heures?  —  Sur  moy?  dist-elle.  — 
Voire  vraiement  sur  vous,  dist  il.  Je  sçay  bien 
qu'il  y  pert  largement  et  aux  draps  de  nostre 
lit  avecques.  —  Par  ma  foy ,  beaulx  amys,  dist 
elle ,  je  ne  sçay  que  vous  avez  fait  ou  songié  ; 
mais,  quant  à  moy,  il  me  souvient  tresbien  qu'au- 
jourd'huy,  au  matin,  vous  me  feistes  de  tresbon 
appétit  le  jeu  d'amours;  aultre  chose  ne  sçay-je! 
Aussi  bien,  povez  vous  avoir  songié  de  m'avoir 

fait  autre  chose,  comme  vous  fistes  hyer  de 
m'avoir  baillié  la  lamproye?  —  Ce  seroit  une 
estrange  chose!  dit  il.  Monstrez  ungpeu,queje 
vous  voye.  »  Elle  osta  et  si  reversa  la  couver- 
ture,  et  toute  nue  se  monstra,  sans  taich'e  ne 
blesseure  quelconques.  Vit  aussi  les  draps  beaulx 
et  blans  sans  soullieure  ne  taiche.  Si  fut  plus 
esbahy  que  on  ne  vous  sçauroit  dire,  et  se  print 
à  muser  et  largement  penser  ;  et ,  en  ce  point , 
longuement  se  tint. 

Mais  toutesfoys,  assez  bonne  pièce  après,  il 
dit:  «  Par  mon  serment,  m'amie ,  je  vous  cui- 
doye  à  ce  matin  avoir  tresfort  batue  jusques  au 
sang,  mais  maintenant  je  voy  bien  qu'il  n'en  est 
rien;  si  ne  sçay  qu'il  m'est  advenu.  — Dea ,  dist 
elle,  ostez  vous  hors  de  ceste  imaginacion  de 
baterie ,  car  vous  ne  me  touchastes  oncques  : 
vous  le  povez  bien  présentement  veoir  et  apper- 
cevoir.  Faictes  vostre  compte ,  que  vous  l'avez 
songé  comme  vous  fistes  hier  de  la  lamproye. 
—  Je  congnois,  dit  il  lors,  que  vous  dictes 
vray;  si  vous  requiers  qu'il  me  soit  pardonné, 
car  je  sçay  bien  que  j'euz  hier  tort  de  vous  dire 
villennie  devant  les  estrangiers  que  je  amenay 
céans.  —  Il  vous  est  legierement  pardonné,  dit 

elle  ;  mais  toutesfoys  advisez  bien  que  vous  ne 
soyez  plus  si  legier  ne  si  hastif  en  voz  affaires, 
comme  vous  avez  de  coustume.  —  Non  seray  je, 
dit  il,  m'amie.  » 

Ainsi  qu'avez  ouy,  fut  le  marchant  par  sa 
femme  trompé ,  cuidant  avoir  songié  d'avoir 
acheté  la  lamproye  et  fait  le  surplus  ou  compte 
dessus  escript  et  racompté. 


LA  XXXIXe   NOUVELLE 


PAR    MONSEIGNEUR    DE    SAINT    POL 


Ë£?^f  ng  gentil  chevalier  des  marches  de 
m  Hainaut,  riche,  puissant,  vaillant, 
et  tresbeau  compaignon,  fut  amou- 
reux d'une  tresbelle  dame  assez  et 
longuement,  et  aussi  fut  tant  en  sa  grâce  et  si 
privé  d'elle  que,  toutes  foys  que  bon  lui  sem- 
bloit,  il  se  trouvoit  en  ung  lieu  de  son  hostel  à 
part  et  destourné,  où  elle  lui  venoit  faire  com- 
paignie  ;  et  là  devisoyent  tout  à  leur  beau  loisir. 
Et  n'estoit  ame  qui  sceust  riens  de  leur  tresplai- 
sant  passetemps,  sinon  une  damoiselle  qui  ser- 
voit  ceste  dame,  laquelle  bonne  bouche  très- 
longuement  porta  ;  et  tant  les  servoit  à  gré  en 
tous    leurs  affaires    qu'elle    estoit  digne  d'ung 

tresgrant  guerdon  en  recevoir.  Elle  aussi  avoit 
tant  de  vertu  que  non  pas  seulement  sa  mais- 
tresse  avoit  gaignée  par  le  service,  comme  dit 
est,  et  autrement,  mais  encores  le  mary  de  sa 
dame  ne  l'aymoit  pas  moins  que  sa  femme,  tant 
la  trouvoit  loyale,  bonne  et  diligente. 

Advint  ung  jour  que  ceste  dame,  sentant  son 
serviteur  le  chevalier  dessusdit  en  son  chastel, 
devers  lequel  elle  ne  povoit  aller  si  tost  qu'elle 
eust  bien  voulu,  à  cause  de  son  mary  qui  l'en 
destournoit,  dont  elle  estoit  bien  desplaisante, 
se  advisa  de  lui  mander,  par  la  damoiselle,  qu'il 
eust  encores  un  peu  de  pacience,  et  que,  au 
plus  tost  qu'elle  sçauroit  se  desarmer  de  son 
mary,  qu'elle  viendroit  vers  lui.  Ceste  damoi- 
selle vint  devers  le  chevalier,  qui  sa  dame  atten- 
doit,  et  dit  sa  charge.  Et  lui,  qui  gracieux 
estoit,  la  mercia  beaucoup  de  ce  messaige,  et  la 
fît  seoir  auprès  de  lui,  puis  la  baisa  deux  ou 
trois  fois  tresdoulcement  ;  elle  l'endura  voulen- 
tiers  :  qui  bailla  couraige  au  chevalier  de  procé- 
der au  surplus,  dont  il  ne  fut  pas  reffusé. 

Cela  fait ,  elle  revint  à  sa  maistresse ,  et  lui 
dit  que  son  amy  n'attend  qu'elle  :  «  Helas  !  dist 
elle,  je  sçay  bien  qu'il  est  vray  ;  mais  Monsei- 

gneur  ne  se  veult  couchier.  Hz  sont  cy  je  ne 
sçay  quelz  gens  que  je  ne  puis  laisser.  Dieu  les 
mauldie  !  J'aymasse  mieulx  estre  vers  lui  !  Il  lui 
ennuyé  bien,  ne  fait  pas,  d'estre  ainsi  seul  ?  — 
Par  ma  foy,  croyez  que  ouy,  dist  elle,  mais 
l'espoir  de  vostre  venue  le  conforte,  et  attend 
tant  plus  aise.  —  Je  vous  en  croy,  mais  toutes- 
foys  il  est  là  seul,  sans  chandelle,  et  sont  plus 
de  deux  heures  qu'il  y  est;  il  ne  peut  estre  qu'il 
ne  soit  beaucoup  ennuyé.  Si  vous  prie,  m'amie, 
que  vous  retournez  vers  luy  encores  une  fois 
pour  m'excuser,  et  lui  faictes  compaignie  une 
pièce;  et  entretant,  se  Dieu  plaist,  le  Dyable 
emportera  ces  gens  qui  nous  tiennent  icy.  —  Je 
feray  ce  qu'il  vous  plaira,  ma  dame,  dist  elle; 
mais  il  me  semble  qu'il  est  si  content  de  vous 
qu'il  ne  vous  fault  ja  excuser,  et  aussi,  si  je  y 
aloys ,  vous  demoureriez  icy  toute  seule  de 
femmes,  et  pourroit  adoncques  demander  Mon- 
seigneur après  moy,  et  on  ne  me  sçauroit  où 
trouver.  —  Ne  vous  chaille  de  cela,  dist  elle, 
j'en  feray  bien,  s'il  vous  demande.  Il  me  des- 
plaist  que  mon  amy  est  seul  ;  allez  veoir  qu'il 
fait,  je  vous  en  prie.  —  Je  y  vois,  puis  qu'il 
vous  plaist  !  »  dist  elle. 

S'elle  fut  bien  joyeuse  de  ceste  ambassade,  il 

ne  le  fault  ja  demander  ;  mais,  pour  couvrir  sa 

t 
voulenté,  elle  en  fist  l'excusance  et   le  reffus   à 

sa  maistresse.  Elle  fut  tantost  vers  le  chevalier 
attendant,  qui  la  receut  joyeusement,  et  elle  lui 
dit  :  «  Monseigneur,  ma  dame  m'envoye  en- 
cores  icy  se  excuser  devers  vous,  pource  que 
tant  vous  fait  attendre,  et  croyez  qu'elle  en  est 
la  plus  courroucée.  —  Vous  lui  direz,  dit  il, 
qu'elle  face  tout  à  loisir,  et  qu'elle  ne  se  haste 
rien  pour  moy,  car  vous  tiendrez  son  lieu.  » 
Lors  de  rechief  la  baise  et  acolle,  et  ne  la  souf- 
frit partir  tant  qu'il  eust  besoignié  deux  fois, 
qui  gueres  ne  lui  cousterent,  car  alors  il  estoit 
frez  et  jeune  homme  et  fort  à  cela.  Ceste  da- 
moiselle  print  bien  en  pacience  sa  bonne  adven- 
ture,  et  eust  bien  voulu  avoir  souvent  une  telle 
rencontre,  sauf  le  préjudice  de  sa  maistresse.  Et 
quant  vint  au  partir,  elle  pria  au  chevalier  que 
sa  maistresse  n'en  sceust  rien.  «  Vous  n'avez 
garde  !  dit  il.  —  Je  vous  en  requiers,  »  dit 
elle. 

Et  puis  s'en  vint  à  sa  maistresse,  qui  demanda 
tantost  que  fait  son  amy.  «  Il  est  là,  dist  elle,  et 
vous  attend.  —  Voire,  dist  elle;  et   est  il  point 

mal  content  ?  —  Nenny,  dist  elle,  puis  qu'il  a 
eu  compaignie  ;  il  vous  sçait  tresbon  gré  que 
vous  m'y  avez  envoyée  ;  et,  se  ceste  attente  es- 
toit  souvent  à'  faire,  il  vouldroit  bien  m'avoir 
pour  deviser  et  passer  temps  ;  et,  par  ma  foy, 
je  y  voys  voulentiers,  car  c'est  le  plus  plaisant 
homme  de  jamais;  et  Dieu  sçait  qu'il  le  fait  bon 
ouyr  maudire  ces  gens  qui  vous  retiennent,  ex- 
cepté Monseigneur  ;  à  luy  ne  vouldroit  il  tou- 
chier.  —  Sainct  Jehan  !  je  vouldroye ,  dit  la 
dame,  que  lui  et  la  compaignie  feussent  en  la 
rivière,  et  je  fusse  là  dont  vous  venez.  » 

Tant  passa  le  temps  que  Monseigneur,  Dieu 
mercy,  se  deffist  de  ses  gens,  et  vint  en  sa  cham- 
bre. Si  se  deshabilla  et  se  coucha,  et  ma  dame 
se  mist  en  cotte  simple,  et  print  son  atour  de 
nuyt,  et  ses  heures  en  sa  main,  et  commence 
dévotement,  Dieu  le  sçait,  dire  ses  sept  Pseaul- 
mes  et  patenostres.  Mais  Monseigneur,  qui  es- 
toit  plus  esveillé  que  ung  rat,  avoit  grant  faim 
de  deviser  :  si  vouloit  que  ma  dame  laissast  ses 
oraisons  jusques  à  demain,  et  qu'elle  parlast  à 
lui  :  «  Ha  !  Monseigneur,  dist  elle,  pardonnez 
moy,  je  ne  puis  vous  entretenir  maintenant; 
Dieu  va  devant,  vous  le  sçavez  ;  je  n'auroye 

meshuy  bien,  ne  de  sepmaine,  se  je  n'avoye  dit 
le  tant  peu  de  service  que  je  lui  sçay  faire  ;  et 
encores,  de  mal  venir,  je  n'euz  pieça  tant  à  dire 
que  j'ay  maintenant.  —  Ha  hay  !  dist  Monsei- 
gneur, vous  m'affolez  bien  de  ceste  bigoterie. 
Et  est  ce  à  faire  à  vous  de  dire  tant  d'heures 
que  vous  faictes  ?  Ostez,  ostez,  laissez  les  dire 
aux  prestres.  Ne  dis  je  pas  bien,  hau,  Jehan- 
nette  ?  dist  il  à  la  damoiselle  dessusdicte.  — 
Monseigneur,  dist  elle,  je  n'en  sçay  que  dire, 
sinon,  puis  que  ma  dame  a  de  coustume  de  ser- 
vir Dieu,  qu'elle  parface.  —  Ha!  dea,  dist  ma 
dame,  Monseigneur,  je  voy  bien  que  vous  estes 
avoyé  de  plaidier  ;  et  j'ay  voulenté  de  dire  mes 
heures,  et  ainsi  nous  ne  sommes  pas  bien  tous 
deux  d'ung  accord.  Si  vous  lairay  Jehannette, 
qui  vous  entretiendra,  et  je  m'en  iray  en  ma 
chambre  là  derrière  tencer  à  Dieu.  »  Monsei- 
gneur fut  content. 

Si  s'en  alla  ma  dame  les  grands  galoz  devers 
le  chevalier  son  amy,  qui  la  receut  Dieu  sçait  à 
grant  lyesse  et  à  grant  révérence,  car  l'honneur 
qu'il  lui  fist  n'estoit  pas  moindre  qu'à  genoulz 
ploiez  et  enclinez  jusques  à  terre.  Mais  vous 
devez  sçavoir  que,  tandis  que  ma   dame  ache- 

voit  ses  heures  avec  son  amy,  Monseigneur  son 
mary ,  ne  sçay  de  quoy  il  lui  sourvint,  pria 
Jehannette,  qui  lui  faisoit  compaignie ,  d'a- 
mours, à  bon  escient;  et,  pour  abregier,  tant 
fist,  par  promesses  et  par  beau  langaige,  qu'elle 
fut  contente  d'obéir.  Mais  le  pis  fut  que  ma 
dame,  au  retour  qu'elle  fist  de  son  amy,  lequel 
l'avoit  acolée  deux  fois  à  bon  escient  avant  son 
partir,  trouva  Monseigneur  son  mary  et  Jehan- 
nette  ,  sa  chamberiere ,  en  tout  tel  ouvraige 
qu'elle  venoit  de  faire  ;  dont  elle  fut  bien  es- 
bahye,  et  encores  plus  Monseigneur  et  Jehan- 
nette,  qui  se  trouvèrent  ainsi  surprins. 

Quant  ma  dame  vit  ce,  Dieu  sçait  comment 
elle  salua  la  compaignie,  ja  soit  qu'elle  eust 
bien  cause  de  soy  taire  ;  et  si  se  print  à  la  povre 
Jehannette  par  si  tresgrant  courroux  qu'il  sem- 
bloit  qu'elle  eust  ung  dyable  ou  ventre,  tant  luy 
disoit  Je  villennes  parolles.  Encores  fist  elle  pis 
et  plus,  car  elle  print  ung  grant  baston  et  l'en 
chargea  trop  bien  le  doz.  Voyant  ce,  Monsei- 
gneur, qui  en  fut  mal  content  et  desplaisant,  se 
leva  sur  piez  et  bâtit  tant  ma  dame  qu'elle  ne  se 
povoit  sourdre.  Et  quant  elle  vit  qu'elle  avoit 
puissance  de  sa  langue,  Dieu  sçait  s'elle  la  mist 

en  œuvre,  mais  adreçoit  la  plus  part  de  ses  motz 
venimeux  sur  la  povre  Jehannette,  qui  n'en  peut 
plus  souffrir.  Si  dit  à  Monseigneur  le  gouver- 
nement de  ma  dame,  et  dont  elle  venoit  à  ceste 
heure  de  dire  ses  oraisons  et  avecques  qui. 

Si  fut  la  compaignie  bien  troublée,  Monsei- 
gneur tout  premier  qui  se  doubtoit  assez,  et 
ma  dame  qui  se  treuve  affolée  et  batue,  et  de  sa 
chamberiere  encusée.  Le  surplus  de  ce  mesnaige 
bien  troublé  demeure  en  la  bouche  de  ceulx  qui 
le  sçaivent  ;  si  n'en  fault  ja  plus  avant  enquérir. 


LA   XLe    NOUVELLE 


PAR     MESS1RE     MICHAULT     DE    CHANCÏ 


ITSlTT^I*  L  a^vint  nagueres  à  Lisle  que  ung 
cSpr-  ^ygranl;  c'erc  et  prescheur  de  l'ordre 
À^|i  WÊÊk^e  Saint  Dominique  convertit,  par 
lâs^^S^^sa  sainte  et  doulce  prédication,  la 
femme  d'ung  bouchier,  par  telle  et  si  bonne 
façon  que  elle  l'aimoit  plus  que  tout  le  monde; 
et  n'avoit  jamais  au  cueur  bien,  ne  en  soy  par- 
faicte  lyesse ,  s'elle  n'estoit  emprés  lui.  Mais 
maistre  moyne,  en  la  parfin,  s'ennuya  d'elle  et 
tant  que  plus  nullement  n'en  vouloit,  et  eust 
tresbien  voulu  qn'elle  se  feust  déportée  de  si 
souvent  le  visiter;  dont  elle  estoit  tant  mal  con- 
tente que  plus  ne  povoit  :  mesmes  le  reboute- 
ment  qu'il   lui  faisoit   trop  plus  avant   en   son 


100  QUARANTIEME     NOUVELLE 

amour  l'enracinoit.  Damp  moyne,  ce  voyant, 
lui  deffendit  sa  chambre,  et  chargea  tresexpres- 
sement  à  son  clerc  qu'il  ne  la  souffrist  plus. 
S'elle  fut  plus  que  par  avant  mal  contente,  ce 
ne  fut  pas  de  merveilles,  car  elle  estoit  ainsi  que 
forcenée. 

Et,  se  vous  me  demandez  à  quel  propos  damp 
moyne  ce  faisoit,  je  vous  respons  que  ce  n'estoit 
pas  pour  devocion  ne  pour  voulenté  qu'il  eust 
de  devenir  chaste  ;  mais  la  cause  estoit  qu'il  en 
avoit  racointée  une  plus  belle  et  plus  jeune 
beaucoup,  et  plus  riche,  qui  desja  estoit  tant 
privée  qu'elle  avoit  la  clef  de  sa  chambre.  Tant 
fist  toutesfoys  que  la  bouchiere  ne  venoit  pas 
vers  lui  comme  elle  avoit  de  coustume.  Si  avoit 
trop  meilleur  et  plus  seur  loisir  sa  dame  nou- 
velle de  venir  gaingnier  les  pardons  en  sa  cham- 
bre et  paier  la  disme,  comme  les  femmes  d'Hos- 
tellerie,  dont  cy  dessus  est  touchié. 

Ung  jour  fut  prins  de  faire  bonne  chiere  à 
ung  disner,  en  la  chambre  de  maistre  moyne, 
où  sa  dame  promist  de  comparoir  et  faire  ap- 
porter sa  porcion,  tant  de  vin  comme  de  viande. 
Et,  pource  que  aucuns  de  ses  frères  de  leans 
estoyent  assez  de  son  mestier,  il  en  invita  deux 

ou  trois  tout  secrètement  ;  et  Dieu  sçait  la  grant 
chiere  qu'on  fîst  à  ce  disner,  qlii  ne  se  passa 
point  sans  boire  d'autant.  Or  devez-vous  sçavoir 
que  nostre  bouchiere  congnoissoit  assez  les  gens 
de  ces  prescheurs,  qu'elle  veoit  passer  devant  sa 
maison,  lesquelz  portoyent  puis  du  vin,  puis  des 
pastez,  et  puis  des  tartes,  et  tant  de  choses  que 
merveilles.  Si  ne  se  peut  tenir  de  demander 
quelle  feste  on  fait  à  leur  hostel  ?  Et  il  lui  fut 
respondu  que  ces  biens  sont  pour  ung  tel,  c'est 
assavoir  son  moyne,  qui  a  gens  de  bien  au  dis- 
ner :  «  Et  qui  sont  ilz  ?  dist  elle.  —  Ma  foy,  je 
ne  sçay,  dist  l'autre  ;  je  porte  mon  vin  jusques  à 
l'huis  tant  seulement,  et  là  vient  nostre  maistre, 
qui  me  descharge  ;  je  ne  sçay  qui  y  est.  — Voire, 
dit  elle,  c'est  la  secrète  compaignie.  Or  bien 
allez  vous  en  et  les  servez  bien.  »  Tantost  après 
passa  ung  autre  serviteur,  qu'elle  interrogua 
pareillement,  qui  lui  dist  comme  son  compai- 
gnon,  et  encore  plus  avant,  car  il  dit  :  «  Je 
pense  qu'il  y  a  une  damoiselle  qui  ne  veult  pas 
estre  veue  ne  congneue.  »  Elle  pensa  tantost  ce 
qui  estoit  ;  si  cuidoit  bien  enragier,  tant  estoit 
mal  contente,  et  disoit  en  soy  mesmes  qu'elle 
fera   le  guet  sus  celle  qui  lui  fait  tort  de  son 

amy,  et  qui  lui  a  baillé  le  bont  ;  et,  s'elle  la 
peut  rencontrer,  ce  ne  sera  pas  sans  lui  dire  et 
chanter  sa  leçon  et  esgratiner  le  visaige. 

Si  se  mist  au  chemin,  en  intencion  de  exécu- 
ter ce  qu'elle  avoit  conclud.  Quant  elle  fut  ve- 
nue au  lieu  désiré,  moult  luy  tardoit  de  rencon- 
trer celle  qu'elle  hait  plus  que  personne.  Si 
n'eut  pas  tant  de  constance  que  d'attendre 
qu'elle  saillist  de  la  chambre  où  elle  avoit  faicte 
mainte  bonne  chose  ;  mais  s'advisa  de  prendre 
une  eschielle,  que  ung  couvreur  de  tuille  avoit 
laissée  prés  de  son  ouvraige  tandis  qu'il  estoit 
allé  disner,  et  elle  dreça  ceste  eschielle  à  l'en- 
droit de  la  cheminée  de  la  cuisine  de  l'ostel,  où 
elle  vouldroit  bien  estre  pour  saluer  la  compai- 
gnie,  car  bien  sçavoit  que  autrement  n'y  pour- 
roit  entrer.  Ceste  eschielle  mise  à  point  comme 
elle  la  voulut  avoir,  si  monta  jusques  à  la  che- 
minée, à  l'entour  de  laquelle  elle  lia  tresbien 
une  moyenne  corde  qu'elle  trouva  d'aventure. 
Et,  cela  fait,  tresbien  comme  il  lui  sembloit,  elle 
se  bouta  dedans  le  bouhot  de  ladicte  cheminée, 
et  se  commença  à  descendre  et  ung  peu  avaler; 
mais  le  pis  fut  qu'elle  demoura  en  chemin,  sans 
soy  pouvoir  avoir,  ne  monter,  ne  avaler,  quelque 

peine  qu'elle  y  mist,  et  ce  à  l'occasion  de  son 
derrière,  qui  estoit  beaucoup  gros  et  pesant  ;  et 
aussi  sa  corde,  qui  rompit,  pour  quoy  elle  ne  se 
povoit  en  nulle  manière  remonter  ne  resourdre 
à  mont.  Si  estoit,  Dieu  le  sçait,  en  merveilleux 
desplaisir,  et  ne  savoit  que  faire  ne  que  dire.  Si 
s'advisa  qu'elle  attendroit  le  couvreur,  et  qu'elle 
se  mettra  en  sa  mercy  et  l'apellera  quant  il  vien- 
dra requerre  son  eschielle  et  sa  corde.  Elle  fut 
bien  trompée,  car  le  couvreur  ne  vint  jusques  à 
lendemain  bien  matin,  pource  qu'il  fist  trop 
grande  pluye,  dont  elle  eut  bien  sa  part;  car 
elle  fut  percée  et  baignée  jusques  à  la  peau. 

Quant  vint  sur  le  soir,  bien  tart,  nostre  bou- 
chiere,  estant  dans  la  cheminée,  ouyt  gens  de- 
viser en  la  cuisine.  Si  commença  à  huchier,  dont 
ilz  furent  bien  esbahiz  et  effroyez,  et  ne  sça- 
voient  qui  les  huchoit  ne  où  c'estoit.  Toutes- 
fois  ,  quelque  esbahyssement  ne  paour  qu'ilz 
eussent,  ilz  escouterent  encores  ung  peu  :  si 
ouyrent  la  voix  du  par  avant  arrière  huchier 
tresaigrement.  Si  cuiderent  que  ce  fut  ung  es- 
prit, et  le  vindrent  incontinent  annuncer  à  leur 
maistre,  qui  estoit  en  dortouer  ;  lequel  ne  fut 
pas  si  vaillant  de  venir  veoir  que  c'estoit,  mais 

il  mist  tout  à  demain.  Pensez  la  belle  pacience 
que  ceste  bonne  femme  avoit,  qui  fut  tout  au 
long  de  la  nuyt  en  ceste  cheminée.  Et,  de  sa 
bonne  adventure,  il  ne  pleut,  long  temps  a,  si 
fort,  ne  si  bien,  qu'il  fist  celle  nuyt. 

Lendemain,  assez  matin,  nostre  couvreur  de 
tuille  revint  à  l'œuvre  pour  recouvrer  la  perte 
que  la  pluye  luy  avoit  faicte  le  jour  devant.  Il 
fut  esbahy  de  veoir  son  eschielle  ailleurs  qu'il  ne 
l'avoit  laissée,  et  la  cheminée  lyée  de  la  corde  . 
si  ne  sçavoit  qui  ce  avoit  fait,  ne  à  quel  propoz. 
Puis,  s'advisa  d'aller  quérir  sa  corde,  et  monta 
à  mont  son  eschielle,  et  vint  jusques  à  la  chemi- 
née, et  destaicha  sa  corde  ;  et,  comme  Dieu 
voulut,  bouta  sa  teste  dedans  le  bouhot  de  la 
cheminée,  où  il  vit  nostre  bouchiere  plus  simple 
qu'ung  chat  baigné  :  dont  il  fut  tresesbahy. 
«  Et  que  faictes  vous  icy,  dame  ?  dit  il.  Voulez 
vous  desrober  les  povres  religieux  ?  —  Helas  ! 
mon  amy,  dit  elle,  par  ma  foy,  nenny.  Je  vous 
requiers,  aidez  moy  à  saillir  d'icy,  et  je  vous 
donneiay  ce  que  me  vouldrez  demander.  — 
Dea,  je  m'en  garderay  bien,  dit  le  couvreur, 
si  je  ne  sçay  pour  quoy  vous  y  venez  Je  le 
vous  diray,  puis  qu'il  vous  plaist,  dit  elle;  mais 

je  vous  prie  qu'il  n'en  soit  nouvelle.  »  Lors  lui 
compta  tout  du  long  les  amours  d'elle  et  du 
moyne,  et  la  cause  pour  quoy  elle  venoit  là. 

Le  couvreur,  ouyant  ces  parolles ,  eut  pitié 
d'elle  ;  si  fist  tant,  à  quelque  peine  et  quelque 
meschief  que  ce  feust,  moyennant  sa  corde,  qu'il 
la  tira  dehors  et  la  mena  en  bas.  Et  elle  luy  pro- 
mist  que,  si  portoit  bonne  bouche,  qu'elle  lui 
donneroit  de  la  chair  et  de  beuf  et  de  mouton 
assez  pour  fournir  son  mesnaige  pour  toute 
l'année  ;  ce  qu'elle  fist.  Et  l'autre  tint  si  secret 
son  cas  que  chascun  en  fut  adverty. 


FIN    DF.    LA    QUATRIEME    DIZAINE. 

